
Ežeras plytėjo rytinėje salos dalyje, už pelkės, kuri drėkino 
spanguolynus. Buvo graži diena. 

Po kelių šaltų dienų orai dabar vėl buvo švelnūs, ir vandens 
paviršius atspindėjo žėrinčias bobų vasaros spalvas. 

— Ei, ateik pažiūrėti! 

Mažas berniukas prisiartino prie kranto ir pažvelgė draugės 
nurodyta linkme. Tarp lapų plaukiojo didelis paukštis. Jo bal- 
tutėlės plunksnos, juodas kaip derva snapas ir ilgas ilgas kaklas 
teikė jam didingo grakštumo. 

Gulbė. 

Tebūdamas vos už kelių metrų nuo vaikų, paukštis panar- 
dino galvą ir kaklą po vandeniu. Paskui vėl išniro į paviršių ir 
pratisai užgiedojo, švelniai ir melodingai, visai kitaip, nei klega 
gulbės gelsvu snapu, įprastinė parkų puošmena. 

— Aš tuoj ją paglostysiu! 

Mažoji mergaitė priėjo prie pat krašto ir ištiesė ranką. Išsi- 
gandęs paukštis taip staigiai mostelėjo sparnais, kad išvedė ją 
iš pusiausvyros. Ji pliumptelėjo į vandenį, o gulbė ėmė skristi 
dusliai šniokšdama sparnais. 

Šaltis iškart užgniaužė mergaitei kvapą, tarsi jos krūtinės 
ląstą būtų suslėgęs koks spaustuvas. Pagal metus ji buvo gera 

plaukikė. Paplūdimyje ji kartais pajėgdavo brasu nuplaukti ke- 
lis šimtus metrų. Bet šio ežero vandenys buvo lediniai, o kran- 
tas - sunkiai pasiekiamas. Ji smarkiai grūmėsi, paskui supratu- 
si, kad nepavyks užsiropši ant kranto, ėmė blaškytis. Ji jautėsi 
mažytė, visiškai praryta šios skystos neaprėpiamybės. 

Pamatęs, kad jo draugė pakliuvusi į bėdą, berniukas nedve- 
jojo: nusimetė batus ir su drabužiais šoko į vandenį. 

— Laikykis manęs, nebijok. 

Jinai įsikibo į jį, ir jiems šiaip taip pavyko priartėti prie kran- 
to. Galvą panėręs po vandeniu, jis iš visų jėgų pakėlė ją, ir jo 
padedama ji vos vos įstengė užsikapanoti ant kranto. 

Jaubekopdamasjis pasijuto silpstąs, tarsi dvi galingos rankos 
būtų stipriai tempusios į ežero dugną. Jis duso; širdis pasileido 
plakti visu smarkumu, o smegenis suspaudė baisus slėgis. 

Jis grūmėsi, kol pajuto plaučius prisipildant vandens. Pas- 
kui, nebeturėdamas daugiau jėgų, pasidavė ir ėmė skęsti. Trūko 
ausų būgneliai, ir viskas aplink pajuodo. Apsuptas tamsos, jis 
neaiškiai suvokė, kad, be abejo, ateina paskutinioji. 

Nes daugiau nebebuvo nieko. Nieko, tik ta šalta ir bauginan- 
ti tamsa. 

Tamsa. 

Tamsa. 

Ir staiga... 

Švieselė. 


Kai kurie gimsta didūs... 
kiti didybę pasiekia patys... 


ŠEKSPYRAS 


NAD TT 


Manhetenas 
Mūsų dienomis 
Gruodžio 9 d. 


Kaip ir kiekvieną rytą, Nataną Del Amiką pažadino du skambu- 
čiai vienu metu. Jis visada nusistatydavo du žadintuvus: vieną 
įjungtą į tinklą, kitą veikiantį su baterijomis. Melorei tai atrodė 
juokinga. 

Sukimšęs pusę puodelio skrudintų kukurūzų dribsnių, už- 
simetęs neperpučiamą striukę ir įsispyręs į porą sunešiotų Ree- 
bok, jis išėjo lauk pabėgioti kaip kasdien. 

Lifto veidrodyje į jį žvelgė dar jauno maloniai atrodančio, 
bet pavargusio vyro atspindys. 

Ko gero, tau reikia atostogų, Nataniuk, pamanė jis iš arčiau ste- 
bėdamas neryškius melsvus šešėlius, per naktį atsiradusius po 
akimis. 

Jis iki pat kaklo užsmaukė savo striukės Ėclair užtrauktuką, 
paskui užsimovė kailiu muštas pirštines ir vilnonę kepurę su 
užrašu Yankees. 

Natanas gyveno 24-ame prabangiojo San Remo pastato aukš- 
te Upper West Side kvartale priešais Centrinį parką. Iškišus jam 
nosį į lauką, iš burnos pasklido baltas ir šaltas garas. Dar buvo 
beveik naktis, ir palei gatvę stovėję gyvenamieji namai vos ky- 
šojo išnirę iš rūko. Išvakarėse meteorologinė tarnyba pranašavo 
sniegą, bet dar niekur nieko nebuvo. 

Jis smulkiais žingsniais kilo gatve aukštyn. Kalėdų iliumi- 
nacijos ir prie įėjimų iškabinėti bugienio vainikai teikė visam 
kvartalui šventiškumo. Natanas prarisnojo pro Gamtos istori- 
jos muziejų ir, įveikęs likusį šimtą metrų, atsidūrė Centrinia- 
me parke. 

Šiuo paros metu ir dėl šalčio žmonių čia buvo itin mažai. 
Ledinis nuo Hadsono pučiantis vėjas šlavė bėgimo takelį aplink 
Rezervuarą, viduryje parko plytintį dirbtinį ežerą. 

Nors dar ne visai įdienojus nelabai patartina rizikuoti ir leis- 
tis šiuo takeliu, Natanas pasuko juo nebūgštaudamas. Jis bėgio- 
jo čia kelerius metus ir niekad nieko nemalonaus jam nebuvo 
nutikę. Natanas pasileido bėgti vienodu greitu tempu. Oras 
buvo geliantis, bet už nieką pasaulyje jis neatsisakytų kasdienės 
sporto valandos. 

Po trijų ketvirčių valandos pastangų jis sustojo Traverse kelio 
lygyje, apsčiai atsigėrė ir trumpam prisėdo ant pievelės. 

Tenjis pagalvojo apie švelnias Kalifornijos žiemas ir San Die- 
go pakrantę, kur driekėsi šimtai kilometrų paplūdimių, puikiai 
tinkamų išvykoms pėsčiomis. Akimirką Natanas prisiminęs lei- 
dosi užliejamas savo dukros Bonės juoko protrūkių. 

Jam baisiai jos trūko. 

Atmintyje sušvytavo ir žmonos Melorės veidas bei didelės 
jūros mėlynumo akys, bet jis prisivertė prie jų neužsibūti. 

Neberk druskos ant žaizdos. 

Vis dėlto jis liko sėdėti ant pievelės, apimtas didžiulės tuš- 
tumos, kurią pajuto jai pasitraukus. Tuštumos, kuri draskė jį iš 
vidaus jau kelis mėnesius. 

Natanas niekad ir neįsivaizdavo, kad skausmas gali įgyti 
tokį pavidalą. 

Jis jautėsi vienišas ir varganas. Trumpą akimirką ašaros su- 
šildė akis, paskui jas nušlavė ledinis vėjas. 

Jis prarijo dar vieną gurkšnį vandens. Nuo pabudimo krūti- 
nėje juto keistą aštrų skausmą, kiek panašų į dieglį šone, apsun- 
kinantį kvėpavimą. 

Ėmė kristi pirmosios snaigės. Tada jis atsikėlė ir grįžo į San 
Remą vis ilgindamas žingsnius, kad prieš vykdamas į darbą 
dar išsimaudytų po dušu. 


Natanas užtrenkė taksi dureles. Tamsiu kostiumu ir ką tik 
nusiskutęs, jis prasmego stiklo bokšte, kuriame ant Parko ave- 
niu ir 52-osios gatvės kampo buvo įsikūrę Marbleš:March kabi- 
neto biurai. 

Iš visų miesto verslo advokatų kabinetų Marblui klojosi ge- 
riausiai. Jis buvo pasamdęs daugiau kaip devynis šimtus dar- 
buotojų visose Jungtinėse Valstijose, iš jų beveik pusę - Niu- 
jorke. 

Karjerą Natanas pradėjo San Diego būstinėje, ten labai greitai 
sublizgėjo, ir Ašlis Džordanas, pagrindinis dalininkas, pasiūlė 
jo kandidatūrą į partnerius. Niujorko kabinetas tuomet sparčiai 
plėtėsi, ir ką gi - trisdešimt vienerių Natanas susikrovė mantą 
grįžti į miestą, kur užaugo ir kur jo laukė naujosios jungimųsi ir 
įgijimų skyriaus atsakingojo padėjėjo pareigos. 

Jo amžiaus - nepaprasta karjera. 

Natanas įgyvendino savo ambiciją: tapti „reinmeikeriu“ 
(genties šamanu, iškviečiančiu lietų), vienu iš žymiausių ir 
anksčiausiai profesijoje iškilusių advokatų. Jam pasisekė gyve- 
nime. Ne stebint, kaip jo pinigai auga biržoje, ar išnaudojant 
šeimyninius ryšius. Ne, pinigus jis uždirbo, pelnė savo darbu 
gindamas pavienius asmenis bei organizacijas ir priversdamas 
gerbti įstatymus. 


Talentingas, turtingas ir besididžiuojantis savimi. 
Toks buvo Natanas Del Amikas. 


Taip atrodė. 


Visą rytą Natanas praleido susitikinėdamas su bendradar- 

visokiausius reikalus. Apie vidurdienį Abė atnešė jam kavos, 
karštą bandelę su sezamais ir grietinėlės sūrio. 

Abė jau nemažai metų buvo jo padėjėja. Kilusi iš Kalifornijos, 
ji sutiko sekti paskui jį į Niujorką dėl geros klientūros. Ši nete- 
kėjusi beveik vidutinio amžiaus moteris buvo labai įsitraukusi 
į darbą, ir Natanas visiškai ja pasitikėjo, nė kiek nedvejodamas 
pavesdavo jai įpareigojimus. Reikia pasakyti, kad Abės gebėji- 
mas dirbti buvo nepaprastas, ir tai jai leido laikytis — ar net pa- 
spartinti - šefo užduoto tempo, net jei dėl to jai reikėjo slapčia 
padauginti vitaminų praturtintų vaisių sulčių ir kofeino. 

Kadangi artimiausiu metu neturėjo pasimatymo, Natanas 
atlaisvino kaklaraištį. Nėra jokios abejonės: tas skausmas krūti- 
nėje tęsėsi. Jis pamasažavo smilkinius ir pasišlakstė veidą šaltu 
vandeniu. 

Nustok galvojęs apie Melorę. 

— Natanai? 

Abė įėjo nepasibeldusi, kaip buvo įpratusi, kai jie buvo 
vieni. Pojaunė moteris apžvelgė jo popietės programą, paskui 
pridūrė: 

— Ryte skambino Ašlio Džordano draugas, kažkoks Garetas 
Gudrichas. Jis norėtų skubiai su jumis susitikti. 

— Gudrichas? Niekad nesu apie tokį girdėjęs. 

— Susidariau įspūdį, kad jis vienas iš Ašlio vaikystės draugų, 
garsus gydytojas. 

— Ir ko tas ponas nori iš manęs? - paklausė Natanas susi- 
raukdamas. 

— Nežinau, jis nieko nepaaiškino. Tik pasakė, kad po Džor- 
dano jūs geriausias. 

Tikra tiesa: per savo karjerą nepralošiau nė vienos bylos. Nė 
vienos. 

— Prašom pasistengti sujungti mane su Ašliu. 

— Prieš valandą jis išvyko į Baltimorę. Žinote, Kailo 
reikalu... 

— O, taip, tikrai... Kada turi ateiti tas Gudrichas? 

— Aš pasiūliau jam septynioliktą valandą. 

Eidama iš kambario, ji vėl įkišo galvą pro pravertas duris. 

— Ko gero, koks nors medikų ieškinys, - drįso ji spėti. 

— Be abejo, - pritarė Natanas, pasinerdamas į savo dosjė. - Jei 
taip, mes jį nusiųsime į penkto aukšto skyrių. 


Gudrichas pasirodė kiek prieš penktą. Abė iškart, neversda- 
ma laukti, įvedė jį į Natano biurą. 

Šis vyras buvo pačiame brandume, didelis ir galingai sudė- 
tas. Stambų stotą dar pabrėžė ilgas nepriekaištingas apsiaus- 
tas ir lyg anglis kostiumas. Jis užtikrintai žengė į biurą. Tvirtai 
kambario viduryje stovinčio imtynininko sudėjimas teikė jam 
energingo veikėjo įspūdį. 

Plačiu rankos mostu jis nusimetė apsiaustą ir ištiesė jį Abei. 
Perbraukė ranka žilstelėjusius skoningai sutaršytus plaukus — 
neabejotinai buvo sukakęs šešiasdešimt, bet toli gražu ne plin- 
kantis, - paskui lėtai paglostė trumpą barzdą, gyvomis ir skvar- 
biomis akimis įsispitrindamas advokatui į akis. 


Kai Gudricho ir Natano žvilgsniai susikirto, pastarasis pasi- 
juto nekaip. Jo kvėpavimas keistai padažnėjo, ir akimirką susi- 
drumstė mintys. 


Aš regėjau angelą, 
stovintį saulėje. 


APREIŠKIMAS 19, 17 


— Arjūs gerai jaučiatės, pone Del Amikai? 

Po velnių, kas čia man užėjo? 

— Taip, taip... tik kažkoks svaigulys, - atsakė Natanas atsipei- 
kėdamas. - Regis, aš kiek pervargęs... 

Gudrichas neatrodė įtikintas. 

— Aš gydytojas, jei norite, galiu jus apžiūrėti, mielai tai pada- 
rysiu, - pasiūlė jis skambiu balsu. 

Natanas prisivertė nusišypsoti. 

— Ačiū, man viskas gerai. 

— Tikrai? 

— Užtikrinu jus. 

Nelaukdamas kvietimo, Gudrichas įsitaisė viename iš odinių 
fotelių ir ėmė įdėmiai apžiūrinėti biuro apipavidalinimą. Kam- 
barys buvo papuoštas senų knygų lentynomis, o centre stovėjo 
įspūdingas rašomasis stalas, supamas masyvaus riešutmedžio 
posėdžių stalo ir elegantiškos mažos sofos, teikusios turtingu- 
mo atmosferą. 

— Taigi kuo galiu jums padėti, daktare Gudrichai? - po trum- 
pos tylos paklausė Natanas. 

Prieš atsakydamas gydytojas užmetė koją ant kojos ir leng- 
vai pasisūpavo fotelyje: 

— Man nieko iš jūsų nereikia, Natanai... Juk neprieštaraujate, 
kad aš vadinu jus Natanu, ar ne? 

Jo tonas labiau panėšėjo į teiginį negu į klausimą. 

Advokatas nesileido sutrikdomas: 

— Jūs čia darbo reikalais, tiesa? Mūsų kabinetas gina keletą 
gydytojų, kuriems ieškinius iškėlę jų pacientai... 

— Laimei, ne mano atvejis, - pertraukė Gudrichas. - Aš ven- 
giu operuoti, kai esu per daug išgėręs. Kvaila amputuoti dešinę 
koją, kai nesveika kairioji, ar ne? 

Natanas prisivertė nusišypsoti. 

— Tad koks jūsų rūpestis, daktare Gudrichai? 

— Na, sveriu kelis kilogramus per daug, bet... 

— ...tam nereikia advokato paslaugų, manau, sutiksite. 

— Visiškai. 

Šitas tipas laiko mane idiotu. 

Kambaryje įsivyravo sunki tyla, nors didelės įtampos nebu- 
vo. Natanas nebuvo lengvai įbauginamas. Jo profesinė patirtis 
padarė jį pavojingu derybininku, ir pokalbyje jį buvo sunku iš- 
vesti iš pusiausvyros. 

Jis įdėmiai žvelgė į savo pašnekovą. Kurjisjau matė šią plačią 
ir aukštą kaktą, šiuos galingus ūsus, šiuos vešlius ir suartėjusius 
antakius? Gudricho akyse nebuvo nė žymės priešiškumo, ir vis 
dėlto advokatas jautėsi nesmagiai. 

— Norite ko nors išgerti? — pasiūlė jis, kaip tikėjosi, ramiu 
tonu. 

— Mielai, stiklinę San Pellegrino, jeigu įmanoma. 

— Turėtume rasti, - užtikrino Natanas keldamas telefoną, 
kad susisiektų su Abe. 

Laukdamas vandens, Gudrichas pakilo iš krėslo ir susido- 
mėjęs peržvelgė bibliotekos lentynas. 

Na va, jauskis kaip namie, pagalvojo Natanas suirzęs. 

Vėl grįžęs į savo krėslą, gydytojas atidžiai įvertino prespap- 
jė - sidabrinę gulbę, - pastatytą priešais jį ant stalo. 

— Tokiu daiktu beveik būtų galima užmušti žmogų, - pasakė 
jis pasverdamas ją rankoje. 

- Žinoma, - sutiko Natanas kreivai šypsodamasis. 

— Senuose keltų tekstuose gulbės dažnai minimos, - pastebė- 
jo Gudrichas tarsi pats sau. 

— Jūs domitės keltų kultūra? 

— Mano motinos šeima kilusi iš Airijos. 

— Mano Žmonos šeima irgi. 

— Norėjote pasakyti - buvusios žmonos. 

Natanas pervėrė pašnekovą žvilgsniu. 

— Ašlis man sakė, kad jūs išsiskyręs, - ramiai paaiškino Gud- 
richas, sukiodamasis patogiame kimštame fotelyje. 

Žinosi, kaip pasakoti apie savo gyvenimą tam pusgalviui. 

— Keltų tekstuose, - tęsė Gudrichas, - žemėn prasismelkian- 
čios kito pasaulio būtybės dažnai įgauna gulbės pavidalą. 

Tą akimirką į kambarį įėjo Abė su padėklu, nešdama butelį ir 
dvi dideles Žaižaruojančio vandens stiklines. 

Gydytojas padėjo prespapjė ir lėtai išgėrė visą stiklinės turi- 
nį - tarsi mėgautųsi kiekvienu burbuliuku. 

— Arjūs susižeidėte? - paklausė jis rodydamas įdrėskimą ant 
kairės advokato rankos. 

— Visiškai niekis: bėgiodamas šiek tiek įsibrėžiau į tvorą. 

Gudrichas padėjo stiklinę ir profesoriškai prabilo: 

— Kaip tik šią akimirką, kai jūs kalbate, šimtai jūsų odos ląs- 
telių atsigamina. Kai viena ląstelė miršta, kita dalijasi, kad ją 
pakeistų: tai audinių homeostazės reiškinys. 

— Džiugu girdėti. 

— Lygiai taip pat kasdien žūsta daugybė jūsų smegenų neu- 
ronų, ir taip nuo tada, kai jums sukako dvidešimt... 

— Manau, tokia visų žmonių dalia. 

— Būtent, - tai nuolatinis balansavimas tarp kūrimo ir grio- 
vimo. 

Šis tipas trenktas. 

— Kodėl man tai sakote? 

— Nes mirtis yra visur. Kiekviename žmoguje, visomis gyve- 
nimo stadijomis, yra įtampa tarp dviejų priešingų jėgų: gyveni- 
mo ir mirties jėgų. 

Natanas pakilo ir parodė į savo biuro duris. 

— Ar galėčiau? 

— Prašom. 

Jis išėjo iš kambario ir pasuko į sekretorių salę, prie vienos iš 
neužimtų darbo vietų. Greitai prisijungė prie interneto ir leido- 
si naršyti po Niujorko ligoninių adresus. 

Vyras, sėdėjęs jo biure, nebuvo apgavikas. Nebuvo nei pa- 
mokslininkas, nei psichinis ligonis, pabėgęs iš priežiūros įstai- 
gos. Tikrai buvo Garetas Gudrichas, onkologinės chirurgijos 
daktaras, seniau atlikęs praktiką Bostono bendrosios medicinos 
ligoninėje, Steiten Ailendo ligoninės kadrinis gydytojas ir tos 
ligoninės slaugos padalinio vadovas. 

Šis vyras buvo šviesulys, tikra medicinos pasaulio įžymybė. 
Negalėjo būti jokios abejonės: ten buvo net jo nuotrauka, ir ji 
atitiko gretimame kambaryje laukiančio šešiasdešimtmečio iš- 
puoselėtą veidą. 

Natanas atidžiau patyrinėjo svečio CV: jo žiniomis, jis nie- 
kad nebuvo lankęsis nė vienoje iš ligoninių, išvardytų per visą 
daktaro Gudricho karjerą. Tad kodėl jo išvaizda buvo jam pa- 
žŽįstama? 

Su šia mintimi jis grįžo į savo biurą. 


— Taigi, Garetai, jūs kalbėjote man apie mirtį, ar ne? Ar ne- 
prieštarausite, kad vadinu jus Garetu? 

— Kalbėjau jums apie gyvenimą, Del Amikai, apie gyvenimą 
ir praeinantį laiką. 

Natanas pasinaudojo tais žodžiais atvirai pažiūrėti į laikro- 
dį, savotiškai duodamas suprasti, kad tikrai laikas eina ir kad 
jo laikas brangus. 

— Jūs per daug dirbate, - tenkinosi tarti Gudrichas. 

— Aš labai sujaudintas, jog kai kas rūpinasi mano sveikata, 
tikrai. 

Vėl įsivyravo tyla. Jauki ir sykiu slegianti. Paskui įtampa pa- 
didėjo: 

— Paskutinį kartą - kuo galiu būti jums naudingas, pone 
Gudrichai? 

— Manau, kad tai aš galėčiau būti naudingas jums, Natanai. 

— Šią akimirką nelabai matau kaip. 

— Tai ateis, Natanai, ateis. Kai kurie išbandymai gali būti 
skausmingi, pamatysite. 

— Apie ką būtent jūs užsimenate? 

— Apie būtinybę būti gerai pasirengusiam. 

— Nesuprantu. i 
— Kas žino, ką atneš rytojus? Labai svarbu neapsir 


ti dėl pri- 
oritetų gyvenime. 

— Labai gili mintis, - pasišaipė advokatas. - Ar tai savotiškas 
grasinimas? 

— Ne grasinimas, Natanai, tai Žinia. 

Žinia? 

Gudricho žvilgsnyje ir toliau nebuvo priešiškumo, bet dėl to 
jis nebuvo mažiau trikdantis Natanui. 

Mesk jį lauk, Natai. Šis tipas nusikalba. Nepradėk žaisti jo žaidimo. 

— Galbūt neturėčiau to sakyti, bet jei jūsų nebūtų rekomen- 
davęs Ašlis Džordanas, pašaukčiau apsaugą ir liepčiau mesti 
jus lauk. 

— Labai abejoju, - nusišypsojo Gudrichas. - Žinokite, kad aš 
nepažįstu Ašlio Džordano. 

— Maniau, kad jis — vienas iš jūsų draugų! 

— Tai tebuvo būdas pasimatyti su jumis. 

— Palaukit - jei nepažįstate Džordano, kas jums pasakė, jog 
aš išsiskyręs? 

— Jūsų veide parašyta. 

Tai buvo paskutinis lašas... Advokatas pašoko ir, prastai 
tramdydamas įniršį, atidarė duris. 

— Aš turiu darbo! 

— Beje, jūs visiškai teisus, ir todėl jus paliksiu... kuriam laikui. 

Gudrichas pakilo iš savo krėslo. Jo masyvus siluetas išryškėjo 
prieš šviesą, keldamas kresno nesunaikinamo koloso įspūdį. Jis 
pasuko prie durų ir neatsigręždamas peržengė biuro slenkstį. 

— Bet ko iš tiesų jūs norite? - suglumęs paklausė Natanas. 

— Manau, jūs tai žinote, Natanai, manau, jūs tai žinote, - tars- 
telėjo Gudrichas jau koridoriuje. 

— Nieko aš nežinau! - smarkiai riktelėjo advokatas. 

Jis užtrenkė biuro duris, tuoj pat vėl jas atidarė ir sušuko į 
koridorių: 

— Nežinau, kas jūs toks! 

Bet Gudrichas buvo jau toli. 


3 


Sėkminga karjera - nuostabus dalykas, 
bet šalią naktį prie jos neprisiglausi. 


MARILINA MONRO 

Uždaręs duris, Natanas užsimerkė ir keletą akimirkų prie kak- 
tos spaudė šalto vandens stiklinę. Jis neaiškiai jautė, jog šis nu- 
tikimas neliks be tęsinio ir kad apie Garetą Gudrichą jis dar iš- 
girs. 

Jam buvo sunku vėl imtis darbo. Užliejęs karščio antplūdis ir 
vis atkaklesnis skausmas krūtinėje trukdė susikaupti. 

Su stikline rankoje jis pakilo nuo savo kėdės, žengė kelis 
žingsnius lango link, iš kur galėjo matyti melsvą Helmsey pa- 
stato atspindį. Šalia didžiulio neišvaizdaus Met Life fasado šis 
žmogaus liemenį primenantis dangoraižis su elegantišku bokš- 
tu, virš kurio kilo piramidės formos stogas, buvo laikomas tikra 
brangenybe. 

Kelias minutes jis žiūrėjo, kaip eismas plaukia į pietus dviejų 
milžiniškų viadukų, peržengiančių aveniu, nuožulnumomis. 

Toliau be perstojo snigo, ir miestas puošėsi baltais ir pilkais 
atspalviais. 

Atsistojant prie šito lango jam visada vėl sugniauždavo širdį. 
Per rugsėjo 11-osios antpuolius jis dirbo su savo kompiuteriu, 
tada ir nuaidėjo pirmasis sprogimas. Niekad jis nepamirš tos 
baisios siaubo dienos, tų juodų dūmų stulpų, užteršusių lig tol 
vaiskų dangų, paskui to pabaisiško skeveldrų ir dulkių debe- 
sies sugriuvus bokštams. Pirmąkart Manhetenas ir jo dangorai- 
žiai jam pasirodė maži, pažeidžiami ir efemeriški. 

Kaip ir dauguma kolegų, jis stengėsi per daug negromuliuo- 
ti išgyvento košmaro. Gyvenimas grįžo į savo vagą. Business as 

usual, verslas kaip įprastai. Tačiau, kaip sakė čionykščiai, Niu- 
jorkas jau niekad netaps tikruoju Niujorku. 


Nieko nebus, aš nieko nepadarysiu. 

Vis dėlto jis atsirinko kelias dosjė ir susidėjo į lagaminėlį, 
paskui, didžiai Abės nuostabai, nutarė eiti baigti jas peržiūrėti 
namie. 

Jau visą amžinybę jis nebuvo ėjęs iš savo biuro taip anksti. 
Paprastai jis dirbdavo beveik po keturiolika valandų per dieną, 
šešias dienas per savaitę, o po skyrybų dažnai ateidavo į kabi- 
netą ir sekmadienį. Iš visų partnerių jis išrašydavo didžiausio 
darbo valandų skaičiaus sąskaitą. Prie to reikėtų pridurti pas- 
kutinio jo triumfo žavesį: nors visi laikė, jog ta užduotis kebli, 
jam pavyko baigti žiniasklaidos labai išgarsintą Downey ir New- 
Wax įmonių susiliejimą, ir tai jam pelnė pagiriamąjį straipsnį 
viename iš žinomiausių jo profesijos žurnalų National Lawyer. 
Natanas siutino daugelį savo kolegų. Jis buvo per daug pavyz- 
dingas, per daug tobulas. Maža to, kad naudojosi puikia išvaiz- 
da, jis niekad nepamiršdavo pasisveikinti su sekretorėmis, pa- 
dėkodavo durininkui, iškviesdavusiam jam automobilį, ir per 
mėnesį skirdavo po kelias nemokamas valandas reikalingiems 
klientams. 

Nuo gaivaus gatvės oro jis atsigavo. Beveik nebesnigo, o 
kritulių išliko mažai, ir jie netrukdė eismui. Laukdamas eilėje 
taksi, jis klausėsi vaikų choro; choristai baltutėliais drabužiais 
prie Šv. Baltramiejaus bažnyčios giedojo Ave verum corpus. Kone 
prieš jo valią šioje muzikoje jam girdėjosi kažkas sykiu švelnaus 
ir baugaus. 


Į San Remą jis atvyko kaip tik po šeštos, išsivirė karštos ar- 
batos ir čiupo telefoną. 

Nors San Diege buvo dar tik trečia valanda, galbūt Bonė 
ir Melorė bus jau namie. Reikėjo suderinti dukros atvykimo 
smulkmenas - po kelių dienų ji būsimų atostogų proga viešės 
pas JI. 

Jis kiek nerimaudamas surinko numerį. Atsakiklis įsijungė 
po trijų signalų. 

„Jūs paskambinote Melorei Veksler. Šiuo metu aš negaliu at- 
sakyti, bet...“ 

Jam buvo gera girdėti jos balsą. Tai tarsi gauti porciją deguo- 
nies po pernelyg ilgo dusimo. Štai kaip jis nusirito, šiaip nepra- 
tęs tenkintis mažu. 

Staiga įrašas nutrūko. 

— Alio? 

Natanas nežmoniškomis pastangomis apsimetė žaismingas, 
taigi pakluso savo kvailam senam refleksui: niekad nerodyti 
savo silpnybių, net ir moteriai, kuri jį pažinojo nuo vaikystės. 

— Sveika, Melore. 

Kiek laiko jis nebevadina jos mano meile? 

— Labas, - atsakė ji šaltai. 

— Kaip sekasi? 

Jinai prabilo šiurkščiai: 

— Ko tu nori, Natanai? 

Gerai, aš supratau: šiandien tu dar nepasiruošusi normaliai su 
manimi kalbėti. 

— Skambinu tik dėl to, kad sutartume dėl Bonės kelionės. Ar 
ji su tavimi? 

— Ji smuiko pamokoje. Grįš po valandos. 

— Galbūt galėtum jau dabar pasakyti man jos skrydžio lai- 
ką, - pasiūlė jis. - Man regis, jos lėktuvas atskrenda pavakare... 

- Ji grįš po valandos, - pakartojo Melorė, skubindama baigti 
pokalbį. 

— Labai gerai, tada iki... 

Bet ji jau buvo padėjusi ragelį. 


Jis niekad nebūtų pamanęs, kad jų santykiai galėtų tapti to- 
kie šalti. Kaip du žmonės, buvę tokie artimi, gali prieiti iki to, 
kad elgtųsi kaip visiškai svetimi? Kaip įmanoma? Jis įsitaisė ant 
svetainės sofos, o žvilgsnis klaidžiojo po lubas. Koks jis buvo 
naivus! Žinoma, kad įmanoma! Jam tereikėjo apsidairyti aplink: 

skyrybos, apgaulės, nuobodulys... Jo profesijoje konkurencija 
buvo negailestinga. Galėjo tikėtis iškilti tik tie, kurie aukojo dalį 
savo šeimyninio gyvenimo ir laisvalaikio. Kiekvienas kabineto 
klientas - dešimtys milijonų dolerių, ir tai iš advokatų reikalavo 
visiško atsidavimo. Tokia buvo žaidimo taisyklė, kaina, mokėti- 
na už galimybę skleistis įžymybių kieme. Ir Natanas ją priėmė. 
Kita vertus, susilaukė ir kompensacijos — jo alga dabar siekė 
45 000 dolerių per mėnesį, neskaičiuojant papildomų lengvatų. 
O tai reiškė, kad kaip partneris jis gaudavo kasmetinę beveik 
pusės milijono dolerių premiją. Jo banko sąskaita pirmąkart 
perkopė milijono ribą. Ir tai tebuvo pradžia. 

Bet jo asmeninis gyvenimas ėjo priešinga kryptimi nei pro- 
fesinė sėkmė. Pastaraisiais metais jo santuoka žlugo. Pamažu 
kabinetas virto visu jo gyvenimu, tokiu, kad nebelikdavo laiko 
pusryčiams su šeima arba patikrinti dukros namų darbus. Kai 
jis ėmė suvokti nuostolių mastą, buvo per vėlu grįžti, ir prieš 
kelis mėnesius buvo paskelbta ištuoka. Žinoma, šiuo atžvilgiu 
jis nebuvo vienas — kabinete daugiau kaip pusė jo kolegų irgi 
buvo išsiskyrę su savo sutuoktiniais, - bet tai nė kiek neguodė. 

Natanas labai rūpinosi Bone, kurią tie įvykiai smarkiai trik- 
dė. Būdama septynerių, ji kartais dar prišlapindavo lovą ir, 
pasak motinos, dažnai patirdavo nerimo priepuolius. Natanas 
skambino jai kas vakarą, bet mielai būtų dalyvavęs jos gyveni- 
me daugiau. 

Ne, galvojo jis sėsdamasis ant savo sofos, vyro, kuris miega 
vienas ir jau tris mėnesius nėra matęs savo dukrelės, gyvenimas nėra 
pavykęs, nors jis būtų ir milijonierius. 


Natanas nusimovė vestuvinį žiedą, kurį atkakliai tebenešio- 
jo, ir vidinėje pusėje perskaitė Giesmių giesmės žodžius, kuriuos 
Melorė jam išgraviravo jų vestuvių proga: 


Mūsų meilė stipri kaip mirtis. 


Jis žinojo ir poemos tęsinį: 

Gilūs vandenys negali jos užgesinti, 
Nė potvyniai - jos paskandinti. 


Visa tai - kvailystės! Žiedeliai nepatyrusiems įsimylėjėliams. 
Meilė nėra toks jau absoliutas, kad atsispirtų laikui ir išbandy- 
mams. 

Tačiau ilgai jis tikėjo, kad jų pora turėjo kažką išimtinio, ma- 
gišką ir iracionalų matmenį, sutvirtintą vaikystėje. Melorė ir jis 
buvo pažįstami nuo šešerių. Nuo pat pradžių juos jungė lyg 
koks nematomas saitas, tarsi likimas būtų norėjęs padaryti juos 
natūraliais sąjungininkais prieš gyvenimo sunkumus. 


Jis pažvelgė į ant komodos pastatytas įrėmintas buvusios 
žmonos nuotraukas. Kelias akimirkas užsibuvo prie vėliausios, 
kurią gavo Bonei slapčia bendrininkaujant. 

Žinoma, blyškus Melorės veidas liudijo apie sunkų jų išsi- 
skyrimo laiką, bet jis nepakeitė nei ilgų blakstienų, nei smailios 
nosies, nei baltų dantų. Dieną, kai buvo fotografuojama, per ilgą 
pasivaikščiojimą išilgai Silver Strand Beach, Sidabrinių Kiauku- 
tų paplūdimio, ji buvo su pakeltomis kasomis, prismeigtomis 
segtuku iš geldelės. Maži plieno spalvos akiniai darė ją pana- 
šią į Nikolę Kidman filme Eyes Wide Shut, nors Melorei toks 
palyginimas ir nepatiktų. Jis nesusilaikė nenusišypsojęs, nes 
ji vilkėjo vieną iš savo amžinųjų durstytų megztinių, kuriuos 
pati pasidarydavo ir dėl kurių atrodė kartu ir elegantiškai, ir 
nerūpestingai. 


Apgynusi aplinkos ekonomikos daktaro disertaciją, iš pra- 
džių ji dėstė universitete, bet, įsikrausčiusi į senuosius savo se- 
nelės namus netoli San Diego, paliko mokymą, kad galėtų visą 
laiką skirti įvairioms draugijoms, padedančioms labiausiai nu- 
skriaustiems. Namie ji tvarkė vienos nevyriausybinės organi- 
zacijos interneto svetainę ir sykiu tapė akvareles ir darė mažus 
dekoratyvinius baldus iš kiaukutų, kuriuos vasarą, atostogau- 
dama Nantukete, parduodavo turistams. Melorei niekad nebu- 

vo svarbu nei pinigai, nei visuomeninė sėkmė. Ji mėgo kartoti, 
kad pasivaikščiojimas miške ar paplūdimyje nekainuoja nė do- 
lerio, bet Natanas ne visai sutiko su tokiomis paviršutiniškomis 
kalbomis. 

Pernelyg lengva, kai tau niekad nieko netrūko! 

Melorė augo pasiturinčioje ir garbingoje šeimoje. Jos tėvas 
buvo vadovaujantysis partneris viename iš labiausiai klestinčių 
Bostono juridinių kabinetų. Jai nereikėjo siekti profesinės sėk- 
mės, kad įgytų socialinį statusą, nes jį turėjo nuo gimimo. 


Vieną akimirką Natanas prisiminė, kur tiksliai yra visą jos 
kūną nusėję apgamai. Paskui jis prisivertė nuvyti šį prisimini- 
mą ir atsivertė vieną iš parsineštų dosjė. Įsijungė nešiojamąjį 
kompiuterį, brūkštelėjo kelias pastabas ir padiktavo kelis laiš- 
kus Abri paskaityti. 

Pagaliau apie pusę aštuntos suskambo jo lauktas skambutis. 

— Labas, tėti. 

— Sveika, voveryte. 

Bonė išsamiai nupasakojo savo dieną, kaip buvo pratusi 
daryti per jų kasdienius pokalbius. Ji kalbėjo jam apie tigrus 
ir begemotus, kuriuos matė per mokyklinį apsilankymą Balboa 
parko zoologijos sode. Jis pasiteiravo apie mokyklą ir soccer, 
amerikietiškojo futbolo, mačą, kuriame ji dalyvavo išvakarėse. 
Keista, jis niekad tiek daug nekalbėjo su savo dukra, kol neapsi- 
gyveno nuojos už trijų tūkstančių kilometrų. 

Staiga jos balsas tapo ne toks ramus: 

— Turiu kai ko tavęs paprašyti. 

— Ko tik norėsi, brangioji. 

— Aš bijau skristi lėktuvu viena. Norėčiau, kad tu šeštadienį 
atvyktum manęs pasiimti. 

— Kaip kvaila, Bone, tu dabar didelė mergaitė. 

Šį šeštadienį jis turėjo ypač svarbų profesinį susitikimą: pas- 
kutiniai derinimai dėl dviejų firmų suartėjimo, prie kurio jis 
dirbo jau daug mėnesių. Tai jis reikalavo skirti šią datą! 

— Prašau tavęs, tėti, atvyk manęs pasiimti! 

Kitame laido gale jis numanė ašaras, kylančias jo dukros 
gerklėje. Bonė nebuvo maža kaprizinga mergaitė. Atsisakymas 
skristi vienai liudijo tikrą jos nerimą. Dėl nieko pasaulyje Nata- 
nas nenorėtų jos liūdinti. Juo mažiau šią akimirką. 

— Gerai, nieko tokio, brangioji. Aš ten būsiu. Pažadu. 

Ji nusiramino, ir jie kalbėjosi dar kelias minutes. Norėdamas 
ją nuraminti ir prajuokinti, jis papasakojo jai vieną istoriją ir ke- 
lis kartus vėl pakartojo, kaip kažkada labai vykusiai buvo pa- 
mėgdžiojęs medaus puodo prašantį Mikę Pūkuotuką. 

Aš myliu tave, mano mažyte. 

Padėjęs ragelį, jis kelias akimirkas mąstė apie šeštadienio su- 
sitikimo atidėjimo pasekmes. Žinoma, galima išeitis - kam nors 
sumokėti, kad nuvyktų paimti jo dukros į Kaliforniją. Bet labai 
greitai šios kvailos minties atsisakė. Už tokį akibrokštą Melorė 
niekada neatleistų. Be to, juk pažadėjo Bonei, kad ten bus jis. 
Jis nieku gyvu negali jos apvilti. Ką gi, šį kartą jis ras kokį nors 
sprendimą. 

Padiktavęs dar kelias pastabas į magnetofoną, galiausiai už- 
migo ant sofos, nenusiavęs nė batų ir neužgesinęs šviesų. 


Staiga jį pažadino vidaus telefono skambutis. 

Tai buvo Peteris, sargas, skambinęs iš savo posto vesti- 
biulyje. 

— Pas jus svečias, pone: daktaras Garetas Gudrichas. 

Jis pažvelgė į laikrodį: Velniai rautų, jau devinta! Jis nė nema- 
nė leistis šio tipo persekiojamas net savo namuose. 

— Neįleiskite jo, Peteri, aš to pono nepažįstu. 

— Nekvailiokite, - suriko Gudrichas, matyt, pastvėręs telefo- 
ną iš sargo, - tai svarbu! 

Kas per velniava! Kuo aš nusikaltau Viešpačiui, kad nusipel- 
niau šito? 

Jis padarė pauzę ir pasitrynė akių vokus. Giliai mintyse jis 
žinojo, kad tol neatgaus ramybės, kol nebus baigęs su Gudri- 
chu. Tai reiškė, kad pirmiausia jam reikia suprasti, ko gi paga- 
liau iš jo nori tas vyriškis. 

— Na, gerai, - nusileido jis, galite leisti jį į viršų, Peteri. 

Natanas vėl užsisagstė marškinius, atidarė buto duris ir išėjo 
į laiptų aikštelę nusiteikęs kovingai laukti gydytojo, kuris ne- 
trukus pasiekė 24-ą aukštą. 

— Ką pagaliau jūs čia veikiate, Garetai? Ar matėte, kelinta da- 
bar valanda? 

— Gražus butas, - atsiliepė anas žvilgtelėjęs į vidų. 

— Aš jūsų klausiu, ką jūs čia veikiate. 

— Manau, jūs turėtumėte eiti su manimi, Del Amikai. 

— Po galais! Aš neklausau jūsų nurodymų. 

Garetas pasistengė jį nuraminti. 

— Ojeigu jūs pasikliautumėte manimi? 

— Kokios garantijos, kad jūs nepavojingas? 

— Visiškai jokių, - sutiko Gudrichas patraukęs pečiais. - Kiek- 
vienas Žmogus potencialiai yra pavojingas, sutinku su jumis. 


Rankas susikišęs į kišenes ir susisupęs dideliu apsiaustu, 
Gudrichas ramiai žingsniavo aveniu šalia gestikuliuojančio Na- 
tano, už kurį buvo gera galva aukštesnis. 

— Šalta, kad gali į ledą sustirti! 

- Arjūs visada taip skundžiatės? - paklausė Garetas. - Vasa- 
rą šiame mieste tvanku. Žiemą Niujorkas pats tas. 

— Paistalai. 

— Beje, šaltis saugo nuo irimo ir žudo bakterijas, o dar... 

Natanas neleido jam išsiplėtoti. 

— Bent jau važiuokime taksi. 

Jis žengė ant asfalto ir pakėlė ranką, stengdamasis sustabdy- 
ti automobilį. 

— Ei, ei! 

— Liaukitės rėkęs, jūs juokingai atrodote. 

- Jei manote, kad jūsų malonumui ruošiuosi nusišaldyti 
kiaušius, pataikėte kaip pirštu į akį. 

Du taksi pravažiavo nesumažinę greičio. Pagaliau, jiems 
esant prie Century Appartements, vienas yellow cab sustojo. Abu 

vyrai nėrė į vidų, ir Gudrichas vairuotojui nurodė, kur važiuoti: 
į 5-ojo aveniu ir 34-osios gatvės susikirtimą. 

Natanas trynė vieną ranką į kitą. Automobilis buvo gerai pa- 
šildytas. Per radiją buvo leidžiama sena Sinatros daina. 

Brodvėjus knibždėjo žmonių. Metų pabaigos švenčių proga 
daug parduotuvių dirbo per visą naktį. 

— Būtume greičiau nuėję pėsčiomis, - neištvėręs su aiškiu 
pasitenkinimu pastebėjo Gudrichas, kai automobilis įstrigo 
kamščiuose. 

Natanas nedraugiškai dėbtelėjo į jį. 

Po kelių minučių taksi pavyko įvažiuoti į 7-ąjį aveniu, kur 
eismas buvo ne toks didelis. Automobilis nusileido iki 34-osios 
gatvės, pasuko į kairę ir prieš sustodamas dar nuriedėjo kokį 
šimtą metrų. 

Gudrichas susimokėjo už važiavimą, ir abu vyriškiai išlipo. 


Jie buvo vieno iš žymiausių Manheteno siluetų papėdėje: 
prie Empire State pastato. 

Stovintis už tavęs angelas su ugnies kalaviju 
perveria tau strėnas ir nustumia tave į bedugnę! 


VIKTORAS HuGo 


griauti Twin Towers, bokštai dvyniai, senasis Empire State vėl 
tapo aukščiausiu Manheteno dangoraižiu. Tvirtai ant masyvaus 
cokolio stovintis pastatas dominavo virš miesto centro, elegan- 
tiškai ir galingai. Trisdešimt paskutinių jo aukštų spinduliavo 
raudonai ir žaliai, kaip įprasta per Kalėdas. 

—Jūs tikrai ketinate kopti į viršų? - paklausė advokatas, 
rodydamas į šviečiančią smailę, kuri, atrodė, perplėšė nakties 
skraistę. 

— Aš jau turiu bilietus, - atsakė Gudrichas traukdamas iš ki- 
šenės du mažus mėlyno kartono stačiakampius. - Beje, jūs man 
skolingas 6 dolerius... 

Natanas susierzinęs papurtė galvą, o paskui nusileido ir nu- 
sekė paskui gydytoją. 

Jie įėjo į Art dėco stiliaus vestibiulį. Laikrodis už priėmimo 
stalo rodė pusę vienuoliktos, tuo tarpu skelbime lankytojai 
buvo perspėjami, kad bilietai bus parduodami dar vieną valan- 
dą, o lankytis pastate galima iki vidurnakčio. Šalia lyg varinė 
saulė spindėjo milžiniška pastato kopija. Kalėdos Niujorke - in- 
tensyvaus turizmo laikas, ir, nepaisant vėlyvo laiko, daug žmo- 
nių tebesibūriavo prie kasos langelių, išpuoštų nuotraukomis 
įžymybių, kurios per daugelį metų buvo atvykusios pasigėrėti 
dangoraižiu. 

Kadangi Gudrichas buvo nupirkęs bilietus, jiems neteko sto- 
vėti eilėje. Jie buvo nuvesti į trečią aukštą, iš ten liftai kilo į ste- 

bėjimo vietą. Nors jau nebesnigo, informacinis skydelis skelbė, 
kad dėl miestą gaubiančių debesų matomumas sumažėjęs. 

Mažiau kaip per minutę greitaeigis liftas juos nuvežė į 81-ą 
aukštą. Iš ten jie įlipo į kitą, kad pasiektų 87-0 aukšto belvederį, 
esantį 320 metrų aukštyje, ir įėjo į dengtą stebėjimo salę, apsau- 
gotą langų. 

- Jeigu jūs nieko prieš, aš liksiu šioje maloniai šiltoje patalpo- 
je, - tarė Natanas, susiverždamas palto diržą. 

— Patarčiau verčiau eiti su manimi, - atsakė Gudrichas prieš- 
tarauti neleidžiančiu tonu. 

Jie išėjo į atvirą stebėjimo terasą. Nuo East upės pučiąs Žvar- 
bus vėjas privertė advokatą gailėtis, kad nepasiėmė šaliko ir 
kepurės. 

— Mano senelė vis sakydavo: „Kol neužkėlėte kojos ant Empi- 
re State pastato, jūs nepažįstate Niujorko“, - suriko Gudrichas, 
kad perrėktų vėjo kaukimą. 

Aplinka buvo tikrai magiška. Prie lifto Kerio Granto šmėkla 
laukė Deboros Ker, kuri niekada neateis. Toliau atsirėmus į tu- 
rėklus linksminosi japonų pora, mėgdžiodama Tomą Henksą ir 
Megę Rajan iš paskutinės filmo Bemiegės Sietlo naktys scenos. 

Natanas mažais žingsneliais prisiartino prie belvederio kraš- 
to ir palinko į priekį. 

Naktis, šaltis ir debesys teikė miestui paslaptingumo, ir ne- 
trukus jis susižavėjo prieš jį atsiveriančiu vaizdu. Dėl pastato 
centrinės padėties nuo jo, be abejo, matėsi viena iš įspūdingiau- 
sių Manheteno panoramų. 

Iš čia atsivėrė neprilygstamas vaizdas į Crysler pastato smai- 
lę ir į Times Sguare aikštę, kuri, kaip galėjai spėti, knibždėjo nuo 
judėjimo. 

— Nesu čia įkėlęs kojos nuo savo vaikystės, - prisipažino ad- 
vokatas kišdamas 25 centų monetą į vieno iš toli siekiančių bi- 
noklių plyšį. 

Automobiliai, skubantys aštuoniasdešimt šešiais aukštais 
žemiau, buvo tokie mažyčiai, kad eismo tėkmė atrodė labai nu- 
tolusi, tarsi priklausytų kitai planetai. Kita vertus, 59-osios gat- 

Vės tiltas, kurio puošni architektūra atsispindėjo tamsiuose East 
upės vandenyse, atrodė neįtikėtinai arti. 

Nemažai laiko Natanas ir Garetas neištarė vienas kitam nė 
žodžio, vien gėrėjosi miesto šviesomis. Vėjas ir toliau pūtė le- 
dinį kvapą, o šaltis kandžiojo veidus. Mažąją fauną, kuri va- 
karo metą karaliavo daugiau kaip trijų šimtų metrų aukštyje, 
apėmė gera užkrečiama nuotaika. Du jauni įsimylėjėliai karštai 
bučiavosi, labai susižavėję jausdami, kaip jų lūpos spragsi nuo 
statinės elektros. Prancūzų turistų grupė šią vietą lygino su Ei- 
felio bokštu, o pora iš Vajomingo visiems, kas norėjo klausyti, 
pasakojo apie savo pirmąjį susitikimą čia pat prieš dvidešimt 
penkerius metus. Vaikai, apmūturiuoti storomis ilgomis striu- 
kėmis, už suaugusiųjų kojų miško žaidė slėpynių. 

Virš jų galvų vėjas neįtikėtinu greičiu ginė debesis, šen bei 
ten atidengdamas dangaus lopinėlį, kur suspindėdavo viena 
kita vieniša žvaigždė. Naktis buvo tikrai graži. 

Pirmas tylą pertraukė Gudrichas: 

— Tas vaikinas oranžine neperšlampama striuke, - pranešė 
jis Natanui į ausį. 

— Kaip? 

— Pažiūrėkite į vaikiną oranžine neperšlampama striuke. 

Natanas prisimerkė ir atidžiai įsižiūrėjo į Gudricho nurodytą 
individą: maždaug dvidešimtmetį jaunuolį, kuris ką tik įžengė 
ant platformos. Apatinę jo veido dalį dengė daili šviesi barz- 
da, o ilgi, nešvarūs plaukai buvo supinti į daugybę kasyčių. Jis 
dukart apėjo belvederį, praeidamas visai šalia advokato, kurio 
akys sutiko jo karštligišką ir neramų žvilgsnį. Akivaizdu, kad jį 
kažkas kamavo, ir jo kančios paženklintas veidas sudarė kon- 
trastą su kitų lankytojų juoku ir gera nuotaika. 

Natanas pagalvojo, kad jis gali būti apsvaigęs nuo narkotikų. 

— Jis vadinasi Kevinas Viljamsonas, - patikslino Gudrichas. 

— Jūs pažįstate jį? 

— Asmeniškai ne, bet Žinau jo istoriją. Jo tėvas nušoko nuo 
šios platformos žemyn tada, kai dar nebuvo savižudžius sulai- 
kančių grotų. Jis nuolat ateina čionai visą savaitę. 

— Iš kur jūs tai Žinote? 

— Tarkime, kad šen bei ten pasiteiravau ir atlikau savotišką 
tyrimą. 

Advokatas minutėlę patylėjo, paskui paklausė: 

— Bet kuo čia dėtas aš? 

— Visa, kas liečia tokių pat kaip ir mes Žmonių gyvenimą, 
turi su mumis šį tą bendra, - atsakė gydytojas taip, tarsi tai būtų 
akivaizdu. 

Tą akimirką belvederiu praūžė smarkus vėjo gūsis. Natanas 
dar kartą pasilenkė prie Gudricho. 

— Po galais, Garetai, kodėl norite, kad žiūrėčiau į tą vyruką? 

— Nes jis tuoj mirs, - rimtai atsakė Gudrichas. 

— Jūs... jūs kuoktelėjęs, drauguži! - sušuko advokatas. Bet ir 
tariant šiuos žodžius jo žvilgsnis nenoromis buvo prikaustytas 
prie Kevino silueto, ir jis jautė, kaip didėja neaiškus nerimas. 

Nieko čia neįvyks. Tokių dalykų nebūna... 

Bet prabėgo mažiau kaip minutė tarp nelauktos Gudricho 
pranašystės ir akimirkos, kai jaunuolis iš savo striukės kišenės 
išsitraukė revolverį. Kelias sekundes jis su siaubu žvelgė į ran- 
koje drebantį ginklą. 

Iš pradžių niekas, regis, nepastebėjo keisto jo elgesio, paskui 
staiga viena moteris sukliko: 

- Šis vyras ginkluotas! 

Visų žvilgsniai iškart nukrypo į vaikiną. 

Tuomet tarsi apimtas panikos Kevinas nukreipė revolverį į 
save. Jo lūpos drebėjo iš siaubo. Jo veidu ritosi įsiūčio ašaros, 
lydimos kančios riksmo, kuris pranyko nakties tamsoje. 

— Nedaryk šito! - sušuko vienas tėvas; kilo neįtikėtina su- 
maištis, žmonės grūsdamiesi puolė dengtosios salės link. 

Natanas lyg įbestas liko stovėti priešais vaikiną. Sykiu ir ap- 
žavėtas, ir išgąsdintas to, kas dėjosi jo akyse, jis nedrįso nė krus- 
telėti, kad iš baimės nepagreitintų neatitaisomo dalyko. Jam jau 
visai nebebuvo šalta. Priešingai, jautė, kaip po visą jo kūną aki- 
mirksniu išplinta deginanti iškrova. 

Kad tik jis nešautų... 

Nešauk. Nešauk, vaikėze... 

Bet Kevinas pakėlė akis, paskutinį kartą pažvelgė į bežvaigž- 
dį dangų, paskui paspaudė gaiduką. 

Sprogimo trenksmas sukrėtė Niujorko naktį. Jaunuolis stai- 
ga susmuko, svoriui pakirtus jam kojas. 

Akimirką atrodė, tarsi laikas būtų sustojęs. 

Paskui platformą užtvindė panikos riksmai ir kilo didelis 
sujudimas. Minia susispaudė prie liftų. Besiblaškantys žmonės 
stumdėsi ir bėgiojo visomis kryptimis. Kai kurie jau įsijungė 
mobiliuosius telefonus... greičiau... perspėti šeimą... perspėti 
artimuosius. Nuo to žymiojo rugsėjo ryto dauguma niujorkie- 
"čių buvo pripratę prie beveik apčiuopiamo pažeidžiamumo 
jausmo. Visi čia tam tikru mastu buvo traumuoti, ir net turistai 
gerai žinojo, kad lankant Manheteną visko gali nutikti. 

Kartu su keliais kitais lankytojais Natanas liko ant belvede- 
rio. Apie Kevino kūną susidarė ratas. Įsimylėjėlių porelė dabar 
buvo visa aptaškyta krauju ir tyliai verkė. 

— Pasitraukite! Duokite jam oro! - sušuko prie jaunuolio pa- 
silenkęs apsaugininkas. 

Jis išsitraukė raciją ir paprašė pagalbos iš vestibiulio. 

— Iškvieskite ugniagesius ir greitąją! 87-ame aukšte - kulka 
sužeistas Žmogus. 

Paskui jis vėl pasilenkė prie Kevino ir įsitikino, kad, deja, pa- 
galba buvo nebereikalinga, nebent išvežti į morgą. 

Stovėdamas mažiau nei per metrą nuo aukos, Natanas ne- 
galėjo daryti nieko kito, kaip žvelgti į Kevino lavoną. Skausmo 
paženklintas veidas amžiams sustingo siaubo riksmo viduryje. 
Jo iššokusios stiklinės akys žvelgė tik į tuštumą. Už ausies buvo 
matyti žiojėjanti išdeginta tamsiai raudona skylė. Dalis kauko- 
lės buvo pavirtusi į košę, o tai, kas iš jos liko, mirko kraujo ir 
smegenų mišinyje. Advokatas iškart suvokė, kad niekad nega- 
lės atsikratyti šio vaizdo, kad jis nuolat grįš jam vaidentis per 
naktis ir begalinės vienatvės akimirkomis. 

Smalsuoliai pamažu ėmė plūsti atgal. Vienas mažas berniu- 
kas pasimetė nuo tėvų ir apstulbęs stovėjo per tris metrus nuo 
lavono, užhipnotizuotas kraujo klano. 

Natanas paėmė jį ant rankų, kad atitrauktų nuo šios skaus- 
mingos scenos. 

— Eikš su manimi, žmoguti. Nesijaudink, viskas bus gerai. 
Viskas bus gerai. 

Atsitiesdamas jis pastebėjo Gudrichą, įsimaišiusį į minią, ir 
nuskubėjo prie jo. 

— Garetai! Palaukite, po galais! 

Vis dar su aplink kaklą apsikabinusiu vaiku Natanas pro 
grūstį alkūnėmis prasibrovė prie gydytojo. 

— Kaip jūs galėjote Žinoti? - sušuko jis stverdamas jį už 
peties. 

Gudrichas žvelgė priešais save ir, nepaisydamas klausimo, 
ėjo toliau. 

Natanas bandė jį sulaikyti, bet netikėtai jį čiupo mažojo ber- 
niuko tėvai; atradus sūnų, jiems didžiai palengvėjo. 

— O, Džeimsai, tu mus taip išgąsdinai, mano berniuk! 

Advokatas vos išsilaisvino iš jų jausmingų padėkų. Jis buvo 
bepasivejąs gydytoją, kai šis vos spėjo nerti į pirmą laisvą liftą. 

— Kodėl jūs nieko nedarėte, Garetai? 

Akimirką jų žvilgsniai susitiko, bet paskutinį klausimą Na- 
tanas išrėkė prieš užsiveriančias slankiąsias duris: 

— Kodėl nieko nedarėte, nors žinojote, kad jis mirs? 


Mes esame lėti patikėti, 
kuo patikėti sunku. 


OVIDIJUS 


Tą naktį Natanas miegojo mažai. 

Kitą rytą jis pabudo vėlai, išpiltas šalto prakaito, ir pirmas 
dalykas, kurį pajuto, buvo tas nedingstantis skausmas krū- 
tinėje. Jis pamasažavo dešinę pusę ir tartum pajuto aštresnį 
skausmą. 

Tarsi to būtų neužtekę, jis vėl sapnavo tą skendimo sapną — 
ženklas, kad jį užplūdęs nerimas. Be abejo, taip yra todėl, kad 
Gudrichas jam kalbėjo apie gulbę. 

Jis atsikėlė iš lovos ir pajuto, kad dreba kojos. Netgi jautėsi 
toks karščiuojantis, kad įsikišo po pažastimi termometrą. 

37,8. Nėra ko nerimauti. 

Tačiau dėl prastos savijautos ir vėlyvo meto bėgioti nuspren- 
dė neiti. Taigi diena būsianti labai bloga. 

Iš vaistų spintelės paėmė prozako tabletę ir su gurkšniu van- 
dens prarijo. Jis gėrė jas reguliariai nuo... nuo tada, kai nebesi- 
jautė dermėje su niekuo. 


Susirinko dosjė, kurios mėtėsi ant sofos. Vakar vakare jis neką 
tepadarė. Šiandien jam rūpėjo atsigriebti dvigubai. Juo labiau 
kad jau buvo bebaigiąs susitarti Raitbio byloje. Garsieji aukcio- 
nų namai, kuriuos jis gynė, buvo kaltinami pažeidę antitrestinį 
įstatymą susitardami su pagrindiniu konkurentu dėl panašių 
meno kūrinių pardavimo komisinių mokesčių. Byla buvo kebli, 

ir teko dirbti neskaičiuojant valandų. Bet jei jam pavyks gerai 
susitarti, jo reputacija ūgteltų dar per vieną įrantą. 

Nors jau vėlavo, jis ilgai užsibuvo po karštu dušu, dar kar- 
tą prisimindamas Kevino Viljamsono savižudybę. Taip pat at- 
minė kai kuriuos Gudricho žodžius: „Manau, kad aš galėčiau 
būti jums naudingas, Natanai. Kai kurie išbandymai gali būti 
skausmingi, pamatysite.“ Dar jis užsiminė apie „būtinybę pa- 
sirengti . 


Ko po galais tas tipas norėjo? Visa tai ėmė kelti nerimą. Ar 
reikėtų ką nors perspėti? Policiją? Galų gale vakar vakare jis 
buvo mirties liudytojas, ir tai ne menkniekis. 

Taip, įvyko savižudybė. Tai galėjo paliudyti dešimtys žmo- 
nių. Tačiau Gudrichas šioje istorijoje aiškiai buvo iš dalies at- 
sakingas. Šiaip ar taip, jis žinojo ir nepranešė apie tai, ko slėpti 
neturėjo. 

Natanas išėjo iš dušo kabinos ir energingai nusišluostė. 

Galbūt geriausia būtų apie tai nebegalvoti. Jis neturėjo laiko. 
Jis turėtų niekad nebesutikti susitikinėti su Gudrichu. Daugiau 
niekad... 

Tuomet viskas galop susitvarkys. 

Prieš išeidamas iš namų, jis prarijo dvi aspirino ir vieną vi- 
tamino C tabletę. 

Reikėtų sumažinti visų tų vaistų, jis tai žinojo. Bet ne šian- 
dien. Jis dar nepasiruošęs. 

Užtruko, kol pasigavo taksi. Automobilis įsuko į Columbus 
Circle lygį ir pravažiavo Grand Army Plaza. 

Nepanašu, kad atvykčiau per anksti, pagalvojo jis persitar- 
damas keliomis įprastinėmis frazėmis su vairuotoju pakis- 
taniečiu. Kaip tyčia, prie GM pastato sustojo sunkvežimis, ir 
Madisono aveniu ėmė darytis kamštis. Natanas paliko taksi 
ir pasileido pėsčiomis metalo ir stiklo koridoriumi iš Parko 
aveniu dangoraižių. Taigi visas miesto bruzdesys smogė jam 
į veidą - nuo reklamuotojų balsų iki signalų koncerto, kurį 
jam skyrė limuzinas užtamsintais langais, vos jo neparvertęs. 

Staiga jis pasijuto, kad jam čia per ankšta, jog esąs sugrūs- 
tas į šią priešišką erdvę, ir su palengvėjimu pasiekė įėjimą į 
Marblešc.March daugiaaukštį; jį gaubė mozaikiškas Bizantijos 
meno įkvėptas skliautas. Natanas pirmiausia sustojo 31-ame 
aukšte, kur partneriai turėjo didžiulę poilsio salę ir mažą ka- 
vinukę. Kartais, kai darbo krūvis būdavo pernelyg didelis, jis 
čia pasilikdavo miegoti. Iš savo spintos išsitraukė kelis doku- 
mentus ir užlipo per vieną aukštą į savo biurą. 

Kadangi neįprastai vėlavo, savo sekretorės žvilgsnyje galėjo 
perskaityti klausimą. 

— Abe, prašom, ar galite man atnešti mano paštą ir trigubos 
kavos? 

Jinai pasisukiojo sukamojoje kėdėje ir priekaištingai pažvel- 
gėiji 

— Paštas jau kokią valandą ant jūsų stalo. Kai dėl kavos, ar 
tikrai jums trigubos... 

— Taip, noriu labai stiprios ir be pieno, ačiū. 


Jis įžengė į savo biurą, skyrė dvidešimt minučių paštui per- 
žvelgti, paskui, baigdamas paskutinį puodelį kavos, patikrino 
elektroninį paštą. Buvo gavęs elektroninį laišką iš bendradar- 
bio, kuris siūlė pagalbą jurisprudencijos klausimu Raitbio bylo- 
je. Rengėsi jam atsakyti, kai... 

Ne, neįmanoma susikaupti. Jis negalėjo elgtis taip, tarsi viso 
to niekad nebuvo. Reikėjo sutvarkyti tą reikalą. 
piuterį, stvėrė paltą ir išėjo iš biuro. 

— Abe, paprašykite durininko pakviesti man taksi ir atšauki- 
te visus mano šiam rytui numatytus susitikimus. 

— Bet vidurdienį jūs turėjote susitikti su Džordanu... 

— Prašau, pasistenkite perkelti pasimatymą į pavakarę, ti- 
kiuosi, jis tuo metu turi laiko. 

— Nežinau, ar jam patiks. 

— Tai jau mano problema. 

Jinai pasivijo jį koridoriuje šūktelėdama: 
— Jums reikia pailsėti, Natanai, ne pirmą kartą jums tai 


sakau! 


— South Ferry Terminal, Pietinio kelto terminalas, - nurodė jis 
uždarydamas taksi dureles. 

Dėl to, kad pažadėjo vairuotojui dvidešimt dolerių, jam pa- 
vyko kaip tik laiku prasmukti su paskutiniais dešimtos valan- 
dos kelto į Steiten Ailendą keleiviais. Mažiau kaip per dvidešimt 
penkias minutes laivas nuplukdė į šį energingai besiplečiantį 
Niujorko rajoną. Persikėlimas buvo įspūdingas, bet jis taip sku- 
bėjo nuvykti į vietą, kad nei Žemutinio Manheteno, nei Laisvės 
statulos vaizdas neteikė jam malonumo. 

Vos išlipęs į krantą susistabdė kitą taksi, kuris greitai pristatė 
jį į Steiten Ailendo valstybinę ligoninę. 

Gydymo centras užėmė didelį plotą netoli St. George, rajo- 
no svarbiausio administracinio centro, įsikūrusio salos šiaurės 
rytų pakraštyje. 

Taksi sustojo prie Surgery Center, Chirurgijos centro. Nuo va- 
kar nebesnigo, bet dangus buvo pilkas nuo debesų. 

Natanas greitu žingsniu įžengė į pastatą. Priimamojo budė- 
toja sustabdė jo įsibėgėjimą. 

— Pone, lankymo laikas prasideda... 

— Norėčiau pamatyti daktarą Gudrichą, - pertraukė Na- 
tanas. 

Jis buvo užsivedęs lyg raketa. Prozakas kartais keistai jį pa- 
veikdavo. 

Priėmėja paspaudė kelis kompiuterio klavišus, kad išsikvies- 
tų operacijų lentelę. 

— Profesorius ką tik baigė biopsiją ir iškart turi imtis gan- 
glijų šalinimo ir gydymo procedūrų. Dabar jūs negalite su juo 
susitikti. 

— Vis tiek praneškite jam, — paprašė Natanas. — Sakykite, čia 
yra ponas Del Amikas. Neatidėliotinai skubus atvejis. 

Priėmėja pažadėjo pabandyti ir paprašė apsišarvuoti kantry- 
be laukimo salėje. 

Gudrichas prisistatė po ketvirčio valandos. Jis vilkėjo mėly- 
ną gydytojo chalatą, o galvą buvo persirišęs skarele. 

Natanas šoko prie jo. 

— Dėl Dievo, Garetai, ar galite man paaiškinti, kas... 

— Po valandėlės. Šiuo metu aš nelaisvas. 

— Ašjūsų nepaleisiu! Jūs pasirodote mano biure, paskui mano 
namuose, priverčiate mane stebėti pasibaisėtiną savižudybę ir 
tiek tepasakote: „Pamąstykite apie gyvenimo trumpumą.“ Tai 
ima varginti! 

— Mes pakalbėsime vėliau. Viršuje vienoje palatoje laukia 
žmogus, kol bus pašalintas auglys... 

Natanas sunkiai tvardėsi, kad išliktų ramus. Jis jautė galįs 
prieš gydytoją griebtis grubaus smurto. 

— „Bet jūs visada galite eiti su manimi, jei jums taip sako 
širdis, - pasiūlė Gudrichas pasisukdamas eiti. 

— Kaip? 

— Taigi ateikite stebėti operacijos, tai labai pamokoma. 

Natanas atsiduso. Jis gerai jautė, kad Garetas mėgina įgyti 
autoritetą, bet nenoromis nusekė paskui. Šiaip ar taip, tokioje 
padėtyje kas jam beliko... 


Jis paraidžiui įvykdė sterilizavimo ceremoniją. Antibakteri- 
nėmis putomis išsimuilavo ir išsitrynė plaštakas ir rankas iki 
alkūnių, paskui ant burnos ir nosies užsidėjo audinio kaukę. 

— Kas toliau programoje? —- paklausė dėdamasis abejingas. 

— Ezofagotomija laparotomijos ir torakotomijos būdu, - at- 
sakė Gudrichas, stumdamas į abi puses atsidarančias dvivėres 
duris. 

Natanas net nepabandė sumesti ką nors šmaikštaus atsakyti 
ir nusekė gydytoją į operacinę, kur laukė slaugytoja ir chirurgas 
asistentas. 

Vos įžengęs į belangį kambarį su pernelyg ryškia šviesa, su- 
prato, kad jam nepatiks tai, ką ketina pamatyti. 

Koks siaubas! Kaip ir dauguma žmonių, jis nekentė šių me- 
dicininių kvapų, kurie jam žadino blogus prisiminimus. 

Jis įsitaisė atokiame kampe ir daugiau nebepravėrė burnos. 

- Šis vėžys blogas, - paaiškino Gudrichas kolegai. - Penkias- 
dešimtmetis vyras, smarkus rūkalius, kiek vėlyva diagnostika. 
Gleivinė paliesta. Kelios metastazės kepenyse. 

Jam ištiesė padėklą, ant kurio buvo išdėstyti visokie chirur- 
giniai instrumentai. Jis paėmė skalpelį ir davė ženklą pradėti. 

— Gerai, pradedam. 

Natanas sekė visus operacijos etapus mažame televizijos ek- 
rane, įtvirtintame vertikaliai virš paciento galvos. 

Lankinio gaktos raiščio pjūvis... stemplinės angos išlaisvinimas... 

Po kelių manipuliacijų ekrane jis tematė kruvinų organų 
krūvą. Kaip chirurgams pavyksta ten susiorientuoti? Jis niekad 
nebuvo hipochondriškas, bet šią akimirką nenoromis prisiminė 
skausmą, kuris spaudė krūtinę. Su baime jis žvelgė į Gudrichą, 
kuris dirbo visas įsitraukęs į savo užduotį. 

Ne, jis ne beprotis. Jis kompetentingas gydytojas. Žmogus, kuris 
rytą keliasi, kad gelbėtų gyvybes. Bet tuomet ko jis iš manęs nori? 

Vienu metu Gudrichui asistavęs gydytojas bandė pradėti 
kalbą apie beisbolo lygą, bet Garetas iškart pervėrė jį žvilgsniu, 
ir vyriškis užsičiaupė. 

Paskui Natanas vėl nusuko akis nuo ekrano, o operacija 
vyko toliau. 

Gastrinė tūbulizacija... torakalinis ir abdominalinis drenavimas... 

Jis jautėsi nuolankus. Kaip tik šią akimirką jo dosjė, jo darbo 
susirinkimai ir tie milijonas dolerių jo sąskaitoje jam atrodė ne- 
reikšmingi. 

Kai operacija artėjo prie pabaigos, ligonio širdies ritmas stai- 
ga pagreitėjo. 

— Mėšlas! - sušuko asistentas. - Jam tachikardija. 

— Būna, - ramiai tarė Gudrichas, - jis prastai pakelia širdies 
stumdymą. 

Kai Garetas paprašė slaugytojos padaryti injekciją, Natanas 

pajuto, kaip jam į gerklę kyla tulžies srovelė. Jis išbėgo iš opera- 
cinės, nuskuodė prie kriauklės tualete ir ilgai vėmė. 

Tada prisiminė, kad jau beveik dvidešimt keturias valandas 
nieko nevalgė. 


Gudrichas prie jo priėjo po dešimties minučių. 

— Ar jis gyvens? - neramiai paklausė Natanas trindamas 
kaktą. 

- Ilgiau negu tada, jei nieko nebūtume darę. Jis bent galės 
normaliai valgyti ir virškinti. Bent jau kurį laiką. 


— Operacija pavyko gerai, - paaiškino Gudrichas paciento 
žmonai. - Žinoma, visada galimos pooperacinės komplikacijos, 
bet aš nusiteikęs optimistiškai. 

— Ačiū, daktare, - dėkingai tarė moteris, - jūs išgelbėjote jį. 

— Padarėme, ką galėjome. 

— Ačiū ir jums, — pasakė ji spausdama ranką Natanui. 

Jinai palaikė jį chirurgu asistentu. Advokatas taip jautėsi da- 
lyvavęs operacijoje, kad nepataisė jos klaidos. 


Ligoninės kavinė buvo antrame aukšte, iš jos atsivėrė vaiz- 
das į mašinų aikštelę. 

Atsisėdę vienas priešais kitą, Gudrichas ir Natanas užsisakė 
kavos. Prieš juos ant stalo stovėjo pintinėlė pyragaičių. 

— Norite spurgos? Jos kiek riebokos, bet... 

Natanas papurtė galvą. 

— Man dar kartu gerklėje, jei norite žinoti. 

Gydytojo veidu šmėstelėjo vos pastebima šypsena. 

— Na, gerai. Aš klausau jūsų. 

— Ne, ne, nepradėkite vėl, Garetai, tai aš jūsų klausau: kodėl 
jūs susiradote mane ir iš kur žinojote, kad Kevinas ketino nu- 
sišauti? 

Gudrichas prisitraukė kavos puodelį ir įsipylė daug pieno 
bei įsibėrė daug cukraus. Jis susiraukė. 

— Aš nežinau, ar jau esate pasiruošęs, Natanai. 

— Pasiruošęs kam? 

- Išklausyti tai, ką rengiuosi jums pasakyti. 

— O! Aš pasiruošęs viskam, bet, jei galite, kiek pagreitinkit 
tempą... 

Gudrichas buvo kitos nuomonės. 

— Ar norite padaryti man paslaugą? Nustokite žvilgčiojęs į 
laikrodį kas dvi minutės. 

Natanas atsiduso. 

— Gerai jau, neskubame, - tarė jis atleisdamas kaklaraiščio 
mazgą ir nusivilkdamas švarką. 

Garetas prarijo kąsnį sklindžio, paskui gurkšnį kavos. 

- Jūs mane laikote bepročiu, ar ne? 

— Prisipažįstu, kad man kyla klausimų, - atsakė advokatas 
be šypsenos. 

— Ar esate girdėjęs apie slaugos padalinius? 

— Skaičiau, kad jūs vadovaujate tokiam šioje ligoninėje. 

— Būtent. Kaip Žinote, jie skirti priimti medicinos pasmerk- 
tiems ligoniams. 

- Ir jūs teikiate jiems psichologinę pagalbą... 

— Taip. Jiems telikę gyventi kelios savaitės, ir jie tai supranta. 
Su tuo labai sunku susitaikyti. 

Buvo jau antra valanda po pietų. Didelė kavinės salė tebuvo 
puspilnė. Natanas išsitraukė cigaretę, bet neprisidegė. 

— Mūsų misija — palydėti juos į mirtį, - tęsė Gudrichas. - Pa- 
daryti taip, kad jie išnaudotų tą neilgą laiką, kuris jiems lieka, ir 
pasistengtų iškeliauti susitaikę. 

Jis leido praeiti kelioms sekundėms ir patikslino: 

— Susitaikę su savimi ir kitais. 

— Labai gerai, bet kuo čia aš... 

Gudrichas pratrūko: 

— Kuo čia dėtas jūs? Vis tas pats klausimas dėl jūsų mažo 
eg0! Kuo Natanas Del Amikas, didysis advokatas, kuris išraši- 
nėja keturių šimtų dolerių sąskaitas už valandą, dėtas dėl viso 
pasaulio bėdų? Ar negalite nė akimirkos pamiršti savo mažos 
asmenybės? 

Šįkart to jau buvo per daug. Advokatas trenkė kumščiu 
į stalą. 

— Paklausykite jūs, žmogėke! Niekas į mane nesikreipė tokiu 
tonu nuo pradinės mokyklos, ir aš neleisiu, kad tai kartotųsi! 

Jis staigiai pakilo ir, kad nusiramintų, nuėjo prie kasos ir už- 
sisakė butelį vyno Ėvian. 

„Patalpoje visi kiti pokalbiai nutrūko, ir visi priekaištingai su- 
Žiuro į jį. 

Valdykis. Vis dėlto tu ligoninėje! 

Jis atsikimšo butelį ir pusę išgėrė. Praėjo minutė, kol jis grįžo 
prie savo stalo. 

Jis įsmeigė žvilgsnį Gudrichui į akis, atseit duodamas su- 
prasti, kad jo neišgąsdins. 

— Tęskite, - paprašė jis ramesniu tonu, bet kuriame galėjai 
justi slypintį priešiškumą. 

Tarp abiejų vyrų aiškiai tvyrojo įtampa. Nepaisant to, gydy- 
tojas tęsė kalbą nuo ten, kur buvo sustojęs. 

— Slaugos padaliniai skirti žmonėms, kuriems medicina jau 
numatė mirtį. Bet yra daugybė mirčių, kurių neįmanoma nu- 
matyti iš anksto. 

— Kaip kad nelaimingų atsitikimų? 

— Taip, nelaimingi atsitikimai, žmogžudystės, ligos, kurių 
medicina nemoka nustatyti arba kurios nustatomos per vėlai. 

Natanas suprato, kad artėja svarbi paaiškinimo akimirka. Jis 
tebejautė tą skausmą, spaudžiusį krūtinę lyg gniaužtuvas. 

— Kaip jau leidau suprasti, - tęsė Gudrichas, - žmogui leng- 
viau pasitikti mirtį, jei jis galėjo pasiekti savo tikslus ir sutvar- 
kyti reikalus. 

— Bet tai neįmanoma netikėtų mirčių atveju! 

— Ne visada. 

— Kodėl ne visada? 

— Tiesą sakant, tai viena iš pranešėjų užduočių. 

— Pranešėjų? 

— Taip, Natanai, yra žmonių, rengiančių tuos, kurie netrukus 
mirs, atlikti didįjį šuolį į aną pasaulį. 

Advokatas papurtė galvą. 

Anas pasaulis! Jis visai nusikliedėjo. 

— Norite man pasakyti, kad kai kas iš anksto žino, kas 
tuoj mirs? 

— Panašiai, - rimtai patvirtino Garetas.- Pranešėjų vaid- 
muo - palengvinti taikų gyvųjų ir mirusiųjų išsiskyrimą. Ne- 
trukus mirsiantiesiems jie sudaro galimybę prieš išnykstant 
susitvarkyti gyvenimą. 

Natanas atsiduso. 

— Manau, kad su manimi jums nepasisekė: aš gana raciona- 
lus ir mano dvasinis gyvenimas yra maždaug slieko lygio. 

— Aš gerai suprantu, kad tuo sunku patikėti. 

Natanas patraukė pečiais ir nusisuko lango link. 

Ką aš čia veikiu? A 

Vatinių sniego tumulų debesys vėl slinko pilku dangumi ir 
lietė į mašinų aikštelę išeinančius langus. 

- Ir jei aš teisingai suprantu, jūs esate vienas iš... 

— ...tų pranešėjų, taip. 

- Ir todėl jūs žinojote apie Keviną? 

— Būtent. 

Jis neturi leistis įtraukiamas į šį žaidimą. Jis nieko nepeš 
klausydamas šio pusgalvio kliedesių. Ir vis dėlto negalėjo ne- 
paklausti: 

— Bet jūs nieko dėl jo nepadarėte? 

— Ką norite pasakyti? 

— Kaip jūs parengėte jį atlikti tą didįjį šuolį? Kaip palengvi- 
note „taikų gyvųjų ir mirusiųjų išsiskyrimą“? Kevinas neatrodė 
labai ramus iškeliaudamas... 

— Mes ne kiekvieną kartą galime veikti, - pripažino Gudri- 
chas. - Tas vaikinas buvo pernelyg susijaudinęs, kad padirbėtų 
su savimi. Laimė, taip būna ne visada. 

Bet net tariant, kad priima šią hipotezę, kažkas Nataną vis 
tiek trikdė. 

- Jūs galėjote sutrukdyti jam mirti. Būtumėte galėjęs perspė- 
ti ką nors iš apsaugos ar policiją... 

Garetas jį iškart sustabdė: 

— Tai neką būtų pakeitę. Niekas neturi įtakos mirties valan- 
dai. Ir niekas negali atšaukti galutinio nuosprendžio. 

Galutinis nuosprendis; pranešėjai; anas pasaulis... Kodėl ne skais- 
tykla ir pragaras, kol mes čia? 

Natanas keletą akimirkų dėliojo šią informaciją ir įtemptai 
šypsodamasis tarė: 

- Jūs tikrai manote, kad aš jumis patikėsiu? 

— Tie dalykai nelaukia, kol jūs patikėsite jų buvimu. 

— Kartoju -jūs gaištate savo laiką, aš nesu religingas. 

— Tai neturi nieko bendro su religija. 

— Aš labai nuoširdžiai manau, kad jums pasimaišė protas, ir 
netgi būtų mano pareiga pranešti apie jūsų kalbas ligoninės di- 
rektoriui. 

— Tada aš pamišęs jau daugiau kaip dvidešimt metų. 

Gareto tonas tapo įtaigesnis. 

— Argi aš nepranešiau jums apie Keviną? 

— Tai ne įrodymas. Yra daug kitų veiksnių, galinčių paaiškin- 
ti, kaip jūs nuspėjote jo savižudybę. 

— Nelabai matau kokių. 

— Įtaiga, sektos įtaka, narkotikai... 

— Patikėkite manimi, aš nenoriu jūsų įtikinėti šiuo klausimu, 
Natanai. Tiesiog sakau jums, kad turiu gebėjimą numatyti kai 
kurių žmonių mirtį. Žinau, kad jie mirs prieš tai, kai bus pa- 
stebimi pirmi perspėjamieji ženklai, ir stengiuosi parengti juos 
tam, kas jų laukia. 

- Ir iš kur jums tokia galia? 

— Tai sudėtinga, Natanai. 

Advokatas pakilo, apsivilko švarką ir paltą. 

- Šiai dienai man jau užteks. 

- Ir man taip atrodo, - supratingai pritarė Garetas. 

Advokatas patraukė išėjimo linkme, bet, jau beišeidamas 
pro automatines duris, staiga apsisuko ir grįžo prie Gudricho 
rodydamas į jį pirštu: 

— Atleiskite, kad vėl grįžtu prie savo mažos asmenybės, dak- 
tare, bet ar jūs neduodate man suprasti, jog esate čia dėl manęs? 

— Jūs čia dėl manęs, Gudrichai, ar taip? Ar tai aš turiu supras- 
ti? Išmušė mano valanda? Ar jau „mano dainelė sudainuota“? 

Gudrichas atrodė sutrikęs. Atrodė, kad jis mieliau būtų iš- 
vengęs šios kalbos, bet žinojo, jog tai būtina dalis. 

— Aš sakiau ne tai. 

Bet Natanas nepaisė šios pastabos. Susinervinęs jis kalbėjo 
greitai ir griežtai. 

— Taigi toks jūsų veikimo būdas? Kai jau „numatote“, nu- 
vykstate pas Žmones pasakyti: „Dėmesio, pagalvokite apie pri- 
oritetus, jūs teturite savaitę, taigi skubėkite atlikti paskutinius 
potvarkius.“ 

Garetas bandė jį nuraminti. 

— Aš niekad nieko nesakau tiems, kurie turi mirti. Aš tai Ži- 
nau, ir viskas. 

— Na, eikite po velnių, pranešėjau! 

Šikart Natanas išėjo iš kambario iš tikrųjų. 

Pasilikęs vienas prie stalo, Gudrichas baigė savo kavą ir ty- 
loje pasitrynė vokus. 

Pro langą jis matė Del Amiko siluetą, tolstantį per sniegą ir 
šaltį. 

Ledinės snaigės kibo prie advokato plaukų ir skruostų, bet 
jis, atrodė, jų nejautė. 

Kavinėje nuo bufeto iš radijo aparato sklido džiazo garsai — 
pianinu grojo Bilis Evansas. 

Tai buvo liūdna melodija. 


Ar nesidaro šalčiauč 


Ar neateina vis naktys, vis daugiau ir daugiau naktyč 
Ar nereikia nuo pat ryto degti žibintyl 


Nyčė 


Buvo šešta valanda vakaro. Sėdėdamas Ašlio Džordano biu- 
re, Natanas stengėsi įtikinti pagrindinį partnerį suteikti jam dvi 
savaites atostogų. Jųdviejų santykiai buvo sudėtingi. Iš pradžių 
Natanas buvo Džordano globotinis Žemutinėse kabineto pa- 
kopose, bet bylų sekoje pastarąjį galiausiai ėmė erzinti jaunojo 
kolegos ambicijos: šis, jo manymu, per dažnai nugriebdavo ge- 
riausią dalį. Savo ruožtu Natanas greitai suvokė, kad Džorda- 
nas - ne to tipo žmogus, kuris painiotų darbą ir draugystę. Tai- 
gijis gerai žinojo, kad jei vieną dieną turėtų rimtų bėdų, reikėtų 
skambinti ne į Džordano duris. 

Natanas atsiduso. Neverta slėpti veido: jo dvikova su Garetu 
ir Kevino savižudybė jį smarkiai sukrėtė. Jau nekalbant apie tą 
skausmą, kuris tebespaudė krūtinę. 

Tiesą sakant, jis nebežinojo, ką ir manyti apie Gudricho klie- 
desius dėl pranešėjų. Bet viena buvo aišku: jam reikėjo padaryti 
pertrauką, skirti laiko sau ir pasinaudoti Kalėdų atostogomis 
daugiau užsiimti su savo dukra. 

Jis pakartojo savo klausimą: 

— Kiek dienų atostogų esu paėmęs per pastaruosius trejus 
metus? 

— Beveik nė vienos, - pripažino Džordanas. 

— Mes nedažnai prieiname iki teismo, bet jei jau ten patenka- 
me, kiek procesų aš esu pralošęs? 

Džordanas atsiduso ir negalėjo suturėti lengvos šypsenos. 
Jis žinojo šią giesmę atmintinai. Natanas buvo gabus advokatas, 
bet ne itin kuklus. 

— Pastaraisiais metais tu nepralaimėjai nė vieno proceso. 

— Aš nepralaimėjau nė vieno proceso per visą savo karjerą, — 
patikslino Natanas. 

Džordanas pritariamai linktelėjo, paskui paklausė: 

— Tai dėl Melorės, ar ne? 

Natanas nukreipė kalbą: 

— Klausyk, aš visada turėsiu savo nešiojamąjį kompiuterį ir 
mobilųjį, kad būčiau nuolat pasiekiamas, jei kiltų problemų. 

- Gerai, pasiimk savo atostogų dienas, jei taip nori. Šitam tau 
nereikia mano leidimo. Aš pats prižiūrėsiu Raitbio dosjė. 

Laikydamas, kad pokalbis baigtas, jis pasinėrė į skaičius, iš- 
sirikiavusius jo kompiuterio ekrane. 

Bet Natanas taip nemanė. Pakėlęs toną jis pastebėjo: 

— Aš prašau trupučio laiko, kad galėčiau jį skirti savo dukrai, 
nesuprantu, kodėl tai turėtų būti problema. 

— Ir nėra, - tarė Džordanas pakeldamas akis. - Vienintelis 
nemalonumas, kad tai nebuvo numatyta, o juk gerai Žinai, jog 
savo profesijoje mes turime numatyti viską. 


Gruodžio 11 d. 


Skambutis suskambo pusę šeštos. 

Nežiūrint kelių valandų miego, skausmas neišnyko. Kaip 
tik priešingai, jis tebespaudė krūtinės ląstą, tarsi jam už krūtin- 
kaulio būtų kurstoma ugnis. Netgi atrodė, kad dabar jis sklido 
dešiniojo peties link ir jau pradėjo plisti išilgai rankos. 

Todėl jis nesiryžo iškart keltis. Liko gulėti ir giliai kvėpavo, 
stengdamasis nusiraminti. Po kelių sekundžių skausmas paga- 
liau dingo, bet jis liko tysoti dar dešimt minučių svarstydamas, 
ką veiks dieną. Galiausiai nusprendė. 

Po galais! Nepasiduosiu įvykių tėkmei nieko nedarydamas. Aš tu- 
riu žinoti! 

Jis atsikėlė iš lovos ir greitai nusimaudė po dušu. Labai no- 
rėjosi kavos, bet atsispyrė pagundai: jei ketino duoti tirti kraują, 
turėjo būti tuščiu skrandžiu. 

Šiltai apsirengęs nusileido liftu ir skubiu žingsniu praėjo pro 
Art dėco motyvus, kurie puošė pastato vestibiulį ir įėjimus. Aki- 
mirką stabtelėjo pasisveikinti su durininku, kurio mandagumą 
vertino. 

— Laba diena, pone. 

— Labas, Peteri, kaip vakar sekėsi Niujorko „Knicks“? 

— Jie dvidešimčia taškų laimėjo prieš Sietlą. Vordas įsūdė ke- 
lis gražius dėjimus... 

— Puiku, tikiuosi, jog tokie pat šaunūs bus ir Majamyje! 

- Šįryt nebėgiojate, pone? 

— Ne, mašina šiuo metu kiek girgžda. 

— Tada linkiu greitai pasveikti... 

— Ačiū, Peteri, labos dienos. 

Lauke buvo tamsu, ir ankstus rytas buvo labai šaltas. 

Jis perėjo gatvę, paskui pakėlė akis į du San Remo bokštus. 
Surado savo buto langą šiaurinio bokšto 24-ame aukšte. Kaip 
visada pagalvojo: Šiaip ar taip, neblogai. 

Kad pateko čia, neblogai kaip vaikinui, augusiam purvina- 
me pietinio Kvinso kvartale. 

Jo vaikystė buvo sunki, tai tiesa. Vaikystė, paženklinta netur- 
to ir menkų santaupų. Neturtingas, bet ne varganas gyvenimas, 
nors kartais su motina jis pavalgydavo už f00d stamps, maisto 
talonus, dalijamus labiausiai stokojantiems. 

Taip, visai neblogai. 

Juk Central Park West 145 neginčijamai buvo vienas iš pres- 
tižiškiausių Niujorko adresų. Kaip tik prie parko ir už dviejų 
namų blokų nuo metro, kuriuo žmonėms iš čia, regis, teko nau- 
dotis nedažnai. Šimtą trisdešimt šešis pastato butus buvo už- 
ėmę verslininkai, finansų rykliai, senos niujorkiečių šeimos ir 
kino arba estrados žvaigždės. Čia iki pat mirties gyveno Rita 
Heivort. Sakė, kad butus čia tebeturėjo Dastinas Hofmanas ir 
Polas Saimonas. 

Jis vis dar žvelgė į pastato viršų, padalytą į du bokštus 
dvynius, o virš kiekvieno iš jų buvo iškilusi maža romėniška 
šventykla, teikianti pastatui apgaulingą viduramžių katedros 
išvaizdą. 

Šiaip ar taip, neblogai. 

Tačiau reikėjo pripažinti, jog kad ir koks didis advokatas jis 
buvo, niekad nebūtų įstengęs susimokėti už šį butą, jei ne ta 
istorija su savo uošviu. Veikiau buvusiu uošviu Džefriu Veks- 
leriu. 


Jau seniai šis San Remo butas buvo laikina Vekslerio buvei- 
nė, kai jis atvykdavo su reikalais į Niujorką. Jis buvo griežtas 
ir nesukalbamas žmogus, grynas Bostono elito produktas. Šis 
būstas priklausė Vekslerių šeimai visada, tai yra nuo ekonomi- 
nės krizės 1930 m., datos, kai namą pastatė Emeris Rotas, nuo- 
stabių gabumų architektas, kurio aktyve jau buvo kiti prestiži- 
niai pastatai aplink Centrinį parką. 

Butui prižiūrėti Veksleris buvo pasamdęs italų kilmės mote- 
rį: ji vadinosi Eleonora Del Amiko ir su sūnumi gyveno Kvin- 
se. Iš pradžių Veksleris ją samdė prieš savo žmonos norą, kuri 
manė, jog nepadoru įdarbinti vienišą motiną. Bet kadangi Eleo- 
nora pasirodė neblogai, jie paprašė jos pasirūpinti ir jų atostogų 
namu Nantukete. 

Taigi kelias vasaras paeiliui Natanas lydėjo savo motiną į 
salą. Ir čia atsitiko įvykis, pakeitęs jo gyvenimą: susitikimas su 
Melore. 

Motinos darbas suteikė jam vietą pirmosiose eilėse - pavy- 
džiai stebėti WASP (britų kilmės amerikiečių protestantų) Ame- 
riką, kurios laikas, atrodė, nepaveikęs. Jam irgi būtų patikusi 
vaikystė su pianino pamokomis, pasiplaukiojimais burlaiviu 
po Bostono uostą ir trankomomis Mercedes Benz durelėmis. Sa- 
vaime suprantama, jis nieko panašaus neturėjo: neturėjo nei 
tėvo, nei brolio, nei pinigų. Jis nenešiojo privačios mokyklos 
uniformos su atlape išsiuvinėtu herbu nei rankų darbo jūreiviš- 
ko megztinio su žymios firmos ženklu. 

Bet Melorės dėka jis galėjo godžiai pasimėgauti keliais šio 
laikui nepavaldaus meno gyventi trupiniais. Kartais jį pakvies- 
davo į prašmatnius ir įmantrius piknikus pavėsinguose Nan- 
tuketo kampuose. Kelis kartus jis lydėjo Vekslerį į žvejybos 
pobūvius, kurie neišvengiamai baigdavosi atšaldytos kavos ir 
šviežio pyragaičio brownie skanavimu. Ir net labai rafinuota Eli- 
zabeta Veksler kartais leisdavo pasiskolinti knygų iš to didelio 
namo, kur viskas buvo glotnu, švaru ir ramu, bibliotekos. 

Tačiau, nepaisant šio tariamo palankumo, Vekslerius visą 
laiką vertė jaustis nepatogiai tai, kad namų tvarkytojos sūnus 
vieną 1972 m. rugsėjo dieną išgelbėjo jų skęstančią dukrą. 

Ir šis nepatogumas niekad nesumažėjo. Kaip tik priešingai, 
ilgainiui jis tik didėjo, kol pavirto atviru priešiškumu, kai Me- 
lorė ir jis pranešė apie savo ketinimą pradėti kartu gyventi, o 
paskui ir susituokti. 

Tuomet Veksleriai griebėsi visko, ko galėjo, kad tik atitrauk- 
tų savo dukrą nuo to, kurį sakėsi mylinti. Bet niekas negelbėjo: 
Melorė atsilaikė. Ji sugebėjo būti tvirtesnė už vadinamuosius 
apeliavimus į sveiką protą. Tvirtesnė už grasinimus ir šeimos 
pietus, per kuriuos nuo šiol vyraudavo tyla, o ne pokalbiai. 

Jėgos išbandymas truko iki tų garsiųjų 1986 m. Kalėdų, iki 
Kūčių vakaro didžiajame šeimos name, kur į pobūvį susirinko 
rinktinė Bostono aristokratija. Melorė įžengė su Natanu už pa- 
rankės ir visiems pristatė jį kaip būsimąjį vyrą. Tada Džefris ir 
Liza Veksleriai suprato, kad negali amžinai priešintis savo duk- 
ros sprendimui. Jog bus taip ir ne kitaip ir kad reikia vienaip ar 
kitaip priimti Del Amiką, jei nori išsaugoti Melorę. 

Natanas nuoširdžiai stebėjosi savo žmonos ryžtu primesti 
savo pasirinkimą ir tik dar labiau už tai ją mylėjo. Dar ir šian- 
dien, vėl apmąstant tą atmintiną vakarą, jį perėjo smagus šiur- 
pulys. Jam tai visiems laikams liks vakaras, kai Melorė pasakė 
jam taip. Taip kitų akivaizdoje. Taip prieš visą pasaulį. 

Bet net apskelbus apie jų sąjungą, Veksleriai jo iš tiesų ne- 
pripažino savu. Net po to, kai jis gavo Kolumbijos universiteto 
diplomą; net priėmus jį į prestižinį advokatų kabinetą. Tai jau 

buvo ne pinigų, o socialinės kilmės klausimas. Tarsi toje aplin- 
koje gimimas jums nuo pat pradžių būtų priskyręs tam tikrą 
padėtį, kurios jūs niekaip negalėsite atsikratyti, kad ir kokie 
būtų jūsų veiksmai ar jūsų turtas. 

Jiems Natanas tebebuvo namų tvarkytojos sūnus, jaunuolis, 
kurį teko ryžtis priimti, kad nenutoltų nuo dukros, bet kuris 
vis tiek nepriklausė tikrajam šeimos ratui. Ir nepriklausys nie- 
kados. 


Paskui buvo tas procesas 1995-aisiais. 

Tiesą sakant, byla tiesiogiai neįėjo į jo kompetencijos sritį. 
Bet kai dosjė pateko pas Marbleš-March, Natanas primygtinai 
prašė, kad galėtų ja užsiimti. 

Byla nebuvo paini: po to, kai jų įmonę išpirko didelė kiber- 
netikos firma, vienas iš SoftOnline narių įkūrėjų manė buvęs ne- 
teisingai atleistas ir reikalavo 20 milijonų dolerių kompensaci- 
jos. Dėl kompanijos atsisakymo mokėti tokią sumą grėsė teismo 
procesas. Tokioje stadijoje klientas kreipėsi į MarblešcMarch. 

Tuo tarpu akcininkai - kurių firma buvo Bostone - savo 
ruožtu pasitelkė savo advokatus iš Branaghėr-Mitchell kabineto, 
kurio vienas iš pagrindinių partnerių buvo... Džefris Veksleris. 

Melorė maldavo savo vyrą atsisakyti šio teisminio ginčo. Esą 
tai nieko gero jiems neatneš. Tik sukomplikuos reikalus, tuo la- 
biau jog šią bylą savo kabineto vardu kontroliavo pats Veksleris. 

Bet Natanas nepaklausė. Jis norėjo jiems parodyti, ką gali 
vaikigalis iš padugnių. Jis susisiekė su Džefriu ir perspėjo jį: jis 
ketinąs ne tik pasilaikyti bylą sau, bet ir nusiteikęs ją laimėti. 

Veksleris pasiuntė jį po velnių. 

Tokios rūšies bylose iki proceso beveik niekad neprieinama. 
Dažniausiai viskas sutvarkoma abiejų pusių sandoriu, ir advo- 
katų užduotis - pasistengti pasiekti kuo palankesnį susitarimą. 

Vekslerio patariama firma pasiūlė 6,5 milijono. Pasiūlymas 
buvo garbingas. Dauguma advokatų būtų priėmę tokias sąly- 
gas. Tačiau, priešingai visoms protingumo taisyklėms, Natanas 
įtikino savo klientą nenusileisti. 

Kelios dienos prieš prasidedant procesui Branaghė-Mitchell 
pateikė paskutinį - 8 milijonų dolerių - pasiūlymą. Šikart Na- 
tanas manė sutikti. Tada Veksleris pasakė tokią frazę, žodžius, 
kurių jis niekad nepamirš: 

— Jūs jau gavote mano dukrą, Del Amikai. Ar tokio trofėjaus 
jums nepakanka? 

— Aš negavau jūsų dukros būtent taip, kaip jūs sakote. Aš 
visada mylėjau ir myliu Melorę, bet jūs atsisakote tai suprasti. 

— Aš sutraiškysiu jus kaip tarakoną! 

— Vis tokia pati jūsų panieka, bet šioje byloje ji nelabai tepadės. 

— Pamąstykite dar kartą. Jei jūs priversite tą tipą pralošti 8 
milijonus, bus suduotas smūgis jūsų pripažinimui. O juk Žžino- 
te, kokia trapi advokato reputacija. 

— Pasirūpinkite savo reputacija, drauguži. 

— Jūsų šansas laimėti šį procesą mažesnis negu vienas iš de- 
šimties. Jūs juk Žinote. 

— Dėl kiek jūs pasiruošęs lažintis? 

— Tegu mane pakaria, jei aš suklysiu. 

— Aš neprašau tiek daug. 

— Tada ko? 

Natanas akimirką pagalvojo. 

— San Remo buto. 

- Jūs išprotėjęs! 

— Maniau, kad jūs lošėjas, Džefri. 

- Šiaip ar taip, jūs neturite jokių šansų... 

— Ką tik sakėte, kad vieną iš dešimties... 

Veksleris buvo toks tikras dėl savęs, kad galiausiai leidosi 
įtraukiamas į lošimą: 

— Na, gerai, tebūnie. Jei jūs laimite, aš jums palieku butą. 
Mes tai įforminsime kaip dovaną Bonės gimtadienio šventei. 
Įsidėmėkite, kad aš nieko iš jūsų nereikalauju pralošimo atveju: 
turėsite vargo, kol atsigausite, o aš nelinkiu, kad mano dukros 
vyras baigtų dienas skurde. 

Taip tęsėsi jų vyriška kova. Tokios lažybos nebuvo itin pro- 
fesionalios - Natanas gerai suvokė, jog neaugs, jei, pasinaudo- 
damas kliento sėkme, tvarkys asmeninę problemą, - bet proga 
buvo pernelyg graži. 


Byla santykinai buvo paprasta, bet su neaiškia baigtimi, pri- 
klausoma nuo teisėjo jautrumo ir vertinimo. Atsisakydamas Veks- 
lerio siūlomo sandėrio, Natano klientas rizikavo pralošti viską. 

Džefris buvo patyręs ir skrupulingas advokatas. Objektyviai 
žiūrint, jis neklydo sakydamas, kad jo priešininko šansai laimė- 
ti yra menki. 

Bet Natanas galiausiai laimėjo. 

Taip nusprendė teisėjas Frederikas Livingstonas iš Niujorko, 
apkaltino SoftOnline ir liepė firmai sumokėti 20 milijonų, ku- 
riuos ji buvo skolinga savo buvusiam darbuotojui. 

Natanas turėjo pripažinti: Veksleris priėmė savo pralaimė- 
jimą neprieštaraudamas, ir po mėnesio San Remo butas buvo 
atlaisvintas. 

Tačiau Melorė neklydo: šis procesas nepataisė Natano san- 
tykių su uošviais. Su Džefriu jie visai nutrūko, nes nuo tol jie 
nebesikalbėjo jau septynerius metus. Natanas netgi įtarė, kad 
Veksleriai slapčia džiūgavo dėl savo dukros skyrybų. Kitaip nė 
negalėtų būti. 

Natanas nunarino galvą ir pagalvojo apie savo motiną. 

Ji niekad jo neaplankė šiame bute. Ji mirė nuo vėžio treji me- 
tai prieš tą garsųjį procesą. 

Nesvarbu: vis dėlto tai jos sūnus dabar miegojo Central Park 
West 145, 24-ame aukšte. 

Bute, kurį ji tvarkė beveik dešimt metų. 


Gyvenimas Eleonorai niekad nebuvo lengvas. 

Jos tėvai, kilę.iš Gaetos, žvejybos uosto į šiaurę nuo Neapo- 
lio, emigravo į Jungtines Valstijas, kai jai buvo devyneri. Tremtis 
smarkiai sujaukė jos mokslus, nes jai niekad nepavyko padoriai 
išmokti angliškai, taigi teko labai anksti mesti mokyklą. 

Dvidešimties ji sutiko Vitorijų Del Amiką, statybininką, ku- 
ris dirbo Linkolno centro statyboje. Jis buvo gražiakalbis ir gun- 
domai šypsojosi. Po kelių mėnesių ji pasijuto nėščia, ir jie nu- 
sprendė susituokti. Bet ilgainiui Vitorijus pasirodė esąs smurti- 
ninkas, neištikimas ir neatsakingas vyras, galiausiai metė savo 
šeimą, išvykdamas nepalikęs adreso. 

Po vyro išvykimo Eleonora sukosi viena augindama vaiką, 
kartais, kad sudurtų galus, derindama du ar tris darbus. Namų 
tvarkytoja, padavėja, priėmėja aptriušusiuose viešbučiuose: ji 
neniurnėjo dėl jokio darbo ir pakentė dažnus pažeminimus, 
susijusius su tokiomis kukliomis pareigomis. Būdama be tikrų 
draugų, be artimų giminių, ji neturėjo į ką atsiremti. 

Jų namuose nebuvo nei automatinės skalbyklės, nei video- 
magnetofono, bet jie niekad nevaikščiojo alkani. Jie gyveno var- 
gingai, bet oriai. Natanas vilkėjo švarius drabužius ir turėjo visus 
mokyklinius reikmenis, kurių jam reikėjo sėkmingai mokytis. 

Nežiūrint besikaupiančio motinos nuovargio, jis niekad ne- 
matė jos pakankamai skiriant sau laiko ar leidžiant sau bent 
mažų malonumų. Ji neatostogavo, niekad neatsiversdavo kny- 
gos ir nevaikščiojo nei į kiną, nei į restoraną. 

Vienintelis Eleonoros Del Amiko rūpestis buvo deramai už- 
auginti sūnų. Nors pati neišsilavinusi, ji padarė viską, ką gali, 
sekdama, kaip jam sekasi mokykloje, ir. padėdama, kiek tik 
geba. Ji neturėjo diplomo, bet mylėjo. Besąlygiškai ir ištikimai 
mylėjo. Ji dažnai kartojo sūnui, kad patenkinta, jog turi ne mer- 
gaitę, o berniuką, jį užtikrindama: „Tu lengviau išsiversi šiame 
pasaulyje, kurį tebevaldo vyrai.“ 

Pirmuosius dešimt jo gyvenimo metų motina jam buvo sau- 
lė, nušviečianti jo kasdienybę, burtininkė, kuri šluostė jam kak- 
tą drėgnu rankšluosčiu, kad išvaikytų košmarus, toji, kuri ryte 
prieš eidama dirbti brūkšteldavo jam kelis švelnius žodžius, o 
kartais palikdavo ir kelias monetas, kurias jis atsikėlęs rasdavo 
šalia savo kakavos puodelio. 

Taip, motina buvo jam dievaitė, kol pamažu juos ėmė skirti 
savotiškas socialinis atstumas. 

Iš pradžių jis atrado tokį žavų Vekslerių pasaulį, paskui, 
būdamas dvylikos, jis turėjo laimės patekti į privačią Man- 
heteno mokyklą Wallace School, kuri kasmet skirdavo kokią 
dešimtį stipendijų ir priimdavo tiek pat geriausių mokinių iš 
skurdžių rajonų mokyklų. Keletą kartų jį pakvietė į svečius 
mokyklos draugai, gyvenę prašmatniuose East Side arba Gra- 
mercy Park namuose. Taigi jis ėmė kiek gėdytis savo motinos. 
Gėdytis jos gramatikos klaidų ir prasto anglų kalbos mokėji- 
mo. Gėdytis to, kad jos visuomeninė padėtis taip pastebima iš 
kalbos ir manierų. 

Pirmąkart jos meilė jam ėmė atrodyti varžanti, ir jis po tru- 
putį nuo jos atitolo. 

Universiteto metais jų ryšiai dar susilpnėjo, nieko nepataisė 
ir jo vedybos. Bet ne dėl Melorės kaltės: ji visada ragino jį rūpin- 
tis motina. Ne, kaltė teko tik jam vienam. Jis buvo pernelyg už- 
siėmęs kilti karjeros laiptais, kad susiprastų, jog motinai labiau 
reikia jo meilės, o ne pinigų. 

O paskui stojo niūrus 1991 m. lapkričio rytas, kai paskambi- 
no iš ligoninės pranešti jam apie jos mirtį, ir tada toji meilė grį- 
žo jam kaktomuša. Kaip daugybę sūnų prieš jį, dabar jį graužė 
priekaištai, persekiojo visi tie momentai, kai jis pasirodė nedė- 
kingas ar abejingas. 

Nuo šiol nepraeidavo nė dienos, kad jis nepagalvotų apie 
ją. Kai gatvėje sutikdavo paprastai apsirengusią darbo išsekin- 
tą moterį, jau pavargusią prieš pradedant darbo dieną, jis vėl 
matydavo savo motiną ir gailėdavosi nebuvęs geresnis sūnus. 
Bet buvo per vėlu. Visi priekaištai, kuriuos šiandien galėjo sau 
skirti, jau buvo niekam nereikalingi. Veiksmai, kurių ėmėsi, kad 
galėtų sau atleisti, - kaip kad papuošti gėlėmis jos kapą kiek- 
vieną savaitę, niekad neatstos laiko, kurio jis nepraleido su ja, 
kai ji dar buvo gyva. 

Ligoninėje prie jos lovos jis rado dvi nuotraukas. 

Pirmoji buvo datuota 1967 m., daryta vieną sekmadienio 
popietę prie jūros, Coney Island atrakcionų parke. Natanui tre- 
ji. Savo mažose rankytėse jis laiko itališkus ledus ir susižavėjęs 

žiūri į amerikietiškuosius kalnelius. Motina išdidžiai laiko jį ant 
rankų. Nuotrauka buvo viena iš retųjų, kur ji šypsosi. 

Kita nuotrauka jam pažįstamesnė, nes vaizduoja, kaip jam 
įteikiamas Kolumbijos universiteto teisininko diplomas. Atro- 
do, su toga ir gražiuoju kostiumu jis iš aukšto žvelgia į pasaulį. 
Nėra abejonės, jam priklauso ateitis. 

Prieš paguldoma į ligoninę motina ištraukė šią nuotrauką iš 
paauksuotų rėmelių, kurie užėmė garbingą vietą jos svetainėje. 
Rengdamasi mirti, ji labai norėjo nusinešti savo sūnaus sėkmės 
simbolį, kuris sykiu buvo ir jo nutolimo ženklas. 


Natanas bandė nuvyti šias mintis, kurios jį darė pernelyg su- 
žeidžiamą. 

Dabar buvo kelios minutės po šeštos. 

Jis įžengė į požeminę gretimo namo mašinų aikštelę, kur jis 
nuomojo dvi vietas. Vienoje iš jų stovėjo jaguaras kupė, o kito- 
je - prabangus tamsiai mėlynas visureigis 4x4. 

Pastarąjį jie įsigijo, kai nusprendė turėti antrą vaiką. Pasi- 
rinkimas buvo Melorės. Jai patiko saugumo ir aukščio įspūdis, 
kurį skleidė tokio tipo automobilis. Ji visada rūpinosi, kad jų 
šeima būtų apsaugota. Toks buvo jos prioritetas visų sprendi- 
mų, kurių ji turėjo imtis. 

Kam man du automobiliai dabar? — svarstė Natanas, atidaryda- 
mas kupė duris. Jau daugiau nei metai jis norėjo parduoti 4x4, 
bet niekaip nerasdavo laiko. Jau buvo beužvedąs, kai pamanė, 
jog, ko gero, verčiau vykti visureigiu, nes panašu, kad keliai 
būsią slidūs. 

Automobilio viduje tebetvyrojo Melorės kvapas. Įjungda- 
mas degimą jis nusprendė, kad parduos sportinį automobilį ir 
pasiliks 4x4. | 

Pakilęs per du aikštelės aukštus, įkišo magnetinę kortelę, 
kad atidarytų užtvarą, ir išvažiavo į dar tamsų miestą. 

Jau nebesnigo. Iš tikrųjų net orai buvo keisti, nuolat svyruo- 
jantys tarp šalčio ir atšilimo. 

Pasirausęs pirštinių dėžutėje, rado seną Leonardo Koheno 

CD. Vieną iš jo buvusios žmonos mėgstamųjų. Įdėjo plokšte- 
lę į grotuvą. Melorė mėgo folk stiliaus dainininkus išskirtinai 
ir protestą apskritai. Prieš kelerius metus ji vyko į Europą, Ge- 
nują, protestuoti prieš globalizacijos žalą ir multinacionalinių 
korporacijų visagalybę. Per paskutinius prezidento rinkimus 
ji aktyviai dalyvavo Ralfo Naderio kampanijoje, o kai gyveno 
Rytų pakrantėje, nepraleido nė vienos demonstracijos Vašing- 
tone prieš Tarptautinį valiutos fondą ir Pasaulinį banką. Melorė 
buvo prieš viską: prieš neturtingų šalių skolas ir skurdą, prieš 
aplinkos niokojimą, prieš vaikų darbą... Pastaraisiais metais ji 
smarkiai kovojo su genetiškai modifikuoto maisto pavojumi. 
Daug savo laiko ji skyrė vienai bendrijai, kovojančiai už žemės 
ūkį be trąšų ir pesticidų. Prieš dvejus metus iki jų išsiskyrimo 
jis kelias dienas lydėjo ją Indijoje, kur toji bendrija pradėjo am- 
bicingą sveikų sėklų dalijimo valstiečiams programą, siekdama 
juos paskatinti išlaikyti tradicinį ūkininkavimo būdą. 

Natanas visada buvo labai kritiškas turtuolių dosnumo at- 
žvilgiu, bet ilgainiui galiausiai pripažino, kad, palyginti su juo, 
nedariusiu nieko, tai jau buvo šis tas. 

Taip pat, nors jis kartais šaipėsi iš savo žmonos kovingumo, 
slapčia juo žavėjosi, nes gerai žinojo - jei pasaulis turėtų pasi- 
kliauti tokiais tipais kaip jis, kad reikalai imtų taisytis, jam rei- 
kėtų ilgai laukti. 


Eismas tokią valandą buvo dar sklandus. Po kokio pusvalan- 
džio taip nebebus. Jis pasuko Žemutinio Manheteno kryptimi, 
o tada apie nieką nebegalvojo, leisdamasis liūliuojamas šiurkš- 
taus Koheno balso. 

Prieš pat Folio aikštę žvilgtelėjo į užpakalinio vaizdo veidro- 
dėlį. Vieną iš galinių sėdynių dengė pledas su Normano Rok- 
velo piešiniu, kurį jie pirko pas Blumingdeilą savo santuokos 
pradžioje ir kuriuo Bonė mėgo apsimuturiuoti, kai jie keliauda- 
vo visi trys. 

Ne, jis nesapnavo: automobilis tebebuvo persisunkęs Melo- 
rės kvepalais. Vanilės ir nuskintų gėlių kvapas. Tokiomis aki- 

mirkomis jis siaubingai jos pasigesdavo. Dvasiškai jis jautė ją 
tokią esančią šalia, kad kelis kartus pasijuto taip, tarsi būtų sė- 
dėjęs šalia šmėklos. Ji buvo čia, ant gretimos sėdynės, lyg kokia 
dvasia. 

Dalykai su ja galėjo būti visai kitokie, jei nebūtų viso to 
buvę: pinigai, socialinės aplinkos skirtumas, poreikis pranokti 
patį save, kad parodytų esąs jos vertas. Labai anksti jam teko iš- 
siugdyti asmenybę, paremtą cinizmu ir individualizmu, ir bėgti 
nuo visko, kas jame buvo gležna. Kad būtų vienas iš geriausių, 
kad nereikėtų teisintis dėl savo silpnybių. 

Visa tai prisimenant jį pagavo baimė, kad gali niekad dau- 
giau nebepamatyti Melorės. Be savo dukros, jis nebeturėjo ar- 
timos šeimos, nei tikro draugo. Jeigu jis mirtų, kam tai rūpėtų? 
Džordanui? Abei? 

Atvykęs į Lafajeto gatvės pradžią, jis staiga pasijuto apimtas 
didelės liūdesio bangos. 


Užvažiavęs ant Bruklino tilto, patyrė įspūdį, tarsi būtų su- 
čiuptas tiltą laikančių plieno lynų lopšio. Dvi arkos visada jam 
primindavo paslaptingą įėjimą į gotikinį pastatą ir sudarė kon- 
trastą su moderniomis dangoraižių linijos, visam laikui sudar- 
kytos bokštų dvynių išnykimo, formomis. Tai buvo idiotiška, 
bet, kaskart pro čia važiuodamas miglotomis dienomis, jis be- 
veik tikėjosi už posūkio išvysti juos vėl pasirodančius savo žė- 
rinčiais fasadais ir dangų tujinančiomis viršūnėmis. 

Staiga jį pralenkė greitosios pagalbos mašinų kortežas su 
besisukančiomis šviesomis ir įjungtomis sirenomis; jos nulėkė 
Bruklino link. Tikriausiai kažkur šaltą naktį įvyko didelė ava- 
rija. Ką gi, Niujorkui tai būdinga! Jis sykiu ir mylėjo, ir nekentė 
šio miesto. Tai buvo sunkiai paaiškinama. 

Vairuodamas išsiblaškęs, jis pražiopsojo nuvažiavimą nuo 
tilto ir atsidūrė siaurose Bruklino aukštumų, Brooklin Heights, 
gatvėse. Kelias akimirkas sukiojosi po šį ramų kvartalą, kol 
rado kelią į Fultono gatvę. Ten išsitraukė mobilųjį telefoną ir 

surinko numerį, kurį neseniai įsidėmėjo. Jam atsiliepė jau kaip 
reikiant pabudęs balsas: 

— Daktaras Baulis, klausau jūsų. 

Daktaro Baulio klinika garsėjo gydymo kokybe. Čionai kabi- 
netas siųsdavo savo naujokus medicininio patikrinimo, būtino 
jų priėmimui oficialiai įteisinti. Jau kuris laikas klinika buvo iš- 
plėtusi savo veiklą ir tapusi dar ir labai rinktinės Rytų pakran- 
tės klientūros detoksikacijos centru. 

— Natanas Del Amikas iš kabineto MarblešcMarch. Norėčiau 
visapusio patikrinimo. 

— Jungiu jus su registratūra, - atsakė anas įsiutęs, kad taip 
anksti asmeniškai trukdomas dėl paprasto susitikimo. 

— Ne, daktare, aš noriu kalbėti kaip tik su jumis. 

Gydytojas nustebęs patylėjo, bet liko mandagus. 

— Labai gerai... klausau jūsų. 

— Norėčiau lošti stambiai, - perspėjo Natanas, - kraujo tyri- 
mas, rentgenas, širdies tyrimas... 

— Nusiraminkite: visa tai įeina į mūsų kontraktą. 

Natanas girdėjo, kaip kitame linijos gale gydytojas paspau- 
dė kelis kompiuterio klaviatūros mygtukus. 

— Galime paskirti datą... už dešimties dienų, - pasiūlė Baulis. 

— Verčiau už dešimties minučių, - atšovė Natanas. 

— Jūs... juokaujate? 

Natanas atvyko į Park Slope rajoną ir pasuko elegantiško 
namų kvartalo, esančio į vakarus nuo Prospect Park, pusėn. Jis 
nutaisė labai profesionalų balsą ir tarė: 

— Kabinetas jus gynė mokesčių byloje. Jei gerai pamenu, tai 
buvo prieš trejus metus... 

— Teisingai, - pripažino Baulis vis labiau stebėdamasis. — Ir 
jūs gerai atlikote savo darbą, nes aš buvau išteisintas. 

Vis dėlto jautėsi, kad jis pasiruošęs duoti atkirtį. 

— Žinau, - tarė Natanas, - jūsų dosjė užsiėmė vienas iš mano 
bendradarbių ir, man regis, kad nuo mokesčių tarnybos jūs nu- 
slėpėte kai kuriuos dokumentus. 

— Bet kur... kur jūs kreipiate? 

— Tarkime, kad aš turiu draugų Finansų departamente, ku- 
riuos galbūt sudomintų ši informacija. 

— Tai visiškai prieštarauja jūsų profesijos praktikai! - protes- 
tavo gydytojas. 

- Žinoma, - pripažino Natanas, - bet iš tiesų jūs man nepa- 
liekate pasirinkimo. 

Įsukant į Penitento gatvę, advokatą apakino priešais atva- 
žiuojančio automobilio šviesos. 

Tikras žąsinas! 

Jis metė savo mobilųjį, visą dėmesį skirdamas staigiai pasuk- 
ti vairui į dešinę. Jam vos pavyko išvengti susidūrimo su tuo 
automobiliu. 

— Alio? — tęsė jis pakėlęs telefoną. 

Akimirką jis manė, kad Baulis padėjo ragelį, bet po ilgos ty- 
los gydytojas tariamai užtikrintai atsakė: 

— Negali būti nė kalbos, kad aš pasiduosiu tokiam šantažui. 
Jei manote, kad leisiuosi gąsdinamas... 

— Aš nedaug ko iš jūsų teprašau, - atsiduso Natanas. - Visa- 
pusio įvertinimo šiandien. Žinoma, aš jums gerai užmokėsiu. 

Jis rado vietą netoli klinikos. Naktis tapo mėlyna, ir pamažu 
aušo diena. 

Jis užtrenkė duris, įjungė automatinį užraktą ir leidosi gatve, 
išilgai kurios rikiavosi kaltos geležies žibintai. 

Linijoje daktaras Baulis vėl patylėjo, paskui pasidavė: 

— Klausykite, man nepatinka jūsų metodai, bet, jei galėsiu, 
rasiu jums laiko. Kelintą valandą norėtumėte ateiti? 

— Ašjau čia, - atsakė Natanas stumdamas klinikos duris. 


Mirusieji nematomi, 
bet nėra pasišalinę. 


ŠVENTASIS AUGUSTINAS 


Jį įvedė į šaltą ir niūrią blyškiai apšviestą palatą. Virš lovos ge- 
rai matomoje vietoje kabėjo laminuota kortelė, kur buvo išdės- 
tyti tikrinimo etapai. Natanas tų instrukcijų laikėsi paraidžiui: 
nusirengė, apsivilko medvilninį chalatą, nusiplovė rankas ir 
nusišlapino į stiklainį. Tada pranešė laborantui, kad pasirengęs 
duoti kraujo. 

Apžiūra vyko beveik po visą kliniką. Gavęs magnetinę kor- 
telę, pacientas turėjo eiti iš vieno kabineto į kitą, kur jį priėmė 
įvairūs specialistai. 

Pramogos prasidėjo išsamia klinikine suvestine, kurią atliko 
sausas ir žilstelėjęs penkiasdešimtmetis, atsiliepiąs šaukiamas 
švelniu daktaro Bleksro vardu. 

Visapusiškai ištyręs, jis išklausinėjo advokatą apie jo ir šei- 
mos ligų istoriją. 

Ne, jis niekad neturėjo ypatingų sveikatos sutrikimų, išsky- 
rus sąnarių reumatą dešimties metų amžiaus ir mononukleozę 
devyniolikos. 

Ne, jokių lytiškai plintančių ligų. 

Ne, jis nežino, nuo ko mirė jo tėvas. Netgi to, ar jis išvis miręs. 

Ne, jo motina mirė ne nuo širdies ir kraujagyslių ligos. 

Ir ne nuo diabeto. 

Jo seneliai? Jis nepažinojo jų. 

Paskui jis buvo klausinėjamas apie gyvenimo būdą. 

Ne, jis negeria ir nuo dukros gimimo neberūko. Taip, tikrai 
iš jo švarko kišenės kyšo cigarečių pakelis (jos sutepė mano kos- 

tiumą!), bet jis niekad jų neprisidega: jos ten tam, kad būtų kuo 
užimti rankas. 

Taip, kartais jis geria antidepresantų. Taip pat ir raminamų- 
jų. Kaip ir ta dalis žmonių, kurių gyvenimas sujauktas. 

Paskui jį pasiuntė pas stresinių būsenų specialistą, kur at- 
liko sudėtingus testus jo profesiniam ir šeimyniniam nerimui 
išmatuoti. 

Taip, jis patyrė santuokos iširimą. 

Ne, jis nebuvo atleistas iš darbo. 

Taip, neseniai jis patyrė artimo Žmogaus mirtį. 

Ne, jo turtas neįkeistas. 

Taip, finansinė padėtis neseniai pasikeitė... bet į gera. 

Miego įpročių pokyčiai? Iš tiesų šioje srityje jis neturi įpročių 
ir galbūt tai buvo sutrikimas. Kaip kažkas sakydavo, aš neatsiduodu 
miegui, aš jam pasiduodu. 

Po šio įvertinimo gydytojas nepagailėjo visokiausių pigių 
patarimų, kaip geriau tvarkytis su tuo, ką jis vadino „psichiškai 
ir emociškai nerimą keliančiomis situacijomis“. 

Natanas išklausė tų rekomendacijų, bet viduje virė: 

Aš nenoriu tapti zen mokytoju, noriu tik žinoti, ar, po velnių, mano 
gyvybė betarpiškai yra pavojuje. 

Paskui rimti dalykai prasidėjo sulig kardiologiniu tikri- 
nimu. 

Jam palengvėjo pamačius, kad kardiologas atrodo žmoniš- 
kas ir supratingas. Natanas papasakojo jam apie skausmą krūti- 
nėje, kuris kamuoja jį jau kelios dienos. Gydytojas atidžiai klau- 
sė, užduodamas papildomus klausimus apie tikslias skausmo 
aplinkybes ir stiprumą. 

Jis pamatavo kraujospūdį, paskui liepė bėgti ant pasvirusio 
bėgtakio, kad pamatuotų pulsą po fizinio krūvio. 

Paskui jam darė elektrokardiogramą, echokardiografiją ir 
doplerinę širdies echoskopiją: jei kas būtų negerai su širdimi, 
nepražiopsotų. 

Apžiūra tęsėsi LOR patikrinimu. Ten otorinolaringologas 
patikrino gerklę, nosį, sinusus, ausis. 

Jis atsisakė atlikti audiogramą: ne, bėdų dėl girdėjimo jis 
neturįs. 

Atsirevanšuojant jam teko iškęsti laringoskopiją ir plaučių 
rentgenografiją: jo paaiškinimas apie tabaką neįtikino. 

— Taip, gerai, sutinku, būna, kad užtraukiu kokią laikas nuo 
laiko, žinote, kaip yra... 

Nelabai noriai sutiko ir dėl endoskopinio išeinamosios an- 
gos tyrimo. Bet jį užtikrino, jog bus neskausminga. 

Stumdamas urologo duris, spėjo, kad išgirs kalbant apie 
prostatą. Taip ir buvo. 

Ne, jis dar nesikelia triskart per naktį šlapintis. Ne, šlapinda- 
masis nejaučia jokių nemalonių pojūčių. Kita vertus, jis kiek per 
jaunas prostatos adenomai, ar ne? 

Apžiūra baigėsi ultragarsiniu pilvo organų tyrimu. Taigi ma- 
žame ekranėlyje jis matė gražias savo kepenų, kasos, blužnies ir 
tulžies pūslės nuotraukas. 


Jis pažvelgė į laikrodį: antra po pietų. Pagaliau baigta! Jam 
sukosi galva ir norėjosi vemti. Per kelias pastarąsias valandas 
jam atliko daugiau tyrimų nei per visą gyvenimą. 

— Rezultatus gausite per penkiolika dienų, - perspėjo balsas 
jam už nugaros. 

Atsigręžęs pamatė daktarą Baulį, kuris griežtai žiūrėjo į jį. 

— Kaip per penkiolika dienų? - suurzgė jis. - Aš neturiu laiko 
laukti penkiolika dienų. Aš išsekęs, aš sergu! Man reikia Žinoti, 
kas man yra! 

— Nusiraminkite, aš juokauju: pirmąją suvestinę galėsime 
padaryti kiek daugiau kaip po valandos. 

Jis atidžiau pažvelgė į advokatą ir susirūpino: 

— Tiesa, atrodote labai išvargęs. Jei norite valandėlę pailsė- 
ti laukdamas rezultatų, yra laisva palata trečiame aukšte. Gal 
liepti slaugei atnešti jums ant padėklo valgio? 

Natanas priėmė pasiūlymą. Susirinko drabužius, užlipo į 
trečią aukštą ir, radęs nurodytą palatą, išsitiesė ant lovos. 

Pirmas dalykas, ką pamatė, buvo Melorės šypsena. 

Melorė buvo šviesa. Melorė buvo saulė. Visada kupina ener- 
gijos ir linksmumo. Labai linkusi bendrauti, tuo tarpu Natanas 
šiuo atžvilgiu turėjo sunkumų. Vienu metu jie nusprendė perda- 
žyti savo butą, ir jis kelias dienas nepratarė dažytojui nė žodžio, 
tuo tarpu Melorei užteko mažiau kaip valandos, kad sužinotų 
esminius jo gyvenimo įvykius: nuo miesto, kuriame gimęs, iki 
jo vaikų vardų. Natanas neniekino žmonių, priešingai, bet daž- 
niausiai nežinojo, ką su jais kalbėtis. Tiesa, kad jis nebuvo links- 
muolis. Melorė iš prigimties buvo teigiamai nusiteikusi, ir tai 
kėlė kitų pasitikėjimą. Jis nebuvo teigiamai nusiteikęs. Kitaip 
nei žmona, jis neturėjo iliuzijų dėl žmogaus prigimties. 

Nepaisant priešingų charakterių, jiedu pažino tikros laimės 
metų. Abudu mokėjo daryti kompromisus. Žinoma, Natanas 
daug laiko skyrė darbui, bet Melorė su tuo susitaikė. Ji suprato 
jo poreikį kilti socialinių laiptų pakopomis. Savo ruožtu Nata- 
nas niekad nekritikavo kovingų Žmonos įsipareigojimų, nors 
kartais jie atrodė jam labai naivūs ar folkloriniai. Bonės gimi- 
mas dar pailgino ir padidino jų santarvę. 

Širdies gilumoje jis visada manė, kad jų santuoka bus visada 
apsaugota ir niekada neiširs. Tačiau galiausiai jie nutolo vienas 
nuo kito. 

Prie to labai prisidėjo darbas, reikalavęs vis daugiau ir dau- 
giau laiko sulig vis nauja prisiimta atsakomybe. Didelis jų san- 
tuokos trūkumas, jis gerai žinojo, buvo tai, kad jis retai būdavo 
laisvas. 

Bet labiausiai jai pakenkė jų antrojo vaiko Seano mirtis, kai 
jam buvo trys mėnesiai. 

Tai įvyko prieš trejus metus, žiemą, vasario pradžioje. 

Dėl neaiškių priežasčių Melorė atsisakė ką nors samdyti 
vaikams prižiūrėti. Juk būtų buvę taip paprasta duoti saugoti 
Bonę ir Seaną toms filipinietėms žindyvėms, kurių tiek daug 
Amerikoje. Taip darė visi jo kolegos. Bet Melorė jums aiškino, 
jog tam, kad atvyktų auginti turtingų amerikiečių vaikus, toms 
moterims teko palikti savo šalį ir savus vaikus. Jei šiaurietės 

moters išlaisvinimas reikalavo pietietės pavergimo, tai ji, Me- 
lorė Veksler, buvo labiau linkusi apsieiti be jo. Savo vaikais turi 
užsiimti tėvai ir niekas kitas. Daugiau auklėjime turįs dalyvauti 
tėvas, štai ir viskas. Jei savo nelaimei imdavote protestuoti, aiš- 
kiai lyg dukart du parodydamas, jog minima filipinietė žindyvė 
už savo paslaugas gauna nemenką sumą, kurią gali nusiųsti į 
savo šalį sumokėti už savo vaikų mokslus, būdavote palaikytas 
siaubingu neokolonizatoriumi, ir ji imdavo toliau plėtoti savo 
kovingas kalbas, ir pasigailėdavote drįsęs žengti į šią zoną. 

Tą popietę jis anksčiau išėjo iš savo biuro. Melorė buvo per- 
spėjusi, kad kas mėnesį aplankys savo tėvus. Dažniausiai ji im- 
davo Bonę su savimi, bet, kadangi mažoji sirgo angina, buvo 
nuspręsta, jog kelionė jai būsianti per sunki ir ji turi likti Niu- 
jorke su tėvu. 

Melorė skrido šeštos valandos vakaro reisu. Natanas susiti- 
ko su ja prie slenksčio. Ji greitai pabučiavo jį, prieš tai priminusi 
kažką panašaus kaip visada: „Aš viską paruošiau; tau tereikės 
pašildyti buteliukus mikrobangėje. Ir nepamiršk padėti jam at- 
sirūgti...“ 

Taigi jis liko vienas su dviem vaikais. Dėl Bonės jis turėjo 
slaptąjį ginklą: videokasetę Gražuolė ir pabaisa. Išties viena iš 
savo užgaidų Melorė buvo nusprendusi boikotuoti Disnėjaus 
firmą ta dingstimi, kad Miki Mauzui prekes tiekė subrangovai 
iš Kinijos ar Haičio, kurie nesivaržė išnaudoti vaikų darbą. Bet 
šis pilietinis aktas nepatiko Bonei, iš kurios buvo atimta daug 
animacinių filmų. 

Taigi tėvas davė jai kasetę, prieš tai ji turėjo prisiekti, kad 
nieko nesakys motinai, ir ji labai patenkinta nuėjo Žiūrėti savo 
filmo į svetainę. 

Natanas buvo įtaisęs Seaną lopšyje šalia savo darbo stalo. 
Kūdikis buvo ramus ir sveikas. Apie septintą vakaro jis išgė- 
rė buteliuką, paskui užmigo. Paprastai Natanas mėgo užsiimti 
su vaikais. Bėda ta, jog tą vakarą jis tikrai neturėjo laiko pasi- 
džiaugti. Jis dirbo prie svarbios ir sunkios bylos. Beje, jam kito- 
kių jau ir nepavesdavo, o tai jį vertė vis daugiau dosjė parsinešti 
namo. Jis susidorodavo, bet sunkiai. 

Po filmuko Bonė paprašė valgyti (žinoma, spagečių: ką dar 
galima valgyti po Gražuolės ir pabaisos?). Jis paruošė jai valgį, bet 
negalėjo valgyti kartu. Pagaliau ji nesiožiuodama nuėjo miegoti. 

Jis įtemptai dirbo kitas keturias valandas, mušant vidurnak- 
tį davė paskutinį buteliuką Seanui, paskui pats atsigulė. Buvo 
pervargęs ir rytoj norėjo atsikelti anksti. Seanas buvo gyvas 
laikrodis. Jis jau išmiegodavo visą naktį, tad Natanas buvo įsiti- 
kinęs galėsiąs pamiegoti bent iki šeštos. 

Taip, bet štai rytojaus rytą jis rado lopšyje sūnaus kūną be 
gyvybės, gulintį ant pilvo. Keldamas tą dar tokią lengvą mažą 
būtybę, jis pastebėjo, kad jo paklodė sutepta trupučiu rožinių 
putų. Jį persmelkė siaubas, ir jis iškart viską suprato. 

Mirtis buvo tyli, jis buvo įsitikinęs. Natanas miegodavo ne- 
kietai, o negirdėjo jokio verksmo, jokio riksmo. 

Šiandien staigi žindomų kūdikių mirtis gerai žinoma. Kaip 
ir visi tėvai, Melorė ir jis buvo perspėti apie vaikų miegojimo 
ant pilvo pavojus ir visada laikėsi pediatro rekomendacijų gul- 
dyti Seaną ant nugaros... 

Taip pat jie atidžiai sekė, jog kūdikio veidas būtų neuždeng- 
tas, kad jis galėtų laisvai kvėpuoti, o kambaryje niekad nebūtų 
per karšta (Melorė įtaisė sudėtingą termostatą, kuris palaikė 
20 *C temperatūrą), kad čiužinys būtų kietas (jie pirko patį 
brangiausią, su visomis saugumo normomis). Kaip būti dar ge- 
resniais tėvais? 

Paskui jo ne kartą vis klausė: ar jis tikrai paguldė kūdikį ant 
nugaros? Žinoma, taip! Kaip visada. Taip jis sakė. Bet iš tiesų 
aiškiai neprisiminė tos akimirkos, kai jį guldė. Mintyse neatkū- 
rė tos scenos. Tiksliai prisiminė tik tiek, jog tą nelemtą vakarą 
buvo visiškai įsitraukęs į darbą. Į tą prakeiktą dosjė dėl finansi- 
nio dviejų aviacijos bendrovių suartėjimo. 

Per savo, kaip tėvo, gyvenimą jis niekad neguldė nė vieno iš 
vaikų ant pilvo ir net ant šono. Kodėl būtų turėjęs taip daryti tą 
vakarą? Tai buvo neįmanoma. Jis žinojo, kad taip nepadarė, bet 
tiksliai neprisiminė tos akimirkos, kai guldė sūnų. Ir tas netik- 
rumas jį graužė ir didino kaltės jausmą. 

Paskui Melorė savo ruožtu įsifantazavo esanti kalta, kad ne- 
žindė savo antrojo vaiko. Tarsi tai būtų ką nors pakeitę! 

Kodėl jų santuoka po šio išbandymo, užuot sustiprėjusi, su- 
byrėjo? Jis nesugebėjo aiškiai atsakyti į šį klausimą, kurį kėlė 
diena iš dienos. Nesugebėjo paaiškinti tą atsitolinimo poreikį, 
kuris apėmė ir vieną, ir kitą. 

Taip jau atsitiko. Palyginti greitai. Būti su ja staiga tapo ne- 
pakeliama. Kaip gyventi su jos žvilgsniu, kuriuo nesąmoningai 
turbūt kaltino jį dėl Seano mirties? Pareiti namo ir kalbėti - apie 
ką? Dar kartą prisiminti praeitį? „Tu prisimeni, koks jis buvo 
gražus? Kaip mes juo didžiavomės? Ar prisimeni vietą, kur jis 
buvo pradėtas? Tos slidinėjimo stoties namelyje Baltuosiuose 
kalnuose... Ar prisimeni... Ar prisimeni...“ 

Jis nebežinojo, ką ir atsakyti į šiuos klausimus: „Ar manai, 
kad jis kažkur danguje? Ar tiki, jog po to kas nors yra?“ 

Jis apie tai nieko nežinojo, niekuo netikėjo. 

Jame teliko ta atvira žaizda, tas begalinis sielvartas, tas šiur- 
pus jausmas, jog apleido savo vaiką. 

Jis buvo išvestas iš rikiuotės, sugniuždytas. Ilgai jo nusimini- 
mas buvo toks stiprus, kad niekam nebeturėjo ūpo, nes niekas 
negalėjo prikelti jo kūdikio. 

Taigi, kad galėtų toliau gyventi, jis rado prieglobstį savo dar- 
be. Bet biure, kur tik įkeldavo koją, visur jo klausinėjo: kaip lai- 
kosi tavo žmona? 

Visada jo žmona. 

O jis? Jo skausmas - jam pačiam. Kam jis rūpėjo? Niekad jo 
nepaklausė, kaip laikosi jis. Kaip visa tai išgyveno. Visi jį laikė 
stipriu. A tough man, kietuolis. Juk toks jis buvo savo profesijo- 
je, ar ne? Kietaširdis, plėšrūnas, negailestingasis, kuris neturėjo 
teisės į ašaras ir neviltį. 


Natanas atsimerkė ir pašoko iš lovos. 

Jis žinojo, kad ši Žaizda niekad neužgis. 

Žinoma, būdavo dienų, kai jis praleisdavo puikių akimirkų 
su dukra, jausdavo malonumą sportuodamas, nusišypsodavo 

nuo bendradarbio pokšto. Bet net tokiomis akimirkomis jo ne- 
paliko kankinama Seano atmintis. 


Po valandos 


Atsisėdęs ant fotelio priešais daktarą Baulį, Natanas susi- 
kaupęs apžiūrinėjo paauksuotus rėmelius, kuriuose buvo kaž- 
kas panašaus į pergamentą su lotynišku Hipokrato sentencijos 
vertimu: 

Vita brevis, ars longa, experimentum periculosum, judicium dif- 
ficile. 

— Gyvenimas trumpas, menas amžinas, eksperimentas pa- 
vojingas, sprendimas keblus, - išvertė gydytojas. - Tai reiš- 
kia, kad... 

— Aš labai gerai suprantu, ką tai reiškia, - nutraukė jį Nata- 
nas. - Aš diplomuotas teisininkas, o ne popžvaigždė, kokių at- 
eina čia detoksikuotis. 

— Gerai, gerai, labai gerai, - tarė gydytojas lyg nuplikytas. 

Jis ištiesė Natanui kokių trisdešimties puslapių dokumentą, 
kurio viršuje buvo pažymėta: MEDICININIS PRANEŠIMAS. 

Natanas pasklaidė kelis puslapius iš tiesų neskaitydamas, 
pakėlė akis į Baulį ir neramiai paklausė: 

- Taigi? 

Gydytojas kelis kartus atsikvėpė, kad išlaikytų laukimo 
įtampą. 

Šis tipas — tikras sadistas. 

Jis atsikrenkštė ir nurijo seiles. 

Nasi, pirmyn, pasakyk man, jog tuoj padvėsiu! 

— Na, rytoj jūs tikrai nemirsite. Jūsų suvestinėje nėra nieko 
tokio, kas keltų nerimą. 

- Jūs... jūs įsitikinęs? Bet mano širdis... 

- Jūsų arterinis kraujospūdis nepadidėjęs. 

— O cholesterolio lygis? 

Baulis papurtė galvą. 

— Nieko rimto: jūsų blogasis cholesterolis nekelia susirūpi- 
nimo. 


O PASKUI... 69 


— O skausmas krūtinėje? 

— Nieko baisaus: pasak kardiologo, blogiausiu atveju tai už- 
maskuota krūtinės angina dėl smarkaus streso. 

— Nėra infarkto pavojaus? 

— Labai neįtikima. Na, dėl visa ko vis tiek duodu jums purš- 
kalą trinitrino pagrindu. Bet pailsėjus tai turėtų praeiti. 

Natanas čiupo vaistus, kuriuos jam tiesė Baulis. Jis vos jo ne- 
išbučiavo. Jautėsi taip, tarsi nuo jo būtų nuėmę trijų tonų svorį. 

Gydytojas ilgai ir smulkiai jam pasakojo apie visus įvairių 
tyrimų rezultatus, bet Natanas nebesiklausė. Jis žinojo tai, kas 
svarbiausia: jis tuojau nemirs. 


Jau sėdėdamas automobilyje, jis atidžiai perskaitė visas kiek- 
vienos medicininio pranešimo dalies išvadas. Nebuvo jokios 
abejonės: jo sveikata puiki. Jis netgi retai taip gerai jausdavosi. 
Per kelias minutes jo nuotaika staigiai pakilo. 

Jis pažvelgė į laikrodį. Ar tikrai jam reikalingos tos atosto- 
gos? Dabar, kai nusiramino, ar nevertėtų grįžti į darbą? Nata- 
nas Del Amikas grįžta vadovauti. Abe, atneškite man Raitbio dosjė ir 
atnaujinkite visus mano susitikimus. Ar galite šįvakar pasilikti kiek 
ilgiau — gerai padirbėtume! 

Ne. Jis jautėsi geriau, bet nereikia skubinti įvykių. Buvo pa- 
kankamai įžvalgus, kad pamatytų, jog kažkas nėra normalu. Ir 
jis tikrai norėjo vykti pasiimti Bonės. 

Jis užvedė visureigį ir pasileido Central Park West kryptimi. 

Jam norėjosi išgerti ir parūkyti. Pasirausęs savo kostiumo 
kišenėse, užčiuopė pakelį, iš kurio ištraukė dvi cigaretes. „Aš 
jų niekad neprisidegu, jos čia tam, kad būtų kuo užimti ran- 
kas“, šiurkščiai pamėgžiojo. Tada prisidegė dvi cigaretes iškart 
ir kaip reikiant užsikvatojo. Mirtis buvo dar ne šią dieną. 


O 


Taigi šio gyvenimo tamsoje esame 
vienut vieni. 

DiaLoGas Iš DžEIMSO KAMERONO FILMO 
BEDUGNĖ 


-=—-—-————————— 


Parvykęs namo, jis išsivirė makaronų. Penne rigatte su bazilikais 
ir Parmezanu, o paskui kalifornietiško vyno butelis. Pavalgęs 
jis vėl išsimaudė duše, užsivilko kašmyro megztinį su aukšta 
atlenkiama apykakle ir elegantišką kostiumą. 

Grįžęs į garažą, paliko visureigį savo vietoje ir vėl paėmė 
kupė. Ak, jis atgimė! Rytoj jis vėl ims bėgioti parke, paprašys 
Peterio gauti jam gerų rungtynių bilietus Madison Sguare Garden 
arenoje. Pirštinių dėžutėje jis paieškojo tarp dešimtinės CD, ku- 
rių mėgo klausytis vairuodamas. Įdėjo į grotuvą Eriko Klapto- 
no albumą ir nusimanomai klausė nepamirštamos jo Layla. 

Štai kur tikra muzika! 

Štai kaip jis praleis tas kelias atostogų dienas: skirs laiko da- 
lykams, kuriuos tikrai mėgo. Jis turėjo pinigų, gyveno viename 
gražiausių pasaulio miestų - gyvenimas ne toks jau blogas. 

Natanui palengvėjo. Iš tikro. Šįkart turėjo pripažinti, jog 
buvo išsigandęs. Bet dabar jis nebejautė nė mažiausio skausmo. 
Nė mažiausio. Tai buvo stresas, štai ir viskas. Duoklė, kurią tu- 
rėjo mokėti už šiuolaikinį gyvenimą, ir tiek. 

Padidinęs garsą atidarė langą ir V6 motorui burzgiant rik- 
telėjo dangaus linkui. Suvokęs, kad kiek padaugino kalifornie- 
tiško Chardonnay, prisivertė sulėtinti greitį. Buvo visai ne laikas 
pakliūti į avariją. 

Jis užvažiavo ant kelto ir pasiekė chirurgijos centrą, kur buvo 
apsilankęs vakar. Bet daktaro Gudricho nebuvo. 

- Šiuo metu jį rasite slaugos padalinyje, - informavo admi- 
nistratorė, užrašydama adresą ant lipnaus pastabų popieriaus. 

Natanas išlėkė kaip viesulas, nekantraudamas pranešti Ga- 
retui savo sveikatos patikrinimo rezultatus. 

Po penkių minučių jis buvo prie slaugos padalinio pastato, 
gražaus namo iš rožinio granito, supamo žalumos. 

Stumdamas apatinio aukšto duris, patyrė keistą įspūdį. Iš 
tikrųjų aplinka ne visai priminė medicininę įstaigą. Čia nebu- 
vo nei sudėtingų gydymo aparatų, nei sujudimo, kuris tradi- 
ciškai viešpatauja ligoninėse. Vestibiulyje garbingą vietą užėmė 
didelė eglė su tradiciniais papuošalais. Po ja jau buvo pradėję 
kauptis dovanų paketai. Natanas priėjo prie didelių stiklinių 
durų, kurios išėjo į nedidelį gerai apšviestą ir sniego padengtą 
sodą. Jau buvo stojusi naktis, ore sūkuriavo kelios snaigės. Jis 
pasirinko koridorių, vedantį į didelę bendrą salę, kurios sienos 
buvo apmuštos purpurinėmis ir aukso spalvos medžiagomis. 
Per visą patalpą lyg plūdurai buvo išdėliotos žvakutės, tyliai 
skambėjo neregėto grožio šventos giesmės. Tie elementai teikė 
šiai vietai ramumo ir jaukumo. 

Visas personalas atrodė užsiėmęs savo užduotimis, taigi nie- 
kas nekreipė į jį dėmesio. 

Kurį laiką Natanas ėmė stebėti vieną dar jauną moterį, sėdin- 
čią vežimėlyje su ratais. Jos kūnas buvo sulysęs, o galva nusviru- 
si į šoną ir sustingusi nepatogioje padėtyje. Vienas iš personalo 
narių mažu šaukšteliu maitino ją sriuba, sykiu vis komentuoda- 
mas per televiziją rodomą programą - animacinį filmą. 

Natanas pajuto ranką ant savo peties. 

— Sveiki, Del Amikai, - paprastai tarė Gudrichas, regis, nė 
kiek nesistebėdamas jį išvydęs. - Taigi atvykote atsakomojo 
vizito? 

— Tai įspūdinga, Garetai. Niekad nesu buvęs tokio tipo 
įstaigoje. 

Gydytojas aprodė jam savo valdas. Įstaigoje buvo apie šim- 
tą lovų pacientams, sergantiems neišgydomomis ligomis. Daž- 
niausiai - paskutinės stadijos vėžiu, AIDS ar neurologinėmis 
ligomis. Daugelis buvo silpnos fizinės būklės, ir iš pradžių ad- 
vokatui buvo sunku išlaikyti jų žvilgsnį. 

Pasukus į vieną koridorių, jis drįso Gudricho paklausti: 

— Ar ligoniai žino, kad... 

- Kad greitai mirs? Žinoma. Čia mes jiems nemeluojame: 
paskutinės valandos neturi būti melo valandos. 

Su Natanu iš paskos Garetas baigė savo vakaro vizitaciją. 
Jis buvo gerai nusiteikęs ir raminantis, kaskart skirdamas laiko 
persitarti keliomis asmeninio pobūdžio frazėmis su kiekvienu 
iš ligonių. Dažniausiai pokalbis sukosi ne apie ligą: jis teiravosi 
naujienų apie šeimą ar draugus tų, kuriuos kas nors buvo ap- 
lankęs. Su kitais buvo pasirengęs aptarti - kartais ilgai - pas- 
kutinius sporto rezultatus, orus ar tarptautinius įvykius. Jis 
buvo neprilygstamas kalbėtojas, turintis gerą humoro jausmą 
ir vikriai juo besinaudojantis. Net sunkesni ligoniai galiausiai 
pralinksmėdavo, ir retai iš kurio kambario jis išeidavo nesusi- 
laukęs šypsenos. 

Iš šio vyručio būtų išėjęs grėsmingas advokatas, pamanė Natanas. 

Apsilankymas slaugos skyriuje buvo jaudinantis, bet atmos- 
fera jam atrodė ne tokia liguista, nei jis galėjo įsivaizduoti - tarsi 
mirtis būtų buvusi laikinai išvyta, puikiai žinant, kad greitai grįš. 

Gudrichas jam pristatė kelis iš daugelio skyriuje dirbančių 
savanorių. Natanas nuoširdžiai žavėjosi šiais žmonėmis, dova- 
nojančiais dalį savo laiko kitiems, ir nejučiomis pagalvojo apie 
savo žmoną. Jis gerai ją pažino ir žinojo, kad ji čia puikiai jaus- 
tųsi, gebėtų įkvėpti ligoniams šviesos ir optimizmo. Jis irgi no- 
rėtų labiau įsijausti į kitų būsenas, bet niekad nemokėjo suartėti. 
Vis dėlto nenorėdamas likti vieninteliu dykinėtoju įstaigoje, jis 
apsilankė keliose palatose, nedrąsiai siūlydamas pagalbą: pa- 
kalbėjo apie televizijos laidą su jaunu AIDS pakirstu fotografu, 
o vienam senukui su atverta trachėja padėjo pavalgyti. 

Duodamas paskutinį kompoto šaukštą, Natanas pamatė, kad 
jo ranka šiek tiek dreba. Paciento kosulio priepuoliai ir gerklės 
gergždimas jį gąsdino ir varžė. Tokios kančios akivaizdoje jis 
nepajėgė suvaldyti savo jausmų. Kone ėmė atsiprašinėti senu- 
ko, bet šis dėjosi nepastebįs jo sumišimo. Jis šypsena padėkojo 
Natanui, paskui užsimerkė. 

Šią akimirką į kambarį įžengė Gudrichas. Jis iškart pastebėjo 
Natano patiriamus sunkumus. 

— Kaip sekasi, Del Amikai? 

Advokatas į klausimą nekreipė dėmesio. Jo žvilgsnis liko 
prikaustytas prie stebėtinai ramaus mirštančiojo veido. 

— Kodėl, kaip regis, šis vyras nebijo? - nueidamas paklausė 
jis visai tyliai. 

Garetas nusiėmė akinius ir pamasažavo akis galvodamas, ką 
galėtų atsakyti į tokį klausimą. 

— Džilas - vienas iš seniausiai pas mus esančiųjų. Jis jau gana 
senas ir sąmoningai susitaikė su savo liga. Todėl jis turėjo laiko 
imtis žygių, kad atsisveikintų su artimaisiais ir nusiramintų. 

— Aš niekad toks nebūčiau, - konstatavo Natanas. 

— Žinote posakį: „Liauniesi bijojęs, jei nustoji viltis?“ Tai va, 
jis čia gerai tinka: mirties baimė mažėja baigus planuoti. 

— Kaip galima daugiau nieko nebelaukti? 

— Tarkime, Džilas telaukia vieno paskutinio dalyko, - atsakė 
gydytojas fatalisto tonu. - Bet neapsigaukite: ne visi mirštantieji 
iškeliauja tokie ramūs kaip jis. Daugelis miršta įpykę, maištau- 
jantys, visiškai nesusitaikę su savo liga. 

— Šiuos aš geriau suprantu, - tarė Natanas visai nenustebęs. 

Staiga jo veidą užklojo liūdesio šešėlis. Garetas į tai atsiliepė: 

— Nagi, kam tokia rūgšti mina, Del Amikai! Šiems žmonėms 
reikia besąlygiškos meilės ir supratimo, bet ne gailesčio. Nepa- 
mirškite, jog dabar ypatingas metas: daugelis čia esančių ligo- 
nių žino, jog šios Kalėdos jiems bus paskutinės. 

— Arir man priskiriate tokią lemtį? - provokuojamai paklau- 
sė advokatas. 

— Kas gali pasakyti? — atsakė Gudrichas gūžtelėdamas pečiais. 

Natanas buvo linkęs ilgai prie šios temos neapsistoti. Galvo- 
je jam kirbėjo viena mintis: 

— Ar tai neapvilia jūsų kaip gydytojo? 

— Norite pasakyti... kad negaliu šių žmonių išgydyti? 

Natanas linktelėjo galva. 

— Ne, - atsakė Gudrichas. - Priešingai: akstina, nes tai sun- 

ku. Jei negali išgydyti, reiškia, kad gali slaugyti. Chirurgija 
reikalauja daug įgudimo, bet nepaliečia širdies. Čia yra kitaip. 
Mes lydime ligonius paskutinėmis jų gyvenimo akimirkomis. 
Tai gali atrodyti juokingai menka, bet, žinote, tai jau daug. Ir, 
tiesą sakant, lengviau mėsinėti pacientą ant operacinio stalo 
negu eiti su juo nežinomybės link. 

— Bet kuo pasižymi toks lydėjimas? 

Gudrichas skėstelėjo rankomis: 

— Kartu ir labai sudėtinga, ir labai paprasta: galite ligoniui 
paskaityti, padėti susišukuoti, pataisyti pagalvę, išvežti į par- 
ką... Bet dažniausiai nedarote nieko. Būnate čia su juo, kad jis 
galėtų pasidalyti savo kentėjimu ir savo baime. Tiesiog esate jo 
dispozicijoje, pasirengęs išklausyti. 

— Vis dar nesuprantu, kaip galima apsispręsti susitaikyti su 
savo pabaiga. 

— Neigti mirtį - ne sprendimas! Panaikinusi daugelį perėji- 
mo į aną pasaulį apeigų, mūsų visuomenė padarė mirtį tabu. 
Todėl žmonės būna tokie sutrikę, kai su ja susiduria! 

Gydytojas keletą sekundžių stabtelėjo prieš pridurdamas: 

— Tačiau mirtis nėra anomalija. 

Paskutinius žodžius jis ištarė energingai, tarsi stengdamasis 
įtikinti pats save. 


Dabar abu vyrai buvo grįžę į vestibiulį. Natanas ėmė sags- 
tytis paltą. Bet prieš išeidamas jis turėjo pasakyti paskutinį 
dalyką: 

— Noriu, kad būtų aišku, Garetai: aš jumis visiškai netikiu. 

— Dovanokit? 

— Visu tuo, ką man sakėte, visu jūsų gražbyliavimu apie mir- 
tį ir pranešėjus. Netikiu nė žodžiu. 

Garetas neatrodė nustebęs. 

— O! Ašjus suprantu: kas manosi kontroliuojąs savo gyveni- 
mą, nenori, kad kas nors sujauktų tai, dėl ko jis yra užtikrintas. 

— Beje, norėjau jums pranešti, jog aš puikios sveikatos. Gaila, 
turiu jus apvilti, bet manau, kad jūs klydote: aš visai nemirštu. 

— Džiaugiuosi tai girdėdamas. 

— Aš netgi pasiėmiau kelias dienas atostogų. 

— Gerai jas praleiskite. 

— Jūs mane erzinate, Garetai. 

Natanas paspaudė mygtuką, kviesdamas liftą. Gudrichas 
tebebuvo šalia jo ir žiūrėjo į jį tarsi vertindamas. Pagaliau jis 
ryžosi: 

— Manau, kad jūs turite aplankyti Kandisę. 

Natanas atsiduso. 

— Kas ji tokia? 

— Jauna moteris iš Steiten Ailendo. Ji dirba padavėja Dolce 
Vita - kavinė St. George rajone. Ten aš kartais ryte sustoju išgerti 
kavos. 

Advokatas gūžtelėjo pečiais. 

— Na, ir kas? 

— Jūs mane labai gerai supratote, Natanai. 

Staiga tarsi jam prieš akis būtų iškilęs prisiminimas apie 
Keviną. 

— Norite pasakyti, kad ji greitai... 

Garetas pritariamai linktelėjo. 

— Netikiu jumis. Jūs sutikote tą moterį ir staiga nei iš šio, nei 
iš to patyrėte apreiškimą? 

Garetas nieko neatsakė. Del Amikas tęsė puolimą: 

— Ir kaip konkrečiai tai vyksta? Ar jos galva minios viduryje 
ima bliksėti pagal Laidotuvių maršo melodiją? 

— Jūs neįsivaizduojate, kaip arti tiesos esate, - liūdnai tarė 
Gudrichas. - Kartais būna balta šviesa, kurią matote tik jūs. Bet 
ne tai svarbiausia. 

— O kas svarbiausia? 

— Ką jaučiate viduje. Staiga jūs žinote, ir tiek; jūs įsitikinęs, jog 
šiam Žmogui gyventi teliko kelios savaitės. 

— Manau, kad jūs pavojingas. 

— O aš manau, kad turėtumėte aplankyti Kandisę, - papras- 
tai pakartojo Garetas. 


9 


Kaip toli žvakė savo spindulius paskleidžia! 
Taip piktame pasauly geras darbas šviečia. 


SEKSPYRAS 


Gruodži 


Dolce Vita buvo vienoje iš judriausių prekybinių St. George rajo- 
no gatvių. 

Aštuntą valandą ryto ta vieta buvo labai gyva. Prie baro drie- 
kėsi dvi ilgokos eilės, bet, kadangi aptarnaujama buvo greitai, 
laukimas neprailgo. Šiuo metu dauguma klientų buvo nuolati- 
niai, daugelis iš jų dirbantys rajone, užbėgę užsisakyti kapučino 
ar spurgos. 

Natanas nusprendė įsitaisyti prie stalo šalia lango ir laukė, 
kol ateis priimti jo užsakymo. Akies krašteliu jis apžvelgė per- 
sonalą: dvi darbuotojos atnešdavo tai, kas užsakyta, kitos dvi 
aptarnavo klientus salėje. Kuri buvo Kandisė? Gudrichas kal- 
bėjo apie jauną moterį, bet daugiau nepatikslino. 

— Kojūs pageidautumėte, pone? 

Padavėja, uždavusi jam šį klausimą, buvo rudaplaukė pa- 
vargusio veido. Ji buvo gerokai perkopusi per keturiasdešimt, o 
ant krūtinės prisegtas ženklelis rodė, kad jos vardas Elen. 

Jis pasirinko tai, kas vadinosi pilnais pusryčiais, ji atnešė 
juos beveik iš karto. 

Gurkšnodamas kavą, jis tyrinėjo padavėjas už baro. Pirmo- 
ji, brunetė silikoninėmis lūpomis ir gotišku makiažu, kažin ar 
buvo daugiau kaip dvidešimties. Stambia krūtine, kurią ji sten- 
gėsi atstatyti į priekį, pritraukė daug vyriškų žvilgsnių. Buvo 
gerai matyti, kad ji koketuoja, kiekvienam savo gestui suteik- 

dama provokuojamo geidulingumo. Kita buvo santūresnė, be 
abejo, vyresnė, nedidelio ūgio ir šviesiais trumpai kirptais plau- 
kais. Ji dirbo greitai ir efektyviai, sugebėdama aptarnauti du 
klientus, kai tuo tarpu jos kaimynė tepatenkindavo vieną. Jos 
laikysenoje nebuvo nieko gundomo. Ji buvo simpatiška mergi- 
na, besielgianti paprastai, bet ne vulgariai. | 

Instinktyviai Natanas žinojo, kad tai ji. Norėdamas įsitikin- 
ti, nuėjo pasiimti popierinių servetėlių chromuotoje vitrinoje 
prie kasų. Jis prisiartino kiek įmanoma daugiau, bent jau pa- 
kankamai, kad slapčiomis perskaitytų šviesiaplaukės padavė- 
jos ženklelį. 

Ji vadinosi Kandisė Kuk. 


Pabuvęs kavinėje pusvalandį, pradėjo svarstyti, ką jis čia vei- 
kia. Vakar buvo tvirtai nusprendęs pamiršti Gudricho paista- 
lus. Ir vis dėlto šįryt, prieš atvykdamas į Steiten Ailendą, ilgai 
nedvejojo. Jį stūmė kažkas nežinomo jame. Ar tai buvo smal- 
sumas? Euforija Žinoti, jog esi geros sveikatos? Ar baimė, jog 
Gudrichas žino geriau už anuos gydytojus? Be abejo, viso to 
mišinys. Garetas puikiai gebėjo įvelti jį į keblias situacijas! Rei- 
kia pasakyti, kad po Kevino savižudybės jį buvo užvaldęs sa- 
votiškas rimtumas. Jis visur jautė tvyrantį neišvengiamą pavojų 
sau ir kitiems. Todėl Natanas ir norėjo pasekti Kandisę. Bet jis 
negalėjo čia sėdėti visą rytą. Jis jau seniai buvo papusryčiavęs, 
ir galiausiai jo gudrybę pastebėtų. Šiaip ar taip, kas gi gali nu- 
tikti tai jaunai moteriai šiame ramiame rajone? 

Natanas išėjo į gatvę. Jis mašinaliai nusipirko Wall Street 
Journal, paskui pavaikščiojo po kelias centro parduotuves. Buvo 
gera proga apsipirkti Kalėdoms, toli nuo Manheteno bruzdesio. 
Iš tikro jam nedaug ko tereikėjo: kelių partitūrų ir muzikinės 
programinės įrangos Bonei, gero prancūziško vyno butelio Abei 
ir cigarų pjaustyklės tam mulkiui Džordanui. Tuščia ką nors 
pirkti Melorei: ji nepriimtų, ir tai sukurtų tarp jų naują kliūtį. 

Jis nuėjo prie visureigio - mažiau pastebimo negu jagua- 
ras, - pastatyto prie kavinės. Praeidamas žvilgtelėjo pro langą: 

jokių netikėtumų, klientų srautas buvo apmažėjęs, bet Kandisė 
tebebuvo savo poste. 

Na, gerai, jis neketino čia laukti visą rytą. Įkišo raktelį už- 
vesti, bet persigalvojo. Negalėjo apsispręsti, tarsi kažkas iracio- 
nalaus perspėjo nesitraukti. Tad paklausė instinkto ir atsivertė 
žurnalą. Visai kaip koks tykojantis seklys. 

Pusę dvyliktos suskambo jo mobilusis. 

— Labas, tėti. 

— Bone? Tu ne mokykloje? 

- Šiandien nėra pamokų. Mokykloje saugos pratybos. 

— Tai ką veiki? 

— Pusryčiauju, - atsakė ji žiovaudama. - Nepamiršk, kad čia 
dar tik aštunta valanda. | 

— Kur mama? 

— Dar po dušu. 

Bonei buvo leidžiama skambinti tėvui, kada tik norėjo. To- 
kia buvo taisyklė, nustatyta Melorės ir jo. Jis vėl išgirdo kitame 
linijos gale Žiovaujant. 

— Ar tu vėlai atsigulei? 

— Aha, Vincė vakar vakare mus vedėsi į kiną. 

Jis pasijuto, tarsi būtų gavęs elektros smūgį. Jau keli mė- 
nesiai jo žmona kartas nuo karto susitikdavo su senu draugu 
Vince Taileriu, su kuriuo daugiau mažiau draugavo pirmaisiais 
metais universitete. Vincė buvo turtingos Kalifornijos šeimos, 
jau seniai besilankančios pas Vekslerius, sūnus. Iš to, ką suprato 
Natanas, jis gyveno iš dividendų, kuriuos davė vienos iš tėvų 
paveldėtos kosmetikos įmonės akcijos. Keleri metai kaip išsi- 
skyręs, jis vėl ėmė tikėti savo šansais su Melore, kai ji įsikūrė 
San Diege. 

Natanas nepakentė visko, kas buvo susiję su Taileriu. Jaus- 
mas buvo abipusis. 

Tačiau kaskart, kai dukra jį minėdavo, jis stengėsi jo nekri- 
tikuoti, tuo atveju, jei Melorė tikrai ketino su juo pataisyti savo 
gyvenimą. Bonė, kuri labai išgyveno dėl tėvų išsiskyrimo, buvo 
linkusi labai agresyviai reaguoti, kai koks nors vyras priartėdavo 
prie jos motinos. Nevertėjo prie to pridėti suaugusiųjų rietenas. 

— Ar tau patiko vakaras? - paklausė jis. 

— Tu gerai žinai, kad aš nemėgstu Vincės. 

Tu šimtąkart teisi, brangioji. 

— Klausyk, Bone, jei vieną dieną mama sumanytų vėl tuoktis, 
nereikėtų dėl to liūdėti. 

— Kodėl? 

— Mamai reikia saugumo ir galbūt kas nors, kad ir Vincė, ga- 
lėtų jumis rūpintis. 

- Ašjau turiu mamą ir tave, kad manimi rūpintųsi. 

- Suprantama, bet niekad nežinai, kas gyvenime gali nutikti. 

Jis prisiminė Gudricho žodžius. Ojei tai, ką jis davė suprasti, 
buvo tiesa? O jei mirtis jau beldžiasi į jo duris? 

— Kas, manai, gali nutikti? 

— Nežinau. 

— Vincė - ne mano tėvas. 

— Žinoma, ne, brangioji. 

Didžiulėmis pastangomis jis pagaliau išspaudė: 

— Galbūt Vincė neblogas vaikinas. Mama tikrai galėtų būti 
laiminga su juo. 

— Anksčiau tau atrodė, kad jis bukagalvis! 

— Nebūk šiurkšti, Bone! Tokio žodžio tu niekad neturė- 
tum tarti. 

— Tu pats jį sakydavai, kai apie jį kalbėdavai su mama! 

— Aš nelabai jį mėgstu, tiesa, - turėjo pripažinti Natanas. — 
Bet galbūt todėl, kad mes nesame tokios pat kilmės. Žinai, žmo- 
nės kaip Vincė gimę su sidabriniu šaukštu burnoje. 

Ji nusistebėjo: 

— Su sidabriniu šaukštu? 

— Toks posakis, brangioji. Taip norima pasakyti, kad jo šeima 
visada buvo turtinga. Vincei nereikėjo dirbti, kad susimokėtų 
už mokslus. 

Tuo tarpu man teko plauti automobilius ir plušti pašvinkusiuose 
Bruklino prekių sandėliuose. 

— Ar mama ir Vincė eidavo kartu, kai buvo jauni? 

— Kalbėk tyliau, brangioji, mama nebūtų patenkinta išgirdu- 
si tave apie tai kalbant. 

Norėdama jį nuraminti, ji sušnibždėjo: 

— Viskas gerai, aš užlipusi į savo kambarį ir šildausi prie ra- 
diatoriaus. 

Jis nesunkiai įsivaizdavo dukrą medvilnine pižama su Dže- 
ko O'Lanterno atvaizdu ir mažomis kojytėmis, apmautomis šil- 
tomis Hario Poterio šlepetėmis. 

— Jie tikrai kelis kartus buvo išėję kartu, - pripažino Nata- 
nas, - bet nebuvo nieko rimto. 

Bonė patylėjo, ženklas, kad ji mąstė, paskui sveikai pro- 
taudama pastebėjo: 

— Bet ir mama gimusi su auksiniu šaukštu burnoje! 

— Sidabriniu, brangioji. Na, taip, jei nori. Bet ji kitokia: ji ne- 
niekina žmonių, kurie nėra tokios pat kilmės. Ji sąžininga. 

- Šitai aš žinau. 

— Ir tu turi tokia būti, girdi mane? Neturi niekinti mokyk- 
los valytojų ar valgyklos tarnautojų. Galima būti labai padoriu 
žmogumi net tada, jei neuždirbi daug pinigų, supranti? 

Kadangi ji buvo protinga mergaitė, parodė jam, kad jis prieš- 
tarauja sau: 

— Bet... bet tu visada sakei, kad Amerikoje tie, kas nori užsi- 
dirbti pinigų, visada to pasiekia. 

— Na, kartais ir aš pasakau kvailysčių, kaip ir visi. 

— Ar tada aš turiu niekinti turtuolius? 

— Visai ne! Tu turi vertinti žmones ne pagal pinigus, bet pa- 
gal elgesį. Supratai? 

— Supratau, tėti. 

Paskui lyg atskleisdama kokią paslaptį ji pasakė jam: 

- Žinai, nemanau, kad mama myli Vincę. 

Nustebintas tokios pastabos, jis patylėjo, paskui tęsė: 

— Kartais nereikia nė meilės, kad galėtum su kuo nors kartu 
gyventi. 

Kam aš visa tai sakau jai? Ji tėra maža mergaitė. Ji negali suprasti. 

— Bet man atrodo, kad mamai reikia meilės. 

Jis išgirdo Melorės balsą, šaukiantį dukrą iš virtuvės. 

— Man reikia eiti, - tarė Bonė, atidarydama savo kambario 
duris. 

— Gerai, mažyte. 

Bet pirma ji sušnibždėjo: 

— Žinai, aš įsitikinusi, kad mama nemyli Vincės. 

- Ir kaip tu galėtum žinoti? 

— Moterys tokius dalykus žino. 

Ji buvo tokia miela. Norėdamas nuslėpti savo jausmus, jis 
prisivertė atrodyti beveik griežtas: 

— Tu nesi moteris, tik maža mergaitė, kuri turi greitai eiti 
baigti savo javainių. Bet aš tave labai myliu, voveryte. Labiau 
už viską pasaulyje. 

— Aš irgi tave myliu. 


Natanas įjungė visureigio šildymą apmąstydamas, ką pasa- 
kė jo dukra. 

Tiesą sakant, jis visai nesuprato, ką jo žmona galėjo rasti 
tame bukagalvyje Taileryje: jis buvo savimi patenkintas ir aro- 
gantiškas, tokio tipo vyras, kuris tebebuvo įsitikinęs, jog kilmė 
teikia jam pranašumą prieš aplinkinius. 

Bet vis tiek Vincė, ko gero, turėjo pagrindo tikėti, kad turi 
šansų. Jis buvo vietoje, galėjo matytis su Melore kasdien ir dar 
buvo neužimtas. Pirmąkart gyvenime Natanas pripažino sau, 
kad galbūt praradęs Melorę visam laikui. 

Tai buvo keista, nes net per skyrybas jis visada manė, kad 
anksčiau ar vėliau ji grįš pas jį; jog tai iš tiesų tik laikinas nuto- 
limas. Taip buvo tuo įsitikinęs, kad pats niekad rimtai nė neke- 
tino prasidėti su kita moterimi. Beje, po skyrybų jis turėjo du 
ar tris susitikimus, bet jie taip ir liko trumpais nuotykiais be 
ateities. Šiaip ar taip, su Melore niekas negalėjo susilyginti. 

Kaip sudužusio laivo liekanų medžiotojas jis nėrė jos ieškoti 
į dumblinas Sankačio kyšulio ežero gelmes. 

Ir tai darė jo meilę nepakeičiamą. 


Kandisė baigė savo pamainą antrą valandą popiet. 

Muvinti nutrintais džinsais ir vilkinti odiniu švarku, ji įli- 
po į seną aplamdytą pikapą, pastatytą netoli kavinės. Natanas 
užvedė visureigį ir nusekė paskui ją. Šią valandą eismas buvo 

gana intensyvus. Kaip filmuose jis pasinaudojo pirma raudona 
šviesa, kad leistų tarp Kandisės ir savęs įsiterpti dviem automo- 
biliams. Niekad gyvenime jis nieko nebuvo sekęs ir bijojo būti 
pastebėtas. 

Pikapas išvažiavo iš centro ir pasuko pietų kryptimi. Kandi- 
sė važiavo kokias dvidešimt minučių prieš pasiekdama tankiai 
gyvenamą, bet ramų kvartalą. Ji sustojo prie namelio ties įėjimu 
į mažą sklypą. 

Ar ji gyvena čia? 

Jai paskambinus, durų atėjo atidaryti storulė linksmu veidu. 
Kandisė įėjo į namą, o po penkių minučių vėl išėjo laikydama 
ant rankų mažą, kokių vienerių metų, berniuką, paskendusį 
jam per didelėje lakūno striukėje. 

— Dar kartą ačiū, Tania, - linksmai tarė ji nueidama. 

Ji laikė vaiką rankose priglaudusi prie savęs. Ant galvos jam 
buvo uždėjusi ryškiai raudoną kepurę. 

Kandisė rūpestingai pritvirtino mažylį prie užpakalinės 
mašinos sėdynės ir leidosi gretimo prekybos centro kryptimi. 
Nuvažiavusi į mašinų aikštelę, įsodino sūnų į vežimėlį ir įėjo į 
parduotuvę. Natanas sekė paskui ją per skyrius. 

Ji apsipirkinėjo iš lėto, be abejo, stebėdama, ar išlaidos ne- 
viršys jos biudžeto. Kandisė beveik visada rinkosi pigesnius 
produktus, vis dėlto susidarė įspūdis, kad jai patiko ši veikla. 
Ji dažnai sustodavo kažką pakuždėti į ausį savo sūnui, pabu- 
čiuoti jį, vis pirštu rodydama jam įspūdingas prekes: „Pažiūrėk, 
kokia didelė žuvis, Džošai! O va ten, ar esi matęs tokį gražų 
ananasą?“ 

Mažylis šypsojosi iki ausų ir žvalgėsi plačiai atsimerkęs, do- 
mėdamasis viskuo, kas jį supo. Kandisė kelis kartus pakartojo 
jam, kad jis labai gražus ir labai geras, paskui kaip atpildą už tai 
nupirko pakelį zefyrų. 

Natanas iškart pamatė, kad ši moteris puikiai jaučiasi ir kad 
jos laimė neapsimestinė. 

Jis svarstė, ar ji gyvena su kuo nors, ar yra vieniša motina. 
Jis būtų lažinęsis dėl pastarojo atvejo, bet po to, kai Kandisė 

sustojo alkoholinių gėrimų skyriuje ir nusipirko pakuotę alaus 
Budweiser, nebebuvo toks užtikrintas. 
Keista, jis niekaip neįsivaizdavo jos geriančios alaus. 
Mašinų aikštelėje jis praėjo pro ją visai arti. Jos veidas buvo 
ramus. Jis pažvelgė į mažylį ir prisiminė savo sūnų. 


Ji vėl sėdo į pikapą, o jis nusekė ją per tą mažą salą. 

Nusėta mažyčių kalvų, Steiten Ailendas, Steiteno sala, buvo 
arčiau Niu Džersio negu Niujorko. Čia jauteisi toli nuo Manhe- 
tene karaliaujančio streso. Čia daug daugiau nei ten buvo pri- 
vačių namų, o aplinka ne tokia arši ir šeimyniškesnė. 

Šio priemiesčio gyventojų sparčiai daugėjo nuo tada, kada 
kai kurie apgriuvusių Bruklino kvartalų gyventojai atvyko čio- 
nai ieškoti daugiau ramybės ir saugumo. Bet manheteniečiai šią 
vietovę ir toliau laikė kaimu ir provincija. Kai dėl steiteniečių, 
jie išreiškė norą atsiskirti, reikalaudami administracinio atsky- 
rimo nuo Manheteno, pavargę mokėti didelius mokesčius, iš 
kurių pelnosi tik jų išlaidūnai kaimynai. 

Kandisė važiavo toliau iki sklypo, kur ji buvo palikusi pri- 
žiūrėti sūnų, bet šįkart prie Tanios namelio nesustojo. Ji pasuko 
į kairę asfaltuotu keliu, kuris nuvedė iki vieno paskutinių gyve- 
namojo rajono namų. 

Advokatas sustabdė mašiną per kokius penkiasdešimt met- 
rų nuo sodybos. Jis prisiminė pernai vieną savaitgalį ant Sto- 
vio kalno su Bone pirkęs žiūronus. Kur, velniai rautų, jie galėtų 
būti? Pasirausęs užpakalinėje mašinos dalyje, galiausiai rado 
juos po viena iš sėdynių. Jis greitai čiupo juos ir nukreipė į Kan- 
disės Kuk namus. 

Jaunoji moteris kaip tik juokėsi su vyriškiu. 

Tas tipas buvo aukštas, tiesus ir sausas, perkopęs šešiasde- 
šimt, su beisbolo šalmu ant galvos ir su cigarete, užkišta už au- 
sies. Natanui jis pasirodė kiek panašus į Klintą Ystvudą. 

Galbūt jos tėvas. 

Vyras nutraukė savo darbą - perdažyti verandą, - kad pa- 
dėtų Kandisei išimti iš bagažinės rudus popierinius krepšius. 
Atrodė, jiedu puikiai sutaria. 

„Klintas“ paėmė iš automobilio vaiką. Mažylis, pagrabalio- 
jęs savo saldainių krepšelyje, įdėjo vieną zefyrą seneliui į burną, 
o Kandisė nuvairavo mašiną į mažą garažą. 

Matyt, ji gyvena čia. 

Kandisė pasiėmė Džošą namo vidun, O vyras su cigarete bai- 
gė plauti teptukus. Paskui ji atnešė vieną iš Budweiser butelių, 
kuriuos neseniai pirko. „Klintas“ padėkojo, uždėjo jai ranką ant 
peties ir jie įėjo į vidų. 

Diena buvo apsiniaukusi ir ėjo vakarop. 

Svetainėje užsidegė šviesa, ir lyg šešėliai iš kinų teatro tapo ma- 
tomi trys siluetai. Skambėjo juokas, sumišęs su televizoriaus gar- 
sais. Natanas svarstė, kodėl ši mergina tebegyveno su savo tėvu. 

Taip nejudėdamas ilgai sėdėjo automobilyje, pasyvus sveti- 
mos laimės stebėtojas. 

Žmonės turėjo ką veikti parėję namo: papasakoti apie savo 
dieną artimiesiems, pasidalyti mintimis apie dienraštį, pasikal- 
bėti apie būsimą savaitgalį... 

Jis nieko tokio jau nebeturėjo. 

Šiek tiek pasijutęs nelaimingas, vėl įjungė visureigio šildy- 
mą. Paskui, staiga suvokęs savo vujarizmą, nusprendė padėti 
žiūronus. 

Buvo beketinąs važiuoti, kai vėl suskambo jo mobilusis te- 
lefonas. Pamanė, kad skambina iš darbo, bet žinutė buvo pa- 
prasta: 


.-w -— 


Garetas Gudrichas 


Ko jis dar norėjo? Keletą sekundžių pasvarstęs, Natanas įsi- 
jungė vidinę visureigio šviesą, išsitraukė iš lagaminėlio nešioja- 
mąjį kompiuterį ir įjungė jį. Kol krovėsi sistema, aktyvavo savo 
mobiliojo infraraudonąją jungtį ir prijungė prie kompiuterio, 
kad pasitikrintų elektroninį paštą. Iš tiesų buvo trys laiškai. 

Pirmasis buvo iš Abės: „Linkiu gerų atostogų. Linksmų Ka- 
lėdų jums ir jūsų dukrai.“ Kaip jai įprasta, prie savo laiško buvo 

pridėjusi citatą: „Vyras, kuris nepraleidžia laiko su savo šeima, 
niekad nebus tikras vyras.“ Natanas šyptelėjo. Toks buvo jųd- 
viejų žaidimas - atpažinti, iš kokio filmo yra tekstas, kuriais jie 
reguliariai apsikeisdavo. Šįkart atspėti buvo lengva. Jis paspau- 
dė „Atsakyti“ ir tiesiog surinko „Vitas Korleonė Krikštatėvyje“ . 

Antrasis elektroninis laiškas buvo Bonės nuotrauka. Pri- 
spaudusi prie skruosto ji laikė Bugsą, savo nykštukinį triušį. 

Kai Melorė jai nupirko patobulintą skaitmeninį fotoaparatą, 
jo dukra nuolat siuntė jam savo ekranizacijas. Iš kartono ji buvo 
iškirpusi ovalinę formą, panašią į komiksų personažų žodžius, 
įrašytus apskritimuose; dabar ji laikė ją virš galvos. Ten žymek- 
liu buvo užrašiusi: 


BUGSAS IR AŠ 
LAUKIAME TAVES KITĄ ŠEŠTADIENĮ. 


Jis ilgai žiūrėjo į nuotrauką, ir, kaip kiekvieną kartą, jį su- 
jaudino dukros grožis: jos ilgi susitaršę plaukai, jos pašaipios 
akys - tokios buvo ir Melorės akys - ir maži dantukai, kiek nu- 
tolę vienas nuo kito, dėl jų jos šypsena buvo tokia žavi. 

Gerai nesuprasdamas kodėl, jis jautėsi sykiu labai laimingas 
ir labai liūdnas. 

Užtruko beprotiškai ilgai, kol parsisiuntė paskutinį laišką, 
kuris pasirodė esąs prisegtas failas su trumpu MPEG formato 
filmu. Jis gerai žinojo šią technologiją: skaitmeniniu fotoapara- 
tu šiandien galima nufilmuoti videoepizodą ir, prieš siunčiant 
elektroninį laišką kompiuteriu, įrašyti į atminties kortą. 

Natanas patikrino siuntėjo adresą. Jis buvo iš Gudricho dar- 
bo elektroninio pašto dėžutės. Jis palaukė, kol filmas visiškai 
bus parsiųstas, paskui paleido jį savo ekrane. Vaizdas buvo 
gana ryškus, bet vietomis aiškiai iškarpytas. 

Jis pažiūrėjo į datos skaičius ekrano apačioje: įrašas tebuvo 
kiek senesnis kaip trijų mėnesių. 

Pirmasis vaizdas buvo darytas pro automobilio langą. Pasak 
kelio ženklų, tai buvo Teksase. Tiksliau, Hiustone. Automobilis 

važiavo iš išorinio miesto centro ir leidosi tarpmiestine auto- 
strada iki pirmojo periferinio žiedo. Natanas Teksaso sostinėje 
buvo lankęsis tik kartą, bet atmintyje jam liko gana nemalonus 
įspūdis. Jis prisiminė didžiulę miesto platybę, gadinamą kamš- 
čių gatvėse ir slegiamą karščio bei taršos. Beje, buvo girdėjęs, 
jog kai kuriems kabinetams sunku privilioti naujų advokatų dėl 
nepatrauklaus miesto, regis, patekusio į padėtį be išeities dėl 
aplinkos ir gyvenimo kokybės, įvaizdžio. 

Per sudėtingą eismo sistemą automobilis įsuko į priemiestinę 
zoną, kur nuoma už butą neturėjo būti didelė. Kamera pasižval- 
gė po pramoninius sandėlius, ir pagaliau automobilis sustojo 
skurdaus namo iš purvinų plytų mašinų aikštelėje. 

Ar šiuos vaizdus filmavo Gudrichas? Šiaip ar taip, opera- 
torius labai stropiai nufilmavo kelio ženklus, kad būtų lengva 
rasti šią vietą. 

Kitas planas rodė mažyčio butuko vidų. 

Tai buvo mažas gelsvas vieno kambario butas, neapstatytas, 
bet švarus, su senučiu televizoriumi ant plastiku dengto sta- 
lo ir mažu šaldytuvu šalia ištrupėjusios kriauklės. Fone buvo 
girdėti nuo lango sklindantys balsai, padrąsinimo šūksniai: be 
abejo, tai ant asfalto krepšinį žaidžiančių berniukų keliamas 
triukšmas. 

Vaizdas virpėjo, bet aiškiai buvo matyti virš rašomojo stalo 
nuotraukomis nukabinėta siena. 

Kamera priartino didžiausią fotografiją - seną nuotrauką 
nublukusiomis spalvomis. 

Joje buvo maža šviesiaplaukė mergaitė vėjyje besiplaikstan- 
čiais plaukais, stovinti ant sūpuoklių. Ji kvatojo, o vienmarški- 
nis vyras įsupo ją iš nugaros. 

Už ausies jis buvo užsikišęs cigaretę. 


10 


Nereikalauk, kad viskas vyktų 
pagal tavo norą; džiaukis, 
kad viskas vyksta taip, kaip vyksta. 


EPIKTETAS 


Natanas įjungė žibintus ir užvedė visureigį. 

Vairuodamas jis paspaudė automatinį informacijos mygtu- 
ką. Paprašė sujungiamas su Steiten Ailendo ligonine, nes buvo 
pasiryžęs pakalbėti su Gudrichu. 

— Daktaras išėjo iš ligoninės vėlyvą popietę, - paaiškino tele- 
fonistė. - Kadangi rytoj nedirba, manau, jog turėtų ilsėtis savo 
name Konektikute. 

— Norėčiau jo adreso. 

— Man labai gaila, pone, mums neleidžiama teikti tokią in- 
formaciją, - tarė ji nepatikliai. 

— Ašjo draugas, ir man skubu. 

- Jeigu jūs jo draugas, jis tikrai turėjo pranešti savo adresą... 

— Klausykite, - šiurkščiai nutraukė jis, - aš buvau pas jus 
vakar ir prieš tris dienas. Galbūt prisimenate mane? Aš advo- 
katas ir... 

— Apgailestauju. 

— Duokite man tą prakeiktą adresą! - suriko į telefoną Na- 
tanas. 

Jis buvo labai susierzinęs. 

Kitame linijos gale telefonistė giliai atsiduso. Selė Grehem 
baigs savo pamainą mažiau kaip už trisdešimt minučių. Ligoni- 
nė jai mokėjo po 7 dolerius už valandą. Nei gydytojai, nei slau- 
gytojos nerodė jai nė menkiausios pagarbos. Ji nesiruošė leistis 
erzinama šio įsiutusio kvailio, ir geriausias būdas jo atsikratyti 

informacinius failus ir pagaliau nurodė jam tikslų adresą. 

— O... ačiū, - sumurmėjo Natanas, - man labai nesmagu, kad 
pasikarščiavau. 

Bet ji jau buvo padėjusi ragelį. 

Jis staigiai suktelėjo vairą ir kaip tik laiku pasuko Verazano 
tilto link, kad pasiektų Brukliną be kelto. 

Tolumoje tamsiuose Hudsono įlankos vandenyse atsispin- 
dėjo Financial District šviesos. 


285 Range Rover arkliams puikiai tiko kelias. 95-uoju keliu jis 
išvažiavo iš Manheteno, paskui pasuko Konektikuto link. Min- 
tyse vienas per kitą kilo ką tik matyto filmo vaizdai. Jis važiavo 
greitai, per greitai: žvilgtelėjęs į spidometrą, pastebėjo, kad ge- 
rokai viršija leistiną ribą, ir prisivertė sulėtinti greitį. 

Jis mėgo Naująją Angliją su jos laiko tėkmės nejaučiančiais 
kaimais, tarsi tiesiai iš Normano Rokvelo iliustracijų. Jam tai 
buvo tikroji Amerika, pionierių ir tradicijų, Marko Tveno ir Sti- 
veno Kingo Amerika. 

Važiavęs daugiau kaip valandą, jis atvyko į Mistiko kaimą, 
seną banginių medžioklės centrą, šiandien tapusį tikra XIX am- 
žiaus uosto kopija. 

Jis jau buvo pravažiavęs šį kaimą aną vasarą - ar užpraei- 
tą? - vykdamas į Filadelfiją. Jis labai gerai prisiminė dailius se- 
nųjų banginių medžiotojų namus. Gražiuoju metų laiku ši vieta 
buvo labai lankoma, bet Žiemą turistinė veikla buvo apmažėju- 
si. Šį vakarą viskas atrodė tylu ir apmirę, tarsi šaltas druskingas 
vandenyno vėjas būtų kristalizavęs Mistiką ir pavertęs kaimu 
šmėkla. 

Jis kelias mylias pavažiavo į rytus 1-uoju keliu. Prieš pat Sto- 
ningtoną advokatas sustojo prie gana atokaus namo pakrantėje. 
Jei telefonistės informacija tiksli, ten jis turėjo rasti Gudrichą. 

Išlipęs iš mašinos, perėjo kelią nuo namo skyrusią smėlio 
juostą. Kelis kartus jam teko saugoti akis nuo vėjo sukeltų smė- 
lio debesų. Vandenynas buvo visai šalia, ir bangų dundesys, su- 


O PASKUI... 89 


mišęs su šaižiais žuvėdrų klyksmais, kėlė keistą, beveik nerealų 
triukšmą. 

Namas buvo kiek paslaptingas. Trijų aukštų pastatas buvo 
labai aukštas, bet gana siauras ir užsisklendęs. Kiekviename 
aukšte buvo mažas siauras balkonas, bet vis kitokio dydžio, ir 
dėl to visuma atrodė netaisyklingos, aplamdytos formos. 

Duryse nebuvo skambučio. Jis keliskart smarkiai pabeldė, 
kad nustelbtų vėjo keliamą triukšmą. 

Gerai, nusiramink, Natanai, tai vis dėlto nėra Beitso motelis*. 

Garetas gana greitai atidarė duris. Jo akys spindėjo. Pažvel- 
ges į advokatą su jam reta šypsena, paprastai ištarė: 

- Aš jūsų laukiau, Natanai. 

Jis buvo atsiraitojęs marškinių rankoves ir ryšėjo dėmėtą pri- 
juostę. 

Nieko nesakęs, Natanas nusekė paskui jį į virtuvę. 

Patalpa buvo jauki ir maloni, jos sienas dengė nesuderintos 
tamsiai mėlynos plokštės. Lygi medinė darbo vieta užėmė visą 
virtuvės ilgį, o ant sienos virš jos kabėjo įspūdingas neseniai 
nublizgintų varinių puodų rinkinys. 

— Jauskitės kaip namie, - tarė Gudrichas tiesdamas jam bute- 
lį. - Paragaukite šio balto čilietiško vyno, jis puikus. | 

Paskui kelioms akimirkoms nusigręžė baigti gaminti prie 
senovinės viryklės kaitinimo plokščių. Patalpoje sklandė jūros 
gėrybių kvapai. Kelias minutes gydytojas netarė nė žodžio, įsi- 
traukęs į rafinuoto patiekalo gaminimą. 

Natanas stebėjo jį suglumęs. Tikrai, šis tipas žadino jo smal- 
sumą. Kas jis buvo iš tiesų? Ko iš jo norėjo? Garetas atrodė keis- 
tai linksmas: be abejo, dėl to nemažai kaltas butelis vyno, jau 
gerokai pradėtas, kurį advokatas ką tik pastatė ant baro. 

Aš jį jau esu matęs. Žinau, kad jau esu matęs šį vyrą. Tai buvo 
seniai, bet... 

Akimirką bandė įsivaizduoti jį be barzdos. Tačiau įkvėpimas 
neatėjo. Jam tik susidarė įspūdis, kad vienu ar kitu savo gyve- 
nimo metu buvo stengęsis pamiršti šį veidą. 


* Psichopato Normano Beitso buveinė filme Psichozė. 

Iš dažyto medžio indaujos Gudrichas paėmė du fajanso du- 
benėlius. 

- Tikiuosi, jūs pietausite su manimi. Išviriau moliuskų sriu- 
bos, kurią, manau, įvertinsite. 

— Klausykite, Garetai, aš čia ne visai tam, kad būčiau jūsų 
kulinarinių eksperimentų bandomasis triušis. Manau, reikėtų 
pasikalbėti apie... 

— Nemėgstu valgyti vienas, - nutraukė jį Garetas pildamas 
į dubenėlius grietine gardintą sriubą su kriauklėmis ir svo- 
gūnais. 

— Jūs nevedęs, Gudrichai? - paklausė Natanas semdamas 
pirmą šaukštą. 

— Ar jaučiate kepinto kumpio gabalėlius? Jie traškūs. 

Advokatas nusijuokė. 

— Aš jums uždaviau klausimą, Garetai: ar jūs gyvenate vienas? 

— Taip, inspektoriau: mano pirmoji žmona mirė daugiau 
kaip prieš dvidešimt metų. Paskui turėjau nesėkmingą patirtį, 
kuri baigėsi skyrybomis. Taigi turėjau išminties neužsispirti. 

Natanas išlankstė didelę lininės drobės servetėlę. 

— Tai buvo seniai, ar ne? 

— Kas taip? 

— Mudu. Mes buvome susitikę, bet seniai? 

Dar kartą Gudrichas išsisuko nuo atsakymo. 

- Ką pasakysite apie mano viengungio butą? Žavus, ar ne? 
Ar žinote, jog čia yra kelios ypatingos vietelės žvejams mėgė- 
jams? Rytoj iš ryto aš nedirbu ir ketinu eiti pasižvalgyti. Jeigu 
norite, galite eiti su manimi... 

Paskui Garetas su akivaizdžiu malonumu patiekė kepintų 
geldučių, laukinių ryžių ir sviesto su česnakais. Jie atsikimšo 
naują čilietiško vyno butelį, paskui dar vieną. 

Pirmąkart nuo labai seniai Natanas pajuto, kaip kažkas jame 
atsileidžia. Jo kūną užliejo palaima, ir jis pajuto visišką santarvę 
su gydytoju. 

Garetas jam pasakojo apie baisią tikrovę, su kuria jis turi su- 
sidurti savo darbe: apie neišgydomas ligas, šalia kurių jis buvo 

kasdien, apie tykančią mirtį, kuri netikėtai pliūpteli ant nepa- 
sirengusių šiam perėjimui į nežinomybę, ir apie niekad nepa- 
tenkinamą poreikį rūpintis tokiais pat kaip pats žmonėmis ir 
sumažinti jų kančias. 

Jis taip pat palietė savo aistrą virtuvei ir žūklei, kurios pade- 
da jam pasikrauti savaitgaliais. 

- Žinote, atsilaikyti labai sunku. Negalima susilieti su pa- 
cientu, sykiu liekant labai arti jo, kad galėtum jį palaikyti ir at- 
jausti. Ne visada lengva rasti tinkamą atstumą. 

Natanas prisiminė slaugos padalinio, kuriame lankėsi išva- 
karėse, pacientus, sunkią fizinę ir moralinę jų padėtį. Kaip ir 
toliau slaugyti, kai partija iš anksto pralošta? Kaip įkvėpti viltį 
ir iki galo teikti prasmę gyvenimui? 

— Ne, nelengva rasti tinkamą atstumą, - pakartojo Gudrichas 
tarsi pats sau. 

Štai tada Natanas paklausė: 

— Oką, jei papasakotumėte man apie Kandisę Kuk? 


Virtuvę su svetaine jungė didelė arkada. Ant grindų terako- 
tinės plytelės, tokios pat visuose kambariuose, vienijo erdvę ir 
darė neryškų dviejų patalpų atskyrimą. 

Svetainė neabejotinai buvo vienas jaukiausių namo kamba- 
rių, ir Natanas tai iškart įvertino. Tokio tipo aplinkoje jam būtų 
patikę praleisti vakarą su Bone ir Melore. 

Čia viskas atrodė išdėliota taip, kad kurtų šiltą atmosferą — 
nuo tariamų sijų lubose iki paneliu išmuštų sienų, šildžiusių 
kambarį. Ant židinio, šalia tristiebio maketo, stovėjo senas seks- 
tantas, o kambario kampe ant grindų - kelios pintinės su visa 
žūklės atminimo ženklų kolekcija. 

Natanas atsisėdo į nendrinį medaus spalvos fotelį, o Garetas 
atsargiai kilnojo seną dailiai kaneliūra išpuoštą kavinuką. 

— Vadinasi, buvote su ja susitikęs? 

Natanas atsiduso: 

— Iš tiesų jūs man nepalikote pasirinkimo. 

— Matote, ji šauni mergina. 

Gudricho žvilgsnį apniaukė liūdesys. Del Amikas tai paste- 
bėjo: 

— Kas jai nutiks? 

Iškart jis pasigailėjo dėl šios pastabos, nes ji leido manyti, 
kad jis pripažįsta gydytojo galią. 

— Tai, kas neišvengiama, - atsakė Gudrichas tiesdamas jam 
kavos puoduką. 

— Niekas nebūna neišvengiama, - energingai pareiškė advo- 
katas. 

— Gerai žinote, kad būna. 

Natanas išsitraukė iš pakelio cigaretę ir prisidegė nuo vir- 
pančios žvakės liepsnos. Ilgai užsitraukęs, pasijuto sykiu ir ra- 
mesnis, ir silpnesnis. 

- Šiuose namuose nerūkoma, - pastebėjo Gudrichas. 

— Juokaujate: ką tik nusileidote iki dviejų litrų alkoholio ek- 
vivalento, taigi apsaugokite mane nuo savo moralės pamokų ir 
verčiau papasakokite apie ją. Papasakokite apie Kandisę. 

Garetas nugrimzdo į vualiu dengtą sofą ir ant krūtinės su- 
kryžiavo tvirtas rankas. 

— Kandisė gimė neturtingame Hiustono kvartale, paprastoje 
šeimoje. Jos tėvai išsiskyrė, kai jai buvo treji. Su motina ji išvy- 
ko į Niujorką, bet iki vienuolikos ir toliau reguliariai matėsi su 
tėvu. 

— Istorija kaip ir daugybė kitų, - pastebėjo advokatas. 

Gudrichas papurtė galvą. 

— Nemanau, kad būtumėte tapęs geru gydytoju: kiekvienas 
gyvenimas ypatingas. 

Staiga kilo įtampa. Natanas atsakė taip pat: 

— Aš geras advokatas. Man to gana. 

— Jūs veiksmingai ginate tam tikrų didelių firmų interesus. 
Tai nebūtinai daro jus geru advokatu. 

— Man nusispjaut į jūsų nuomonę. 

— Jums trūksta žmoniškumo... 

— Taigi! 

— „Ar kuklumo. 

— Aš netrokštu su jumis ginčytis, bet tęskite, Garetai. Kandisė 
ir toliau matydavosi su tėvu iki vienuolikos metų, o paskui?.. 

— ...O paskui šis staiga dingo iš akiračio. 

— Kodėl? 

— Dėl paprasčiausios priežasties: jis buvo... kalėjime. 

— Tai tas vyras, kurį neseniai mačiau ir kuris dabar gyvena 
su ja? 

— Būtent. Jis senas kalinys. Jis buvo nuteistas 1985 m. už įsi- 
laužimą, kuris blogai baigėsi. 

— Jis paleistas? 

Gudrichas padėjo savo puodelį ant vaškuoto medžio skry- 
nios, kuri pasitarnavo kaip žemas staliukas. 

— Taip. Jis išėjo iš kalėjimo prieš dvejus metus. Rado techni- 
nės priežiūros darbininko vietą viename Hiustono oro uoste ir 
gyveno tame mažame bute, kurį matėte filme. 

— Ojūs vėl jį suradote? 

Gudrichas pritariamai linktelėjo. 

- Jis neturėjo drąsos atnaujinti ryšį su dukra. Kalėjime rašė 
jai laiškus, bet niekad nedrįso jų siųsti. 

- Ir jūs suvaidinote angelo sargo vaidmenį? 

— Prašom apsieiti be šios sąvokos. Paprasčiausiai išlaužiau jo 
duris, kai jo nebuvo namie, ir pavogiau laiškus, nusiunčiau jo 
dukrai, pridėjęs savo filmuką, kad Kandisė galėtų jį pasiekti. 

Natanas dėbtelėjo į jį pasipiktinęs: 

— Bet kieno vardu jūs leidžiate sau taip kištis į žmonių gyve- 
nimą? 

— Kandisei reikėjo vėl su juo susitikti. Ji visada gyveno įsi- 
vaizduodama, kad tėvas ją palikęs. Jai buvo paguoda žinoti, 
kad šis niekad nenustojo jos mylėjęs. 

— Ar tai labai svarbu? 

— Tėvo nebuvimas ne visada leidžia geromis sąlygomis ug- 
dyti asmenybę, jūs tai žinote. 

— Kai kada, - tarė Natanas, - manasis mušė mano motiną, 
kol išsinešdino į kitą šalies pakraštį. Šiuo požiūriu jo nebuvimas 
nelabai man trukdė... 

Įsivyravo nejauki tyla. 

- Šito vyro gyvenimas buvo sudaužytas. Pamažu jis stojasi 
ant kojų. Jis turi pilną teisę vėl sutikti savo dukrą ir pagaliau 
pažinti savo anūką. 

— Bet, velniai griebtų, jei žinote, kad Kandisė greitai mirs, ap- 
saugokite ją! Padarykite taip, kad to neįvyktų! 

Gudrichas užsimerkė ir fatališkai atsakė: 

— Gana to, kad suartinau šios šeimos narius, Natanai, suteik- 
damas truputį paguodos, bet jau sakiau jums: niekas negali pa- 
keisti dalykų eigos. Turite tai priimti. 

Advokatas pašoko ant kojų. 

— Jei savo gyvenime būčiau priėmęs viską, ką man norėjo 
primesti, gamykloje dar tebekraučiau dėžes! 

Gudrichas irgi pakilo ir užgniaužė Žžiovulį. 

- Jūs turite nemalonų polinkį viską suvesti į savo asmenį. 

— Save aš geriausiai pažįstu. 

Gydytojas nusitvėrė už mažų laiptukų, kylančių nuo svetai- 
nės vidurio, turėklų. 

— Jei norite, galite miegoti čia. Antrame aukšte yra svečių 
kambarys su švaria patalyne. 

Lauke buvo girdėti vėjo kaukimas ir paplūdimį užliejančių 
bangų šniokštimas. Jautėsi, kad vandenynas - čia pat. 

Gniuždomas perspektyvos atsidurti savo tuščiame bei šal- 
tame bute ir suvokdamas, kad kiek per daug išgėrė, Natanas 
mielai priėmė kvietimą. 


11 


She“ is like a rainbow...* 


Tue RoLLING STONES 


Kai Natanas kitą rytą anksti nusileido į svetainę, Gudrichas 
buvo jau išėjęs žvejoti upėtakių. Ant stalo jis buvo palikęs 
raštelį: 

„Išvykdamas užrakinkite duris ir įmeskite raktus į pašto 
dėžutę.“ 

Natanas pasiekė savo automobilį ir leidosi Steiten Ailendo 
link. Vairuodamas jis nesiliovė mąstęs apie atstūmimo ir žavė- 
jimosi, kuriuos jautė Garetui, mišinį. Žinoma, šis vyras dažnai 
vertė jį pasijusti nejaukiai, bet kartais jis jautė tobulą bendrystę 
su juo, kaip su kokiu šeimos nariu, ir jis sunkiai galėjo suprasti 
šių jausmų prieštaringumą. 


Natanas praleido dieną stebėdamas Kandisę ir jos šeimą, vis 
važinėdamas pirmyn atgal tarp kavinės ir mažojo namelio. 

Šįkart mažylis liko su seneliu. Iš lauko Natanas galėjo tik 
nuspėti, kas vyko būsto viduje. Kita vertus, jis pastebėjo, kad 
„Klintas“ visada pasistengia išeiti į terasą, kai rūko. Šešiasde- 
šimtmetis visą rytą ramiai sau meistravo, paskui išsivežė anūką 
popiečio pasivaikščiojimo. Jis džiaugėsi vaiku, dangstydamas 
jį, kad nesušaltų, ir užtikrintai vairuodamas vežimėlį. 

Natanas žvelgė į juos iš tolo, kaip jie vaikščioja tarp angliško 
stiliaus gėlynų ir atogrąžų augalų botanikos sodo šiltnamyje. 


* Ji panaši į vaivorykštę. (Angl.) 

Jei būtų prisiartinęs, būtų galėjęs išgirsti „Klintą“ niūniuojant 
senas pietiečių dainas, kad užmigdytų vaiką. 

Visą tą laiką, kurį vienas praleido automobilyje, Natanas 
dažnai pagalvodavo apie Melorę: prisiminė tuos laimingus lai- 
kus, kurie nebegrįš, jos šypseną, jos būdą pasišaipyti iš jo ir pa- 
statyti į savo vietą. 

Kelis kartus bandė paskambinti į San Diegą, bet kaskart atsi- 
liepdavo atsakiklis. 

Jo reikalai nebuvo geri. Šiomis slogiomis akimirkomis į jo 
sąmonę nuolat plūdo sūnaus prisiminimai. 

Jis viską prisiminė ir visko pasigedo: fizinio sąlyčio, jo 
skruostų švelnumo, jo viršugalvio ir rankyčių, besiblaškančių į 
visas puses prieš užmiegant, šilumos. 

Taigi kamavo save skausmingai prisimindamas, ką prarado 
visam laikui: jo pirmąsias tikras Kalėdas, pirmuosius žingsnius, 
pirmąjį dantį, pirmuosius žodžius... 


Pavakarę, prieš vėl vykdama dirbti, Kandisė kaip vėjas už- 
lėkė namo. Penktadieniais ji turėjo antrą darbą populiariame 
miesto bare. Žinoma, mieliau būtų likusi namie, savo tėvo ir 
mažojo Džošo draugijoje. Visi trys būtų galėję ramiai mėgautis 
vakaru: pagaminti skanų valgį, užkurti židinyje ugnį, įsijungti 
muziką... Bet ji negalėjo atsisakyti progos užsidirbti pinigų. Ar- 
tėjo Kalėdos. Ši šventė jai teikė ne tik džiaugsmo, bet ir išlaidų. 

Kandisė išėjo iš dušo ir atsargiai pastūmė savo sūnaus kam- 
bario duris. Pamanė, kad girdėjo jį verkiant. Prisiartino prie jo 
lovos. Matyt, Džošas miegojo teisuolio miegu. Netikras pavo- 
jus, bet geriau būti budriai: jos kaimynė Tania Vacero pasakojo 
jai apie apylinkėse siaučiančią gripo epidemiją. 

Nusiraminusi ji pabučiavo mažyliui į skruostą ir išėjo iš kam- 
bario. Praeidama dirstelėjo į kambario laikrodį. Jos pamaina 
prasideda po dvidešimties minučių. Reikia paskubėti, kad ne- 
vėluotų. Susitvarkė prieš didelį ištrupėjusį veidrodį, greitai vilk- 
damasi uniforminį sijoną ir marškinius. Džo, baro šeimininkas, 
norėjo tik seksualių padavėjų, kaip dažnai joms primindavo. 

Pabučiavo tėvą, išklausė jo patarimų būti atsargiai, dėl akių 
kiek paprotestavo („tėti, man juk jau nebe keturiolika!“) ir išėjo 
į naktį. Ji buvo laiminga vėl gyvendama su juo. Jautėsi saugi 
turėdama namie vyrą, ir jis buvo toks dėmesingas Džošui... 

Jai teko kelis kartus bandyti, kol užvedė savo seną pikapą 
Chevy, vienintelį automobilį, kokį ji kada nors turėjo ir kuris 
buvo pirktas priešistoriniais laikais (šiuo atveju pradedant pre- 
zidentauti Džordžui Bušui, tėvui...). 

Žinoma, mašina nebuvo nauja, bet jeigu jau užvesta, trum- 
poms kelionėms ji puikiai tiko. 

Šį vakarą Kandisė buvo geros nuotaikos. Ji įsijungė radiją ir 
pritarė Šaniai Tven dainuoti priedainį: 


Man! I feel like a woman! 


Dainavimą pertraukė ilgas žiovulys. Dieve mano, kokia ji 
buvo pavargusi! Laimė, rytoj jai poilsio diena. Ji galės atsikelti 
labai vėlai, kuriam laikui pasiimti Džošą į savo lovą. Paskui ji 
eis pirkti dovanų Kalėdoms. Prekybos centre ji buvo pastebėjusi 
du gražius pliušinius žaislus: besijuokiantį meškiną ir vėžlį ilgu 
kaklu, kuris jai atrodė toks juokingas. Džošas buvo dar mažas. 
Jo amžiaus vaikai mėgsta žaislus, kuriuos eidami miegoti gali 
pasiimti į lovą. Po kelerių metų, kai jis bus didelis, ji nupirks 
jam dviratį, vėliau knygų ir kompiuterį. 

Kandisė vėl nusižiovavo. Kad ir ką žmonės sakytų, gyveni- 
mas šioje šalyje nelengvas. Kas mėnesį ji stengėsi sutaupyti po 
kelis dolerius būsimiems mažylio mokslams, bet jai gan sunkiai 
sekėsi sudurti galą su galu, ir truputis papildomų pinigų būtų 
visai ne pro šalį. Taip, Džošas eis į universitetą. Ir Kandisė tikė- 
josi, kad vėliau jis įgis naudingą profesiją: gal gydytojo, moky- 
tojo ar galbūt advokato. 


19 val. 58 min. 

Ji pastatė mašiną į aikštelę tuo pat metu kaip ir didelis tam- 
siai mėlynas visureigis ir įžengė į Sally's barą, kurio trys ketvir- 
čiai vietų jau buvo užpildytos, ir atmosfera čia jau kaito. Alus 

liejosi upeliais, o Springstyno muzika buvo leidžiama visu gar- 
su. Čia buvo liaudiška, darbininkiška atmosfera, labiau tinkanti 
Niu Džersiui negu Niujorkui. 

- Štai pati gražiausia iš visų, - tarstelėjo jai Džo Konolis, iš- 
kilmingai stovėjęs už savo baro. 

— Sveikas, Džo. 

Konolis seniau buvo Dublino policininkas, įsikūrė Steiten 
Ailende prieš kokius penkiolika metų. Visų nuomone, jo baras 
buvo švari vieta, daugiausia lankoma policininkų ir miesto ug- 
niagesių. Nuo pat darbo pradžios čia Kandisė niekad neturėjo 
jokių rimtų bėdų: ginčai niekad nepereidavo į peštynes, o pada- 
vėjos buvo gerbiamos. 

Jaunoji moteris užsirišo prijuostę ir pradėjo savo pamainą. 

— Labas, Tedai, ko galiu tau atnešti? 


20 val. 46 min. 


— Tau užkibo, gražuolėle. 

— Ką čia tauški, Tami? - paklausė Kandisė. 

— Sakau, tau užkibo. Tas dailiai apsitaisęs tipas pačiame baro 
gale nesiliauja į tave smaksojęs nuo pat tavo atėjimo. 

— Tu visai svaičioji, seni, - atsakė Kandisė patraukdama 
pečiais. 

Ji stvėrė naują padėklą su alaus pintomis ir nuėjo, vis dėlto 
dirstelėdama į barą. Vyras, apie kurį buvo kalbama, spoksojo 
tiesiai į ją. Čia ji niekad nebuvo mačiusi jo. Jis neatrodė panašus 
nei į policininką, nei į ugniagesį. 

Trumpam jų žvilgsniai susitiko, ir tai kažką viduje išjudino. 

Tikiuosi, jis nemano, kad aš jį kabinu, - pamanė Kandisė. 

Tikiuosi, ji nemano, kad ją kabinu, - pamanė Natanas. 

Nuo pat pradžios jis svarstė, kaip užmegzti ryšį su jaunąja 
moterimi. Nors prieš Garetą apsimetė priešingai, jis negalėjo 
susilaikyti nerimavęs dėl jos. Bet kokia kaina jis turėjo sužinoti, 
ar kas nors Kandisės gyvenime galėjo patvirtinti nuogąstavi- 
mus dėl greitos mirties. 

Bet kaip penktadienio vakarą bare užkalbinti merginą kitaip 
nei juokaujamai? 

21 val. 04 min. 


— Jūs naujokas šiame krašte? —- paklausė Kandisė. 

- Iš tiesų taip. Manhetene aš esu advokatas. 

— Ar dar ko nors atnešti? 

— Ne, ačiū, tuoj turėsiu vairuoti savo mašiną. 

Kandisė priėjo arti Natano ir šypsodamasi pakuždėjo: 

- Jei neužsisakysite antro alaus, senasis Džo gali supykti ir 
paprašyti jūsų išeiti, nes užimate vietą prie baro. 

— Tada gerai, tebūnie antras alaus. 


21 val. 06 min. 


— Jis visai nieko, - įvertino Tamis, stebėtinu greičiu atkimši- 
nėdamas alaus Budweiser butelius. 

— Baik savo kvailystes, prašau. 

— Kad ir ką sakytum, nenormalu gražiai tavo amžiaus mer- 
ginai būti vienai! 

- Šiuo metu man vyro nereikia, - paprieštaravo Kandisė. 

Tai sakydama, ji liūdnai prisiminė savo paskutinius meilės 
nuotykius. Reikia pastebėti, kad nieko rimto ir nebuvo. Flirtas 
šen, ten, bet niekad nieko pakankamai patvaraus, kad būtų ga- 
lima numatyti sukurti tikrą šeimą. Trumpam pagalvojo apie 
Džošo tėvą, prekybininką, kurį vieną vakarą ji sutiko pas seną 
licėjaus draugę. Kodėl ji leidosi šio vyro įkalbama? Ko ji tikėjo- 
si? Jis buvo gana simpatiškas ir iškalbus, tai tiesa, bet Kandisė 
niekad nebuvo lengvatikė. Ypač prisiminė to vakaro akimirką, 
kai pajuto desperatišką poreikį egzistuoti kieno nors kito akyse. 
Šis apgaulingas troškimas tetruko tiek, kiek trumpas apsikabi- 
nimas, ir didžiai savo nuostabai po kiek laiko ji pasijuto nėščia, 
taip patvirtindama seną dėsnį, kad jokia kontracepcijos prie- 
monė nėra veiksminga šimtu procentų. Dėl to ji nejautė jokio 
kartėlio, nes tas epizodas davė jai puikiausią dovaną pasauly- 
je - Džošą. Ji pasisakė vaiko tėvui apie savo nėštumą, bet nerei- 
kalavo nei pagalbos, nei alimentų. Ji tik sielojosi, kad jis niekad 
nepanoro pamatyti savo sūnaus. Žinoma, jai būtų geriau turėti 

ką nors greta savęs auginant vaiką, bet yra taip, kaip yra. „For- 
give and forget“*, kaip sakė jos tėvas. 


21 val. 08 min. 


- Štai jūsų alus. 

— Ačiū. 

— Taigi ką čia veikiate, pone Manheteno advokate? 

— Vadinkite mane Natanu. 

— Kas jus atvedė į mūsų barą... Natanai? 

— Iš tiesų atėjau čia pasikalbėti su jumis, Kandise. 

Jinai atšlijo. 

- Iš kur žinote mano vardą? - nepatikliai paklausė. 

— Visi nuolatiniai lankytojai vadina jus Kandise... - pastebėjo 
jis šypsodamasis. 

— Na, gerai, - sutiko ji sušvelnėdama, - vienas nulis jūsų 
naudai. 

— Klausykit, - tęsė jis, - kai baigsite savo pamainą, galbūt ga- 
lim nueiti pasivaišinti kur nors kitoje vietoje? 

— Jūs tik gaištate su manimi laiką, - patikino ji. 

— Aš nebandau jums meilintis, pažadu. 

— Tikrai nėra ko... 

— Jūsų lūpos taria ne, bet jūsų akys sako taip. 

— Toks ir yra meilinimasis. Netgi iš banaliųjų - man regis, 
esu tai girdėjusi man sakant dešimtis kartų. 

— Jūs kvepiate jazminais, - pasitenkino jis pastebėdamas. 


21 val. 12 min. 


Tikra tiesa, jis visai nieko sau. 


22 val. 02 min. 


— Ar galėčiau užsisakyti trečią alaus? 
- Jūs net nepradėjote antro. 
— Mat nenoriu prarasti savo vietos prie baro. 


* Atleisk ir pamiršk. (Angl.) 

— Kuo ta vieta tokia ypatinga? 

— Galimybe žiūrėti į jus. 

Jinai truktelėjo pečiais, bet negalėjo susilaikyti nenusišyp- 
sojusi. 

— Jei to pakanka jūsų laimei... 

— Ar pagalvojote dėl mano pasiūlymo? 

— Kokio pasiūlymo? 

— Nueiti išgerti su manimi pasibaigus jūsų pamainai. 

— Padavėjos niekad neišeina su savo klientais - tokia čia tai- 
syklė. 

— Kai baras bus uždarytas, jūs nebebūsite padavėja, o aš-— 
klientas. 

— Tipiška advokato pastaba. 

Jos lūpose tai nebuvo komplimentas. 


22 val. 18 min. 


Visai nieko, bet pernelyg savimi pasitikintis. 


22 val. 30 min. 


— Beje, aš niekad neinu su vedusiais vyrais, - tarė ji rodyda- 
ma žiedą, kurį Natanas visada nešiojo ant piršto. 

— Jūs neteisi, vedę vyrai įdomiausi, todėl jie jau užimti. 

— Kvaila taip sakyti, - įvertino ji. 

— Tiesiog juokai. 

— Prasti juokai. 

Natanas buvo beatsakąs, kai prie jų priėjo Džo Konolis. 

— Viskas gerai, Džo, - patikino Kandisė. 

— Tuo geriau, - sumurmėjo Džo nueidamas. 

Natanas palaukė, kol baro savininkas visiškai pasitrauks, ir 
atnaujino savo pasiūlymą. 

— Ojei nebūčiau vedęs, ar sutiktumėt nueiti išgerti su manimi? 

— Galbūt. 

23 val. 02 min. 


- Iš tiesų aš išsiskyręs su savo žmona. 

— Kas man įrodys, kad tai tiesa? 

— Galėčiau atnešti skyrybų dokumentus, bet nemaniau, kad 
jie būtų reikalingi vien tam, jog pakviestum merginą išgerti. 

— Najau, gana, pasitenkinsiu jūsų žodžiu. 

— Vadinasi, taip? 

— Sakiau galbūt... 


23 val. 13 min. 
Kodėl jis man įkvepia pasitikėjimą? 
Jeigu jis dar kartą manęs paprašys, atsakysiu taip... 


23 val. 24 min. 


Baras pamažu ėmė tuštėti. Energingas Boso rokas užleido 
vietą akustinėms Treisio Čapmano baladėms. 

Kandisė pasiėmė penkias minutes pertraukos ir dabar kal- 
bėjosi su Natanu prie stalo baro gilumoje. Tarp jų jau ėmė rastis 
abipusė simpatija, kai staiga jų pokalbis buvo nutrauktas: 

— Kandise, telefonas! - suriko Džo už savo baro. 

Jaunoji moteris pašoko. Kas gi galėtų jai skambinti į jos dar- 
bo vietą? Suintriguota ji griebė ragelį, ir po kelių sekundžių 
jos veidas persikreipė. Pabalusi padėjo ragelį, svirduliuodama 
žengė kelis žingsnius prie baro, tada pajuto, kaip pakirto kojas. 
Natanas, kuris sekė tą sceną, suskubo ją pagauti, kol ji dar ne- 
palietė grindų. Jo glėbyje ji paplūdo ašaromis. 

— Kas nutiko? - paklausė jis. 

— Mano tėvas. Jam... širdies priepuolis. 

— Kaip? | 

— Greitoji pagalba ką tik išvežė jį į ligoninę. 

— Eime, aš jus ten nuvešiu! - pasiūlė Natanas stverdamas 
savo paltą. 


Steiten Ailendo ligoninė. Intensyviosios kardiotera- 
pijos skyrius 

Vis dar vilkėdama savo uniforma, Kandisė nuskubėjo prie 
gydytojo, kuris rūpinosi jos tėvu, mintyse melsdamasi, kad 
naujienos būtų geros. 

Dabar ji stovėjo priešais jį. Ant jo darbo chalato kortelės netgi 
galėjo išskaityti jo vardą: daktaras Henris T. Dženkilsas. Kan- 
disės žvilgsnis buvo maldaujamas: Paguoskite mane, daktare, pa- 
sakykite man, kad greit galėsiu vežtis jį namo, pasakykite man, kad 
mes visi kartu praleisime Kalėdas. Aš jį prižiūrėsiu, išvirsiu žolelių 
arbatos ir sultinio, taip, kaip jis pats man darydavo, kai buvau maža, 
pasakykite man, kad... 

Bet daktaras Dženkilsas įprato nebesistengti skaityti savo 
pacientų ar jų artimųjų žvilgsnių. Bėgant metams, jis išmoko 
apsišarvuoti, „nebeįsitraukti asmeniškai“. Jam tai buvo būtiny- 
bė: per daug užuojautos išvesdavo jį iš pusiausvyros ir trukdė 
dirbti savo darbą. Jis per žingsnį atsitraukė atgal, kai Kandisė 
kiek per daug prie jo prisiartino, ir pradėjo motyvuotą kalbą: 

— Panele, jūsų tėvas spėjo išsikviesti pagalbą prieš parkris- 
damas ant virtuvės grindų. Kai atvyko greitosios pagalbos gy- 
dytojai, jam buvo visi širdies infarkto požymiai. Atvykus čionai 
jam jau buvo sustojusi širdis. Mes darėme viską, ką galėjome, 
kad jį atgaivintume, bet jis neišgyveno. Labai apgailestauju. Jei 
norite jį pamatyti, slaugytoja parodys jo palatą. 

- Ne, ne, ne! - suriko ji apsipylusi ašaromis. - Aš ką tik jį su- 
radau. Kaip neteisinga! Kaip neteisinga! 

Drebėdama, vos laikydamasi ant kojų, ji jautė, tarsi po ja at- 
sivertų didžiulė praraja, ir vėl vienintelės rankos jai pastiprinti 
buvo Natano rankos. 

Advokatas perėmė vadovavimą. Pirmiausia pasiteiravo, kas 
nutiko Džošui, ir sužinojo, kad vaiką atvežė į ligoninę sykiu su 
seneliu ir kad jis motinos laukia pediatrijos aukšte. Tada jis pa- 
lydėjo Kandisę iki palatos, kur gulėjo nebegyvas jos tėvo kūnas. 
Padėkojusi Natanui už pagalbą, jaunoji moteris paprašė trum- 
pam palikti ją vieną. 


Grįžęs į vestibiulį, priėmimo skyriuje paklausė, ar šį vaka- 
rą budi daktaras Gudrichas. Atsakymas buvo neigiamas. Tuo- 

met pasižiūrėjo į telefonų knygą, ir jam pavyko jį rasti slaugos 
centre. 

- Jūs visiškai suklydote, Garetai, - tarė jis neišraiškingai. 

Jis buvo toks susijaudinęs, kad jautė, kaip rankoje virpa te- 
lefono ragelis. 

— Dėl ko? - paklausė gydytojas. 

— Mirti turėjo ne Kandisė! 

— Taip? 

— Tai buvo jos tėvas. 

— Klausykite, Natanai, aš nieko nesuprantu, ką man sakote. 

Advokatas giliai kvėpavo, stengdamasis suvaldyti emocijas. 

— Aš ligoninėje, - paaiškino jis ramiau. - Kandisės tėvas ką 
tik mirė nuo širdies infarkto. 

— Mėšlas, - nustebęs tarstelėjo gydytojas. 

Dabar Natano balsas virpėjo iš pykčio: 

— Taigi jūs nenumatėte šios mirties, ar ne? Nepastebėjote ma- 
žos aureolės? 

— Ne, -pripažino Gudrichas, nieko nenumačiau, bet niekad 
ir nebuvau pakankamai arti jo, kad ką nors sakyčiau apie... 

— Klausykite, manau, kad jau laikas perbraukti jūsų neaiš- 
kias teorijas! Mirtis smogė šalia, jums vertėtų tai pripažinti. 

- Jūs įsikarščiavote. Tas vyras buvo pagyvenęs, galbūt jau 
turėjo širdies negalavimų... Jo mirtis nieko neįrodo. 

- Šiaip ar taip, Kandisė išsaugota, Garetai, tai visa, ką aš 
žinau. 

— Tikiuosi, kad jūs teisus, Natanai, tikiuosi iki savo esybės 
gelmių. 


Kandisės Kuk namai. Trečia valanda nakties 


Kambaryje buvo tamsu. Tik Kalėdų žvakės prie lango leido 
išskirti daiktų ir veidų kontūrus. Kandisė galiausiai užmigo ant 
svetainės sofos, bet ji drebėjo, o jos veidas atrodė karščiuojąs. 
Sėdėdamas fotelyje, Natanas žvelgė į ją lyg užhipnotizuotas. Jis 
žinojo, kad jos miegas neramus ir kupinas košmarų. Kai paė- 
mus Džošą jis palydėjo juodu iki namų, išmušė pirmą. Jaunoji 
moteris buvo tokia prislėgta, jog leidosi vedama lyg automatas. 

Jie šiek tiek pakalbėjo, paskui Natanas davė jai išgerti migdo- 
mųjų, prirašytų vieno iš ligoninės gydytojų. 

Negarsus verkšlenimas patraukė jį į gretimą kambarį. Plačiai 
atmerktomis akimis rangydamasis viduryje savo lovos, Džošas 
buvo ką tik pabudęs. 

— Sveikas, žmogeli, nebijok, - nuramino jį paimdamas ant 
rankų. 

— ...gerti... - paprašė vaikas. 

Natanas įpylė jam vandens ir nusinešė berniuką į svetainę. 

— Kaip laikaisi, mažasis vaike? 

— Ma... vai... ke, - stengėsi pakartoti Džošas. 

Natanas pabučiavo jam į kaktą. 

— Pažiūrėk, matai miegančią savo mamą? - sukuždėjo jis. 

— Ma...a. 

Jis atsisėdo su vaiku ant fotelio ir lėtai jį supo. Netgi ėmėsi 
niūniuoti kelis Bramso Lopšinės taktus. Jis nebuvo jos dainavęs 
nuo savo sūnaus mirties, ir apėmę jausmai beveik tuoj pat pri- 
vertė jį liautis. 


Po kelių minučių Džošas užmigo. Natanas paguldė jį į lovą 
ir grįžo į svetainę, kur tebemiegojo Kandisė. Jis parašė kelis Žo- 
džius ant pirkinių čekio ir prieš išeidamas paliko raštelį ant sta- 
lo vidurio. 

Lauke snigo. 


Gruodžio 14 d. 


Kandisė patraukė skląstį ir iškišo galvą pro praviras duris. 

— O, tai jūs, nagi, įeikite. 

Natanas nusekė paskui ją į virtuvę. Džošas savo kėdutėje 
baigė tepliotis savo pusryčiais. 

— ... rytas, — tarė vaikas. 

— Sveikas, mažasis Džošai, - atsakė Natanas nusišypsoda- 
mas mažyliui. 

Kandisė perbraukė ranka savo sūnui per plaukus, sykiu 
žvelgdama į advokatą. 

— Norėčiau padėkoti jums, kad vakar vakare likot čia iki vė- 
lumos. 

— Nėra už ką, kaip laikotės? 

— Po truputį, - patikino jaunoji moteris, nors akys teigė prie- 
šingai. 

Natanas pajudino raktų ryšulėlį, kurį ką tik ištraukė iš kišenės. 

— Atvairavau jūsų automobilį. 

— Ačiū. Jūs buvote tikrai... nepriekaištingas, - tarė ji išskėsda- 
ma rankas. — O savo visureigį palikote Džo mašinų aikštelėje? 

Natanas linktelėjo galva. 

— Tada aš jus nuvešiu atgal, - pasiūlė ji, - bet prieš tai išger- 
kite su mumis puodelį kavos. 

— Mielai, - atsakė jis sėsdamasis. 

Keletą sekundžių patylėjęs, ryžosi tarti: 

— Iš tiesų noriu kai ko jūsų paprašyti, - pranešė jis dėdamas 
ant stalo odinį lagaminėlį. 

— Taip? - paklausė Kandisė staiga sunerimusi, tarsi toks ge- 
rumas iš vyro pusės tegalėtų baigtis nemaloniu siurprizu. 

— Norėčiau, kad jūs priimtumėt... 

— Ką? 

— Pinigų, - tarė Natanas, - norėčiau, kad priimtumėt iš ma- 
nęs šiek tiek pinigų savo sūnui auginti. 

— Ar tai... pokštas? — tarė ji dėdama puodelį ant stalo, kad jo 
neišmestų. 

— Ne, aš tikrai stengiuosi jums padėti. 

— Kuo jūs mane laikote? - pasipiktino ji. 

Supykusi ji pašoko nuo kėdės. Natanas stengėsi ją nuraminti. 

— Nurimkite, Kandise, mainais aš nieko nereikalauju. 

— Jūs pamišęs, - tarė ji, - man nereikia jūsų pinigų. 

— Taip, jums reikia jų! Jums reikia jų, kad jūsų sūnus galė- 
tų mokytis. Jums reikia jų, nes jūsų automobilis nuriedėjęs tris 
šimtus tūkstančių kilometrų ir gresia bet kada sulūžti. Jums rei- 
kia jų, nes daugiau nieko nebeturite, kas padėtų jums. 

— Ir kiek tiksliai ketinate man duoti? - nesusilaikiusi paklau- 
sė jaunoji moteris. 

— Tarkim, šimtą tūkstančių dolerių, - pasiūlė Natanas. 

— Šimtą tūkstančių dolerių! Bet... tai... tai neįmanoma. Tokių 
žmonių, kurie jums duoda tiek pinigų ir nieko neprašo mai- 
nais - nebūna! 

— Kartais laimės ratas pasisuka... Tarkite, kad laimėjote lote- 
rijoje. 

Keletą sekundžių ji nieko nesakė. 

— Ar tai nėra kokia pinigų plovimo istorija ar kažkas pa- 
našaus? 

— Ne, Kandise, pinigai nėra nešvarūs. Čia nėra nieko nele- 
galaus. 

— Bet aš netgi nepažįstu jūsų! 

— Visa, ką vakar sakiau jums apie save, tiesa, - tarė Natanas 
atidarydamas savo odinį lagaminą. - Vadinuosi Natanas Del 
Amikas, esu garsus Parko aveniu advokatas, esu žinomas kaip 
doras žmogus ir visi mano finansiniai reikalai yra kuo sąžinin- 
giausi. Čia jums atnešiau visą šūsnį dokumentų, patvirtinančių 
mano teiginius: savo pasą, išrašą iš mano sąskaitų banke, juridi- 
nių žurnalų straipsnius, kur kalbama apie mane... 

— Nesivarginkite, - nutraukė jį Kandisė. - Aš nesivelsiu į šias 
machinacijas. 


— Neskubėkite, viską apgalvokite, - paprašė Natanas išlip- 
damas iš senojo pikapo. 

Jiedu buvo tuščioje mašinų aikštelėje prie Sally's baro. Kan- 
disė atlydėjo Nataną prie jo visureigio. 

— Viskas jau apgalvota, nenoriu niekam atsiskaitinėti dėl to, 
kaip gyvenu. 

— Jums niekaip nereikės man atsiskaitinėti, nei man, nei kam 
kitam, — pažadėjo jis palinkdamas prie lango. - Galėsite vartoti 
šią sumą taip, kaip jums patogu. 

— Bet kaip tai susiję su jumis? 

— Dar prieš savaitę niekad nebūčiau jums to pasiūlęs, - pripa- 
žino Natanas, - bet nuo tol mano gyvenime kai kas pasikeitė... 
Klausykite, aš ne visada buvau turtingas. Mane auginusi mama 

turėjo dar mažiau pinigų negu jūs. Laimė, aš galėjau studijuoti. 
Neatsakykite tokios galimybės savo sūnui. 

— Mano sūnus studijuos, ar jūs man padėsite, ar ne, - gynėsi 
Kandisė. 

— Ane! - pakartojo Džošas iš savo galinės sėdynės tarsi pa- 
laikydamas motiną. 

— Pagalvokite dar. Mano telefono numeris yra diplomate. Pa- 
skambinkite man, kai peržiūrėsite dokumentus, kuriuos jums 
palikau. 

— Viskas jau apgalvota. Kaip sakėte, aš beveik nieko neturiu, 
bet man likęs vienas dalykas, kurį praradę nemažai turtinges- 
nių už mane Žmonių: garbė ir sąžiningumas... 

— Aš neprašau jūsų atsisakyti nei vieno, nei kito. 

— Liaukitės gražbyliavęs. Jūsų pasiūlymas per gražus, kad 
būtų teisingas. Būtinai yra kokie nors spąstai. Ko jūs manęs pa- 
reikalausite, kai būsiu palietusi tuos pinigus? 

— Pažiūrėkite man į akis, - liepė Natanas prisiartindamas 
prie jos. 

— Neįsakinėkite man! 

Vis dėlto ji pakėlė galvą jo link. 

Natanas pagavo jos žvilgsnį ir vėl jai tarė: 

— Aš sąžiningas, dėl nieko jūs neturite manęs bijoti, prisie- 
kiu. Pagalvokite apie savo sūnų ir priimkite tuos pinigus. 

— Mano atsakymas yra ne! - pakartojo Kandisė užtrenkdama 
duris. - Jūs mane gerai supratote. Ne, ne ir ne! 


Natanas ir Kandisė grįžo namo kiekvienas savo keliu. 

Likusią ryto dalį Kandisė pratyrinėjo lagaminėlyje buvusius 
dokumentus. 

Natanas laiką leido neatitraukdamas akių nuo telefono. 


Pagaliau apie vidurdienį šis suskambo. 


LŽ 


„miręs išdraskytas plėšriųjų žvėrių... 


LUKRECIJUS 

Dešimt minučių sukiojęsis po kvartalą, Natanas pagaliau rado 
vietą, kur pasistatyti automobilį, ir iš pirmo karto įtaikė į tar- 
pelį. Šalia sėdėjusi Kandisė palaukė, kol automobilis visiškai 
sustojo, tada atlaisvino savo mažąjį Džošą iš kėdutės vaikams, 
kurią buvo įtaisiusi ant galinės sėdynės. Ji įsodino vaiką į erdvų 
sulankstomąjį vežimėlį, kurį Natanas išėmė iš visureigio baga- 
žinės. Džošas buvo gerai nusiteikęs ir visa gerkle vogravo im- 
provizuotas dainas, sykiu čiulpdamas pustuštį butelį. 

Visi trys patraukė į pilkų ir rožinių plytų pastatą, kur glau- 
dėsi vienas iš First Bank of New Jersey, Pirmojo Niu Džersio ban- 
ko, filialų. 

Buvo piko valanda. Dėl minios ir sukamųjų durų siaurumo 
keletą sekundžių jiems teko pasistengti, kol įspraudė vežimėlį 
vidun. Į pagalbą jiems atėjo apsaugininkas, jaunas malonaus 
veido juodukas, persitaręs su jais juokais, kad šiuolaikiniai įren- 
giniai visai nepritaikyti kūdikiams. 

Jie įžengė į didelę šviesią patalpą, supamą stiklinių sienų. Ji 
buvo gerai išdėstyta, su priėmimo langeliais ir elegantiškomis 
medinėmis būdelėmis, saugančiomis klientų ir darbuotojų po- 
kalbių privatumą. 

Kandisė pasirausė savo rankinėje, kol rado garsųjį čekį. 

— Ar tikrai manote, jog sumanymas geras? 

— Mes tai jau aptarėme, - švelniai atsakė Natanas. 

Kandisė pažvelgė į Džošą, vėl pagalvojo apie jo ateitį ir todėl 
nusprendė stoti į eilę prie langelio. 

— Ar man būti su jumis? —- paklausė Natanas. 

— Neverta, - atsakė ji, - ilgai neužtruks. Galite pasėdėti te- 
nai, - tarė ji rodydama į kėdžių eilę patalpos gilumoje. 

— Leiskite man pasiimti Džošą. 

— Nieko, aš jį palaikysiu ant rankų. Tik išlaisvinkite mane 
nuo to prakeikto vežimėlio. 

Jam nueinant ir stumiant tuščią vežimėlį, Kandisė nusišyp- 
sojo ir pamojavo ranka. 

Šią akimirką ji priminė jam Melorę. Be abejo, jis vis labiau 
prisirišo prie šios moters, prie jos paprastumo, prie ramaus pa- 
sitikėjimo savimi, kuris sklido iš visos jos esybės. Jį tikrai jaudi- 
nojos ir sūnaus sutarimas, jos būdas jį bučiuoti ir kuždėti jam į 
ausį švelnius žodžius, kai tik jis baudėsi pravirkti. Ji buvo rami 
ir solidi motina. Na, ir kas, kad jos švarkelis nudėvėtas, o kos- 
metika pigi. Galbūt ji nebuvo Cosmopolitan merginų stiliaus, bet 
atrodė patrauklesnė ir draugiškesnė. 

Akimis sekdamas jaunąją moterį, jis negalėjo susilaikyti ne- 
galvojęs apie kryptį, kuria pasuko jo gyvenimas. Galbūt jis su- 
klydo norėdamas bet kokia kaina išsiveržti iš savo gimtosios 
aplinkos. Galbūt jis būtų buvęs laimingesnis su tokia moterimi 
kaip Kandisė, namelyje su šunimi ir pikapu, papuoštu Žvaigž- 
džių nusėta vėliava. Tik pasiturinčiųjų sluoksniai mano, kad 
paprastų Žmonių gyvenimas monotoniškas. Jis, kilęs iš liaudiš- 
kos aplinkos, žinojo, kad taip nėra. 

Vis dėlto jis nebuvo iš tų, kurie pritaria tuščioms kalboms 
apie mažų dalykų svarbą gyvenime, turinčių atnešti laimę. Jis 
pernelyg kentėjo dėl pinigų stygiaus, kad niekintų juos dabar, 
kai jų turi. Bet, priešingai tam, kuo ilgai tikėjo, dabar žinojo, kad 
vien pinigų jam nepakanka. Reikėjo ko nors, su kuo galėtų jais 
dalytis. Be rankos, kuri galėtų jį lydėti, jis niekur nebenorėjo 
eiti; be balso, kuris galėtų jam atsakyti, buvo tik tyla; be veido 
priešais jis nebeegzistavo. 


Natanas persitarė keliais žodžiais su apsaugininku, budin- 
čiu prie įėjimo durų. Išvakarėse Yankees paskelbė kitam sezo- 

nui pasirašę sutartį su geru žaidėju, ir apsaugininkas audrinosi 
įsivaizduodamas, kokių laimėjimų greitai pasieks jo mėgstama 
beisbolo komanda. 

Staiga apsaugininkas stabtelėjo, suintriguotas koloso masy- 
viais pečiais, kuris ką tik įžengė pro įėjimo duris. Aukštas lyg 
krepšininkas vyriškis aplink kaklą turėjo apsivyniojęs šaliką, o 
per petį persimetęs sportinį krepšį. 

Keista mintis nešiotis tokį didelį krepšį, - pamanė Natanas. 

Tipas atrodė susijaudinęs. Aiškiai jausdamasis nepatogiai, 
jis kelis kartus atsisuko permesdamas abu vyrus nesugaunamu 
žvilgsniu. Apsaugininkas žengė kelis žingsnius jo link. Tada vy- 
ras apsimetė einąs prie vienos iš laukiančių klientų eilių, bet su- 
stojo salės viduryje. Per sekundės dalį išsitraukė iš krepšio ginklą 
ir juodą gobtuvą su prapjovomis akims, užsimovė jį ant veido. 

— Ei, jūs! 

Nespėjus apsaugininkui išsitraukti ginklo, staiga išniro ben- 
drininkas ir dukart smarkiai smogė jam kuoka. Pritrenktas anas 
susmuko ant grindų, ir tuo pasinaudojęs užpuolikas jį nugin- 
klavo. 

— Nejudėti! Nejudėti, šunsnukiai! Rankas virš suknistų galvų! 

Operacijoms vadovavo antrasis individas. Jis neturėjo gob- 
tuvo, o vilkėjo storos drobės kelnėmis ir palaidine iš atliekamos 
Amerikos armijos aprangos. Jo ežiuku kirpti plaukai buvo nu- 
blukę, akys - pasruvusios krauju. 

Jis buvo ginkluotas iki dantų, su stambaus kalibro revolve- 
riu dešinėje ir kulkosvaidiniu pistoletu ant peties, kiek panašus 
į uzį iš videožaidimų. 

Bet čia buvo ne žaidimas. Iš tokio ginklo galima šaudyti pa- 
pliūpomis, taigi gali būti daug aukų. 

— Ant kelių! Visi ant kelių, staigiai! 

Pasigirdo riksmų. Visi klientai ir darbuotojai suklupo arba 
atsigulė ant grindų. 

Natanas tuoj pat žvilgsniu ėmė ieškoti Kandisės. Jaunoji mo- 
teris buvo radusi prieglobstį po stalu vienoje iš būdelių. Ji laikė 
prispaudusi prie krūtinės Džošą ir bandė jį supti. Tyliai nenuils- 

tamai kartojo jam: „Tai žaidimas, žaidimas, mano mažyli“, pri- 
siversdama šypsotis. Kaip įpratęs, berniukas plačiai atvertomis 
akimis susidomėjęs sekė keistą aplinkui vykstantį spektaklį. 

Veiduose jau buvo įsispaudęs nerimas. Natanas, kaip ir kiti, 
klūpėjo. 

Kaip jie galėjo prasmukti su tokiais ginklais? Jų krepšius turėjo 
iškrėsti prie įėjimo. Ir kodėl, po velnių, neįjungtas aliarmas? 

Šalia jo persigandusi moteris buvo susirietusi į kamuoliuką 
lyg vaisius įsčiose ir spaudėsi prie vieno iš langelių medinių 
skydų. Jis norėjo pašnibždėti jai kelis padrąsinamus žodžius, 
bet, kai pravėrė burną, per kūną pajuto pereinant tarsi elektros 
iškrovą, ir vėl atsinaujino skausmas krūtinėje. Jis galėjo girdėti, 
kaip dusliai plaka širdis. Pasirausė savo apsiausto kišenėje, ieš- 
kodamas trinitrino purškalo, kad pasidarytų inhaliaciją. 

— Laikyk rankas virš galvos! - suriko jam mažasis kariškai 
apsirengęs gangsteris, paskui neabejodamas pasuko prie to, ku- 
ris turėjo būti filialo vadovas. 

Plėšikų buvo tik du. Be abejo, vienas bendrininkas turėjo 
laukti netoliese stovinčiame automobilyje. 

— Tu, eik su manimi, man reikia kodo durims atidaryti. 

Niekšelis nusivarė filialo vadovą į kabinetą salės gilumoje. 
Buvo girdėti, kaip metalinės durys atsidarė, o netrukus slopes- 
nis garsas pranešė, kad atidarytos antros durys. 

Vyras su gobtuvu liko pagrindinėje patalpoje prižiūrėti įkai- 
tų. Atsistojęs ant vieno iš stalų, jis norėjo parodyti, kad valdo 
situaciją. 

— Nejudėti! Nejudėti! - nuolat raugėjo jis. 

Iš dviejų plėšikų jis neabejotinai buvo silpnoji grandis. Jis vis 
žvalgėsi į laikrodį ir karštligiškai maigė savo kaukės apačią, nes 
ji skaudžiai spaudė jam sprandą. 

— Ar tu pakvaišai, Todai? Paskubėk, po velniais! 

Bet anas, vis dar užsiėmęs anapus durų, neatsakė. 

Galiausiai neiškentęs milžinas staigiu judesiu nuplėšė gob- 
tuvą. Jo kakta buvo išrasojusi nuo prakaito, o po pažastimis pli- 
to tamsūs ratilai. Galbūt šiek tiek jis jau pažino kalėjimo malo- 
numus ir baiminosi, ar neteks ilgiau ten paviešėti. 

Mat šįsyk jis lošė stambiai: ginkluotas užpuolimas panaudo- 
jant prievartą. Jis lošė stambiai, o laikas bėgo. 

Pagaliau „kariškis“ įsiveržė į pagrindinę salę, nešdamas sun- 
kiai prikrautą krepšį. Jis sušuko bendrininkui: 

— Tavo eilė, Ari, baik nuimti derlių. 

— Klausyk, Todai, nešdinamės dabar, mes turime pakanka- 
mai, kad... 

Bet vyras karine apranga nenorėjo klausyti. 

— Eik paimti likučio, žemės kirmine! 


Natanas norėjo išnaudoti šį dėmesio atitraukimą, kad pri- 
siartintų prie Kandisės. Širdis jam daužėsi pašėlusiu greičiu. Jis 
jautėsi atsakingas už jaunosios moters gyvybę. 

Kai jis jau buvo beveik pasiekęs, ko norėjo, vadinamasis Aris 
pripuolė prie jo ir smarkiai spyrė, ir nuo spyrio jo galva trenkėsi 
į stalą. 

— Tu, lieki savo vietoje, supratai? 

Bet „kariškis“ akimirksniu prišoko prie jo ir ėmė šaukti: 

— Sakiau, kad eitum pasiimti pinigų! Aš juos prižiūrėsiu. 

Natanas buvo apsvaigintas. Atsipeikėjęs ranka užčiuopė 
antakių lanką. Per smilkinį tekėjo kraujo srovelė ir tepė marški- 
nius. Jei išeis iš čia gyvas, daug dienų galės puikuotis ištinusiu 
veidu. 

Tą akimirką Kandisė pajudėjo jo link. Jis pakėlė galvą. Ji ne- 
ramiai žvelgė į jį, tarsi klausdama: „kaip laikaisi?“ Norėdamas 
ją nuraminti, jis linktelėjo galvą. 

Ji prisivertė nusišypsoti, bet Natanas pastebėjo, kad ji buvo 
labai išblyškusi, beveik pamėlusi. 

Jis tebežiūrėjo jai į akis, kai staiga protas jam aptemo. Aki- 
mirką Kandisės ir Melorės veidai persiklojo. 

Iš visų jėgų jis norėtų apsaugoti jas nuo tokio smurto. 


Staiga, kai niekas to nebesitikėjo, banke pasigirdo šaižus 
aliarmas. 

Plėšikus apėmė panika. Centrinėje patalpoje iškart atsirado 
Aris, rankose laikydamas šūsnis banknotų. 

— Kas čia dedasi, Todai? 

— Reikia sprukti, kol neatvyko policija! - tarstelėjo „kariškis“. 

— Tu man sakei, kad aliarmo sistema išjungta! Mėšlas, tu man 
sakei, kad mes visai nerizikuojam, Todai! 

Jam išilgai veido riedėjo prakaito lašai. Jis taip drebėjo iš bai- 
mės, kad išmetė laikytus dolerių pundus. 

Todas priėjo prie stiklinių durų ir pamatė automobilį, labai 
greitai važiuojantį pro banką. 

— Niekšas, Džeraldas mauna be mūsų, tas šunkara! 

— Ką gi darysime be mašinos? - sušuko visiškai palū- 
žęs Aris. 

Bet anas nebeklausė. Akies mirksniu jis užsimetė savo sto- 
rą krepšį ant peties, viena ranka čiupo kulkosvaidinį pistoletą, 
kita — revolverį, įnirtingai pastūmė banko duris ir išėjo tą pat 
akimirką, kai atvyko keli policijos automobiliai su kaukiančio- 
mis sirenomis. 

Pasigirdo šūviai ir riksmai. 

Aris, nesiryžęs sekti paskui savo bendrininką, galvotrūkčiais 
atsitraukė ir uždarė duris. 

— Niekam nejudėti! - suriko nukreipęs savo devyniamilimet- 
rinio vamzdį į tebeklūpančius banko darbuotojus ir klientus. 

Jis kabinosi į savo ginklą kaip į paskutinę apsaugą. 

Neišleido pistoleto iš akių ir Natanas. 

Kiek aukų kris nuo šito pasiutusio kvailio? 

Pasigirdo dar viena šūvių serija, paskui nebesigirdėjo nieko, 
kol per garsiakalbį galingas balsas perspėjo: 


JŪS APSUPTI. 
JŪSŲ BENDRININKAS SULAIKYTAS. 
IŠEIKITE IŠ PASTATO 
BE GINKLO IR LĖTAI. 


Bet pakvaišėlis ketino kitaip. 

— Tu, ateik čia! 

Tai, ko bijojo Natanas, įvyko: plėšikas be ceremonijų patrau- 
kė Kandisę už rankos, kad padarytų ją įkaite. 

Bet ji buvo ne iš pasiduodančiųjų. Pasirengusi viskam, kad 
išgelbėtų sūnų, ji įnirtingai priešinosi, ir jai pavyko prasmukti 
į salės gilumą, ant jos rankų rėkiant Džošui. Natanas tuoj pat 
pašoko ir atsistojo tarp Ario ir jų. 

Paklaikęs iš įniršio dėl šio pasipriešinimo, Aris nukreipė 
savo devyniamilimetrinį į Nataną, kurio smegenys veikė kaip 
pašėlusios. 

Galbūt jis mane nužudys, bet Kandisei nieko neatsitiks. Net jei jis 
šaus į mane, tuoj pat įsiverš policininkai. Daugiau jai niekas nebegresia. 

Kiekviena sekundė, atrodė, ištįso į begalybę. 

Garetas klysta. Aš sakau, kad jis klysta. Nėra iš anksto nustatytos 
tvarkos. Gyvenimas negali taip funkcionuoti. Kandisė išgelbėta. Aš 
laimėjau, Garetai, aš laimėjau. 

Advokatas buvo lyg užhipnotizuotas Ario ginklo, Glock 17 
Liiger parabelio, kurį už mažiau nei 50 dolerių gali nusipirk- 
ti bet kuriame ginklų turguje šalies, kur šaudymas iš kovinio 
šautuvo į barbekiu keptuvo dugną tapęs savotišku nacionaliniu 
sportu. 

Visiškai paklaikusiu veidu, Aris abiem rankomis tebespaudė 
ginklo rankeną. Jis pridėjo pirštą prie gaiduko. Jis nebesivaldė. 
Aris buvo jau bešaunąs. 

Natanas pažvelgė į įėjimo duris. Tai tetruko dešimtadalį 
sekundės, bet pakako pamatyti, kaip saugos darbuotojas, pa- 
galiau atsipeikėjęs, ištraukė ginklą, slėptą mažame dėkle prie 
dešinės blauzdos. 

Viskas vyko taip greitai, kad Aris nieko nesuvokė. Apsau- 
gininkas beveik pakilo ištiesęs ranką ir dukart iššovė. Pirmoji 
kulka pralėkė pro pat taikinį, bet antroji pataikė nusikaltėliui į 
nugaros vidurį ir pargriovė jį ant grindų. 

Sprogimo trenksmai paskleidė baisią paniką. Žmonės lei- 
dosi bėgti išėjimo link, tuo tarpu policininkai ir pastiprinimas, 
priešingai, puolė vidun ir apgulė pastatą iš vidaus. 

— Išeikite iš patalpos! Išeikite! - įsakė vienas policininkas. 

Bet Natanas nuskubėjo į salės gilumą. 

Susidariusi grupė supo ant grindų tysantį kūną. 

Advokatas priėjo prie rato. 

Kandisė buvo pargriuvusi ant žemės, o iš siaubo Žagsintis 
Džošas žūtbūtinai kabinosi į ją. 

— Praneškite pagalbai! - suriko Natanas iš visų jėgų. - Kvies- 
kite greitąją! 

Pirmoji kulka rikošetu atsimušė į vienų metalinių durų są- 
varą ir baigė savo trajektoriją jaunosios moters šone. Ji gulėjo 
kraujo klane. 

Jis pasilenkė prie Kandisės ir paėmė jos ranką. 

— Nemirk! - meldė parkritęs šalia jos ant kelių. 

Kandisės veidas tapo permatomas. Ji pravėrė burną, norė- 
dama kažką pasakyti, bet jai tepavyko išspausti kraujo srovelę, 
kuri nubėgo išilgai lūpų. 

— Nemirk! - vėl suriko jis, šaukdamasis į pagalbą visus kūri- 
nijos dievus. 

Bet ji buvo jau ne čia. Liko tik negyvas kūnas, neturintis nie- 
ko bendra su jauna moterimi, kuri prieš valandą šypsojosi gy- 
venimui ir pasakojo istorijas sūnui. 

Ašarų sklidinomis akimis Natanas negalėjo padaryti nieko 
kito, kaip tik užspausti jai vokus. 


Minioje balsas paklausė: „Ar ji buvo jo žmona?“ 


Greitoji pagalba iš Emergency Medical System atvyko po kelių 
minučių. 

Advokatas labai stipriai spaudė rankose Džošą. Per stebuklą 
vaikas nebuvo sužeistas, bet patyrė stiprų šoką. Natanas sekė 
paskui neštuvus, kuriais išnešė Kandisės kūną, iki banko kie- 
mo. Akimirką, kai virš Kandisės veido užtraukė aliumininį už- 
valką, Natanas susimąstė, ar tikrai jai viskas baigta. Kas dedasi 
mirties akimirką? Ar yra kas nors paskiau? Koks nors tęsinys? 

Vis tie patys klausimai, kuriuos jis tiek kartų kėlė po savo 
motinos ir savo sūnaus mirties. 

Pirmąkart per savaitę dangų nušvietė skaisti saulė, kaip Žie- 
mą Niujorke kartais būna. Oras buvo tyras ir iššluotas šalto ir 
sauso vėjo. 

Ant šaligatvių traumuoti žmonės guodė vienas kitą po šio 
siaubo ryto, o Džošas ant Natano rankų kone skendo raudoje. 

Visiškai sugniuždytas advokatas jautėsi tarsi įtrauktas ver- 
peto. Iš visų pusių jį supo balsai, o jo paraudusias akis vargino 
mirguliuojančios policijos automobilių šviesos. Jau buvo fil- 
muojama, įkaitus klausinėjo žurnalistai. 

Slegiamas sąžinės priekaištų ir kaltės, Natanas darė, ką galė- 
jo, kad nuo šio klegesio apsaugotų Džošą. 

Kai evakavo plėšiko lavoną, prie Natano priėjo policininkas 
iš Niujorko policijos departamento susiveržęs mėlyna nakties 
uniforma. Jis buvo mažas ir kresnas lotynų amerikietis paaug- 
lio veidu. 

Jis ėmė kalbėti, bet Natanas neklausė. Savo marškinių ran- 
kove jis atsargiai valė Džošui veidą, ant kurio kraujo pėdsakai 
buvo sumišę su ašaromis. Kraujas buvo Kandisės. Vėl jį užliejo 
liūdesio banga, ir jis apsipylė ašaromis. 

— Aš ją nužudžiau! Dėl manęs taip atsitiko! 

Policininkas stengėsi jį paguosti: 

- Jūs negalėjote Žinoti, pone. Man labai gaila. 

Natanas atsisėdo tiesiai ant asfalto ir susiėmė rankomis gal- 
vą. Visas jo kūnas buvo purtomas spazmų. Viskas atsitiko dėl jo 
kaltės. Jis pats įstūmė Kandisę į mirtį. Jeigu nebūtų pasiūlęs tų 
prakeiktų pinigų, ji niekad nebūtų kėlusi kojos į šį banką ir nie- 
ko nebūtų nutikę! Tik jis atsakingas dėl šio pragariško aplinky- 
bių susiklostymo. Jis tebuvo pėstininkas, pastatytas čia būtent 
šią akimirką, kad dalyvautų vyksme, kuris jį pranoko. Bet kaip 
ryžtis priimti pasaulį, kur gyvenimas ir mirtis tokie priklauso- 
mi nuo likimo? 

Tuomet tarsi išgirdo Gudricho balsą, kartojantį jam lyg aidas: 

Niekas negali atšaukti galutinio nuosprendžio ir niekas neturi įta- 
kos mirties valandai. 

Jis pakėlė ašarotą veidą į policininką. 

Tarsi jį guosdamas šis vėl pakartojo: 

— Jūs negalėjote Žinoti. 


Taigi meldžiu tavęs, 


apmąstyk tai dieną ir naktį. 


CICERONAS 

Pradžioje praeities ir ateities nebuvo. 

Taip buvo prieš Didįjį sprogimą. Sprogimą, kuris davė pra- 
džią materijai, erdvei ir laikui. 

Enciklopedijose galima perskaityti, kad mūsų visatos istorija 
prasidėjo prieš penkiolika milijardų metų. Toks yra ir seniausių 
žvaigždžių amžius. 

O Žemė susiformavo prieš mažiau nei penkis milijardus 
metų. Labai greitai, tai yra po vieno milijardo metų, ji priglaudė 
primityvius gyvius bakterijas. 

Paskui atėjo žmogaus eilė. 

Visi žino, bet visi pamiršta: žmonijos laikas yra menkas tar- 
pas palyginti su visatos laiku. Ir net šios be galo mažos nuotru- 
pos viduje tik neolite žmonės ėmė darytis sėslūs ir užsiiminėti 
žemdirbyste, statyti miestus ir prekiauti. 

Kitas proveržis įvyko kiek vėliau, XVIII amžiaus pabaigoje. 
Pamažu vis svarbesnė darėsi ekonomika, ir tai leido augti su- 
kurtiems turtams. Vėliau tai pavadinta industriniu perversmu 
ir moderniaisiais laikais. 

Tačiau šio periodo išvakarėse tikėtina gyvenimo trukmė vis 
dar buvo tik trisdešimt penkeri metai. 

Mirtis buvo visur. Ji buvo įprasta. Su ja buvo susitaikyta. 


Nuo pat pradžių prieš mus yra gyvenę, statę miestus, rašę 
knygas ir muziką daugiau kaip aštuoniasdešimt milijardų 
žmonių. 

Šiandien mūsų gyvų tėra šeši milijardai. Taigi mirusiųjų yra 
beveik keturiolika kartų daugiau. 

Jie pūva bei irsta po mūsų kojomis ir mūsų galvose. Jie per- 
smelkia mūsų žemę ir mūsų maistą. 

Kai kurių mes pasigendame. 


Greitai, po kelių milijardų metų, Saulė išeikvos savo vande- 
nilio atsargas ir jos tūris šimtąkart padidės. Žemės temperatū- 
ra viršys 2000 *C, bet Žmonių giminė tikriausiai jau seniai bus 
išnykusi. 

O visata, be abejo, toliau plėsis ir tuštės dėl nykstančių savo 
galaktikų. Ilgainiui užges ir žvaigždės, sudarydamos kosmose 
didžiules kapines. 


Šį vakarą dangus žemai, o naktis rami. 

Savo bute Natanas Del Amikas leidžiasi užtvindomas mies- 
to šviesų, pakylančių iki San Remo. 

Jis klauso Niujorko triukšmo, nuolatinio ypatingo ūžesio, 
keliamo signalų, greitųjų pagalbų sirenų ir policijos automo- 
bilių. 

Jis vienas. 

Jis bijo. 

Jis pasigenda savo žmonos. 

Ir jis Žino, kad greitai mirs. 

Mirusieji žino tik viena: 
geriau būti gyvam. 


DIALOGAS Iš STENLIO KUBRIKO FILMO 
Fui METAL JACKET 


Išlenkti dideli langai gausiai įleido saulės į erdvią pastogės sve- 
tainę. 

Baltai švytinčios sienos buvo užtvindytos šviesos lyg vidur- 
vasarį. Buvo karšta. Automatinė sistema tyliai įsijungė ir nulei- 
do užuolaidas. 

Natanas buvo išsidrėbęs ant žemos šviesaus tvido sofos. 

Jis pastatė tuščią Corona butelį ant šviesaus medžio parketo. 
Tai buvo jau ketvirtas, o kadangi nebuvo pratęs gerti, jį kiek 
pykino. 

Nuo ryto jis be tikslo slankiojo po butą. 

Kandisė buvo mirusi. Taigi Garetas tikrai turėjo tą bjaurią 
galią numatyti mirtį. 

Jam tai reiškė, kad netoli ir jo kelionės pabaiga. Dabar jis ne- 
beabejojo. Gudrichas buvo čia dėl jaunojo Kevino, Kandisės, o 
dabar buvo čia dėl jo. Tai buvo sunku pripažinti, bet jis buvo 
priverstas tai priimti. 

Ką dabar veikti, kai žinojo, kad yra paskirtas mirti? Kaip pa- 
sitikti šį susidūrimą? 

Jis gyveno pasaulyje, kur viešpatavo rungtynių dvasia. Pa- 
saulyje, kuris paliko mažai vietos silpniesiems. Ilgai vaidinęs 
antžmogį, jis beveik ir pamiršo, kad yra mirtingas. 

Taip, kadaise buvo tas nutikimas Nantukete, bet, pasirodo, 
jisai iš to nieko nepasimokė. 

Jis atsikėlė ir atsistojo prie langų, pro kuriuos vėrėsi fantas- 
tinis reginys į parką. Nuo alkoholio jam skaudėjo galvą. Min- 
tyse vėl šmėžavo bauginantys atsiskyrimo, gedulo ir kančios 
vaizdai. Jis pagalvojo apie Džošą. Jis pajuto draskantį skausmą, 
kai socialinių tarnybų darbuotoja atėjo ir atėmė iš jo mažąjį ber- 
niuką praėjus kelioms minutėms po to ginkluoto užpuolimo. 
Vos metų, ojau našlaitis: kokia bus jo vaikystė? Ko gero, pažins 
daugybę priimančių šeimų, namus, kur jis visada bus nepagei- 
daujamas, meilės ir saugumo stoką. 

Natanas labai nusiminė. Ne, jis nebuvo galingas. Iš tiesų 
niekas toks nėra. Viskas laikėsi tik ant siūlo: jo gyvybė, kaip ir 
Seano. 

Ką ir sakyti, kad jis visada mėgo viską numatyti! 

Net žinodamas, jog vedė į neviltį Melorę, jis buvo pasira- 
šęs draudimo sutartis, kad apsisaugotų nuo daugelio didesnių 
grėsmių - įsilaužimo, gaisro, potvynio, žaibo, terorizmo... bet 
niekad nedėjo nė mažiausių pastangų joms pasirengti. 

Kai jam užduodavo tą klausimą, atsakydavo: žinoma, jis ti- 
kįs Dievą. Ką kita jis galėtų atsakyti? Po galais, juk jis gyveno 
Amerikoje! Šioje šalyje net prezidentas prisiekia padėjęs ranką 
ant Biblijos! 

Tačiau širdies gilumoje jis niekad nesitikėjo anapusybės ar 


sielos išlikimo po mirties. 


Jis apsidairė aplink. Jo bute nebuvo jokių puikavimosi žen- 
klų, o tik rafinuotumas per paprastumą ir šiuolaikiškumą. Te- 
buvo erdvė, šviesa ir skaidrumas. Jam patiko ši vieta. Jis pats 
ją įrengė po išsiskyrimo, nes Melorė niekad nesutiko gyventi 
sename savo tėvo bute. Paprastai jis čia jausdavosi saugus, sau- 
gomas visų šių natūralių medžiagų, kaip kad medis ir marmu- 
ras, kurios sudarė jo aplinką ir kurios atrodė nepavaldžios laiko 
poveikiui. 

Ant vieno iš sienos panelių jis pakabino Melorės piešinius, 


eskizus, kurie liudijo apie laimingas dienas. 

Jis buvo sustingęs iš baimės ir sykiu jautė, kaip kyla galingas 
pykčio priepuolis. 

Kodėl jis? Ir kodėl taip? 

Jis nenorėjo mirti taip greitai. Jis dar turėjo padaryti daugybę 
dalykų: stebėti, kaip auga maža mergaitė, ir susigrąžinti žmoną. 

Yra kitų, kuriuos galima paimti prieš mane! 

Galbūt aš nepadariau gyvenime nieko didingo, bet nepadariau ir 
nieko tikrai blogo. 

Jei tie nelaimės pranešėjai tikrai yra, ar neturėtų būti mirtyje 
taip pat kokia nors tvarka ar nuoseklumas? 

Žinoma, kad ne! Kas sekundę miršta vaikai ir nekaltieji. Mirtis 
nemėgsta sentimentų. Žmonės mielai pasidaro piliulę ne tokią karčią 
sakydami, kad Dievas pasišaukia pas save tuos, kuriuos myli! 

Jis nenorėjo niekur būti pašauktas. Jis norėjo gyventi. Čia ir 
dabar. Supamas tų, kuriuos mylėjo. 


Ką daryti? 

Ne jo būdui buvo laukti, kol kas nors įvyks. 

Atsidūręs nepaprastoje situacijoje, jis turėjo ko nors nusi- 
tverti, bet turėjo tai padaryti greitai, dabar, kai pradėtas atgali- 
nis skaičiavimas. 

Jis priėjo prie lentynos, ant kurios gulėjo gipsinis Bonės ran- 
kos liejinys. 

Jis uždėjo savąją ant savo vaiko rankos ir dar sykį peržvelgė 
savo vaikystę. 

Jo galvoje šis periodas buvo kaip koks chaotiškas kratinys, 
ir jis neišlaikė iš tos epochos nei žaislų, nei nuotraukų albumų. 
Šiaip ar taip, jo namuose nebuvo daug fotografuojama... 

Natanas dar kartą apžvelgė viską aplink. Prie laiptų sargybą 
ėjo terakotinis toskaniškas angelas, o į jį šaltakraujiškai žvelgė 
akmeninė pantera, kurią Džordanas jam atvežė iš Radžastano. 

Nors ir tapo turtingas, jis žinojo, kad niekas niekad neišpirks 
jo vaikystės metų nejaukumo. 

Natanas ant nieko nepyko. Priešingai, jis gerai žinojo, kad 
būtent tais sunkaus darbo metais jis rado jėgų kurti save. 

Nes vėliau, universitete, viskas pasikeitė. Jis mokėjo nepra- 
leisti savo šanso. Natanas norėjo iškilti ir be atvangos dirbo, ne- 
dvejodamas likdavo ištisas dienas didžiulėse universiteto bib- 
liotekos salėse, įnikęs į teisės vadovėlius ir bylų studijas. 

Taip pat dažnai jis lankydavosi sporto aikštelėse. Nebuvo 
didis atletas, bet, priešingai tam, ko tikėtasi, buvo vienas iš 
palaikymo grupės favoritų. Palaikytojai niekad nepraleisdavo 
progos jį padrąsinti. 

Nuo tų laikų jis buvo laikomas nebe Kvinso namų tvarkyto- 
jos sūnumi, bet būsimu didžiu advokatu su ateitimi. 

Užtat iš šio periodo jam išliko daug prisiminimų. 

Jis perėjo kambarį, stvėrė už kaltos geležies turėklų ir kone 
bėgomis užkopė romėniškos lavos pakopų laiptais, kurie jungė 
jo miegamąjį ir darbo kambarį. 

Antrame aukšte jis žengė už nepermatomo stiklo ir metalo 
pertvaros, maskuojančios nedidelį jaukų kambarėlį, kurį pats 
įrengė. Savotišką svetainę-biblioteką pakraigėje, kur jis laikė 
savo plokšteles ir kompaktines plokšteles. 

Ant sienų galėjai matyti kolekciją kepurių ir marškinėlių su 
Yankees komandos ženklu. Ant vienos lentynos greta beisbolo 
kamuolio gulėjo keli universitete iškovoti sportiniai trofėjai, 
taip pat nuotrauka, kur jis stovi prie savo pirmojo automobilio, 
nenaujo mustango, pirkto tada, kai jau buvo nuvažiavęs kelis 
šimtus tūkstančių kilometrų. 
devintojo dešimtmečio pradžios vinilo plokšteles. Periodas mu- 
zikine prasme buvo geras: Pink Floyd, Dire Straits, Bee Gees, Ma- 
donna prieš jai tampant ikona... 

Čia buvo ir viena senesnė plokštelė. 

Na, šitos jau neprisimenu. Ji turėtų būti Melorės. 

Jis ištraukė 33 apsisukimų plokštelę iš lentynos. 

Tai buvo Imagine, kultinis Džono Lenono albumas. 

Ant viršelio buvo eksbitlo galva tuščiomis akimis, lyg; lan- 
gas atsiveriančiomis į pilną debesų dangų. Su mažais apvaliais 

akinukais Lenonas jau buvo panašus į šmėklą, plaukiojančią po 
dangaus skliautą. 

Jis tikrai nebeprisiminė šios plokštelės. Gerai žinojo dainą — 
visuotinės taikos, kuri jam atrodė kiek per saldi, - bet pacifis- 
tinės dainininko utopijos priklausė veikiau anai kartai prieš jį. 
Natanas apvertė voką. Albumas išleistas 1971 m. rugsėjį. Auto- 
matiniu plunksnakočiu ten buvo įrašyta dedikacija: 


Natanui 
Tu buvai labai narsus, čempione. 
Nieko nebijok ir pasirūpink savimi. 


Čempione? Jis neprisiminė, kad kas kada būtų taip jį va- 
dinęs. 

Dedikacija baigėsi neįskaitomu parašu. 

Jis ištraukė plokštelę iš voko ir uždėjo ant patefono. 

Natanas instinktyviai deimantinę galvutę uždėjo ant trečiojo 
takelio pradžios. Daina vadinosi Jealous Guy. 

Nuskambėjo pirmieji pianino akordai, ir iš karto viskas iš- 
plaukė į paviršių. 


Tai buvo 1972 m. 
Rudenį. 
Nantukeno salos dispanserio palatoje. 


15 


Iš tikryjų mes nieko nežinome, 
nes tiesa glūdi bedugnės dugne. 


DEMOKRITAS 


Jis šoko į jaguarą ir pasuko Mistiko kryptimi. 

Važiavo taip greitai, kad vos išvengė avarijos netoli kelio Niu 
Heiveno link. Jam nesisekė susikaupti vairuoti. Reikia pasakyti, 
kad alkoholis kraujyje tikrai reikalų nepataisė. Galvoje vienas 
paskui kitą rikiavosi vaizdai. 

1972 m. 

Jam buvo aštuoneri. 

Iš šio laiko istorijai liko Votergeito pradžia, Niksono tarpi- 
ninkavimo kelionė į Kiniją, pirmoji amerikiečio pergalė prieš 
rusą pasaulio šachmatų čempionate... 

Oklando As beisbolo čempionato finale sumušė Cincinačio 
Reds, o Dalaso Cow Boys laimėjo supertaurę. 

Tą vasarą Natanas lydėjo motiną, kuri dirbo Vekslerių rezi- 
dencijoje Nantukete. Tai buvo jo pirmoji tikra kelionė. Pirmas 
kartas, kai jis pamatė kai ką kita nei jo Kvinso kvartalas. 


Gudricho namus jis pasiekė pavakarę. 

Orai vis dar biuro. Ledinis vėjas šlavė pakrantę, kur iškan- 
kintas dangus beveik liejosi su įsismarkavusia jūra, iš dalies pa- 
slėpta kopų. 

Jis kelis kartus paskambino, bet niekas neatėjo atidaryti. 
Keista. Buvo sekmadienis, o kiek jis suprato, Garetas čia atvyk- 
davo kiekvieną savaitgalį. 

Jei Gudricho čia nebuvo, reikėjo tuo pasinaudoti. Iki šiol gy- 
dytojas laikė savo rankose visas gijas, ir buvo akivaizdu, jog tas 

tipas daug ką nuo jo nuslėpė. Natanas turėjo pats daugiau suži- 
noti, kad galėtų jį demaskuoti. 

Jis apsidairė aplink. Artimiausias kaimynas buvo už dau- 
giau kaip šimto metrų. Reikėjo žūtbūt patekti į vidų, nors ir 
įsilaužiant. Tikriausiai paprasčiausia bus užlipti ant prie namo 
prisišliejusio garažo stogo, 0 nuo ten pabandyti pasiekti vieną 
iš dviejų balkonų. 

Tai neturi būti labai sudėtinga. 

Jis bandė pašokęs užsikabinti už krašto, bet stogas buvo ge- 
rokai per aukštai. Natanas buvo beeinąs aplink pastatą ieško- 
ti daikto, ant kurio galėtų pasilypėti, kai už jo atsirado juodo 
plauko dogas. 

Tai buvo didžiausias kada nors jo matytas šuo. 

Gyvūnas sustojo už dviejų metrų nuo jo ir dusliai urgzda- 
mas įbedė į jį žvilgsnį. 

To dar betrūko! 

Šuo siekė jam iki liemens. Jei būtų sutikęs jį ne tokiomis pa- 
vojingomis aplinkybėmis, šuns galingas ir grynaveislis kūnas 
Natanui galbūt būtų atrodęs nuostabus. Bet šią akimirką jis 
matė tik agresyvų sargą išvieptais virpančiais nasrais. Jo gal- 
va ir ausys buvo stačios. Trumpi blizgantys plaukai dengė odą, 
stangriai aptempusią aštuoniasdešimt kilogramų raumenų, pa- 
sirengusių veikti. 

Natanas pajuto, kaip stuburkauliu bėga šalto prakaito lašas. 
Jis niekad labai nedraugavo su šunimis. Jis sujudėjo, bet gyvū- 
nas ėmė urgzti dvigubai smarkiau, apnuogindamas įspūdingą 
žandikaulį. 

Advokatas per žingsnį atsitraukė. Šią akimirką dogas neįti- 
kėtinai įnirtingai bandė šoktelėti jam į veidą. Natanui vos pavy- 
ko jo išvengti, ir jis kojos spyriu nustūmė šunį šalin. Iš nevilties 
įgavęs jėgų, pašoko į viršų ir įsitvėrė garažo stogo krašto. Jau 
manė sėkmingai išsisukęs, kai pajuto gyvūno iltis smingant į 
blauzdos apačią. 


Svarbiausia nepasileisti. Jei dabar nukrisi, jis tave suris. 

Jis karštligiškai judino koją, kad atsikratytų šuns, bet vel- 
tui. Galingas gyvulio žandikaulis dabar krimto jo Achilo saus- 
gyslę. 

Sis pabaisa nuplėš man koją! 

Jis priešinosi iš visų jėgų, ir šuo galiausiai atleido nasrus. Tai- 
gi šiaip taip jam pavyko prisitraukti ir užsiropšti ant stogo. 

Eucking hell! 

Minutėlę jis prisėdo, kad atgautų kvapą, ir išsiviepė iš skaus- 
mo. Jo kelnių apačia buvo suplėšyta. Atsiraitojęs jis įsitikino, 
kad žaizda gili ir smarkiai kraujuojanti. Tuo blogiau. Pasirūpins 
ja vėliau. Dabar jis pasitenkino improvizuotu tvarsčiu iš savo 
nosinės. Šiaip ar taip, grįžti jis nebegalėjo: atsitūpęs ant raume- 
ningų šlaunų, dogas atidžiai jį sekė, vis laižydamas kruvinas 
seiles, tekančias jam pro atvipusius nasrus. 

Man labai gaila, drauguži, aš neėdamas. Tik viliuosi, kad tu neuž- 
krėtei manęs pasiutlige. 

Nepaisant sužeidimo, advokatas be didelės akrobatikos su- 
gebėjo pasiekti vieną iš prikibusių prie namo mažyčių balkonų. 
Kaip ir tikėjosi, Gudrichas nebuvo užsklendęs pakeliamųjų lan- 
gų. Natanas pakėlė sklendę ir įsigavo į namą. 

Sveikas atvykęs į neteisėtumo pasaulį. Jei šiandien tave sučiups, 
gali atsisveikinti su advokato licencija. 

Jis jau įsivaizdavo straipsnio antraštę National Lawyer žur- 
nale: „Žymus MarblešcMarch advokatas nuteistas penkeriems 
metams kalėti už akivaizdų įsilaužimą.“ 


Jis atsidūrė antrame aukšte. Gudrichas buvo palikęs daugu- 
mą žaliuzių atvirų, bet dėl prasto oro namas jau beveik skendė- 
jo tamsoje. 

Jis girdėjo, kaip šuo nuo kelio vis dar lojo. 

Tas prakeiktas puskvaišis sukels visą kvartalą. 

Reikėjo būti atsargiam ir veikti greitai. 

Koridorius ėjo pirmiausia į du miegamuosius, paskui į dar- 
bo kambarį; į šį jis ir įžengė. 

Kambarys buvo didelis, su šviesaus ąžuolo parketu, pilnas 
metalinių lentynų su įspūdingu kiekiu bylų, audio- ir videoka- 
sečių, diskelių ir kompaktinių plokštelių. 

Natanas greitai peržvelgė kai kuriuos iš šių dokumentų. 
Kiek jis suprato, Gudrichas saugojo visų gydytų pacientų me- 
dicininių dokumentų rinkinius. 

Ar taip įprastai ir daroma? 

Dosjė buvo suskirstytos chronologiškai, pagal įstaigas, ku- 
riose gydytojas dirbo per savo karjerą, ir žymėjo ligų atvejus 
nuo 1968 m. iki dabar. 

Natanas nekantriai peržiūrinėjo vis senesnes bylas: Bostono 
bendroji ligoninė, Niujorko presbiterijonų ligoninė, Vašingtono 
vaikų medicinos centras... 

Pagaliau pasiekė 1972 m. 

Tais metais daktaras Gudrichas vienoje sostinės ligoninėje 
baigė chirurgijos ordinatūrą. Tada jam buvo dvidešimt septy- 
neri. 

Krūvoje dokumentų, datuotų 1972 m., advokatas rado mažą 
brošiūruotą rudą sąsiuvinį. 


Laivo žurnalas 
Nantuketo dispanseris 
1972 m. rugsėjo 12-25 d. 


Abejonės, kurios kilo Natanui perskaičius dedikaciją ant 
Džono Lenono plokštelės, pasitvirtino. Gudrichas 1972 m. tikrai 
buvo Nantukete. Jis dvi savaites dirbo dispanseryje laikinuoju 
pavaduotoju. Kaip tik tuo metu, kai Natanui atsitiko ta nelaimė! 
Nenuostabu, kad jo veidas jam buvo pažįstamas. 

Jis karštligiškai peržvelgė žurnalą ir rado tai, ko ieškojo. 


1972 m. rugsėjo 19 d. 

Šiandien dispanseryje gluminantis atvejis. 

Pavakareė mums atvežė mažą aštuonerių metų berniuką klinikinės 
mirties būklės. 

Pasak praeivių, ištraukusių jį iš ežero, vaikinukui jau kelias minutes 
buvo sustojęs kvėpavimas. Juos patraukė mergaitės riksmai. 

Mes sukėlėme jam kelis elektrošokus, bet nesėkmingai. Nepaisant to, 
aš toliau iš visų jėgų masažavau krūtinės ląstą, o slaugytoja naudojo 
balioną. 

Priešingai nei tikėjomės, mums pavyko jį atgaivinti. Jis gyvas, bet vis 
dar yra komos būklės. 

Ar mes gerai darėme būdami tokie atkaklūs? Nesu dėl to tikras, nes 
net jei vaikas atsigaus, jo smegenims labai ilgai trūko deguonies. Turėjo 
žūti daugybė ląstelių, ir, deja, reikia tikėtis pažeidimų. 

Aš tik viliuosi, kad jie nebus negrįžtami... 


Natanas buvo sukrėstas. Prisiminimai, iki šiol daugiau ar 
mažiau nuslopinti, dabar netvarkingai prasiveržė. Drebančio- 
mis rankomis ir smarkiai plakančia širdimi jis skaitė toliau. 


1972 m. rugsėjo 20 d. 

Vaikinukas šįryt anksti atgavo sąmonę, ir man iškart apie tai 
pranešė. 

Aš atidžiai jį patikrinau ir prisipažįstu, kad esu priblokštas. Žinoma, 
jis labai nusilpęs, bet judina visas galūnes ir supranta visus mano klau- 
simus. Vadinasi Natanas Del Amikas. 

Jis drovus ir užsidaręs vaikas, bet atrodo labai protingas, ir aš galė- 
jau persitarti su juo keliais žodžiais. 

Norėdamas jį prablaškyti, liepiau jo palatoje įtaisyti savo patefoną ir 
paskolinau jam Lenono plokštelę. Atrodo, kad jam patinka... 

Apie vidurdienį jo aplankyti atėjo motina. Ji italė, dirbanti namų 
tvarkytoja pas Džefrį Vekslerį, Bostono verslininką, kuris saloje turi vilą. 
Ji labai nerimavo, ir aš norėjau ją nuraminti sakydamas, kad jos sūnus 
atsparus ir kad jis buvo drąsus, bet ji prastai kalba mūsų kalba ir tikriau- 
siai nesuprato nė pusės to, ką jai aiškinau. 

Popiet buvo atėjusi jo mažoji draugė. Ji Vekslerių dukra. Ji taip ne- 
rimavo, kad leidau trumpam pamatyti berniuką. Pagal savo amžių ji 
atrodo labai subrendusi ir, regis, labai jį myli. Beje, jinai labai skolinga 
jam, nes jis būtent ją išgelbėjo skęstančią. 

1972 m. rugsėjo 21 d. 

Ko gero, vakar buvau per daug optimistiškas. 

Širyt ilgai apklausiau Nataną. Jo pasakojimas nenuoseklus. Svars- 
tau, ar tas įvykis vis dėlto nepaliko pasekmių. 

Kita vertus, jis įdomus vaikas, turintis platų žodyną, pagal savo am- 
žių labai sklandžiai kalbantis. 

Įrašiau mūsų pokalbį į magnetofoną. 

Neišmanau, ką apie jį ir galvoti. 


Natanui reikėjo rasti tą įrašą. Jis nuėjo prie kitos lentynos, 
kur buvo sukrautos kartono dėžės, pilnos kasečių. Ėmė taip 
skubiai ten raustis, kad pusę išvertė ant grindų. 

Pagaliau jis rado juostą su užrašu: 1972 09 21. 

Ant darbo stalo šalia kompiuterio jis susirado magnetofoną. 
Natanas įdėjo kasetę ir po kelių sekundžių didžiai susijaudinęs 
išgirdo balsus, iškilusius iš praeities. 

Pirmas drąsinamai prabilo Gudrichas: 

— Sveikas, čempione. 

— Laba diena, pone. 

Jis buvo visiškai pamiršęs, kaip skamba jo vaikiškas balsas. 
Jis buvo vos girdimas. Natanas pagarsino. 

— Ar gerai miegojai? 

— Taip, pone. 

Fone girdėjosi vežimėlio su ratukais triukšmas. Gudrichas 
tikriausiai klausė jo vidaus organų, nes uždavė kelis tradicinius 
klausimus apie sveikatos būklę, paskui paklausė: 

— Ar tu atsimeni, kas įvyko? 

— Turite galvoje'tą skendimą? 

— Taip, papasakok man. 

Tylos pauzė paskatino Gudrichą pakartoti prašymą: 

— Papasakok man, gerai? 

Po dar vienos pauzės Natanas išgirdo save atsakant: 

— Aš žinojau, kad esu miręs. 

— Ką? 

— Aš žinojau, kad esu miręs. 

— Kodėl taip manai? 

— Nes taip pasakėte jūs. 

— Nesuprantu, ką čia sakai. 

— Kai mane atnešė ant neštuvų, jūs pasakėte, kad aš miręs. 

— Na... Aš ne visai taip sakiau ir, šiaip ar taip, tu negalėjai 
manęs girdėti. 

— Girdėjau - aš buvau šalia savo kūno ir žiūrėjau į jus. 

— Ką tu čia pasakoji? 

- Jūs labai garsiai šaukėte žodžius, kurių aš nesupratau. 

— Taigi matai, kad... 

Bet Natanas jį pertraukė: 

— Slaugytoja atstūmė vežimėlį, kur buvo du instrumentai, jūs 
patrynėte juos vieną į kitą, paskui pridėjote man prie krūtinės. 
Po to surikote: „leidžiam!“, ir visas mano kūnas pasikėlė. 


Klausydamas šio atkaklaus savo balselio, Natanas visiškai 
prarado savitvardą. Jis norėjo sustabdyti įrašą, nes nujautė, kad 
tęsinys jam atneš tik kančią, bet smalsumas vis dėlto buvo stip- 
resnis. 


— Iš kur tu visa tai žinai? Kas tau papasakojo? 

— Niekas. Aš sklandžiau palubėje ir viską mačiau. Galėjau 
perskristi visą ligoninę. 

— Man atrodo, kad tu kliedi. 

Natanas nieko neatsakė, taigi buvo nauja tylos pauzė, paskui 
Gudrichas vėl nepatikliai prabilo: 

— Ką tu matei paskui? 

— Aš daugiau nenoriu su jumis kalbėti. 

— Klausyk, man labai gaila. Nenorėjau pačakyti, kad tu klie- 
di, tik tiek, jog tavo pasakojimas toks nuostabus, kad man buvo 
sunku patikėti. Tęsk, čempione, pasakyk man, ką matei toliau. 

— Buvau įtrauktas į kažkokį tunelį, labai dideliu greičiu. 

Stojo pauzė, paskui Garetas paragino tęsti. 

— Aš klausau tavęs. 

— Kai buvau tunelyje, vėl pamačiau savo gyvenimą prieš 
skendimą ir dar mačiau žmones. Manau, kad jie mirę. 

— Mirę žmonės? Ką jie ten darė? 

— Jie padėjo man pereiti tunelį. 

— O kas buvo tunelio gale? 

— Nemokėsiu pasakyti. 

— Prašau, pasistenk. 

Taigi vaikas tęsė vis silpnesniu balsu: 

— Savotiška balta šviesa, sykiu švelni ir stipri. 

— Dar papasakok. 

— Aš žinojau, kad tuoj mirsiu. Norėjau pasinerti į tą šviesą, 
bet buvo tarsi kokios durys, kurios trukdė man ją pasiekti. 

— Kas buvo prieš tas duris? 

— Nemokėsiu pasakyti. 

— Pasistenk, čempione, prašau tavęs. 

Gudricho balsas dabar buvo maldaujamas, ir po dar vienos 
pauzės Natanas tęsė: 

— Ten buvo būtybės. 

— Būtybės? 

— Viena iš jų atidarė duris, leisdama man žengti į šviesą. 

— Ar tu bijojai? 

— Ne, priešingai. Man buvo gera. 

Gudrichas nebesuprato vaiko logikos. 

— Bet tu man sakei, kad žinojai tuoj mirsiąs. 

— Taip, bet dėl to man nebuvo neramu. O paskui... 

— Tęesk, Natanai. 

— Jaučiau, kad man leidžiama rinktis... 

— Ką nori pasakyti? 

— Man buvo leidžiama nemirti, jei nebuvau pasirengęs. 

— Ir tu tai pasirinkai? 

— Ne. Aš norėjau mirti. Man buvo taip gera toje šviesoje. 

— Kaip gali tai apsakyti? 

— Norėjau ištirpti toje šviesoje. 

— Kodėl? 

— Tiesiog taip yra. 

— Kas? 

— Mirtis. 

— Ir kodėl tu nemirei? 

— Nes paskutinę akimirką man atsiuntė vieną regėjimą, ir aš 
nusprendžiau grįžti. 

— Kokį regėjimą? 

Sudrėkusiomis akimis Natanas girdėjo save vos girdimai at- 
sakant: 

— Man gaila. 

— Ko? 

— Tai jūsų neliečia. 

— Kas atsitiko, Natanai? 

— Tai jūsų neliečia. Man gaila. 

— Nieko tokio, čempione, nieko tokio. Kiekvienas turi teisę 
turėti paslapčių. 

Įrašas baigėsi. Ir Natanas pravirko. Jis verkė karštomis aša- 
romis ir be jokio santūrumo, kaip drįsta daryti tik vaikai, pas- 
kui susiėmė ir paspaudė greitaeigį mygtuką, bet nieko daugiau 
nebuvo. 

Jis vėl pasinėrė į žurnalą. 


1972 m. rugsėjo 23 d. 

Jau dvi dienas nesiliauju galvojęs apie Natano žodžius ir vis dar ne- 
suprantu, kaip jis galėjo taip tiksliai nupasakoti jam taikytas medicini- 
nes procedūras. 

Šiek tiek panašu į tai, tarsi jis būtų grįžęs iš anapus. 

Niekad nesu girdėjęs nieko panašaus iš paciento lūpų, juo labiau iš 
vaiko. Tai tikrai stebina, ir aš mielai aptarčiau su kolegomis, bet bijau, 
kad ši tema medicininiuose sluoksniuose yra tabu. 

Žinoma, yra ta šveicarė ponia Kiubler Ros iš Čikagos Bilingso ligoni- 
nės. Prisimenu, žurnale „Life“ esu skaitęs, kad ji surengė dialogo su mirš- 
tančiaisiais seminarą. Kiek žinau, tas straipsnis sukėlė skandalą ir kad ji 
buvo atleista iš darbo. Tačiau pasakojama, kad ji ėmusi rinkti dešimtis 
liudijimų iš asmenų, išgyvenusių tokius patyrimus. 

Kažin, ar man nereikėtų su ja susisiekti. 

1972 m. rugsėjo 25 d. 

Šiandien berniukas išėjo iš ligoninės. Bendra jo būklė buvo įvertinta 
patenkinamai, negalėjau ilgiau jo laikyti. Vakar vakare bandžiau vėl su 
juo pasikalbėti, bet jis užsidaręs kaip austrė, ir manau, kad nieko dau- 
giau iš jo neišgausiu. Kai šįryt motina atėjo jo pasiimti, paklausiau, ar ji 
pratusi su sūnumi kalbėtis apie angelus ar apie rojų. Ji mane patikino, 
kad ne, ir aš daugiau nebespaudžiau. 

Išvykstant Natanui padovanojau patefoną ir Lenono plokštelę. 


Dabar kambarį buvo apėmusi naktis. 

Darėsi šalta, bet Natanas to nesuvokė. Jis buvo pasinėręs 
savo praeityje, toje vaikystėje, kurią manėsi užmiršęs ir kuri 
staiga ką tik iškilo; negirdėjo jis ir automobilio, ką tik sustojusio 
prie namo. 

Kažkas kambaryje uždegė šviesą. 

Natanas pašoko ir atsisuko į duris. 


16 


Kiekviena diena - ėjimas mirties link, 
o paskutinę ten nuvykstame. 


MONTENIS 


——2-——2>—2 2 


— Matau, kad susipažinote su Kadžu“. 

Tarpduryje stovėjo Garetas Gudrichas ir su mediko susido- 
mėjimu apžvelgė sužeistą Natano koją. 

— Ką čia veikiate, Garetai? - paklausė advokatas užversda- 
mas žurnalą kaip nusikaltimo vietoje sučiuptas berniūkštis. 

Padaužiškai šypsodamasis Gudrichas pašaipiai atkirto: 

— Ar nemanote, kad būtent man dera jūsų šito klausti? 

Drebėdamas iš pykčio Natanas pratrūko. 

— Kodėl manęs neperspėjote? Kodėl nuslėpėte, kad gydėte 
mane prieš trisdešimt metų? 

Gydytojas patraukė pečiais. 

— Nemaniau, kad galėtumėte užmiršti tą, kuris išgelbėjo 
jums gyvybę. Tiesą sakant, mane tai net ganėtinai žeidė... 

— Eikit po velnių! 

— Taip, bet tuo tarpu verčiau dezinfekuosiu jūsų žaizdą. 

— Man jūsų pagalbos nereikia, - tarė Natanas eidamas prie 
laiptų. 

— Klystate: žaizdoje nuo šuns įkandimo visada pilna bak- 
terijų. 

Nusileidęs laiptais, advokatas atsigręžė. 

- Šiaip ar taip, netrukus mano eilė, vadinasi... 

— Nėra ko spartinti įvykių, - sušuko jam Gudrichas. 


* Stiveno Kingo romano, pasakojančio apie pražūtingą didžiulio pasiutusio 
senbernaro kelią, pavadinimas. 

Židinyje smarkiai traškėjo ugnis. 

Lauke buvo girdėti stūgaujant vėją, nuo jo virpėjo langų 
stiklai. Prieš namą susitelkė sniego sūkurys. Naktis buvo tikrai 
audringa, sykiu puiki ir bauginanti. 

Atsisėdęs ant fotelio, o kojas užkėlęs ant taburetės, Natanas 
rankose laikė garuojantį grogą. Jis buvo aiškiai nusiraminęs ir 
atrodė nebe toks priešiškas. 

Gudrichas buvo užsidėjęs pusmėnulio formos akinius ir plo- 
vė žaizdą vandeniu bei muilu. 

— Aiii! 

— Hm... atsiprašau. 

— Ar likimas atsiuntė jūsų prakeiktą šunį, kad pagreitintų 
mano mirtį? - ironizavo Natanas. 

— Nesijaudinkite, - atsakė gydytojas skalaudamas kompre- 
są, - nuo įkandimo retai kas miršta. 

— O kaip dėl pasiutligės ir stabligės? 

— Turiu jums susipažinti jo skiepijimų žurnalą, bet, žinoma, 
jums derėtų pakartotinai pasiskiepyti nuo stabligės. 

Tada jis dezinfekavo žaizdą antiseptiku. 

— Ai! 

— Jūs tikras lepūnėlis! Na, gerai, pripažįstu, kad žaizda gana 
gili. Paliestos sausgyslės. Manau, kad rytoj jums reikės nuvykti 
į ligoninę. 

Natanas gurkštelėjo grogo ir žvilgsniu be tikslo klaidžiojo 
aplinkui, paskui paklausė: 

— Paaiškinkite man, Garetai. Kaip aš išgyvenau tą nelaimę? 

- Šiaip reiškinys niekuo neišsiskiriantis: dažnai atgaivinami 
vaikai, įkritę į ežerus ar upes. 

— Kaip tai įmanoma? 

Gudrichas giliai įkvėpė, tarsi ieškodamas paprasto atsaky- 
mo į sunkų klausimą. 

— Dažniausiai skenduoliai miršta dėl uždusimo: jie panikuo- 
ja ir stengiasi neleisti, kad plaučiai prisipildytų vandens. Jų de- 
guonis išsenka ir galiausiai jie miršta uždusę. 

— O kas vyko man skęstant? 

— Jūs, be abejo, leidote vandeniui patekti į plaučius, ir tai 
jums sukėlė hipotermijos būseną. Taigi jūsų širdies plakimas 
sulėtėjo ir beveik visai sustojo. 

— O visi tie regėjimai, jie buvo Near Death Experience (NDE)“, 
ar ne? 

— Tikrai taip, bet aštuntojo dešimtmečio pradžioje niekas dar 
nekalbėjo apie NDE. Šiandien šis fenomenas gerai žinomas: pa- 
našių į jūsiškę patirčių patyrė tūkstančiai žmonių visame pa- 
saulyje. Visi jų pasakojimai mokslininkų bendruomenės surink- 
ti ir išnagrinėti. 

— Yra panašumų su mano istorija? 

— Taip, daugelis žmonių mini tokį patį tunelį, tokią pačią ryš- 
kią šviesą ir tokį pojūtį, kad maudosi begalinėje meilėje. 

— Bet kodėl aš nemiriau? 

— Nebuvo atėjusi jūsų valanda, ir tiek. 

— Aiii! Arjūs tyčia man taip darote, ar ką? 

— Atsiprašau, man ranka nuslydo. 

— Najau... Laikote mane kvailiu. 

Gydytojas vėl atsiprašė ir pridėjo storą tvarstį su antibioti- 
kų tepalu. Bet Natano smalsumas dar nebuvo patenkintas, ir jis 
klausinėjo toliau: 

— Ar negalima šių NDE aiškinti kaip gyvenimo po mirties 
įrodymo? 

— Žinoma, kad ne, - kategoriškai atsakė gydytojas. - Jei esate 
čia, reiškia, nebuvote miręs. 

— Bet kur tada aš buvau? 

— Kažkur tarp Gyvenimo ir Mirties. Bet ten dar nebuvo anas 
pasaulis. Tiesiog galime sakyti, kad įmanoma kažkokia sąmo- 
nės būsena už normalaus smegenų funkcionavimo ribų. 

— Bet niekas neįrodo, kad ta būsena būtų ilgalaikė? 

— Būtent, - patvirtino gydytojas. 

Ir, kaip jau buvo daręs praeityje, jis bandė išgauti advokato 
paslaptis. 


* Artimos mirties patirtis (angl.). 

— Sakykite, koks buvo tas regėjimas, Natanai? 

Pastarojo veidas apsiniaukė. 

— Aš savęs nebeprisimenu. 

— Nagi, neapsimeskite vaiku. Man reikia žinoti, argi nesu- 
prantate? 

Bet Natanas vėl nusprendė tylėti. 

— Sakiau jums, kad neprisimenu! 

Gudrichas suprato, kad nieko iš jo neišgaus. Šiaip ar taip, jo 
nenoras kalbėti buvo suprantamas. Po skendimo jis buvo taip 
arti mirties, išgyveno tokią nepaprastą patirtį, kad buvo visai 
normalu, jog nori sau pasilaikyti šios paslapties, šio stebuklingo 
išlikimo dalį. 

Kad nutrauktų tarp jų įsivyraujančią slegiančią tylą, Gudri- 
chas patapšnojo sau per skrandį ir beveik linksmai tarė: 

- Gerai, ką pasakytumėt dėl lengvo užkandžio? 


Susėdę prie stalo virtuvėje, abu vyrai baigė valgyti. Garetas 
gausiai įsidėjo kelis kartus, o Natanas beveik nelietė valgio. 

Po dvidešimties minučių nutrūko elektros srovė, ir kamba- 
rys paskendo tamsoje. Gudrichas ėmė kažką knebinėti elektros 
skaitiklyje, bet grįžęs atsiprašė, kad nebeturi saugiklių. Jie už- 
sidegė du audros žibintus, kurie skleidė po kambarį virpančią 
šviesą. 

Advokatas pasisuko į langą. Oras aiškiai nenorėjo nurimti. 
Vėjas dažnai ir staigiai keitė kryptį, atrodė, kad jis pučia iš visų 
pusių tuo pat metu. Visko buvo taip tirštai, kad pro lango stiklą 
beveik nieko nesimatė. Šiuo metu apie ėjimą į lauką nevertėjo 
net ir galvoti. 

Natanas papurtė galvą ir sumurmėjo tarsi pats sau: 

— Pranešėjai... 

(Gudrichas delsė kalbėti. Jis aiškiai suvokė, kokį emocinį su- 
krėtimą patyrė advokatas. 

— Jūs jau nebesate skeptiškas? — atsargiai paklausė jis. 

— Aš suglumęs. Ką jūs manote? Kad aš šokinėsiu iki lubų dėl 
to, kad esu artimiausias sąraše? 

Gudrichas nieko neatsakė. Beje, ką jis būtų galėjęs atsakyti? 

— Aš per jaunas mirti! - teigė Natanas, aiškiai suvokdamas, 
koks silpnas šis argumentas. 

— Niekas nebūna per jaunas mirti, - griežtai atsakė Gare- 
tas. - Mes mirštame numatytą valandą, tai viskas. 

— Aš nepasiruošęs, Garetai. 

Gydytojas atsiduso. 

— Retai kada Žmogus būni pasiruošęs, žinote. 

— Man reikia duoti daugiau laiko, - sušuko Natanas pakilda- 
mas nuo stalo. 

Gydytojas bandė jį sulaikyti. 

— Kur einate? 

— Aš čia šąlu. Grįžtu sušilti į svetainę. 

Jis susisupo į škotišką apklotą, kurį rado ant sofos, ir šlubčio- 
damas nuėjo sėstis prie židinio. 

Gydytojas prie jo prisidėjo po poros minučių. 

— Jums reikia šiek tiek tonizuojamojo, - tarė jis tiesdamas 
baltojo vyno taurę. 

Natanas išgėrė ją vienu mauku. Vynas buvo medaus ir ke- 
pintų migdolų skonio. 

— Tikiuosi, kad neketinate manęs nunuodyti. 

— Juokaujate, čia gerų metų soternas! 

Jis laikė butelį rankoje. Pasiėmęs taurę, atsisėdo šalia ad- 
vokato. 

Aukštos židinio liepsnos nušvietė kambarį tamsiai raudonai. 
Ant sienų keistai judėjo deformuoti dviejų vyrų šešėliai. 

— Ar neįmanoma derėtis? - paklausė Natanas su menka 
viltimi. 

— Nė negalvokite. 

— Net tiems, kurie gerai elgėsi? 

— Najau, nebūkite juokingas. 

Advokatas prisidegė cigaretę ir giliai užsitraukė. 

— Taigi pasakokite, Garetai. Sakykite viską, ką Žinote apie 
pranešėjus. Man atrodo, kad aš turiu teisę Žinoti. 

— Kas svarbiausia, jau jums paaiškinau. Aš galiu nujausti, 
kas netrukus mirs, bet neturiu kitų galių: nei visažinystės, nei 
ypatingos jėgos. 

— Jūs ne vienintelis toks, ar ne? 

— Teisingai, patirtis mane pamokė, kad yra kitų pranešėjų. 

— Savotiška brolija? 

— Jei norite. Pasaulis pilnas pranešėjų, bet mažai žmonių žino 
apie jų egzistavimą. 

— Man dar sunku jais patikėti. 

— Aš suprantu jus. 

— O kaipjūs vienas kitą atpažįstate? Na, tarpusavyje... 

— Nėra aiškių ženklų. Dažnai pakanka niekniekio. Persitari- 
mas keliais žodžiais, žvilgsnis... ir susiprantate. 

— Jūs mirtingi? 

Gudricho veidas įgavo apsimestinio siaubo išraišką. 

- Žinoma, kad taip, pranešėjai sensta ir miršta kaip ir visi. 
Taip į mane nežiūrėkite. Aš ne pusdievis. Aš tik žmogus, visai 
kaip ir jūs. 

Natanas leidosi vedamas savo smalsumo. 

— Bet jūs ne visada turėjote šią galią, ar ne? Jūs neturėjote jos, 
kai gydėte mane 1972 m. 

— Ne, bet tai, kad mūsų keliai susikirto, pažadino mano susi- 
domėjimą NDE ir slauga. 

— Ir kaip visa prasidėjo? Ar žmogus pabunda vieną rytą ir 
sako: „Na štai, aš esu pranešėjas“? 

Garetas liko dviprasmiškas: 

— Kai šitai įvyksta, jūs paprasčiausiai žinote. 

— Kas dar žino? Jūs buvote vedęs, Garetai. Ar jūsų šeimos 
nariaržino? 

- Niekas niekad neturi žinoti. Niekad. Ar jums patiktų gy- 
venti su žmogumi, turinčiu tokios rūšies galią? 

— Ar tai kažkas pasirenkama? 

— Būna dalykų, kurių sunku atsisakyti. Kai dėl pasirin- 
kimo... 

— Bet kaip verbuojami pranešėjai? Tokia bausmė ar atlygis? 

Gudricho veidas apsiniaukė, ir jis ilgai delsė. 

— Negaliu jums atsakyti, Natanai. 

— Ar galiu bent Žinoti, kodėl kai kurie žmonės turi teisę į pra- 
nešėją? 

— Tiesą sakant, pats nežinau. Žinote, mes savotiški socialiniai 
darbuotojai. Mes nesirenkame tų, su kuriais turime reikalų. 

- Ir... ar yra... kas nors po mirties? 

Gudrichas, pakilęs įdėti pliauskos į ugniakurą, atidžiai pa- 
žiūrėjo į Nataną ir pastebėjo kai ką jaudinamo. Keletą sekun- 
džių prisiminė mažą berniuką, kurį gydė prieš trisdešimt metų. 
Jis ir vėl norėtų jam pagelbėti. 

— Padėkite man, Garetai. 

— Apie gyvenimą po mirties nieko daugiau už jus nežinau. 
Visa tai priklauso tikėjimo sričiai. 

— Kodėl nepasakote aiškiau? Bent pripažinkite, kad aš teisus. 
Laikas mane spaudžia, ar ne? 

— Taip, laikas jus spaudžia. 

— Taigi ką man patariate? 

Gudrichas kaip negalios ženklą skėstelėjo rankomis. 

— Iš visko matyti, kad jūs vis dar mylite savo žmoną. Ką nors 
padarykite, kad ji tai žinotų. 

Bet Natanas nesutikdamas papurtė galvą. 

— Nemanau, kad tam tinkamas metas. Manau, kad mes dar 
nepasiruošę. 

— Nepasiruošę? Bet skubėkite, po galais! Kaip pats sakote, 
laikas suskaičiuotas. 

— Manau, jog nieko nebus, Garetai. Kuris laikas ji susitikinėja 
su kitu vyru. 

— Manau, kad ši kliūtis įveikiama tokiam Žmogui kaip jūs. 

— Aš ne supermenas. 

— Tikra tiesa, - pripažino gydytojas maloniai šypsodamasis. 
Paskui, trindamas antakius tarsi stengdamasis kažką prisimin- 
ti, pridūrė: 

— Kai ką prisimenu. 

— Aš jūsų klausau, - susidomėjęs tarė Natanas. 

— Iš jūsų skendimo laikų. Buvo antra ar trečia diena. Vieną 
popietę jūsų atėjo aplankyti Melorė. Jūs kietai miegojote, ir aš 
uždraudžiau jai žadinti jus. Jinai vis tiek valandą prabuvo šalia 
ir stebėjo jus miegantį. O išeidama pabučiavo jus. 

— Kaip jūs prisimenate? 

Audros žibinto šviesoje jis matė gydytojo akis spindint. 

— Nes tai buvo labai stipru. Ji ateidavo jūsų aplankyti kas- 
dien, - pridūrė jis susijaudinęs. 

Natanas, sušvelnėjęs nuo Gareto PE dabar, regis, 
grįžo į liūdnesnę tikrovę. 

— Gyvenimas nekuriamas ant kelių vaikystės prisiminimų, 
jūs gerai žinote. Mano santykiai su Melore visada buvo su- 
dėtingi. 

Gudrichas pakilo. 

— Taip būna daugeliui porų, - tarė jis vilkdamasis paltą. 

— Ei! Kurgi jūs išsiruošėte? 

— Grįžtu į Niujorką. 

— Vidury nakties? Tokiu oru? 

— Dar nelabai vėlu ir dėl eismo keliai turbūt dar neapsnigti, 
o taip tikrai nebus rytoj rytą. Beje, patariu ir jums taip daryti, jei 
nenorite likti čia užblokuotas visą savaitę. 

Akies mirksniu jis jau buvo tarpduryje. 

— Nepamirškite laiškų dėžutėje palikti rakto. 

Atsigręžęs į advokatą, Gudrichas dar pridūrė: 

— Uždariau Kadžą garaže, taigi geriau tą vietą aplenkite iš 
tolo. 


Likęs vienas, Natanas ilgam paniro į židinyje blėstančios 
ugnies kontempliaciją svarstydamas, kaip Gudrichui pavyks- 
ta išlaikyti šypseną, nors jo kasdienybė - būti toje liūdnoje ap- 
linkoje. 

Dar buvo šoko būsenos, tačiau tarė sau, kad ir jis turi nepa- 
siduoti. Jis visada grūmėsi. Dar nelabai žinojo kaip, bet pasy- 


vus neliks. 

Nes ėmė jausti neatidėtinumą. 
Visa ko neatidėtinumą. 


Elektros vis dar nebuvo. Natanas pasiėmė vieną iš audros ži- 
bintų, šlubuodamas viena koja užkopė laiptais ir pasiekė darbo 
kambarį, kur buvo medicininių dosjė archyvai. 

Šiame kambaryje buvo baisiai šalta, ir jo oda pašiurpo lyg 
žąsies. 

Natanas pastatė žibintą ant žemės. Jam susidarė įspūdis, kad 
yra morge, jog jį supa grėsmingi daugelio dešimčių mirusiųjų 
likimai. 

Jis čiupo audiokasetę ir Gudricho žurnalą, kur buvo aprašo- 
mas jo atvejis, ir įsikišo juos į kišenę. 

Prieš išeidamas nesivaržydamas peržiūrėjo likusias | lenty- 
nas, nelabai žinodamas, ko ieško. Tada pastebėjo, kad, be chro- 
nologiškai suskirstytų medicininių dosjė, buvo keletas kartoni- 
nių dėžių, ištisai skirtų atskiriems ligoniams. Dvi iš jų buvo su 
pavadinimu: 

Emilija Gudrich (1947-1976) 


Atidaręs pirmąją dėžę, išėmė aplanką, padėtą dokumentų 
krūvos viršuje. 

Ligos istorija buvo pirmosios Gareto žmonos. 

Parietęs po savimi kojas, jis atsisėdo ant grindų peržiūrėti, 
kas ten yra. | 

Ten buvo visa detali dokumentacija apie Hodžkino ligą, na- 
vikinį limfinės sistemos išvešėjimą, kuria sirgo Emilija. 

Kiti dokumentai reziumavo, kaip toji moteris kovojo su šia 
liga nuo jos diagnozavimo 1974 m. iki mirties po dvejų metų: 
medicininiai tyrimai, konsultacijos įvairiose ligoninėse, chemo- 
terapijos seansai... 

Atidaręs antrąją dėžę, rado storą tomą. 

Jis prinešė arčiau žibintą. Tai buvo albumas. Savotiškas in- 
tymus dienoraštis, prirašytas apvalia Gareto žmonos rašysena, 
tarsi dviejų paskutinių jos gyvenimo metų kronika. 

Jis buvo besileidžiąs į intymų Emilijos Gudrich pasaulį. Ar 
turėjo teisę ten brautis? Nėra nieko blogiau kaip noras skverbtis 
į privatų Žmonių gyvenimą, pamanė pats sau. Raustis Gudri- 
cho archyvuose buvo viena, tirti šios moters dienoraštį - visai 
kas kita. Jis užvertė albumą. 

Bet jį kankino noras žinoti. Smalsumas nebuvo liguistas - juk 
Emilija rašė apie paskutines savo gyvenimo dienas ir buvo pa- 
našioje padėtyje kaip ir jis. Galbūt yra dalykų, kurių jis galėtų 
iš jos pasimokyti? 

Galiausiai vėl atvertė albumą ir ėmė sklaidyti. 

Versdamas puslapius jis rado nuotraukų, piešinių, laikraščių 
straipsnių, džiovintų gėlių... 

Nebuvo nieko graudaus. Veikiau čia buvo dienoraštis, ku- 
pinas meniško jautrumo. Jis atidžiai perskaitė kelias pastabas, 
kuriose buvo kartojama viena ir ta pati mintis: artimos mirties 
suvokimas ragina gyventi kitaip, visiškai išragauti mums lie- 
kančias atokvėpio akimirkas, būti pasiruošus pražudyti save, 
kad galėtume dar šiek tiek pagyventi. 

Po viena nuotrauka, kur ji nufotografuota bėgiojanti, ji su- 
formulavo savotišką legendą: 

Aš bėgu taip greitai, kad mirtis niekados manęs nepavys. 

Viename puslapyje, rašytame chemoterapijos pradžioje, jinai 
lipnia juosta buvo priklijavusi kuokštą savo plaukų. 

Buvo ir klausimų. Vienas ypatingas, pasikartojantis keliuose 
puslapiuose: „Ar yra vieta, kur mes visi einame?“ 

Dienoraštis baigėsi viešnagės Prancūzijos pietuose aprašy- 
mu. Emilija pasiliko viešbučio čekį ir pašto atviruką, vaizduo- 
jantį pušyną, uolas ir saulę. Jis buvo parašytas 1976 m. birželį, 
keli mėnesiai prieš jos mirtį. 

Apačioje, dešinėje, buvo užrašyta: Antibų kyšulys. 

Šalia ji buvo priklijavusi du mažus vokelius: pirmajame buvo 
šviesaus smėlio, antrajame - sudžiovintų augalų. 

Jis prikišo voką prie nosies ir užuodė levandos kvapą, bet 
galbūt tai buvo jo vaizduotės vaisius. 

Prie paskutinio puslapio buvo prisegtas laiškas. Natanas iš- 
kart pažino Gudricho rašyseną. Jis buvo tarsi adresuotas žmo- 
nai, bet datuotas... 1977 m. Vieneri metai po jos mirties! 


Paaiškink man, Emilija, 

kaip įmanoma išgyventi mėnesį laimės Antibų kyšulyje, kai tu ži- 
nojai esanti pasmerkta? 

Kaip tu įstengei ir toliau būti graži ir linksma? Ir iš kur man ta 
drąsa nepalūžti? 

Mes praleidome beveik nerūpestingų akimirkų. Plaukiojome, žve- 
jojome ir kepėme žuvį barbekiu. Dažnai eidavome pasivaikščioti pa- 
plūdimiu vakaro gaivumoje. 

Matydamas, kaip tu bėgi per smėlį su maža vasaros suknele, vis 
dar vyliausi, kad mirtis tavęs pagailės, kad tu tapsi stebuklingai išgi- 
jusi, lyg šventoji Emilija, kurios atvejis suglumins viso pasaulio gy- 
dytojus. 


Vieną dieną terasoje buvau visu garsu paleidęs muziką: Bacho 
Goldbergo variacijas, kurių mes dažnai klausydavomės. Žiūrėjau į 
tave iš tolo ir norėjau verkti. Užuot apsiverkęs, nusišypsojau tau, 0 tu 
ėmei šokti. Pamojai man ranka, tuo ženklu kviesdama pas save, o kai 
priėjau, tu panorai, kad eitume paplaukioti. 

Tą dieną tavo lūpos buvo drėgnos ir sūrios, ir, apipildama mane 
bučiniais, tu man iš naujo atskleidei dangų, jūrą ir šiltą saulėje džiūs- 
tančių kūnų virpėjimą. 


Jau beveik metai, kai tu mane palikai. 
Man taip tavęs trūksta... 
Vakar buvo mano gimtadienis, bet man atrodo, jog nebeturiu 


amžiaus. 


Natanas pasklaidė dar kelis albumo lapus. Vėl aptiko Gudri- 
cho ranka rašytą tekstą. 
Ištrauka buvo labai niūri, aprašanti Emilijos agoniją. 

Dabar spalis. Tai jau galas. 

Emilija nebesikelia. 

Prieš tris dienas pagerėjimo akimirkomis ji paskutinį sykį grojo 
pianinu. Skarlačio sonatą su pakartotiniu pirštų kaitaliojimu dešinei 
rankai ir arpedžo akordais kairei rankai. 

Jos grojimo greitis dar kartą mane nustebino. Ji išmoko šią sonatą 
dar visai maža mergaitė. 

Kai nunešiau ją į lovą, ji man tarė: 

— Aš grojau tau. 


Kelias dienas siautė audros. Jūra atnešė ir išmetė ant kranto dide- 
lių kelmų. 


Emilija jau nebesikels. 
Įtaisiau jos lovą svetainėje, kur daug šviesos. 


Ji atkakliai teigia nenorinti gultis į ligoninę, ir gerai. Kasdien 
daktaras ateina jos apžiūrėti. Aš nepasitikiu savo medicininiais ver- 
tinimais. 

Ji kvėpuoja vis sunkiau ir sunkiau. Beveik nuolat turi karščio, dre- 
ba, sako, kad jai vis šalta, nors kūnas dega. 

Nors šildo radiatorius, kuriu ugnį ir židinyje. 

Be Emilijos ir jos daktaro, aš jau mėnesį su niekuo nekalbėjau. 

Žvelgiu į dangų ir vandenyną. Geriu daugiau, nei derėtų. Tai be- 
veik apgailėtina. Maniau esąs visai kitoks nei kiti, o skęstu alkoholyje 
kaip koks pirmas pasitaikęs. Maniau, jog alkoholis sušvelnins mano 
širdgėlą ir leis užmiršti tą pragarą. Viskas kaip tik priešingai. Alko- 
holis sužadina mano jausmus ir paaštrina jutimus. Taip elgdamasis 
Emilijai nepadėsiu. 


Ji nebekalba su manimi. Nebegali. 

Ką tik jai iškrito du dantys. 

Pasibaisėtina. 

Aš nemaniau, kad taip bus. Nebuvau pasiruošęs. Jau esu matęs 
mirštant daug žmonių. Mirtis yra mano amato dalis. Bet ką išgyvenu 
dabar, yra visai kas kita. 

Atsikimšau dar vieną butelį, iš geriausių rūšių, ir maukiu jį lyg 
pigų prastą vyną. 

Šiandien, proto prašviesėjimo akimirką, ji paprašė suleisti jai mor- 
fino dozę. „Tą“ morfino dozę, kurios aš bijojau, labai gerai žinodamas, 
kad anksčiau ar vėliau ji manęs jos paprašys. 

Pasakiau jos daktarui. Jis dėl to nekėlė triukšmo. 


Natanas užvertė tomą, sukrėstas to, ką perskaitė. 
Jis nusileido į svetainę, užgesino abu žibintus, užrakino du- 


ris ir išėjo į naktį. 


Ar yra vieta, kur mes visi einame? 


1/ 


Tuomet, kai išmokstame gyventi, 
būna jau per vėlu. 


ARAGONAS 


Aa sa VLE > 
—— ———— 12: 


Naktį jis važiavo apsnigtais keliais. 

Šis vakaras buvo didelis išmėginimas. Visi jo jausmai paniro 
melancholijos bangoje. Pamažu liūdesys virto nerimu su gąsdi- 
namu pojūčiu, kad jis nebekontroliuoja savo gyvenimo. 

Kartais šiuose tuščiuose keliuose jam susidarydavo įspūdis, 
kad jau nebepriklauso šiam pasauliui, tapęs savotiška šmėkla, 
klajojančia Naujosios Anglijos kaime. 

Ir kai pagalvoji, kad jis dažnai skųsdavosi savo gyvenimu: 
per daug darbo, per daug mokesčių, per daug suvaržymų... 

Dieve mano, koks jis buvo kvailas! Nebuvo nieko malones- 
nio užjo gyvenimą. Net liūdesio diena vis tiek buvo pragyventa 
diena. Dabar jis viską suprato. Gaila, kad nesuvokė anksčiau. 

Taip, bet tu ne pirmasis tai patiri, drauguži. Visa tai - dėl mirties: 
ji priverčia užduoti esminius klausimus, kai jau per vėlu. 

Jis beviltiškai nusišypsojo, paskui pažvelgė į mašinos veid- 
rodėlį. Jame atsispindėjo pasmerkto Žmogaus veidas. Ką iš tie- 
sų jis manė apie mirtį? 

Pirmyn, mano mažasis Natanai, meluoti nebėra kada. 

Pasakysiu tau, kas tada nutinka: nustoja plakti širdis, ir tiek. Žmo- 
gus tėra ląstelių rinkinys. Jo kūnas suyra žemėje arba sudega kremato- 
riumo ugnyje, ir baigta. Viskas. Kas lieka, tėra niekai. 

Štai ką jis iš tiesų galvojo pasinerdamas į naktį. 

Šaltis darėsi vis juntamesnis. Iš jo burnos sklido garai. Jis pa- 
suko šildymą iki galo ir mąstė toliau. 

O jei, nepaisant nieko, žmogus nėra tik jo kūniškas apvalkalas? Jei 
kas nors būtų dar? 

Paslaptis. 

Jei tikrai būtų atskira nuo kūno jėga? 

Siela. 

Kodėl gi ne, jei jau yra žmonių, gebančių numatyti mirtį. Jei 
kas nors būtų jam kalbėjęs apie pranešėjus prieš metus, jis būtų 
pasišaipęs. Ir vis dėlto šiandien jis nebeabejojo jų tikrumu. 

Bet net pripažįstant, kad yra energija, paliekanti kūną po 
mirties, kokiu keliu ji pasuka? Ir kur eina? Į „kitą pasaulį“, prie 
kurio jis manė priartėjęs būdamas vaikas? 

Toji artimos mirties patirtis neabejotinai atvedė jį prie kaž- 
kokio slenksčio. Tada mirtis atrodė pavojingai švelni, tokia pa- 
traukli tarsi anestezijos sukeltas dirbtinis miegas. Jis jautėsi taip 
gerai. Tad kodėl grįžo? Jis pasistengė nuvyti šį prisiminimą. 
Natanas neaiškiai suvokė, kad vis dar nepasirengęs drąsiai su- 
tikti šį savo gyvenimo epizodą. 

Dabar jį savo glėbyje gniaužė nerimas. Daug būtų davęs, kad 
turėtų teisę dalyvauti žaidime dar kiek laiko. Net kelias dienas, 
net kelias valandas. 

Kuo labiau artinosi prie miesto, tuo tankesnis darėsi eismas. 
Netrukus skydas paskelbė, kad arti Niujorkas, ir po valandos 
jis grįžo namo. 

Jis perėjo San Remo vestibiulį, tokį elegantišką, su prislopinta 
šviesa ir senovinio stiliaus dekoracijomis. Iš tolo pamatė Peterį, 
ištikimai liekantį savo poste, besikalbantį su sena namo gyven- 
toja. Laukdamas lifto, jis nugirdo kelias pokalbio nuotrupas. 

— Labanakt, ponia Ficdžerald, ir gerų švenčių. 

— Gerų švenčių ir jums, Peteri. Pabučiuokite Melisą ir vaikus. 

Melisą ir vaikus? 

Natanas net nežinojo, kad Peteris turi vaikų. Jis niekad ne- 
skyrė laiko su juo apie tai pakalbėti. Štai kas jo gyvenime nebu- 
vo sklandu: jis neskyrė pakankamai dėmesio kitiems. Atmintyje 
iškilo viena frazė, kurią dažnai kartojo Melorė: „Rūpintis kitais 
reiškia rūpintis savimi.“ 


150 GUILLAUME MUSSO 


Natanas uždarė savo buto duris. 

Jam prireikė beveik dviejų valandų, kol pasiekė Manheteną, 
ir jis buvo pervargęs. Vairuoti teko pragariškomis sąlygomis, 
nes ant kelių kaupėsi sniegas, o vietomis jis buvo suledėjęs. Jau 
nekalbant apie jo žaizdą pėdoje ir blauzdoje, kurią dabar bai- 
siai skaudėjo. 

Kelias pastarąsias dienas jis buvo dėmesingesnis fiziniam 
skausmui, dažnai klausdamas savęs, kaip jo kūnas reaguos į 
mirties priartėjimą. Ar galas bus švelnus, ar veikiau smurtinis? 
Hm... Verčiau pernelyg neguosti savęs iliuzijomis atsižvelgiant 
į tai, kaip mirė Kandisė ir Kevinas. 

Jis nušlubčiojo iki vaistų spintelės, prarijo dvi tabletes aspiri- 
no, kad numalšintų skausmą, ir išsidrėbė fotelyje. Šalimais ant 
lentynos neįkainojamas bonsas buvo netenkąs lapų. 

Jis niekad nemokėjo prižiūrėti šio mažo medelio - Melorės 
dovanos. Veltui jį apkarpinėjo ir reguliariai apipurkšdavo van- 
deniu - niekas nepadėjo: kasdien medelis vis labiau gelto ir ne- 
permaldaujamai metė lapus. 

Be abejo, jam trūko ir jo Žmonos sumanumo visiems tokiems 
mažmožiams, kurie daro gyvenimą malonesnį. 

Jis užsimerkė. 

Viskas vyko taip greitai. Jam atrodė, kad teisininko diplomą 
gavo užvakar, o pirmąkart tapo tėvu vakar. Ir jam jau reikėjo 
ruoštis išnykti? Ne, tai buvo neįmanoma. 

J; kamavo dar viena mintis. Jis įsivaizdavo, kaip Vincė Tai- 
leris spaudžia savo lūpas prie Melorės lūpų, glosto jai plaukus, 
lėtai ją nurengia prieš imant mylėtis. 

Viešpatie, kaip bjauru! Vincė tebuvo lėkštas stuobrys be 
lašo subtilumo ar kritiško vertinimo. Melorė tikrai nusipelnė 
geresnio. 

Jis skausmingai pramerkė vieną akį, ir jo žvilgsnis krito ant 
beveik visiškai balto paveikslo, kurį per vidurį drėskė tamsi su- 
rūdijusio plieno spalvos dėmė. Vienas iš jo žmonos tapytų pa- 
veikslų, kurį jis labai mėgo, nors tikrai jo nesuprato. 

Jis stvėrė distancinio valdymo pultelį ir ėmė naršyti po te- 
levizijos kanalus: dar vienas Nasdako kritimas; Ozio Ozborno 
klipas; Hilarė Klinton Deivido Letermano laidoje; sudarkytas 
Tonio Soprano su vonios peniuaru veidas; dokumentinis filmas 
apie Sadamą; protestantų kunigo pamokslas; ir galiausiai Loren 
Bakal filme Nerimo vartai, žadanti Bogartui: „Jei tau reikės ma- 
nęs, švilptelėk.“ 

Jis ketino kiek ilgiau pažiūrėti šį kanalą, bet pastebėjo, kad 
mirksi jo atsakiklis. Per jėgą atsikėlė ir nuspaudė aparato myg- 
tuką. Iškart visame bute suskambo džiugus Bonės balsas: 

„Labas, tėti, tai aš. Ar viskas gerai? 

Žinai, šiandien mokykloje mokėmės apie banginius. Taigi 
norėjau tavęs paklausti: ar galėsime kitą pavasarį nuvykti pa- 
žiūrėti banginių migracijos ant Stelvegono pylimo? Mama man 
sakė, kad tu seniau buvai ją ten nuvežęs ir kad buvo puiku. No- 
rėčiau ir aš ten nuvykti. Nepamiršk, kad vėliau aš noriu tapti 
veterinare ir tai gali man padėti. 

Gerai, iki. Per teliką rodo Simpsonus. Bučkis.“ 


Natanas prisiminė tą iškylą. Nuo pavasario pradžios iki spa- 
lio vidurio banginiai iš Karibų per Maino įlanką plaukia Gren- 
landijos link. Reginys tikrai vertas kelionės. Žinoma, reikia, kad 
Bonė tai pamatytų. 

Bet turbūt ją ten nuveš ne jis: balandis dar buvo toli, o kažku- 
rioje visatos dalyje kažkas nusprendė, kad Natano Del Amiko 
gyvenime nebus artimiausio pavasario.. 


Taigi jis leido mintims grįžti į 1994 m. gegužę, į vėsią, bet 
saulėtą pavakarę Masačusetso pakrantėje. 

Su Melore jiedu sėdėjo išsinuomotos valties priekyje. Jie 
buvo išmetę inkarą kaip tik virš didžiulio smėlio sluoksnio po 
vandeniu tarp Kodo kyšulio ir Anos kyšulio. 

Jis sėdėjo tiesiog už jos, smakrą padėjęs jai ant peties. Abu 
žvalgė ramų jūros horizontą. 

Staiga Melorė parodė vietą jūroje. 

Iš vandenyno gelmės iškilo apie penkiolikos banginių guo- 
tas, triukšmingai švirkščiantis kelių metrų aukščio čiurkšles į 
puikų fejerverką. 

Greitai jų galvos ir nemaža nugarų dalis išniro netoli valties. 
Penkiasdešimties tonų gigantai beveik lietė laivelį tyliai cypau- 
dami. Melorė atsisuko į juos šypsodamasi, plačiai atsimerkusi. 
Jie suvokė, kad išgyvena išskirtinę akimirką. 

Netrukus banginiai pasinėrė paskutinį kartą. Be galo grakš- 
čiai jie labai aukštai iškėlė uodegas su dvigubu plaukmeniu ir 
išnyko vandenyne, vis šaižiai sušvilpdami, bet vis silpniau ir 
silpniau. 

Paskui nebeliko nieko, išskyrus jūrinius paukščius, kurie vėl 
raižė dangų, kad atgautų valdžią savo teritorijoje. 

Grįžtant atgal, valties savininkas senas Provincetauno žvejys 
papasakojo jiems keistą istoriją. 

Prieš penkerius metus paplūdimyje buvo rasti du maži kup- 
rotieji banginiai, kurie užplaukė ant seklumos. 

Didesnysis, patinas, buvo sužeistas, ir iš kairės ausies smar- 
kiai kraujavo. Kitas atrodė visai sveikas. Toje vietovėje potvyniai 
buvo labai smarkūs ir atrodė, kad banginiai, jeigu norėtų, galėtų 
bet kada pasiekti atvirą jūrą. Taigi keturiasdešimt aštuonias va- 
landas jūros pasienio sargyba stengėsi išgelbėti sveikąjį gyvūną 
tempdama jį į atvirą jūrą mažomis valtelėmis ir virvėmis. 

Bet kaskart, kai patelė vėl patekdavo į vandenį, ji sudejuoda- 
vo ir tuoj pat prisidėdavo prie savo draugo ant kranto, nenorė- 
dama su juo skirtis, tarsi sudarydama jam apsauginę tvirtovę. 

Galiausiai trečios dienos rytą patinas nugaišo, ir Žmonės 
paskutinį kartą pabandė išgyvenusį banginį grąžinti į vandenį. 
Šįsyk ji nesistengė vėl mestis ant paplūdimio, bet liko visai prie 
kranto, be paliovos plaukdama ratais ir skleisdama tokius ilgus 
ir nykius švilpesius, kad jie gąsdino ant kranto vaikščiojančius 
poilsiautojus. 

Tai truko ilgai, paskui laidojimo apeigos pasibaigė, taip pat 
staiga, kaip ir prasidėjo, banginis lėtai vėl užplaukė ant smėlio, 
kur netrukus irgi nugaišo. 

— Nuostabu, kad tie padarai gali būti taip prisirišę vienas 
prie kito, - tarė Žvejys prisidegdamas cigaretę. 

— Tiesiog kvaila, - nedvejodamas nutarė Natanas. 

— Visai ne, - pareiškė Melorė po trumpos tylos. 

— Ką tu nori pasakyti? 

Ji pasilenkė į priekį ir sukuždėjo jam į ausį: 

— Jei tu būtum pasmerktas, aš irgi išplaukčiau į krantą šalia 
tavęs. 

Jis atsigręžė ir pabučiavo ją. 

— Aš labai tikiuosi, kad to nereikės, - atsakė jis uždėdamas 
rankas jai ant pilvo. 

Ji buvo jau šeštas mėnuo nėščia. 


Natanas pašoko. 

Ką aš čia veikiu visai vienas, suglebęs ant šios sofos, gromuliuoda- 
mas praeitį, užuot buvęs su savo žmona ir savo dukra? 

Radijo žadintuvas rodė 2-ą val. 14 min., bet dėl laiko skirtu- 
mo Kalifornijoje buvo tik kiek vėliau nei vienuolikta vakaro. 

Jis pakėlė telefono ragelį ir paspaudė mygtuką, surinkto pir- 
mą atmintyje įrašytą numerį. 

Po kelių signalų išvargęs balsas atsiliepė: 

— Taip? 

— Labas vakaras, Melore. Tikiuosi, kad tavęs nepažadinau? 

— Kodėl skambini taip vėlai? Kas atsitiko? 

— Nieko rimto. 

— Tad ko gi nori? - šiurkščiai paklausė ji. 

— Galbūt mažiau agresyvumo tavo žodžiuose. 

Ji ignoravo pastabą, bet pakartojo šįkart nuvargusiai: 

— Ko tu nori, Natanai? 

— Perspėti tave, kad ketinu atvykti pasiimti Bonės nuo ry- 
tojaus. 

— Ką? Tu kalbi nerimtai! 

— Leisk man paaiškinti... 

— Nėra ko aiškinti, - supyko ji, - Bonė iki savaitės pabaigos 
turi eiti į mokyklą! 


154 GUILLAUME MUSSO 


Jis atsiduso. 

— Kelias dienas ji gali praleisti. Nebus nieko baisaus... 

Ji neleido baigti: 

— Ar galiu Žinoti, kokia proga tu nori paankstinti savo atvy- 
kimą? 

Aš greit mirsiu, brangioji. 

— Aš paėmiau kelias dienas atostogų ir man reikia susitikti 
su Bone. 

— Mes sutarėme dėl taisyklių. 

— Teisingai, bet ji ir mano dukra, - tarė jis balsu, išduodančiu 
sumišimą. - Primenu tau, kad mudu abu ją auginame. 

- Žinau, - sutiko ji kiek nurimdama. 

— Jei manęs prašytum tu, aš nekelčiau tokio triukšmo. 

Ji nieko neatsakė, bet jis girdėjo ją kvėpuojant kitame linijos 
gale. Staiga jam šovė kompromisinė mintis. 

— Ar tavo tėvai tebėra Berkšire? 

— Taip. Jie ketina ten praleisti šventes. 

— Klausyk, jei tu man leidi atvykti pasiimti Bonės nuo rytdie- 
nos, aš pasiruošęs nuvežti ją praleisti porą dienų su jais. 

Ji padvejojo, paskui nepatikliai paklausė: 

— Tu taip padarysi? 

— Jei reikia, taip. 

— Tikra tiesa, ji jau seniai nemačiusi savo senelių, - pripažino 
Melorė. 

— Taigi sutariam? 

— Aš nieko nežinau. Leisk man dar pagalvoti. 

Ji buvo bepadedanti ragelį. 

Kadangi nebepakentė tų konfliktinių pokalbių, jis ryžosi už- 
duoti jai klausimą, kuris jam seniai nedavė ramybės. 

— Ar tu atsimeni tuos laikus, kai mes pasakodavomės viską? 

Ji buvo nustebinta. Jis greitai pratęsė: 

— Laikus, kai eidavome gatve visada susikibę už rankų, kai 
skambindavomės po triskart per dieną į darbą, kai ištisas valan- 
das kalbėdavomės... 

— Kam visa prisiminti? 

— Nes aš apie tai galvoju kasdien. 

— Nežinau, ar dabar geriausias laikas taip kalbėti, - tarė ji pa- 
vargusiu tonu. 

— Kartais man atrodo, kad tu viską pamiršai. Tu negali per- 
braukti to, ką išgyvenome drauge. 

— Aš taip nė nedarau. 

Jos balso intonacija beveik nepastebimai pasikeitė. 

— Klausyk... Įsivaizduok, kad kas nors atsitinka... kad mane 
rytoj partrenkia automobilis. Paskutinis vaizdas apie mus tau 
bus padalytos poros vaizdas. 

Liūdnai ji atsakė: 

— Mes tokie ir esam, Natanai. 

— Mes išsiskyrėme supykę ir įsikarščiavę. Manau, kad tu 
daug metų priekaištausi sau ir kad tau dėl to bus sunku gy- 
venti. 

Jinai pratrūko. 

— Aš tau pranešu, jog tavo kaltė, jei... 

Bet jausdama, kad į gerklę kyla rauda, ji nebaigė sakinio ir 
padėjo ragelį. 


Melorė prarijo ašaras, kad neparodytų jų dukrai, paskui nu- 
ėjo atsisėsti ant egzotiško medžio laiptų pakopų. 

Popierine nosine ji nusišluostė paraudusias akis. Pakėlus 
galvą, ją sutrikdė vaizdas, kurį atspindėjo didysis vestibiulio 
veidrodis. 

Po sūnaus mirties ji smarkiai sulyso, ir dingo visas gyvenimo 
džiaugsmas. Ji vėl vaikščiojo tokia šalta eisena, su kuria kovojo 
visą gyvenimą. Dar būdama mergina, ji negalėjo pakęsti savęs, 
panašios į Greisę Keli: tas ledinis atokumas, ta tobula laikysena, 
kurią kartais pasirinkdavo jos išsilavinimą įgijusios moterys. Ji 
nenorėjo būti neprieinama; priešingai, ji norėjo būti pasinėrusi 
į pasaulį, atvira kitiems. Todėl dažniausiai ji nešiojo džinsus bei 
plačius ir patogius megztinius. Iš tiesų jau šimtą metų nebuvo 


apsivilkusi kostiumėlio. 

Ji atsikėlė, užgesino visas kambario lempas, paskui uždegė 
kelias žvakes ir lazdelę smilkalų. 

Daugelio Žmonių akyse ji atrodė santūri ir darniai su visais 
sugyvenanti. Tačiau joje buvo gležnumo, kuris atėjo iš paaug- 
lystės, kai ji kelis kartus iškentė anoreksijos priepuolius. 

Ilgai ji manė galutinai jos atsikračiusi... iki Seano mirties. 

Tragedija įvyko prieš trejus metus, bet skausmas vis tebebu- 
vo toks pat aštrus. Melorę graužė iracionalus įsitikinimas, kad 
viskas būtų buvę kitaip, jei tą garsiąją naktį ji būtų buvusi šalia. 
Nepraeidavo nė dienos, kad ji mintimis neatsigręžtų į pirmuo- 
sius savo sūnaus gyvenimo mėnesius. Ar buvo kažkas, ko ji ne- 
pamatė? Gal ji nepastebėjo kažkokio požymio, ženklo? 

Būdama vaikas, po to, kai vos nenuskendo ežere, ji ėmė pa- 
niškai bijoti mirti. Niekad ji negalėjo įsivaizduoti, kad gali būti 
kas nors blogesnio nei jos pačios mirtis. Bet tapusi motina su- 
prato, kad pats Žžiauriausias išbandymas būtų išgyventi mirtį 
būtybės, kurią pati pagimdė. Taigi jai teko įsitikinti: taip, yra 
kur kas blogesnių dalykų, nei mirti pačiai. 

Žinoma, ji kažkur skaitė, kad XVIII amžiuje 9096 vaikų ne- 
sulaukdavo nė trejų metų. Bet taip buvo kadaise, epochoje, kai 
mirtis buvo visur ir kai žmonės buvo labiau pasirengę priimti 
savo artimųjų baigtį. Kai dėl jos, gyvenimas sustojo daugeliui 
ilgų ir baisių mėnesių. Visiškai išsimušusi iš vėžių, ji buvo pra- 
radusi visus savo orientyrus. 

Seano mirtis visada bus didžioji jos gyvenimo drama, bet 
didžiausias nusivylimas buvo jos santuokos nesėkmė. Kai jie 
drauge įsikraustė į naują butą universiteto laikais, ji visuomet 
tikėjo, kad ji visus rytus pabus šalia Natano iki kol vienas iš jų 
užges. Tačiau ji bejėgiškai dalyvavo jų poros žlugime. Įsitikinu- 
Si, jog turi išpirkti kažkokią kaltę, ji be kovos priėmė savo vyro 
nutolimą. 

Pirmąkart gyvenime ji pasijuto jam svetima, ir jie nebemo- 
kėjo bendrauti. Tuomet, kai jai labiausiai reikėjo jo pagalbos, jis 
dar labiau įniko į savo profesinį gyvenimą, oji užsisklendė savo 
sielvarte. 

Kad atsilaikytų ir išsikapstytų iš depresijos, galiausiai ji pa- 
sinėrė į visuomeninę veiklą. Pastaraisiais mėnesiais ji prisidėjo 
kuriant interneto svetainę vienai nevyriausybinei humanitarinei 
organizacijai, kovojančiai už etikos laikymąsi verslo praktikoje. 
Jos užduotis buvo suskirstyti multinacionalines kompanijas pa- 
gal darbo įstatymų ir aplinkos kriterijus. Organizacija stengėsi 
mobilizuoti vartotojų bendrijas boikotuoti firmas, įdarbinančias 
vaikus ar negerbiančias galiojančių įstatymų. 

Ir jos įsipareigojimas tuo neapsiribojo. Reikėjo tiek daug ką 
nuveikti! Ji gyveno turtingame San Diego kvartale La Džoloje, 
bet miestelis nebuvo salelė, visiškai apsaugota nuo skurdo. Už 
apgaulingo paplūdimių ir pakrantės pastatų blizgesio nema- 
ža gyventojų dalis stūmė dienas beveik be išteklių, kartais be 
namų. Triskart per savaitę ji vykdavo į benamių centrą. Nors šis 
darbas buvo nelengvas, čia ji bent jautėsi naudinga, ypač šiuo 
metų laiku, kai pusė miesto užtvindė prekybos centrus, kad iš- 
švaistytų savo dolerius nereikalingiems pirkiniams. Ilgainiui ji 
ėmė nebepakęsti viso to spaudimo vartoti, kuris jau seniai buvo 
iškreipęs tikrąją Kalėdų prasmę. 

Vienu metu ji norėjo, kad jos vyras su ja įsitrauktų į protesto 
judėjimus. Natanas buvo puikus advokatas, jis galėtų panau- 
doti savo gebėjimus tarnauti idealui. Bet taip neatsitiko. Jiems 
to tikrai nesuvokiant, jų pora ėmė savotiškai nebesutarti, nors 
kiekvienas iš jų norėjo žengti žingsnį kito link. Melorė visada 
gyveno toli nuo madingo turtuolių pasaulio, retai lankydamasi 
aplinkoje, iš kurios buvo kilusi. Žinia, skirta jos vyrui, buvo aiš- 
ki: „Manęs netrikdo, kad tu kuklios kilmės.“ 

Jis, priešingai, norėjo jai įrodyti, kad ji ištekėjo ne už skur- 
džiaus, kad jis geba kopti socialinių kopėčių skersiniais ir su- 
teikti šeimai patogų pragyvenimą. 

Abu manė žengią žingsnį vienas kito link, bet jie nesusitiko. 

Natanui gyvenimas buvo nuolatinė kova, kur reikėjo vis 
aukščiau kelti kartelę profesinės sėkmės požiūriu, kad įrody- 


tų... ji nelabai žinojo ką. 

Nors ji šimtą kartų jam aiškino, kad nenorėjo ištekėti už su- 
permeno, bet veltui: jis nuolat manė turįs padaryti daugiau, tar- 
si bijotų ją nuvilti, ir nuo pat pradžių tai ją tik erzino. 


Nieko nepaisant, ji vis dar buvo jį įsimylėjusi. Kaip dainuo- 
jama, crazy about hi“. 
Ji užsimerkė. Praeities vaizdai sekė mintyse vienas paskui 


kitą lyg, kino filme. 


* Ėjo dėl jo iš proto. (Angl.) 


Būni jaunas tik vieną kartą, 


bet atsimeni tai visą gyvenimą. 


DraLocas Iš BARIO LEVINSONO EILMO 
LiBERTY HEIGHTS 


1972 m. 
Nantuketas, vasaros pradžia 


Jai aštuoneri. Tai jų pirmasis susitikimas. 

Išvakarėse ji atvyko iš Bostono. Šįryt ji vaikščioja po didįjį 
šeimos sodą. Ji vilki medvilninę suknelę, gerokai dengiančią ke- 
lius, kurios ji nemėgsta. Kai taip karšta, jai labiau patiktų dėvėti 
šortus ir polo marškinėlius, bet motina visada liepia jai rengtis 
kaip pavyzdingai mergaitei. | 

Kelis kartus ji matė berniuką gražiais juodais plaukais, kuris 
nedrįsta su ja kalbėtis ir pabėga, vos jinai prie jo prisiartina. 

Susidomėjusi ji pasiteiravo apie jį motinos, o ši prisakė jai 
nekreipti į jį dėmesio: tai „tik“ namų tvarkyti ateinančios mo- 
ters sūnus. 

Popiet ji vėl sutinka jį paplūdimyje. Jis pramogauja su aitva- 
ru, kurį pats pasidirbo iš bambuko stiebų ir vieno Žvejo duotos 
burės skiautės. Kad turėtų už ko nusitverti ir valdytų aitvarą, 
jam buvo atėjusi mintis prie virvelės pririšti žiedą nuo senos 
užuolaidos strypo. 

Nors ir namie darytas, prietaisas jau sklando labai aukštai 
danguje. 

Melorė irgi atsinešė savo aitvarą, įmantrų modelį, kurį jai 
nupirko didelėje Bostono žaislų parduotuvėje. 

Tačiau jos mechanizmas nekyla. Ji visaip stengiasi, laksto 
kiek įkabindama į visas puses, bet aitvaras neišvengiamai nu- 
krinta ant smėlio. 

Nors berniukas dedasi nežiūrįs į ją, Melorė gerai žino, kad iš 
tikrųjų jis dažnai į ją žvalgosi. 

Bet ji nenusimena ir bando dar kartą. Nelaimei, puikusis jos 
žaislas žlegteli į vandenį. Dabar jo medžiaga sušlapusi ir smėlė- 
ta. Akyse jai renkasi ašaros. 

Jis prieina prie jos ir imasi iniciatyvos - užneria savo aitva- 
ro žiedą jai ant riešo. Paaiškina jai, kad reikia atsistoti nugara į 
vėją, paskui padeda jai pamažu atleisti virvelę. Taip jos aitvaras 
labai greitai pakyla į dangų. 

Ji šūkauja iš džiaugsmo. Jos akys spindi, ir ji daug juokiasi. 

Vėliau, norėdamas pademonstruoti savo Žinias, jis pasako 
jai, kad, kinų manymu, aitvaras turi galią pritraukti laimę. Kad 
neliktų skolinga, ji sako jam, kad Bendžaminas Franklinas jį 
naudojo tirdamas žaibą ir išrasdamas perkūnsargį (jinai tai per- 
skaitė ant kartoninės žaislo dėžės). 

Paskui labai didžiuodamasis jis parodo jai savo aitvarą iš ar- 
čiau, kad ji pasigrožėtų keistu žvėrimi, jo nupieštu ant audinio. 

— Aš jį nupiešiau. 

— Ar tai vėžlys? 

— Ne, drakonas, - atsakė jis kiek sutrikęs. 

Vėl mergaitę suima juoko priepuolis. Ši gera nuotaika pa- 
sirodo užkrečiama, ir greitai su bangų ošimu susimaišo abiejų 
vaikų juokas. 

Kiek tolėliau pastatytas ant smėlio tranzistorius groja Karo- 
lės King You've Got a Friend, vieną iš tos vasaros šlagerių. 

Dabar ji įsižiūri atidžiau ir pamano, kad jis dailiausias ber- 
niukas, kokį ji yra mačiusi. 

Jis iškilmingai prisistato: 

— Aš vadinuosi Natanas. 

Ji atsako ne mažiau oriai: 

— Mano vardas Melorė. 


1972 m. ruduo 
Nantuketas 


— Natai! 

Jis vis išspjauna ežero vandenį, kuris tvindo jai burną. Pa- 
ralyžiuotai šalčio, jai vis sunkiau ir sunkiau kvėpuoti. Dusyk 
ji žūtbūtinai tiesė rankas vildamasi sugriebti šaką, bet krantas 
buvo per aukštas. 

Dusdama, kupina siaubo, ji jaučia, kad tuoj nuskęs. Bet Na- 
tanas plaukia jos kryptimi. Ji supranta, kad jis - paskutinis jos 
šansas. 

— Laikykis manęs, nebijok. 

Išsekusi ji įsikabina į jį lyg į gelbėjimosi ratą. Staiga ji pajun- 
ta, jog yra sviedžiama į viršų, ir jai vos pavyksta nustverti už 
žolės kuokšto, paskui ir užsiropšti ant kranto. 

Ji išgelbėta. 

Dar nė neatgavusi kvapo ji atsigręžia, bet jo čia jau nėra. 

— Natanai! 

Visiškai paklaikusi, ašarų pilnomis akimis ji iš visų jėgų 
šaukia: 

— Natanai! Natanai! 

Bet jis neiškyla į paviršių. Ji sumeta labai greitai. Jai reikia 
kažką daryti. 

Permirkusi nuo galvos iki kojų, drebanti nuo šalčio, pamėlu- 
siomis lūpomis ji puola pranešti kokiam nors suaugusiajam. 

Skuosk greitai, Melore! 


1977 m. liepos 13 d. 
Nantuketas 


Jiems po trylika. 

Jie važinėjosi dviračiais ir leidosi dviračių taku, vedančiu į 
Surfside Beach, didžiausią salos paplūdimį. 

Oras ima niauktis, o ant bangų randasi putos. Tačiau nė aki- 
mirkos jie neabejoja, kad maudysis. Priešingai, ilgai lieka van- 
denyje ir plaukioja iki išsekimo. 

Išlipa tik tada, kai bangos ima darytis pavojingos. Vėjas pu- 
čia stipriai. Melorė dreba. Jie atsinešė tik vieną rankšluostį. Na- 
tanas šluosto jai plaukus ir nugarą, oji kalena dantimis. 

Lietus stambiais lašais išvarpo smėlį, ir per kelias minutes 
paplūdimys ištuštėja. Dabar lietuje ir vėjyje - tik jiedu. 

Jis pirmasis atsistoja ir padeda jai atsikelti. Staiga jis palenkia 
galvą prie jos. Instinktyviai Melorė pakelia akis ir pasistiebia 
ant pirštų galų. Jis apkabina ją per liemenį. Ji apsiveja rankomis 
jam apie kaklą. Akimirką, kai jų lūpos susitinka, ją perbėga ne- 
pažįstamas drebulys. Ant jo lūpų ji pajunta jūros druską. 

Tai pirmasis labai švelnus bučinys, kuris tęsiasi tol, kol susi- 
duria jų dantys. 


1982 m. rugpjūčio 6 d. 
Bofortas, Šiaurės Karolina 


Jai aštuoniolika. 

Šią vasarą ji išvykusi toli nuo namų, dirba vasaros sto- 
vykloje. 

Dabar aštunta vakaro. Ji išėjusi pasivaikščioti mažame uos- 
te, kur greta jachtų stovi žvejų valtys. Oranžinė saulė leidžiasi 
horizonto link, ir dangus suliepsnoja. Iš tolo atrodo, kad laivai 
plūduriuoja ant išsilydžiusios lavos. 

Bet jai šis vakaras liūdnas. Leisdamasi liūliuojama bangų 
pliuškenimo į pylimą, ji apmąsto kelių pastarųjų mėnesių su- 
vestinę. 

Jos pirmieji universiteto metai buvo nenusisekę. Ne tiek 
mokymosi prasme, bet veikiau dėl jos sveikatos ir meilės: ji 
dukart apsigavo susidėdama su lengvabūdžiais tipais, ir ji ne- 
turi nė vienos tikros draugės. Perskaitė daug knygų, domisi 
aktualijomis ir aplinkine tikrove, bet jos galvoje tarsi viešpata- 
vo chaosas. 

Ilgainiui ji pamažėle užsisklendė, o juk buvo tokia atvira 
kitiems. Nejučia ji ėmė mažiau ir maitintis, praleisdama pus- 
ryčius, priešpiečius ir vis mažiau valgydama per pagrindinius 
valgymus. Lyg ir neblogesnis už kitus būdas kompensuoti ne- 
tvarką galvoje, sukuriant tarsi tuštumą kūne. Bet dėl tokio žai- 

dimo su ugnimi galiausiai pilnoje auditorijoje per paskaitą ji 
nualpo, ir universitetas turėjo iškviesti gydytoją. 

Paskutiniu metu jai kiek geriau, bet ji gerai Žino, jog tai gali 
vėl pasikartoti. 

Greitai jau treji metai, kai ji nieko negirdi apie Nataną. Nuo 
tada, kai Eleonora Del Amiko nebedirba jos tėvams, ji su juo 
nebebuvo susitikusi. 

Iš pradžių jie rašė vienas kitam ilgus laiškus, paskui nesima- 
tymas įveikė jų švelnius jausmus. 

Tačiau ji niekad jo nepamiršo. Jis visada buvo su ja, kažkur 
jos atminties kertelėje. 

Šį vakarą ji svarsto, kuo jis tapo. Ar jis tebegyvena Niujorke? 
Ar jam pavyko įstoti į prestižinį universitetą, kaip kad ketino? 
Ar jis norėtų su ja susitikti? 

Ji tebežingsniuoja palei molą, bet vis greičiau ir greičiau. 
Staiga pajunta neatidėliotiną poreikį pasikalbėti su juo. Čia, šį 
vakarą, dabar. 

Ji nuskuba prie viešojo telefono, susisiekia su informacija, 
kuri duoda jos ieškomą numerį. 

Paskui skambutis naktį. 

Kad tik atsakytų jis. 

— Alio? 

Jis. 

Jie ilgai kalbasi. Jis pasisako, kad aną vasarą kelis kartus mė- 
gino su ja susiekti. „Ar tėvai tau nesakė, kad skambinau?“ Ji 
jaučia, kad niekas iš esmės nepasikeitę ir kad jie vis dar supran- 
ta vienas kitą, tarsi būtų matęsi išvakarėse. 

Galiausiai jie susitarė susitikti mėnesio pabaigoje. 

Ji padeda ragelį. Uoste saulė buvo visiškai išnykusi. 

Lengvu žingsniu ji pasuka į stovyklą. Ji jau kita moteris. Šir- 
dies dūžiai aidi net galvoje. 

Natanai... Natanai... Natanai... 


164 GUILLAUME MUSSO 


1982 m. rugpjūčio 28 d. 
Seaside Heights, Niu Džersis 
Antra valanda ryto 


Jūros pakrantėje vis dar mirkčiojo elektros lempučių girlian- 
dos, nors mugės stendus jau uždarinėjo. Maišėsi kepsnių ir cuk- 
rinių pyragaičių bei karamelinių obuolių kvapai. Prie didžiojo 
rato milžiniški stiprintuvai jau šimtąjį kartą griaudėjo Džo Ko- 
kerio Up Where We Belong. 

Melorė pastato savo automobilį atviroje mašinų aikštelėje. 

Ji atvyko laukti jo. Natanas rado darbą šiame mažame kuror- 
te už valandos kelio nuo Manheteno. Už kelis dolerius jis dirba 
prie vieno iš gausių šaldyto kremo prekystalių, kurie rikiuojasi 
palei jūros pakrantę. 

Nuo tada, kai pasimatė aną savaitgalį, jie susiskambina kiek- 
vieną vakarą. 

Šiaip jie numatė susitikti tik ateinantį sekmadienį, bet ji pa- 
darė jam siurprizą, atvykdama čia iš Bostono. Ji paėmė vieną iš 
savo tėvo automobilių, galingą tamsiai žalią Aston Martin, kuris 
įveikė trasą per mažiau nei keturias valandas. 

Pagaliau jis ateina, apsimovęs bermudus ir vilkintis med- 
vilniniais sportiniais marškinėliais su jį pasamdžiusios firmos 
ženklu. Jį supa kiti sezoniniai darbininkai. Ji atpažino lotynų 
amerikiečių ir airių akcentus. 

Kadangi jis nesitiki jos pamatyti, iš tolo svarsto, kas yra ši 
kino žvaigždė, atsirėmusi į savo greitaeigę mašiną ir, regis, Žiū- 
rinti į jo pusę. 

Paskui jis atpažįsta ją. 

Bėga prie jos, pasiekia jos aukštį, stveria ją į glėbį ir pakėlęs 
ima sukti ratu. Ji juokdamasi apsiveja jam apie kaklą ir prisit- 
raukia prie savęs ragauti jo lūpų, o širdis jai daužosi krūtinėje. 


Tokia meilės pradžia. 

1982 m. rugsėjo 20 d. 

Natana;, 

Tik keli žodžiai, kad pasakyčiau, jog su tavimi praleistos akimirkos 
vasaros pabaigoje buvo nuostabios. 

Aš tavęs pasigendu. 

Šįryt vėl lankau paskaitas, bet nesiliauju galvoti apie tave. 

Daug kartų per dieną, vaikščiodama po studentų miestelį, įsivaiz- 
duoju, kad tu su manimi ir kad mes toliau kalbamės. Kai kurie sutikti 
studentai tikriausiai stebėjosi, kas yra ši nosį užrietusi beprotė, kal- 
banti su savimi! 

Man su tavimi gera, man patinka tavo gebėjimas žvelgti į mano 
vidų ir suprasti mane be žodžių. 

Tikiuosi, kad ir tu laimingas. 

Bučiuoju, myliu tave. 

Melorė 

[Ant voko raudonu plunksnakočiu ji užrašė kelis žodžius 
laiškininkui: Laiškanešy, mielasis laiškanešy, pasistenk laiku prista- 
tyti laišką, kad mano mylimasis kuo greičiau gautų mano meilės žo- 
džius!) 


1982 m. rugsėjo 27 d. 

Melore, 

Vos padedu telefono ragelį ir... man tavęs jau trūksta. 

Visos su tavimi praleistos akimirkos skatina man norą praleisti su 
tavimi dar daugybę kitų. 

Aš laimingas su tavimi. Laimingas taip, kaip neleidžiama. 

Nuo šiol, galvodamas apie ateitį, nebesakau „darysiu“, bet „da- 
rysim“. 

Ir tai viską keičia. 

Natanas 

[Ant voko jis užklijavo paskutinio filmo, kurio žiūrėti jiedu 
ėjo kartu - Nežemiškasis - bilietą. Iš tiesų jie neką tepamatė, nes 


per visą seansą jiedu bučiavosi.] 

1982 m. gruodžio sekmadienis 
Jos bendrabutyje Kembridže 


Iš patefono kolonėlių sklinda Dvoržako Concerto, kurį su po- 
lėkiu savo garsiąja Stradivarijaus violončele groja Žakelina Diu 
Prė, garsai. 

Jau valandą jie bučiuojasi ant lovos. 

Jis nusegęs jai liemenėlę ir glamonėja odą taip, tarsi tai būtų 
didžiausia brangenybė. 

Pirmas kartas, kai jie rengiasi mylėtis. 

— Ar tu tikrai nori dabar tai daryti? 

— Taip, - atsako ji nedvejodama. 

Štai ką dar ji myli jame: šį taktiškumo ir paslaugumo mišinį, 
kuris jį daro tokį kitokį nei visi. 

Ji jau nesąmoningai įsitikinusi, kad, jei kada nors turės vai- 
kų, tai tegalės būti su juo. 


1983 m. sausio 3 d. 

Natanai, mano meile, 

Kalėdų atostogos jau baigėsi. 

Kelias pastarąsias dienas buvo nuostabu dalytis savo naktimis su 
tavimi. 

Bet šį vakarą man liūdna. 

Ką tik tu automobiliu išvažiavai į Manheteną. 

Šį vakarą jaučiu, kaip bus sunku sulaukti kitų atostogų, kol vėl 
tave pamatysiu. 

Nors ir žinau, kad rytoj susiskambinsim. 

Man darosi baisu pagalvojus, kad visa gali baigtis. 

Nes tai, ką patiriu su tavimi, taip nepakartojama. 

Aš beprotiškai tave įsimylėjusi. 

Melorė 

[Ant voko ji paliko kelis savo lūpų dažų pėdsakus, palydė- 
tus šių žodžių: Prašom šį laišką su visais bučiniais įdėti į Natano Del 
Amiko laiškų dėžutę. Ir nedrįskite vogti mano bučinių!) 

1983 m. sausio 6 d. 

Melore, mano mieloji kelrode, 

Man tavęs trūksta, bet savo dvasia tu sklandai aplinkui ore visai 
šalia manęs. 

Jei žinotum, kaip aš trokštu vėl tave tvirtai apkabinti ir pabusti 
šalia tavęs. 

Daugybė bučinių jau skrenda iš mano kambario Kembridžo kryp- 
timi. 

Aš tave dievinu. 

Natanas 

[Į voką jis įdėjo jos nuotrauką, fotografuotą jo per paskutines 
atostogas Kembridžo universiteto miestelio parke. Ant kitos 
pusės jis nurašė frazę iš Romeo ir Džuljetos: Daugiau pavojaus man 
tavo žvilgsny glūdi nei dvidešimtyje jų kardų.) 


1984 m. Vekslerių namai Bostone 


Gatvėje - automobilio signalas. 

Ji pažvelgia pro langą. Prieš įėjimo prie savo seno mustango 
vairo jos laukia Natanas. 

Ji puola prie durų, bet tėvas pakyla ir užtveria jai kelią. 

— Negali būti ir kalbos, kad tu toliau susitikinėtum su tuo 
vaikinu, Melore. 

— Ar galiu žinoti kodėl? 

— Nes taip reikia! 

Motina savo ruožtu bando ją įkalbėti: 

— Ir, be to, galėtum susirasti daug geresnę porą, brangioji. 

— Geresnę kam? Sau ar jums? 

Ji žengia išėjimo link, bet Džefris mano kitaip. 

— Melore, aš tave perspėju, jei išeisi pro šias duris... 

- Jei išeisiu pro šias duris... tai kas? Išvysi mane lauk? Atimsi 
paveldėjimo teisę? Šiaip ar taip, man nėra ką veikti su tavo pi- 
nigais... 

— Vis dėlto tie pinigai tave išlaiko ir apmoka tavo mokslus. 
Be to, jau gana, tu dar tik mergiotė! 

— Primenu, kad man jau dvidešimt... 

— Patariu nesipriešinti mums! 

— O aš duosiu jums kitą patarimą: neverskite manęs rinktis 
tarp jo ir jūsų. 

Ji palaukia kelias akimirkas, duodama laiko savo replikai 
padaryti poveikį, paskui priduria: 

— Nes jei man reikės rinktis, tai bus jis. 

Laikydama pokalbį esant baigtu, ji išeina iš namų trenkda- 
ma durimis. 


1987 m. vasara 
Jų pirmosios tikros atostogos užsienyje 
Sodas Florencijoje, garsus savo skulptūromis 


Jie stovi prie didelio fontano, supamo apelsininių citrinme- 
džių, figmedžių ir kiparisų. 

Vandens čiurkšlės mirga saulėje ir kuria mažas vaivorykš- 
tes. 

Ji meta į vandenį monetą ir paragina jį padaryti tą patį. 

— Sumanyk norą. 

Jis atsisako. 

— Aš netikiu tokiais niekais. 

— Nagi, Natanai, sumanyk norą. 

Jis papurto galvą, bet ji neatlyžta: 

— Sumanyk jį dėl mūsų. 

Geranoriškai jis ištraukia iš kišenės tūkstančio lirų monetą, 
užsimerkia ir meta į fontaną. 

Kai dėl jos pačios, ji negali norėti nieko daugiau negu tai, ką 
turi dabar. 

Tiesiog tegu tai tęsiasi. 

For always. For ever. 


1990 m. vasara 
Atostogos Ispanijoje 


Jie yra Hortos labirinto soduose, Barselonoje. 

Tai jų pirmasis tikras ginčas. 

Išvakarėse jis pasakė jai, kad dėl darbo turės grįžti dviem 
dienomis anksčiau. 

Jie čia, vienoje iš romantiškiausių pasaulio vietų, ir ji ant jo 
vis dar pyksta. 

Jis bando paimti ją už rankos, bet ji nueina nuo jo ir viena 
žengia į žaliuojančią labirinto painiavą. 

— Vieną dieną tu rizikuoji mane prarasti, - sako ji norėdama 
paerzinti. 

— Aš vėl tave rasiu. 

Ji iššaukiamai žvelgia į jį. 

— Tu labai savimi pasitiki. 

- Aš labai pasitikiu mumis. 


1993 m. ruduo 
Vienas sekmadienio rytas jų bute 


Ji stebi jį pro vonios kambario rakto skylutę. 
"Jis po dušu ir, kaip įpratęs, paverčia patalpą sauna. 
Jis plyšauja visa gerkle, (ne į toną) dainuoja U2 dainą. 
Paskui užsuka karšto vandens čiaupą, atitraukia dušo užuo- 
laidą ir surinka iš džiaugsmo. 
Ant veidrodžio susirinkę garai išryškina užrašą. 
GREITAI TU BŪSI TĖVAS! 


1993 m. 

Ta pati diena 

Po dviejų minučių 

Jie kartu po dušu ir persitaria keliais žodžiais tarp bučinių. 

— Ojei bus mergaitė? 

Jinai nukreipia pokalbį į vardo pasirinkimą. 

— Kodėl ne Bonita? - pasiūlo ji rimtai. 

— Bonita? 

— Bonita arba Bonė. Bet kokiu atveju kas nors, reiškiančio 
„gerumą“. Žodis, kurį aš noriu girdėti ją vadindama. 

Ji šypsosi, atkemša flakoną ir užpila dušo želės jam ant 
liemens. 

— Sutinku su sąlyga. 

— Kokia? 

— Aš išrinksiu kitą. 

Jis paima levandų muilą ir ima jai trinti nugarą. 

— Kitą? 

— Vardą mūsų antram vaikui. 

Ji prisitraukia jį prie savęs. Jų putoti kūnai slysta trindamiesi 
vienas į kitą. 


1994 m. 


Devintą mėnesį nėščia, ji guli ant lovos ir varto žurnalą. 

Natanas prikišęs galvą prie jos pilvo ir stebi vaiko judesius. 

CD grotuve Pavaročiui Verdžio arijoje gerai sekasi traukti 
viršutinės oktavos do. 

Kai Natanas perskaitė knygą, giriančią gerą klasikinės mu- 
zikos poveikį kūdikių sąmonėjimui, jis nepraleidžia nė vakaro 
neužprogramavęs kokios operos ištraukos. 

Melorė mano, kad galbūt ši muzika gerai kūdikiui, bet 
ne jai. 

Ji užsidėjusi savo ausinuką ir klauso Nirvanos About a Girl. 


1999 m. 
West Village restorane 


Jie užsisakę butelį šampano. 

— Ojei gims berniukas... 

— Bus berniukas, Natanai. 

— Iš kur Žinai? 

- Žinau, nes aš moteris ir laukiu šio kūdikio jau penkeri 
metai. 

- Jei bus berniukas, aš galvojau apie... 

— Negali būti jokių kalbų, Natanai. Jis vadinsis Seanu. 

— Seanu? 

— Airiškai tai reiškia „Dievo dovana“. 

Jis pasimaivo. 

— Nesuprantu, kuo čia dėtas Dievas. 

— Kaip tik labai gerai supranti. 

Žinoma, kad jis labai gerai supranta. Gimus Bonei, gydytojai 
tikino, kad ji niekad neturės kito vaiko. Bet ji niekad jais netikė- 
jo. Ji žino, kad Natanui nepatinka tokia nuoroda į religiją, bet šį 
vakarą jis toks laimingas, kad sutiktų su bet kuo. 

— Puiku, - sako jis pakeldamas savo taurę, - mes laukiame 
mažojo Seano. 


Melorė atsimerkė ir laimingų dienų filmas šiukščiai nutrū- 
ko, tarsi staiga būtų sulūžusi ritė. 

Visa jos oda buvo pašiupusi. To atsigręžimo atgal būta skaus- 
mingo. Kaip ir kiekvieną kartą, šių didelės laimės tarpsnių pri- 
siminimas panardino ją į emocijų perteklių, kurio ji nemokėjo 
valdyti. 

Jausdama, kaip akių kampeliuose ima kauptis ašaros, iš ki- 
šenės ištraukė dar vieną Kleenex servetėlę. 

Dieve mano, mes tikrai viską sugadinome. 

Žinoma, jai trūko Natano, bet tarp jų buvo iškasta tokia duo- 
bė, kad ji nesijautė pajėgi iš tikrųjų žengti jo link. 

Ji galėjo pilstyti sriubą benamiams nakties prieglobstyje, 
grumtis su vaikus išnaudojančiomis multinacionalinėmis kor- 
poracijomis, dalyvauti demonstracijose prieš genetiškai modifi- 
kuotų organizmų gamintojus: to ji nebijojo. 

Bet vėl susidurti su Natanu - visai kas kita. 

Ji atsisėdo prie lango, išeinančio į gatvę, ir ilgai žiūrėjo į dan- 
gų. Debesys buvo prasisklaidę, ir mėnulis apšvietė stalą, ant 
kurio stovėjo telefonas. 

Ji pasiryžo nukelti ragelį. Reikėjo bent kokio jos gesto. 

Jis atsiliepė labai greitai: 

— Melore? 


— Sutinku, Natanai: tu gali atvykti pasiimti Bonės anksčiau. 

— Ačiū, - tarė jis; panašu, kad jam palengvėjo, - pasistengsiu 
būti ten ankstyvą popietę. Labanakt. 

— Dar vienas dalykas... 

— Taip? 

Ji ėmė kalbėti iššaukiamai: 

— Aš viską prisimenu, Natai: visas mūsų kartu praleistas aki- 
mirkas, visas smulkmenas: kokios spalvos buvo dangus ir kaip 
kvepėjo smėlis per mūsų pirmąjį bučinį, ką tu tiksliai sakei, kai 
pranešiau esanti nėščia, mūsų prabučiuotas naktis, kol įskaus- 
davo lūpos... aš viską prisimenu ir niekas už tave nebuvo mano 
gyvenime svarbesnis. Taigi tu neturi teisės taip kalbėti, kaip ne- 
seniai kalbėjai. 

- Aš... 

Jis dar norėjo kažką pasakyti, bet ji jau buvo padėjusi ragelį. 


Natanas nuėjo prie lango. Centriniame parke toliau snigo. 
Didelis stambių snaigių debesis sukosi už stiklo ir kaupėsi ant 
palangių. 

Kurį laiką jis leido akims be tikslo klaidžioti ir apmąstė, ką 
visai ką tik pasakė jo žmona. 

Paskui marškinių rankove jis nusišluostė akis, sudrėkusias 
nuo ašarų, kurios tekėjo pačios. 


19 


Subingalviai šioje planetoje yra 
plačiai atstovaujami. 


PzTAS KONROJUS 


——— ——— ZL 


Hiustono gatvė 
Soho apskritis 
Gruodžio 16 d. Šešta valanda ryto 


Garetas Gudrichas atsargiai leidosi apledėjusiomis laukujų 
savo mažo rudų plytų namo laiptų pakopomis. Pastatas išėjo 
tiesiai į gatvę. 

Jo automobilį, kurį išvakarėse jis paliko lauke, dengė apie 
dešimties centimetrų sniego sluoksnis. Iš kišenės jis išsitraukė 
gremžtuką ir nugrandė priekinį stiklą. Kadangi vėlavo, pasiten- 
kino nuvalęs tik vairuotojo pusę. Jis įsitaisė prie vairo, šildyda- 
masis patrynė vieną į kitą rankas, įkišo užvedimo raktelį ir... 

— Prašom į oro uostą! 

Jis krūptelėjo, paskui staigiai atsisuko ir pamatė ant galinės 
sėdynės keleivio pusėje sėdintį Nataną. 

— Po galais, Del Amikai. Niekad daugiau taip manęs negąs- 
dinkite! Kaip jūs įsigavote į mano mašiną? 

— Nereikėjo palikti man savo raktų dublikato, - atsakė advo- 
katas tabaluodamas raktų ryšulėliu gydytojui po nosimi. - Va- 
kar vakare aš pamiršau juos įdėti į laiškų dėžutę. 

— Na, gerai, bet ką jūs čia veikiate? 

— Paaiškinsiu jums pakeliui - mes skrendame į Kaliforniją. 

Gydytojas.papurtė galvą. 

— Sapnuojate! Visa mano diena užimta ir jau vėluoju, 
taigi jūs... 

— Aš vykstu pasiimti savo dukros į San Diegą, - paaiškino 
Natanas. 

— Džiugu girdėti, - tarė Garetas patraukdamas pečiais. 

— Aš neketinu sukelti jai nė mažiausio pavojaus, - pareiškė 
advokatas pakeldamas toną. 

— Man gaila, drauguži, bet nelabai nutuokiu, kuo galėčiau 
būti jums naudingas. 

Vis dėlto jis pasuko raktelį, kad galėtų įjungti šildymą. 

Natanas prisislinko prie jo. 

— Pažiūrėkime į situaciją objektyviai, Garetai. Aš tarsi koks 
lygtinai miręs, tuo tarpu jūs trykšte trykštate sveikata. Tikiuosi, 
kad neturėjote blogos nuojautos dėl savo artimiausių dvidešimt 
keturių valandų? Šįryt žiūrėdamas į save veidrodyje nepamatė- 
te baltos šviesos? 

— Ne, - pripažino Gudrichas suirzęs, - bet aš vis tiek nieko 
nesuprantu, kur link sukate. 

— Pripažįstu, kad jums pavyko įvaryti man baimės. Aš nebe- 
galiu nė kojos iškelti į lauką nesibaimindamas, ar manęs nepar- 
griaus koks taksi arba neužgrius kokie pastoliai. Taigi štai ką aš 
manau: kol aš būnu su jumis, mažai šansų, kad man kas nors 
atsitiks. 

— Nieko panašaus. Paklausykite manęs... 

— Ne, - šiurkščiai nutraukė Natanas, - jūs manęs klausysite: 
mano dukra neturi nieko bendra su jūsų bjauriomis liguistomis 
nuojautomis. Aš nenoriu rizikuoti, kad jai kas nors atsitiktų, kol 
ji bus su manimi lėktuve. Taigi mes, jūs ir aš, liksime kartu tol, 
kol ją saugiai pargabensiu čia. 

- Jūs norite, kad aš būčiau jūsų... gyvybės draudimas! - sušu- 
ko Garetas. 

— Būtent. 

Gydytojas papurtė galvą. 

— Jūs pakvaišęs. Viskas veikia ne taip, Natanai. 

— Reikia manyti, kad taip. Pasikeitė taisyklės, štai ir viskas. 

— Neverta spirtis, - tvirtai tarė gydytojas. - Aš niekur jūsų 
nelydėsiu, Natanai, ar gerai mane supratote? Niekur. 

Po kelių valandų 


Natanas pažvelgė į savo laikrodį. 

United Airlines 211 reisas netrukus baigsis nusileidimu San 
Diege. Kadangi tiesioginio reiso jie nerado, pirmiausia jiems teko 
padaryti lankstą per Vašingtoną, ir tai kiek pailgino kelionę. 

Advokatas pažvelgė į Gudrichą, sėdintį šalia. Gydytojas ne- 
skubėdamas baigė ant padėklo patiektą valgį, kurį stiuardesė 
jam atnešė prieš pusvalandį. 

Natanas nebežinojo, ką ir galvoti apie Garetą. Vienas daly- 
kas buvo tikras: bėdos prasidėjo tada, kai šis įsiveržė į jo gyve- 
nimą. Kita vertus, negalėjo susilaikyti nejautęs keisto susižavė- 
jimo juo ir atjautos. Nes jei Gudricho kalbos buvo tiesa (o Na- 
tanas dabar buvo įsitikinęs, kad Garetas tikrai yra pranešėjas), 
jo paties gyvenimas, regis, nebuvo be rūpesčių: kaip sugebėti 
normaliai gyventi su tokia dovana? Nuolat matyti lygtinai mi- 
rusius vaikščiojant aplink save turėjo būti labai sunki našta. 

Žinoma, jis mieliau būtų niekad jo nesutikęs - arba bent kito- 
mis aplinkybėmis, - bet jis gerbė šį žmogų: jis buvo ir jautrus, ir 
patikimas. Sužeistas vyras, kuris kadaise aistringai mylėjo savo 
žmoną ir kuris dabar kūnu ir siela atsidavė savo pacientams. 

Nebuvo lengva įtikinti jį leistis keliauti į Kaliforniją. Chi- 
rurgas dieną turėjo numatytą svarbią operaciją, jau nekalbant 
apie tai, kad tik ėmęsis reikiamų priemonių galėjo pasitraukti 
iš Slaugos centro. 

Bergždžiai išbandžius visus įmanomus grasinimus, Natanui 
teko apsispręsti ir pakeisti toną. Taigi jis atskleidė Garetui, kas 
jis buvo iš tikrųjų: žmogus, kuris vyko susitikti su savo dukra 
galbūt paskutinį sykį; vyras, kuris vis dar buvo smarkiai įsimy- 
lėjęs savo žmoną ir kuris norėjo pabandyti paskutinį kartą su ja 
suartėti; žmogus, kuriam mirtis mynė ant kulnų ir kuris meldė 
jo pagalbos. 

Sujaudintas tokio pagalbos šauksmo, Garetas sutiko perkelti 
operacijų datą, kad galėtų lydėti Nataną į San Diegą. Be to, jis 
jautėsi iš dalies atsakingas už sukrėtimus, kurie neseniai palietė 
advokato gyvenimą. 

— Jūs nevalgote savo skrudintos duonos su lašišų ikrais? — 
paklausė Gudrichas, kai stiuardesė jau ėmė rinkti padėklus. 

— Mano galva užimta kitais rūpesčiais, - atsakė Natanas. — 
Imkite, jei jums patinka. 

Garetui antrą kartą sakyti nereikėjo. Jis vikriai čiupo skru- 
dintą duoną, akimirksniu anksčiau, nei stiuardesė atsiėmė pa- 
dėklą. 

— Kodėl jūs toks sunerimęs? - paklausė jis pilna burna. 

Advokatas atsiduso: 

— Taip nutinka kaskart, kai tik man praneša, jog tuoj mirsiu. 
Tiesiog toks blogas įprotis. 

— Jums reikėjo paragauti to australiško vyno, kurį mums ką 
tik buvo patiekę. Būtumėte širdį atgavęs. 

— Man regis, jūs kiek per daug geriate, Garetai, jei galiu sau 
leisti pastebėti. 

Gudrichas aiškino kitaip: 

— Aš tiesiog rūpinuosi savimi: jūs tikriausiai Žinote, kad vy- 
nas gerai veikia širdį ir kraujagysles. 

— Visa tai prasimanymai, - tarė advokatas nušluodamas ar- 
gumentą rankos mostu. - Vienas iš būdų jums pasiteisinti. 

— Visai ne! - sukilo Gudrichas, - tai įrodyta moksliškai: poli- 
fenoliai vynuogių odelėje trukdo susidaryti lendotelinui, kuris 
sukelia kraujagyslių susiaurėjimą... 

Natanas pertraukė jį gūžtelėdamas pečiais: 

— Gerai jau, gerai, jei manote padarysiąs man įspūdį savo 
medicininiu žodynu. 

— Jums nelieka nieko kito, kaip nusilenkti prieš mokslą, - vis 
dėlto džiūgaudamas tarė Gudrichas. 

Tada advokatas kirto jo paskutinę kortą: 

— Tarkime, kad kalbate tiksliai, bet, man regis, kažkur esu 
skaitęs, kad „geras poveikis širdžiai ir kraujagyslėms“ galioja 
tik raudonajam vynui. 

— Hm... tai tiesa, - buvo priverstas pripažinti gydytojas, nesi- 
tikėjęs tokio argumento. 

— Pataisykite mane, jei aš klystu, Garetai, bet man atrodo, 
kad tas australiškas vynas, kurio gerą poveikį jūs gyrėte, yra 
baltasis, ar ne? 

— Jūs tikras nuotaikos gadintojas! - kiek sutrikęs sumurmėjo 
Gudrichas. 

Paskui pridūrė: 

— „Bet jūs turite būti velniškai geras advokatas. 

Kaip tik tuo metu stiuardesė paskelbė: 

„Ponios, ponai, mūsų lėktuvas tuoj ims leistis. Prašom įsiti- 
kinti, ar jūsų diržas užsegtas, o jūsų fotelio atlošas pakeltas.“ 

Natanas pasisuko į savo iliuminatorių. Pro jį matė kalnus, o 
toliau — Kalifornijos pakrantę, iš kur sklido dykumos sausra. 

Netrukus jis vėl pamatys Melorę. 


„Atvyko United Airlines 435 reisas iš Vašingtono. Keleiviai 
prašomi išeiti pro 9-uosius vartus.“ 

Jie neturėjo bagažo, todėl oro uoste neužtruko. Iš agentūros 
Avis Natanas išsinuomojo automobilį, ir netikėtai Gudrichas 
tvirtai pareiškė, kad vairuosiąs jis. 

Klimatas tikrai buvo visai kitoks nei Niujorke: oras buvo 
švelnus, dangus giedras, o temperatūra artėjo prie 20 *C. Taigi 
ilgai nedelsę ant galinio suolo jie numetė šalikus ir paltus. 

San Diego miestas driekėsi daugelį kilometrų išilgai dviejų 
pusiasalių. Natanas paprašė gydytojo vengti miesto centro, nes 
ten eismas per pusryčius dažniausiai labai intensyvus. Nurodė 
jam važiuoti pakrantės keliu šiaurės kryptimi, palei smėlio pa- 
plūdimius, besikaitaliojančius su stačiomis uolomis ir mažomis 
įlankėlėmis. 

Mineralinių vandenų kurortas La Džola buvo pastatytas ant 
mažos kalvos, pasiekiamas vingiuotu keliu, palei kurį rikiavosi 
elegantiški namai. Gudrichas į šią vietovę niekad nebuvo įkė- 
lęs kojos, bet iškart prisiminė Monaką ir French Riviera, kuriuos 
prieš daugelį metų buvo aplankęs per savo kelionę į Prancūziją. 
Hipnotizuotas nuostabaus vaizdo į vandenyną, jis kelis kartus 
iškišo galvą pro langą. Iš čia buvo galima matyti didžiules ban- 

gas, kurias prieš joms sudūžtant į uolas bandė sutramdyti ban- 
glentininkai. 

— Nepamirškite žiūrėti į kelią! 

Gydytojas sulėtino greitį, kad galėtų ir toliau mėgautis vaiz- 
du ir gaiviu jūriniu oru nuo vandenyno. Jis leidosi pralenkiamas 
violetine spalva perdažyto Ford Mustang, paskui dviejų Harley 
Davidson, kuriuos senų hipių maniera buvo apžergę šešiasde- 
šimtmečiai. 

— Kalifornijos gyvenimo lengvumas vis dėlto visai kas kita, - 
pratarė Gudrichas, kai prieš juos prabėgo voverė. 

Restoranai ir mažos krautuvėlės teikė La Džolai ypatingo 
žavesio ir aplinka buvo labai maloni gyventi. Abu vyrai paliko 
automobilį vienoje iš pagrindinių gatvių ir likusį kelią įveikė 
pėsčiomis. 

Natanas skubėjo pasiekti kelionės tikslą. Nepaisant sužeidi- 
mo, jis sparčiai žingsniavo, Garetas jam iš paskos. 

— Nagi, ar negalite eiti greičiau? - šūktelėjo atsigręžęs. 

Gudrichas buvo sustojęs nusipirkti laikraščio ir, kaip įprasta, 
pasinaudojo proga šnektelėti su pardavėju. 

Visada kuo nors besidomintis, net visiškai nepažįstamu! Šis tipas 
neįtikėtinas. 

Garetas jį pasivijo. 

— Ar matėte, kokios čia kainos? - tarė jis rodydamas į nekil- 
nojamojo turto agento vitriną. 

Gydytojas buvo teisus: pastaraisiais metais šiame krašte 
nuoma pakilo į neregėtas aukštumas. Laimė, Melorei nereikėjo 
patirti pasekmių, nes ji gyveno name, pirktame jos senelės tais 
laikais, kai La Džola tebuvo niekam neįdomus žvejų kaimelis. 

Jie priėjo mažą medinį namelį. 

— Mes atvykome, - tarė jis atsigręždamas į gydytoją. 

Ant durų buvo iškabintas plakatas. 


Kibernetiniams gyvūnams įeiti draudžiama. 


Štai tokia buvo Melorė. 

Plakančia širdimi Natanas pabeldė į duris. 


— Ei, nagi čia gerasis senasis Del Amikas. 

Vincė Taileris! 

Jis tikėjosi visko, tik ne to, kad duris atidarys Taileris. 

Aukštas, šviesiais kiek ilgokais plaukais, tobulo įdegio, jis 
pasitraukė leisdamas įeiti, demonstruodamas šypseną dantų, 
kurių apnašos neseniai pašalintos. 

Ką jis čia daro vidury dienos? Kur Bonė ir Melorė? 

Natanas pasistengė paslėpti savo priešiškumą pristatyda- 
mas Taileriui Garetą. 

- Tavo mergaitė netrukus pareis, - tarė jam Vincė, - ji pas 
draugę. 

— Melorė su ja? 

— Ne, Lorė viršuje. Ji ruošiasi. 

Lorė? Niekad niekas nevadino jo žmonos Lore. Ji nemėgo 
nei mažybinių vardų, nei pravardžių. 

Natanas tetroško vieno: pamatyti savo žmoną. Bet nesiryžo 
lipti tiesiai į jos kambarį, nes visai nebuvo tikras, jog Melorei tai 
patiks. Geriau palaukti čia. 

Tarsi norėdamas dar labiau jį paerzinti, Taileris patikslino: 

— Aš veduosi ją valgyti omaro į Crab Catcher. 

Crab Catcher buvo prašmatnus Prospekto gatvės restoranas, 
stūksantis virš vandenyno. 

Mūsų restoranas, galvojo Natanas, kur aš pasipiršau, kur mes 
švesdavome Bonės gimtadienius... 

Studijų laikais jis taupė savaičių savaites, kad galėtų pakvies- 
ti Melorę į panašią vietą. 

— Ar tu nebuvai ten padavėju kadaise? - dėjosi prisimenąs 
Taileris. 

Natanas pažvelgė kaliforniečiui į akis, nusprendęs neneigti 
savo kilmės. 

— Tikra tiesa, aš dažnai leidau savo vasaras pjaudamas veją 
ar aptarnaudamas klientus. Jei tau tai padarys malonumą, net 
prisimenu, kai dirbau plovykloje, esu plovęs tavo automobilį. 

Taileris apsimetė negirdėjęs replikos. Atsisėdęs ant sofos, jis 
jautėsi kaip namie ir ramiai sau ragavo viskį. Plačiai atlapotais 
marškiniais po ryškiai mėlynu švarku jis buvo vienintelė ne- 
suderinta kambario nata. Jis laikė rankose restorano reklaminį 
leidinį ir nagrinėjo vynų meniu: 

— „bordo, soternas, kiantis: aš dievinu visus jų prancūziškus 
vynus... 

— Kiantis yra itališkas vynas, - pastebėjo Garetas. 

Gerai pavarei, Garetai. 

— Nesvarbu, - tarė Taileris stengdamasis paslėpti savo sutri- 
kimą. 

Jis pasinaudojo proga pakeisti pokalbio temą: 

— Na, kaip klostosi reikalai Niujorke? Ar girdėjai paskutinę 
istoriją apie savo kolegas? 

Ir jis ėmė pasakoti nuvalkiotą anekdotą apie advokatus. 

— Taigi štai: grįžtant iš juridinio kongreso, pilnas advokatų 
autobusas patiria avariją vieno fermerio teritorijoje... 

Natanas jau nebesiklausė. Jis svarstė, kokie yra Melorės ir 
Vincės santykiai. Atrodo, kad šis bukaprotis ne juokais mergi- 
nosi. Iki šiol nepanašu, kad jis galėjo imtis ko nors rimto dėl 
atviro Bonės priešiškumo. Bet kaip bus po intymaus valgymo 
Crab Catcher restorane? 

Kad ir kiek kartų advokatas apmąstė šiuos reikalus, niekaip 
nesuprato, kaip šis vyras galėjo patraukti tokią protingą moterį 
kaip Melorė. 

Abudu jį pažinojo jau gana seniai, kad supratų, koks jis aro- 
gantiškas ir prasimanytojas. Savo meilės laikais jiedu dažnai 
kalbėdavo apie Tailerį kartu. Tuomet dažniausiai jie šaipyda- 
vosi iš jo negrabių bandymų suartėti su Melore. Bet net tada jo 
žmona kartais rasdavo jam pateisinimų, primindama jo užkre- 
čiamą gerą nuotaiką ir meilumą. 

To tariamo sielos gerumo Natanas niekad nepatyrė, užtat 
žinojo, kad Taileris gabus mulkinti. Jis buvo apsigimęs manipu- 
liatorius, jam kartais pavykdavo paslėpti pasitenkinimą savimi 
už fasadinio geraširdiškumo. 

Neseniai jis neva atrado savyje socialinį sąmoningumą, 
įkurdamas įstaigą šelpti vaikų globos draugijas. Pavadino ją 
Tailerio fondu. 

Koks kuklumas! 

Natanas gerai žinojo, kad už šios neaiškios filantropijos pir- 
miausia slypėjo troškimas gauti mokesčių lengvatų ir patikti 
Melorei. 

Kaip sakoma, du zuikiai vienu šūviu. 

Jis tik tikėjosi, kad jo žmona nėra lengvatikė. 

Taileris baigė savo anekdotą: 

„AI jūs įsitikinęs, kad jie visi buvo mirę, kai juos užkasė- 
te?“ — paklausė policininkas. Ir fermeris atsakė: „Kai kurie dė- 
josi, kad ne, bet jūs gerai žinote, kokie prakeikti melagiai tie 
advokatai!“ 

Kalifornietis garsiai nusikvatojo. 

- Pripažink, kad jis visai neblogas, ar ne, mano bičiuli? 

— Aš tau ne bičiulis, - atkirto Natanas, nusprendęs užva- 
žiuoti. 

— Vis toks pat jautrus, Del Amikai, ar ne? Kaip tik sakiau va- 
kar apie tai Lorei, kai... 

— Mano žmonos vardas Melorė. 

Vos baigęs frazę, Natanas suprato pakliuvęs į pinkles. 

- Ji jau nebe tavo žmona, mano berniuk, - tuoj pat replikavo 
Taileris. 

Jis beveik nepastebimai sukikeno, bet Natanas išgirdo. Pas- 
kui priėjo prie jo ir sukuždėjo į ausį, tarsi tam, kad pribaigtų: 

— Ji jau nebe tavo Žmona ir beveik jau manoji. 

Šią akimirką Natanas suprato, kad, norint neapsijuokti, jam 
neliko nieko kito, kaip smogti Taileriui per fizionomiją. Visą 
gyvenimą jis niekad neleido tokiems tipams savęs mindyti. Jis 
ketino žengti šį žingsnį, nors tai buvo neprotinga ir politiškai 
nekorektiška, net jei tai dar labiau atitolins jį nuo žmonos. Keis- 
ta, jis suprato, kad pakanka mažmožio, jog didis Parko aveniu 
advokatas užleistų vietą namų tvarkytojos italės sūnui, bloga- 
jam berniukui, kuris Kvinso gatvėse gindamasis nedvejojo pa- 

leisti į darbą kumščius. Tave taip greitai pagauna tavo praeitis, 
net jei visą gyvenimą stengeisi nuo jos nutolti. 

Atsidarė lauko durys ir pasirodė Bonė, staiga numušdama 
jo įkarštį. 

— Buenos dias*! - džiugiai tarė ji įeidama vidun. 

La Džola buvo vos už dvidešimt kilometrų nuo Meksikos 
pasienio, ir Bonė dažnai linksminosi vapėdama kelis ispaniškus 
žodžius, nugirstus gatvėje ar mokykloje. 

Atėjo jo dukrelė, ir visas apmaudas bei pyktis, susikaupę dėl 
Tailerio, išsisklaidė. Jo dukra buvo čia, ir niekas kita neturėjo 
reikšmės. 

Bonė šoko jam į glėbį. Jis pakėlė ją į lubas ir ėmė sukti. 

Ji vilkėjo spalvotais drabužiais, išryškinusiais jos gražų įde- 
gį, taip pat buvo su peruietiška kepure, kurios kraštai dengė 
ausis. Su šiuo juokingu apdaru ji atrodė tikrai linksmai. 

— Tau trūksta tik pončo, ir būsi pasirengusi per Andų kalny- 
ną ginti lamų kaimenę, - tarė jis statydamas ją ant grindų. 

— Ar galėsiu tai gauti per Kalėdas? - paskubėjo ji paprašyti. 

— Pončą? 

— Ne, lamą. 

— Tai buvo tik juokai, brangioji, - pasigirdo Melorės balsas. 


Natanas atsisuko. Melorė kopė laiptų pakopomis, paskui 
save traukdama Bonės kelionės krepšį. 

Ji santūriai su juo pasilabino. Jis pristatė jai Garetą kaip 
žymų chirurgą, grįžtantį iš kongreso San Franciske, su kuriuo 
turi bendrų reikalų. Kiek nustebusi, ji vis dėlto mandagiai pa- 
sisveikino. 

— Mes labai vėlinamės, - tarė ji atvirai žvelgdama į laikrodį. 

Na jau! Tarsi galėtum nesuspėti į restoraną! 

Vis dėlto Natanas nusprendė neprieštarauti. Juk niekam ne- 
reikalinga, ir mažiausiai, ko jis norėjo, - ginčytis su ja Vincės 
akivaizdoje. Jis pasistengė atsakyti tokiu pačiu tonu: 


* Labai diena (isp.). 

— Mums irgi ne per anksti: mūsų lėktuvas išskrenda už va- 
landos. 

— Skrendate per Los Andželą? - paklausė ji įjungdama 
signalizaciją. 

Natanas patvirtino. 

Vincė išėjo pirmas mojuodamas savo automobilio rakteliais, 
ir visi nusekė iš paskos. 

Lauke dangus niaukėsi. Jautėsi, kad artinasi audra. Melorė 
užrakino duris, tada užtruko apsikabinusi su dukra. 

— Geros kelionės, ir kai nuskrisi į Niujorką, nepamiršk man 
paskambinti! 

Ji jau tolo, kildama gatve tolėliau pastatytos Vincės metalo 
spalvos Porsche link. 

— Hasta luego*! - sušuko Bonė mojuodama savo peruietiška 
kepure. 

Melorė atsisuko ir pamojo jai. Nė karto ji neieškojo Natano 
žvilgsnio. 

— Bon appėtit, - sušuko jis prancūziškai, sudėdamas į balsą 
visą savo jaučiamą kartėlį ir liūdesį. 

Ji nieko neatsakė. 

Natanas paėmė Bonę už rankos, ir jie leidosi šaligatviu že- 
myn, sekdami paskui Garetą, kuris nieko neklausęs buvo pa- 
čiupęs kelioninį krepšį. 

Porsche triukšmingai užsivedė ir pasuko prie jų. Tarsi provo- 
kuodamas Taileris pasinaudojo proga prispausti advokatą visai 
arti. Tokios kvailystės, kokių kartais imasi vyrai išbandydami 
jėgas... 

Atsisėdusi ant keleivio sėdynės priekyje, Melorė buvo pasi- 
lenkusi kažko paimti iš savo rankinės ir nepamatė Tailerio ma- 
nevro. Dar ir to, kaip šis tuoj pat dar parodė advokatui gestą 
ranka. 

Subingalvis, pamanė Natanas žiūrėdamas, kaip tolsta auto- 
mobilis. 


* Iki pasimatymo (isp.). 

Tarptautinis San Diego oro uostas 


„Ponios, ponai, pradedami įlaipinti keleiviai, skrendantys 
United Airlines 5214 reisu į Los Andželą, 25-ieji vartai. Prašom 
pasiruošti savo bilietą ir asmens pažymėjimą.“ 

Išgirdę kvietimą, iš metalo kėdžių lyg vienas pakilo kokie 
keturiasdešimt keleivių ir prieš įlaipinimo vartus sudarė dvi- 
gubą eilę. 

Tarp jų esanti Bonė per savo MP3 ausinuką klausėsi muzikos 
ir lingavo galva Hilarės Han smuiko garsų ritmu. Garetas kram- 
snojo penktą šokolado plytelę, o Natanas klaidžiojo žvilgsniu 
už stiklinės pertvaros, dėdamasis susidomėjęs lėktuvų baletu, 
diriguojamu valdymo pulto. 

Po keleto minučių jį apėmė bloga nuojauta: o jeigu jis dau- 
giau niekad nebepamatys Melorės? 

Jų istorija negalėjo baigtis šitaip. Jis turėjo vėl pamatyti savo 
žmoną, bent vieną paskutinį kartą. 

Kad jis sutiko Melorę, buvo geriausia, kas jam kada nors nu- 
tiko. Be abejo, jau buvo per vėlu išnaudoti antrą progą, bet jis 
bent jau turėjo teisę pasakyti jai iki pasimatymo kitaip nei už 
nugaros laukiant Vincės Tailerio sarkazmų. 

Garetas ką tik padavė savo bilietą. Natanas jį patraukė už 
rankovės. 

— Aš nevykstu, - tarė jis paprastai. 

— Norite ten grįžti? 

— Man reikia paskutinį kartą ją pamatyti. Reikia, kad ji 
žinotų... 

Gudrichas pertraukė: 

— Darykite, ką turite daryti, - pareiškė jis neutraliai. 

— Aš veduosi Bonę. 

- Palikite ją man, ji nieko nebijo su manimi. 

Jie pasitraukė, praleisdami ėmusius nekantrauti kitus ke- 
leivius. 

Natanas pasilenkė, kad būtų viename lygmenyje su dukra. 
Bonė nusiėmė ausines ir nusišypsojo. 

— Klausyk, brangioji, aš kai ką pamiršau pasakyti mamai, tai- 
gi manau, kad mudu skrisime kitu reisu. 

Mažoji mergaitė pakėlė akis į Gudrichą. Jinai, tokia baugš- 
ti, iškart pajuto tam milžinui pasitikėjimą. Kiek paabejojusi 
pasiūlė: 

— Galbūt aš galiu grįžti su Garetu? 

Nataną labai nustebino jos reagavimas. Jis perbraukė ranka 
jai per plaukus. 

— Ar tu įsitikinusi, kad viskas bus gerai, brangioji? 

— Muy bien*, - atsakė ji bučiuodama jį. 

Natanas pažvelgė Gudrichui į akis. Buvo nedaug žmonių že- 
mėje, kuriems jis būtų patikėjęs savo dukrą nors kelioms valan- 
doms, ir gydytojas neginčijamai buvo vienas iš jų. 

Taip, jis pasitikėjo Gudrichu, ir, nepaisant kiek liguistos šio 
galios, Bonė bus su juo saugi. Šiaip ar taip, pranešėjas buvo čia 
ne dėl jos, bet... dėl jo. 

— Ji nieko su manimi nebijo, - pakartojo Gudrichas. - Nepa- 
mirškite: aš esu gyvybės draudimas. 

Natanas nesusilaikė ir nusišypsojo. Ištraukė iš kišenės Bonės 
bilietą ir padavė gydytojui. 

— Aš pasistengsiu gauti vietą kitu reisu, - tarė jis braudama- 
sis pro minią priešinga linkme. 

— Ateikite jos pasiimti į Centrą, - sušuko jam Garetas. - Nesi- 
jaudinkite: aš viskuo pasirūpinsiu. 

Natanas bėgte paliko įlaipinimo zoną. Jis strimgalviais išlėkė 
iš oro uosto, susistabdė taksi ir paprašė kuo greičiau pamėtėti 
ji į La Džolą. 


* Labai gerai (isp.). 

Be jokios abejonės, tarp draugystės ir 
meilės esama panašumo. 

Netgi sakome, kad meilė — 

tai pakvaišusi draugystė. 


SENEKA 


Lietus pliaupė kaip iš kibiro. 

Jis paskambino prie durų, bet Melorė dar buvo negrįžusi. 

Iš kitos gatvės pusės jis stebėjo retus automobilius, kurie pa- 
sukdavo į šį skersgatvį važiuodami į pagrindinę gatvę. 

Viešpatie, kilo tikras tvanas! Ir jokios vietelės pasislėpti. Iš 
tiesų neverta nė svajoti ieškoti pastogės po viena iš aplinkinių 
namų verandų: šio užkampio Žmonės turėjo patikrintą repu- 
taciją kviesti policiją dėl bet kokio įtartino tipo. Taigi verčiau 
neįkliūti, nors ir tektų permirkti iki paskutinio siūlo galo. 

Sakai, Kalifornijos gyvenimo lengvumas! - pagalvojo garsiai 
nusičiaudėdamas. 

Jis jautėsi kvailas ir varganas, pečius slėgė nuolatinis mirties 
suvokimas. 

Ką aš čia veikiu? 

Galbūt Melorė dieną ir negrįš, arba jei parvyks, tai lydima 
Tailerio. Šiaip ar taip, jis žinojo, kad net būdama viena ji neatsi- 
lieps jam kitaip kaip abejingumu ir šaltumu. 

Mėšlas! Jis buvo visiškai šlapias ir drebėjo. Niekad jis taip 
smarkiai nejautė, kad jo gyvenimas nenusisekė. 

Akimirką, kai lietus prapliupo dar smarkiau, prie mažojo 
namelio staiga knaptelėdamas sustojo Porsche. 
jam susidarė įspūdis, kad nei Melorė, nei Taileris neišlipo iš ma- 
šinos. Sakytum, būtų taręsi. O gal jie net... bučiavosi? 

Jis pabandė prieiti kiek arčiau, bet lietaus širma saugojo 
automobilio kabiną nuo nekuklių žvilgsnių. Po dviejų ar trijų 
minučių Melorė išlipo iš mašinos, akimirką, regis, padvejojo, 
paskui bėgte leidosi namo link. 

Tada Porsche visu greičiu nuvažiavo, viską pakeliui taškyda- 
ma purvu. 

Po akimirkos name viena po kitos įsižiebė lempos, ir už mus- 
lino užuolaidų pasirodė Melorės siluetas. 

Jis jautėsi vienas, pažeidžiamas, nelabai žinantis, ką daryti. 
Jis, gyręsis esąs veiksmo žmogus, dabar buvo visiškai paraly- 
žiuotas. Ar buvo nors kokia prasmė norėti pasakyti šiai mote- 
riai, kad jis tebemyli ją? 

Staiga durys atsidarė ir jis pamatė ją, einančią gatvės vidu- 
riu, tarsi sučiuptą lietaus uždangos. 

Kas jai užėjo, kad vėl eina be skėčio?— pagalvojo jis. 

Tą pat akimirką dangų perskrodė žaibai ir sugriaudė per- 
kūnas. 

Ji pasisukiojo žvalgydamasi į visas puses, paskui sušuko: 

— Natanai? 


Nuo žvakių sklido malonus cinamono kvapas. 

Jis buvo nusivilkęs marškinius ir energingai trynėsi rankš- 
luosčiu. 

Liūdnas ir lietingas oras darė Melorės butą dar jaukesnį. Gė- 
lės ir spalvos gyvino kiekvieną svetainės kertelę. Jis pastebėjo, 
kad nėra eglės ir šventinių papuošimų, bet tai jo nenustebino: 
Kalėdos jo žmonai visada kėlė nerimą. | 

Jis pakabino ant pakabos savo švarką ir kelnes ir pastatė juos 
virš radiatoriaus. Paskui įsisiautė į storą antklodę ir įsitaisė sofą 
dengiančių daugiaspalvių pagalvių krūvoje. Taip jis sutrik- 
dė siestą rainam katinui. Nepatenkintas, kad trukdomas savo 
minkštame prieglobstyje, gyvūnas piktai sumiauksėjo. 

Jis nebuvo nei persiškas, nei Siamo, bet storas valkatavęs 
katinas, kurį Melorė priglaudė tam, kad Bonės triušis turėtų 
draugiją. 

— Na, sveikas, nebijok. 

Advokatas vikriai jį pačiupo ir paguldė šalia savęs. Kelis 
kartus paglosčius galvą, katinas sutiko dalytis savo teritorija ir 
pratisu murkimu parodė savo pasitenkinimą. 

Natanas įsitaisė dar patogiau, leisdamasis liūliuojamas pa- 
stovaus katino murkimo, paskui pasijuto pavargęs ir nejučia 
užsimerkė. 

Lauke audra įsisiautė dar smarkiau, dangų vienas po kito 
skrodė žaibai ir grėsmingai griaudė. 


Melorė virtuvėje virė kavą. 

Ji buvo įsijungusi radiją, tyliai transliavusį seną Van Moriso- 
no dainą, kurią ji mėgo. 

Durys išėjo į svetainę. Ji pasilenkė į šoną ir slapčia stebėjo 
Nataną. Matė, kad jis ką tik užsimerkė, ir, kaip kadaise, kai ma- 
tydavo jį miegantį, ją užliejo didelė švelnumo banga. 

Kaip ji ką tik pajuto jo buvimą šalia, net nežinodama, kad jis 
neįsėdo į savo lėktuvą? Ji niekad nesugebėtų paaiškinti. Taip 
tiesiog nutiko. Staiga paslaptinga jėga pastūmėjo ją eiti į lietų 
jo ieškoti. Ji buvo tikra, kad jis bus čia ir lauks jos kitoje gatvės 
pusėje. Ne pirmas kartas, kai nutinka toks reiškinys. Kaip ir jos 
vyras, ji nebuvo labai tikinti. Tačiau tarp jų buvo kažkoks dvasi- 
nis ryšys, sykiu raminamas ir paslaptingas, apie kurį ji niekam 
nieko nesakė iš baimės pasirodyti juokingai ir kuris prasidėjo 
vaikystėje. 
jį lydėjęs chirurgas, ir ji neaiškiai pajuto, kad kažkas čia ne taip. 
Ar Natanas sirgo? Pastarosiomis dienomis jiedviem kalbant te- 
lefonu ji kelis kartus jo balse pajuto lyg kokį nerimą, o ką tik 
lyjant jo žvilgsnyje išskaitė baimę. 

Ji gerai pažinojo vyrą, išsitiesusį ant jos sofos. Pažinojo jį 
taip, kaip niekad nieko šioje žemėje nepažins. Ir kiek ji prisimi- 
nė, niekas niekad nebuvo išgąsdinęs Natano Del Amiko. 

1984 m. žiema 
Ženevos oro uostas 


Melorė laukia laukiamajame. 

Paskutinį sykį jie kalbėjosi prieš tris dienas, ir šiandien ji ren- 
giasi viena praleisti savo dvidešimtąjį gimtadienį toje įstaigoje 
už šešių tūkstančių kilometrų nuo namų. 

Jinai prašė jo nevykti: skrydis Niujorkas-Ženeva labai bran- 
gus ir ji gerai žino, kad jis neturi pinigų ir dėl to kamuojasi. Ži- 
noma, ji būtų galėjusi padėti susimokėti už bilietą, bet jis niekad 
nebūtų sutikęs. Vis dėlto ji atėjo laukti Swissair lėktuvo atvyki- 
mo. Tiesiog dėl visa ko... 

Virpanti ir susijaudinusi, ji įsižiūri į pirmuosius keleivius, 


kurie pradeda lipti. 


Prieš kelis mėnesius, kai manė jau galutinai išsikapanojusi, ji 
atkrito. Nė kiek nepadėjo ir tai, kad neseniai vėl susitiko su Na- 
tanu. Gimstanti jos meilė susidūrė su pernelyg daug kliūčių: jos 
tėvų priešiškumu, socialiniais barjerais, geografiniu nutolimu... 
Tiek daug, kad ji ėmė vėl liesėti, kol nesvėrė nė keturiasdešimt 
kilogramų. 

Iš pradžių jai gana nesunkiai pavyko nuo tėvų ir Natano nu- 
slėpti svorio kritimą. Grįžusi namo atostogų, ji išsisuko sudary- 
dama įspūdį, jog yra geros formos. Bet motina netruko pastebėti 
pasikeitimą. Tada tėvai veikė taip, kaip buvo įpratę: vengdami 
pusiau priemonių, teikė pirmenybę radikaliam ir užtikrintam 
sprendimui, kuris, jų manymu, pašalins problemą. 

Štai taip ji pateko į šią šveicarų kliniką, labai brangią įstaigą, 
kurios specializacija - psichologinės paauglių patologijos. Tai- 
gi dabar lygiai trys mėnesiai, kai ji šiuose prakeiktuose poilsio 
namuose. Jinai skundžiasi jais, bet objektyviai reikia pripažinti, 
kad gydymas buvo veiksmingas, nes ji vėl ėmė normaliai val- 
gyti ir atgavo dalį savo energijos. Tačiau kiekviena diena yra 
nepaliaujamas mūšis, grumtynės su jos viduje tebeveikiančia 
naikinamąja jėga. 

Visi daktarai jai aiškino, kad jos nenoras valgyti išreiškia 
kažkokią kančią, kurią ji, jei nori pasveikti, pirmiausia turi nu- 
statyti. 

Bet ar tikrai yra kokia kančia? 

Taip, žinoma, galima ir taip matyti dalykus. Ak! Jos vaikystė 
nebuvo sunki ir ji nepatyrė akivaizdžios traumos. Ne, tai buvo 
kažkas daug neaiškiau, jausmas, tūnojęs joje nuo vaikystės ir jai 
augant daręsis vis slogesnis. 

Jis galėjo apimti nesvarbu kada, nesvarbu kur. Pavyzdžiui, 
dideliuose aveniu, jai vaikščiojant su draugėmis po prašmat- 
nias miesto krautuves. Pakakdavo jai praeiti pro benamius, 
miegančius kartoninėse dėžėse po sniegu. Kaskart buvo tas pat: 
regis, niekas nekreipė į juos dėmesio. Niekas kaip reikiant jų 
nė nepastebėdavo. Bet ji, Melorė, nebematė nieko kito kaip jų 
apšalusius veidus, apstojančius ją, tuo tarpu kai kitų akimis jie 
atrodė permatomi. Kaip po to stebėtis, kad jai sunku domėtis 
gyvenimo tuštybėmis! Ji gerai suvokė, jog yra privilegijuota, ir 
jautė savotišką kaltę, kuri darė jai nepakenčiamą tokį praban- 
gos ir skurdo artumą. 


Išlaipinimas eina į pabaigą. Praėję muitinę slenkamaisiais 
laiptais, nusileidžia paskutiniai keleiviai. 

Ji labai stipriai laiko špygą. 

Ji pradėjo valgyti didžia dalimi dėl jo: jos santykis su Natanu 
yra jos gyvenimo prisitvirtinimo taškas, laimės inkubatorius, 
kurį ji trokšta išlaikyti bet kokia kaina. 

Kai ji jau ima pasiduoti, staiga jis pasirodo laiptų viršuje. 
Tikrai jis, su Yankees kepure ant galvos ir mėlynu megztiniu su 
pynėmis, kurį ji padovanojo jam gimtadienio proga. 

Kadangi jis nemano, jog yra laukiamas, nesivargina žvalgy- 
tis aplinkui. Jinai ne iškart jam pamojuoja, leisdama jam pasukti 
link slenkamųjų juostų, nuo kurių pasiima bagažą. 

Paskui ji išdrįsta jį šūktelėti. 

Jis atsigręžia labai nustebęs, pasideda savo krepšį ir, žengęs 
prie jos, karštai pabučiuoja. 

Jinai paskęsta jo glėbyje, be galo mėgaudamasi šia brangia 
akimirka. Ji jaukiai paslepia galvą ant jo peties, uosdama jį kaip 
jaudinančius kvepalus. Paguosta jo apkabinimo, ji kokią minutę 
stovi taip užsimerkusi, ir jai atrodo, kad šiek tiek atgavo gerus 
vaikystės kvapus, kai nebuvo kančių ir gyvenimo sunkumų. 

— Aš gerai žinojau, kad tu gali atvykti manęs ieškoti į pasau- 
lio kraštą, - juokauja ji ir pakšteli jam bučkį. 

Jis pažvelgia jai į akis ir iškilmingai taria: 

— Aš vykčiau ir toliau, toliau už pasaulio kraštą... 

Būtent šią akimirką ji užtikrintai žino, kad jis yra jos gyveni- 
mo vyras. 

Ir kad taip bus visada. 


— Negirdėjau, kaip tu įėjai, - sumurmėjo Natanas atsimerk- 
damas. 

Ji padeda karštos kavos puodelį ant nedažyto medžio ta- 
buretės. 

— Aš įkišau tavo kelnes į džiovyklą. Tuoj galėsi apsiauti. 

— Ačiū. 

Jie buvo nerangūs, be orientyrų, kaip du seni meilužiai, ku- 
rie kadaise buvo gerai pažįstami, o po to juos išskyrė gyvenimo 
netikėtumai. 

— Kas čia per bagažas? - paklausė jis rodydamas į du kelio- 
nės krepšius prie įėjimo. 

— Manęs paprašė dalyvauti vienoje konferencijoje, kuri bus 
parengiamoji socialiniam forumui Porto Alegre. Iš pradžių aš 
atsisakiau dėl Bonės, bet kadangi tu ją pasiėmei anksčiau... 

— Ką! Tu vyksti į Braziliją? 

— Tik trims ar keturioms dienoms. Per Kalėdas būsiu namie. 

Melorė atsegė vieną iš krepšių ir kažką iš ten ištraukė. 

- Štai, užsivilk, nes kitaip mirtinai sušalsi, - tarė ji tiesdama 
išlygintus medvilninius marškinėlius. - Senas daiktas, bet ma- 
nau, kad tau dar tinka. 

Jis išlankstė marškinėlius ir atpažino, jog būtent jais jis vil- 
kėjo tą ypatingąjį vakarą, kai jie pirmą kartą mylėjosi. Tai buvo 


seniai. 

— Nežinojau, kad tu juos išsaugojai. 

Kad nuslėptų sumišimą, ji čiupo šaliką, kuris gulėjo ant so- 
fos, ir apsivyniojo. 

— Brr... tikrai nekaršta, - nusipurtė ji. 

Kelioms sekundėms išnykusi, grįžo su meksikietiškos teki- 
los buteliu rankose. 

— Štai viena iš maloniausių priemonių sušilti, - tarė paduo- 
dama jam taurę. 

Pirmąsyk nuo amžinybės savo žmonos veide jis išvydo šyp- 
seną, ir ta šypsena buvo skirta jam. 

— A tu salud!“ - kaip sakytų Bonė. 

— Atu salud! - atsakė Natanas. 

Jiedu susidaužė taurėmis, paskui pagal tradiciją vienu mau- 
ku išgėrė. 

Ji patraukė jo antklodės kraštą ir atsisėdo šalia jo ant sofos. 
Padėjo galvą jam ant peties ir užsimerkė. 

— Jau senokai nebesikalbėjome dviese, ar ne? 


Lietus nesiliovė, čaižydamas langų stiklus ir palikdamas ant 
jų ilgus vertikalius pėdsakus. 

— Sakyk man, kas tave kamuoja. 

— Niekas, - pamelavo Natanas. 

Jis buvo nutaręs nekalbėti jai apie pranešėjus. Ta istorija 
buvo per daug iracionali, besiribojanti su antgamtiškumu. Me- 
lorė galėtų palaikyti jį bepročiu ir imti nerimauti, kad paliko 
Bonę Gudricho globoje. 

Bet ji neatlyžo: 

— Nepanašu į tiesą. Ko tu bijai? 

Šįkart jis nemelavo. 

— Prarasti tave. 

Ji nusivylusi patraukė pečiais. 

— Manau, kad mes jau ganėtinai vienas kitą praradę. 

— Galima ką nors prarasti įvairiais lygiais. 


* Į sveikatą! (Isp.) 

Ji atmetė nuo veido plaukų sruogą. 

— Ką tuo nori pasakyti? 

Užuot atsakęs į klausimą, jis paklausė: 

— Kaip mes iki to priėjome, Melore? 

— Tu labai gerai viską Žinai. 

Jis žvelgė į tuštumą. 

— Nieko tokio nebūtų įvykę, jei ne Seano mirtis. 

Jinai susinervino: 

— Palik Seaną ramybėje! Tu nebebuvai tas, kurį aš mylėjau, 
Natanai, štai ir viskas. 

— Meilė taip paprastai neišnyksta. 

— Aš nesakiau, kad nebemylėjau tavęs. Tik konstatavau, kad 
tu nebebuvai tas, kurį aš mylėjau iš pradžių. 

— Tu mane pažįsti nuo aštuonerių! Juk laimė, kad aš pasikei- 
čiau. Visi keičiasi. 

— Neapsimesk, kad nesupranti: visas tavo gyvenimas sukosi 
apie tavo darbą. Tu nebekreipei į mane dėmesio. 

— Turėjau gi dirbti! - gynėsi jis. 

— Tavo darbas neįpareigojo tavęs tuo procesu pažemin- 
ti mano tėvą! Tau buvo svarbesnis tavo išdidumas negu tavo 
žmona. 

— Džefris to prisiprašė. Nepamiršk, ką tavo šeima padarė 
mano motinai. 

— Bet aš nesu mano šeima ir tu negalvojai apie mane. Tu taip 
nutolai nuo manęs, Natanai; tu visada buvai nepatenkintas, ne- 
nuilstamai ieškantis tobulos laimės. 

Jis bandė pasiteisinti: 

— Ašjos norėjau mums, tos laimės. Tau, vaikams... 

— Bet mes turėjome tą laimę, Natanai. Tu nesupratai, bet mes 
ją turėjome! Ko dar tau reikėjo? Dar daugiau pinigų? Bet kam? 
Kad nusipirktum trečią automobilį, paskui ketvirtą? Kad eliti- 
niame klube žaistum tą kvailą golfą? 

— Aš norėjau būti vertas tavęs. Parodyti, kad man pasisekė 
gyvenime. 

Dabar ji labai pyko. 

— Ak, štai kur mes! Parodyti, kad tau pasisekė gyvenime: štai 
didžioji Natano Del Amiko ambicija! 

— Tu negali suprasti. Aplinkoje, kur aš gimiau... 

Ji neleido jam tęsti. 

— Aš labai gerai žinau, kur tu gimei ir kaip tau buvo sunku, — 
tarė ji ryškiai tardama kiekvieną žodį, - bet gyvenimas nėra nei 
rungtynės, nei karas ir tau nereikia kas Žingsnis įrodinėti savo 
sėkmę. 

Ji pašoko nuo sofos. 

— Melore! 

Jis bandė ją sulaikyti, bet ji liko kurčia jo kvietimui. Rado 
prieglobstį priešingame kambario kampe. Ten, tarsi stengda- 
masi nusiraminti, ji uždegė kelias mažas žvakutes, kurios plau- 
kiojo gilioje stiklo taurėje, paverstoje dekoratyviniu šviečiančiu 
gaubtu. 

Natanas priėjo prie jos ir bandė uždėti rankas jai ant pečių. Ji 
šiurkščiai išsilaisvino. 

— Nagi, pažiūrėk čia, - tarė sviesdama jam New York Times 
numerį, kuris gulėjo ant svetainės stalo. 

Net gyvendama Kalifornijoje Melorė toliau prenumeravo 
Niujorko dienraštį, kurį ji rijo nuo studijų laikų. 

Natanas pagavo laikraštį ir peržvelgė antraštes pirmajame 
puslapyje. 

Ohajas: Ginkluotas pistoletu paauglys savo mokykloje nužudo 
tris žmones. 

Čilė: Išsiveržęs vulkanas gresia humanitarine katastrofa. 

Afrika: Šimtai tūkstančių pabėgėlių kelyje į Didžiųjų ežerų re- 
gioną. 

Artimieji Rytai: Nauja įtampa po savižudžio sprogdinimo. 

Po keleto sekundžių ji labai liūdnai paklausė: 

— Kokia gyvenimo prasmė, jei negali juo su kuo nors pasi- 
dalyti? 

Jos akys sudrėko. Ji piktai žvelgė į jį. 

— Kas galėjo būti tau svarbiau, kaip dalytis su mumis meile? 

Kadangi jis neatsakė, ji tęsė: 

— Man nebuvo jauku gyventi su neklystančiuoju. Tu būtum 
galėjęs pripažinti savo silpnybes - bent man. Tu būtum galėjęs 
pasitikėti... 

Tie žodžiai reiškė: tu taip mane nuvylei. 

Jis žvelgė į Melorę spindinčiomis akimis. Visa, ką ji sakė, 
buvo tiesa. Tačiau jis nenusipelnė vienas prisiimti kaltę. 

— Šiaip ar taip, aš išsaugojau savo vestuvinį žiedą, — tarė jis 
mosuodamas savo žiedu. - Aš išsaugojau savo vestuvinį žiedą, 
tuo tarpu tu drįsti vestis tą apgailėtiną bukagalvį valgyti į mūsų 
restoraną! 

Jis tebemojavo savo žiedu Melorei prieš akis, lyg koks advo- 
katas, rodantis prisiekusiųjų žiuri lemiamą įkaltį. 

Bet jis nebuvo viename iš savo ginamųjų teismų. Jis buvo 
prieš moterį, kurią mylėjo, ir ši žvelgė su išraiška, kuri sakė: 
Nenuvertink manęs, nedaryk man tokio akibrokšto. Lėtai ji ištraukė 
iš po savo megztinio su atlenkiama apykakle grandinėlę, ant 
kurios buvo pakabinusi platinos žiedą. 

— Aš irgi išsaugojau savo vestuvinį žiedą, Natanai Del Ami- 
kai, bet tai visiškai nieko neįrodo. 

Dabar jos akyse spindėjo ašaros. Vis dėlto ji stengėsi tęsti ir 
pasakyti, ką turėjo pasakyti. 

— O kadangi tu prakalbai apie Vincę, žinok, jog su mumis jis 
neturi nieko bendra. 

Paskui patraukusi pečiais pridūrė: 

— Beje, jei dar nesupratai, kad aš tvarkau šį kvailelį, tai nesi 
labai įžvalgus. 

— Aš dažnai netenku savo įžvalgumo, kai kalbama apie 
tave. 

— Aš jį išnaudoju. Labai tuo nesididžiuoju, bet naudojuosi 
juo. Šis tipas labai turtingas, o jei aš galiu ką nors padaryti, kad 
dalį savo turtų jis skirtų padėti labiausiai nuskriaustiems, mie- 
lai lydėsiu jį į visus pasaulio restoranus. 

— Labai ciniškas veikimo būdas, - pastebėjo jis. 

Ji liūdnai nusijuokė. 

— „Cinizmas ir drąsa - du verslo ramsčiai“: to jūs mane iš- 
mokėte, pone advokate, ar jau pamiršote? 

Ji ištraukė iš kišenės pakelį Kleenex ir nusišluostė akis. Jis 
nebedrįso prie jos prieiti iš baimės būti atstumtas. Todėl tylė- 
damas naršė po kambarį, atidarė langą ir įkvėpė šviežio oro. 
Sunkūs ir tamsūs debesys dabar, atrodė, traukė į šiaurę. 

— Jau beveik nebelyja, - pastebėjo jis mažindamas įtampą. 

— Man nerūpi lietus, - atkirto Melorė. 

Jis atsigręžė į ją. Jos skruostai buvo įdubę, o oda blyški, be- 
veik permatoma. Jis norėjo pasakyti jai, kad ji vis dar užima 
pirmą vietą jo gyvenime ir kad taip bus visada. Bet visa, ką jis 
rado pasakyti, buvo: 

— Aš visa tai Žinau, Melore. 

— Ką tu žinai? 

— Viską, ką tu ką tik man sakei: kad laimė nesusiveda į ma- 
terialią gerovę, kad laimė — pirmiausia dalijimasis: dalijimasis 
malonumais ir nemalonumais, dalijimasis ta pačia pastoge ir ta 
pačia šeima. Dabar aš visa tai Žinau. 

Jis bejėgiškai išskėtė rankas ir susigėdęs nusišypsojo. 

Ji žvelgė į jį maloningai. Kai jis buvo toks, visada jai primin- 
davo mažą berniuką, koks kadaise buvo ir kuriam ji negalėjo 
atsispirti. 

Ji paliko kurį laiką priekaištus nuošaly ir priėjusi prisiglaudė 
jam prie krūtinės. Ji turi būti jam sąžininga, nes žinojo, kad po 
Seano mirties atsitraukimas į darbą Natanui buvo vienintelis jo 
rastas išsivadavimas nuo sielvarto. 

Ir ji negalėjo jo dėl to kaltinti, nors ir gailėjosi, kad jie, dalijęsi 
ta pačia tragedija, nemokėjo likti susitelkę. 

Ji užsimerkė. Jis dar čia, bet ji jau Žinojo, kad po kelių akimir- 
kų skausmingai jo pasiges. 

Biologams didelė meilės jausmo dalis susiveda į smegeny- 
se išsiskiriančių geismą ir prisirišimą sukeliančių molekulių ir 
cheminių medžiagų veikimą. Jei taip ir yra, tokio užmojo reiški- 
nys kildavo kaskart, kada tik ji susiliesdavo su juo. 

Ji norėjo, kad ši akimirka tęstųsi bent amžinybę. Vis dėlto 
neįtikėtinomis pastangomis jinai užbaigė ją. Laikas nebuvo tin- 
kamas. Jisai traukė ją, bet ji dar baisiai ant jo pyko. 

— Tau reikia vykti, kitaip pražiopsosi paskutinį lėktuvą, - tarė 
ji išsilaisvindama. 


Jis stovėjo ant durų slenksčio niekaip nesiryždamas išvykti. 
Išsikviesto taksi variklis sukosi jau penkias minutes. 

Kaip jai paaiškinti, jog jų pasimatymas galbūt paskutinis, 
paskutinė šypsena, paskutinis sykis, kai liečiasi jų oda? 

— Jeigu man kas nors nutiktų, tikrai norėčiau, kad tu... 

— Nekalbėk niekų, - nutraukė ji. 

— Tai nėra niekai, Melore, įsivaizduok, kad... 

— Sakau tau, kad pasimatysim, Natai. Pažadu. 

Kadangi ji niekad jam nemelavo, jis tikrai norėtų ja tikėti, net 
šį kartą. 

Ji pabučiavo savo delną ir švelniai paglostė savo vyrui 
skruostą. 

Prasmegęs automobilyje negalėjo neatsigręžti, kad skirtų jai 
paskutinį žvilgsnį. Paskutinį žvilgsnį žmogaus, kuris bijojo vi- 
sam laikui prarasti tą, kurią labai mylėjo. Paskutinį sielos, ku- 
riai pasisekė šioje žemėje rasti savo pusę, dėkingumo ženklą. 

Žiūrėdama, kaip jis tolsta lietaus išvalytame ore, Melorė pa- 
stvėrė žiedą, kuris kabėjo ant jos grandinėlės galo. 

Iš visų jėgų suspaudė žiedą ir mintyse lyg kokį užkeikimą 
padeklamavo: 


Mūsų meilė stipri kaip mirtis. 
Gilūs vandenys negali jos užgesinti, 
Nė potvyniai - jos paskandinti. 

Jei turiu vaiką, tai tarsi sakyčiau: aš gimiau, 
paragavau gyvenimo ir nusprendžiau, 
kad jis toks geras, jog vertas būti dauginamas. 


MILANAS KUNDERA 


DNS DT DT 


Gruodžio 17 d. 


— Ouė hora es?* - paklausė Bonė trindamasi akis. 

Mergaitė ką tik atsikėlė. 

— Atspėk! - atsakė jos tėvas apkabindamas ją. 

Natanas parvyko iš San Diego šeštos valandos ryto reisu. Jis 
pasiėmė dukrą, kuri miegojo ant sofos Gudricho biure. „Ji atsi- 
gulė labai vėlai“, - patikslino jam gydytojas. - „Mūsų skrydis į 
Niujorką vėlavo dėl audrų.“ 

Jis paėmė užsimiegojusią Bonę ant rankų ir jiedu nuėjo namo 
į San Remą. Galiausiai jis paguldė ją aštuntą, kai ryto saulė jau 
buvo gerokai pakilusi. 

Dabar ji nepatikliai spoksojo į sieninį virtuvės laikrodį. 

- Jau trečia po pietų? 

- Ė taip, mažyte, tu šauniai išmiegojai. 

— Aš nesu mažytė, - gynėsi ji žiovaudama. 

— O taip, esi! - tarė jis įtaisydamas ją ant aukštos taburetės 
prie garuojančio šokolado puoduko, - tu mano mažytė! 

— Pirmąkart gyvenime aš keliuosi taip vėlai, - pasišaipė ji 
čiupdama bandelę su sezamų sėklomis. 

Jis švelniai žvelgė į ją. Būti su ja buvo tikra paguoda. Va- 
kar jis rado ją gerai atrodančią - džiugią ir pralinksmėjusią, 
kur kas mažiau nerimaujančią negu per ankstesnes atostogas. 


* Kelinta valanda? (Isp.) 

Skyrybų šokas buvo beišsisklaidąs. Ji pagaliau suprato, kad jos 
tėvų išsiskyrimas nenutolina jos nei nuo tėvo, nei nuo motinos. 
Tuo geriau. 

Bet vos ši problema ėmė susitvarkyti, kai horizonte išryškėjo 
kita, daug rimtesnė: iš jos netrukus bus atimtas tėvas. 

Jis labai dėl jos nerimavo. Ar ji sugebės drąsiai sutikti šį iš- 
bandymą, sunkiausią, kokį jai bus tekę patirti nuo jos trumpo 
gyvenimo pradžios? Ar buvo būdas parengti vaiką būsimai vie- 
no iš tėvų mirčiai? 

Šią akimirką jis nusprendė nuvyti šias niūrias mintis ir pasi- 
naudoti geru oru. 

— Galėtume eiti paieškoti Kalėdų eglės, - pasiūlė jis manyda- 
mas, kad jai bus malonu. 

— Otaip! Su daugybe papuošalų: burbulų, žvaigždžių ir tam- 
soje mirksinčių girliandų. 

— O paskui eisime apsipirkti ir pagaminsime gerus pietus. 

— Ar galėsime pasidaryti juodųjų lakštinių salotų su sepijų 
rašalu? - meldė ji. 

Šis valgis buvo jos mėgstamiausias nuo tada, kai paragavo jo 
Tribekos restorane, kur jie buvo su Melore, kai Bonė buvo dar 
visai maža. 

— Ir su ypatingu desertu. Ar nori, kad pasigamintume skanų 
didelį desertą? 

— Žinoma! - sušuko ji pašokdama iš džiaugsmo. 

— Kas tau patiktų? 

— Pumpkin pie*, - atsakė ji nedvejodama. 

- Šis desertas Padėkos dienai. Ar tau labiau nepatiktų kas 
nors kalėdiško? 

Ji papurtė galvą. 

— Ne, aš mėgstu moliūgų tortą, nes jis labai sultingas ir su 
daug kremo, - patikslino ji iš anksto varvindama seilę. 

— Tada paskubėk baigti pusryčius. 

— Manjau gana, - tarė ji pakildama nuo stalo ir ateidama pa- 
sislėpti jo glėbyje. 


* Moliūgų tortas (isp.). 

Jis suspaudė ją labai stipriai, trindamas jos kojytes vieną 
į kitą. 

— Sušalai, voveryte? 

— Taip, man turbūt hitopermija. 

Ji buvo tikrai miela, kai stengėsi vartoti sudėtingus žodžius. 

— Hipotermija, - pataisė jis juokdamasis. - Tu maža mergaitė, 
kuriai hipotermija ir kuri skuba šiltai apsirengti. 


Rasti garsiuosius juoduosius lakštinius nebuvo lengva už- 
duotis. Jiems teko nukakti iki Dean ir Delucca bakalėjos. Likus 
kelioms dienoms iki Kalėdų, prašmatnioji Soho parduotuvė 
buvo pilna Žmonių. Jie leidosi stumdomi alkūnėmis tų, kurie 
norėjo apsipirkti per rekordinį laiką. Kas jiems darbo, jie turėjo 
visą savo laiką. 

Brodvėjuje Bonė gerą ketvirtį valandos lygino įvairias egles, 
siūlomas pardavėjo lauke. Kai ji išsirinko, Natanas įkišo medelį 
į visureigio bagažinę, paskui sustojo 3-iojo aveniu krautuvėje, 
kur, pasak jo, parduodami geriausi visame mieste vaisiai ir dar- 
žovės. 

Ten jie nusipirko gražų moliūgą ir žuvų sriubos stiklainyje iš 
Prancūzijos, kuri keistai vadinosi „soupe a la sėtoise“. 

Pavakarę jie grįžo namo, nusiteikę imtis keblaus kulinarinio 
pasirengimo. 

Vos nusimetusi savo laisvo kirpimo paltą, Bonė ant lygios 
virtuvės darbo vietos skubiai išdėstė produktus: kapotą tešlą, 
moliūgą, apelsinus, vanilinį cukrų, karčiųjų migdolų likerį, 
maskarponės sūrį... 

— Tu man padėsi? - paklausė ji šypsodamasi. 

— Ateinu. 

Jis pažvelgė į dukrą ir pajuto, kaip suspaudė širdį. Jis norėtų 
jai pasakyti, kad nebijotų ateities, kad net miręs jis visada bus 
čia, kad ją prižiūrėtų ir saugotų. 

Bet ką jis žinojo? Tikrai viskas vyksta kitaip. Jis buvo beveik 
įsitikinęs, kad jis nepavirs angelu sargu, kurio misija bus saugo- 
ti ją nuo blogų žingsnių. 

Tiesa buvo tokia, kad jis bijojo. Bijojo palikti mažą dukrelę 
be savo pagalbos susidurti su išorinio pasaulio bjaurumu ir ci- 
nizmu. 

Jis priėjo prie stalo. Ryšinti triskart jai per didelę prijuostę, 
Bonė buvo jau atvertusi reikiamame puslapyje receptų knygą ir 
kantriai laukė jo nurodymų. 

— Prie darbo! 

Natanas iškočiojo tešlą kočėlu ir išklojo ja formą. Paskui jis 
viską uždengė pergamentinio popieriaus skritiniu, o ant viršaus 
užbarstė džiovintų pupelių ir įkišo į orkaitę. Tuo metu Bonė iš- 
rankiojo iš moliūgo plaušelius ir sėklas. Jis padėjo jai supjausty- 
ti minkštimą mažais kubeliais, paskui ji atsargiai užlašino kelis 
lašus likerio ir vėl labai patenkinta gražiai jam nusišypsojo. Na- 
tanas uždėjo ruošinį ant ugnies, tada pasinaudojo šia pertrauka 
užduodamas jai klausimą. 

— Ar tu prisimeni, kada mirė Seanas? 

— Žinoma, - tarė ji žvelgdama tiesiai į akis. 

Nors ji stengėsi tai paslėpti, jis pastebėjo, kad gražų jos duk- 
ros veidą uždengė liūdesio šydas. Vis dėlto jis prisivertė tęsti. 

— Tuomet tu buvai visai mažytė. 

— Man buvo ketveri metai, - patikslino ji, tarsi minimas peri- 
odas būtų buvęs prieš du ar tris dešimtmečius. 

— Kad tau paaiškintume, mama ir aš tau sakėme kažką pana- 
šaus, kaip „Seanas yra danguje“. 

Ji linktelėjo galva parodydama, kad prisimena. 

— Iš pradžių tu dėl to užduodavai daug klausimų. Daug kar- 
tų manęs klausei, ar danguje šalta. Taip pat norėjai žinoti, kaip 
tavo mažasis broliukas maitinsis ir ar vieną dieną galėsi jį ten 
aukštai aplankyti. 

— Aš prisimenu, - paprastai tarė Bonė. 

— Na, aš nežinau, ar mes pasirinkome geriausią būdą tau pa- 
aiškinti, kas yra mirtis... 

— Kodėl, juk mirę mes einame į dangų? 

— Tiesą sakant, niekas nieko nežino, brangioji. 

Ji kiek pagalvojo, prisimindama visas žinias, kurias turėjo 
šia tema. 


202 GUILLAUME MUSSO 


— Mano draugė Sara sako, kad miręs eini arba į rojų, arba į 
pragarą. 

— Mes nežinome, - pakartojo Natanas. 

Bet jis suprato, kad šis atsakymas jos nepatenkina. 

— Kodėl nepaieškojus enciklopedijoje? —- gyvai paklausė ji. — 
Mama visada man sako, kad, kai ko nors nežinai, reikia pažiū- 
rėti enciklopedijoje. 

— To nežino net enciklopedija. Tai paslaptis. 

Šią akimirką suskambo krosnies skambutis. 

Natanas ištraukė baltai iškeptą torto pagrindą ir nurinko 
sausas pupeles. 

Jo nuostabai, dukrelė nepasisiūlė jam padėti. 

— Eikš, Bone, man tavęs reikia. Turim pagaminti torto gar- 
nyrą. Parodyk man, ar vis dar moki sudaužyti kiaušinius taip, 
kaip aš tave mokiau. Greitai, greitai! 

Ji įsitraukė į darbą, iš pradžių neryžtingai, paskui vis sma- 
giau. Suplakė kiaušinius su cukrumi. Ji smagiai sukosi, ir po 
penkių minučių jos šypsena sugrįžo. 

— Pažiūrėk, kokie jie putoti! - sušuko ji. 

Jie pasidalijo darbus. Jis paėmė apelsiną ir išspaudė sultis, o 
ji leido moliūgo gabaliukus per daržovių maigytuvą. 

Vieną akimirką ji panoro paragauti ruošinio, ir nuo masės jai 
liko oranžiniai ūsai. 

Jis išsitraukė fotoaparatą, ir jiedu paeiliui vienas kitą nutrau- 
kė. Paskui viena ranka jis pakėlė aparatą virš galvų. Tuomet jie- 
du prisispaudė du skruostus vieną prie kito. 

— Viens, du, trys, cheese! 

Dar vienas gražus prisiminimas. 

Jis leido jai paskirstyti garnyrą ant torto pagrindo, paskui 
padėjo jai įkišti į orkaitę. 

Bonė atsitūpė priešais orkaitės langą stebėti torto, šis pradė- 
jo kepti. Ji buvo tokia prikaustyta, tarsi žiūrėtų nuostabiausią 
televizijos laidą. 

— Mmm... Bus skanu. Ar ilgai reikia laukti? 

— Kokias keturiasdešimt minučių, brangioji. 

Ji atsistojo, kilstelėjo savo nosytę į jį ir liko tokioje padėtyje 
keletą sekundžių, tarsi dvejotų, pranešti kažką jam ar ne. Po ke- 
lių akimirkų apsisprendė: 

— Močiutė nemėgsta, kai jos klausinėju apie mirtį. Ji sako, 
kad aš per maža ir kad tai neša nelaimę. 

— Tai kvailystės, brangioji. Tiesiog suaugusieji bijo kalbėti 
apie mirtį su vaikais. 

— Kodėl? 

— Jie baiminasi, kad juos išgąsdins, o juk kaip tik nekalbėji- 
mas apie tai ir gąsdina. Visada bijoma to, ko nepažįstama. 

Tada ji natūraliai paklausė: 

— O ką reikia Žinoti apie mirtį? 

Jis akimirką pagalvojo. 

— Pirmiausia mirtis yra neišvengiama. 

- Tai reiškia, kad negali nuo jos pasprukti? 

— Taip, mažytė, visi miršta. 

— Net Lara Kroft? 

— Laros Kroft nėra. Tu juk gerai Žinai. 

— O Jėzus? 

— Tu ne Jėzus. 

— Tikra tiesa, - pripažino ji, vos pastebimai šypsenai nušvie- 
tus jos veidą. 

— Toliau, mirtis negrįžtama. 

Ji pakartojo šį žodį, kurio reikšmės nesuprato. 

— Negrįžtanti? 

— Negrįžtama, brangioji. Tuo žodžiu norima pasakyti, kad jei 
jau esame mirę, negalime vėl gyventi. 

— O gaila, - tarė ji iš tikro nuliūdusi. 

— Taip, - pripažino jis, - gaila. Bet nesirūpink, tu nesiruoši 
mirti dabar. Nei rytoj, nei užporyt. 

— Tad kada aš mirsiu? 

Natanas gailėjosi pradėjęs šį pokalbį. Bonė į jį žvelgė dide- 
lėmis akimis, tarsi jis galėtų jai pasakyti lemiamą ištarmę apie 
jos ateitį. 

— Tik tada, kai būsi labai labai labai sena. 

— Susiraukšlėjusi? 

— Taip, susiraukšlėjusi, žilaplaukė ir su plaukeliais ant 
smakro. 

Pastarieji sukėlė jai šypseną, bet neilgam. 

— O tuir mama? Kadajūs mirsite? 

— Nesirūpink: mes irgi nemirsim šiandien. Bet jeigu aš mir- 
čiau, tau nereikia labai sielvartauti. 

Ji keistai pažvelgė į jį. 

- Jeigu tu mirsi, aš neturiu liūdėti? —- paklausė ji, tarsi jis būtų 
pasakęs jai visišką nesąmonę. 

— Taip, žinoma, galėsi paliūdėti, - patikslino jis, - bet netu- 
rėsi nieko gailėtis ir niekuo savęs kaltinti. Supratai? Niekas ne- 
bus tavo kaltė, - tęsė Natanas. - Aš labai didžiuojuosi tavimi ir 
mama taip pat. Tau nereikės gailėtis, kad praleidai su manimi 
per mažai laiko. Nepamiršk, kad būsim padarę daug dalykų 
drauge ir kad mums liks daug gražių prisiminimų. 

— Ar tai tu jautei, kai mirė tavo mama? 

Nataną sujaudino šis klausimas. Užuot atsakęs, jis papras- 
tai tarė: 

— Ne visai, bet stengiausi. Tu neturi bijoti pasisakyti, ką jauti, 
tiems, kuriuos myli. 

— Gerai, - atsakė ji nelabai suprasdama, ką tai reiškia. 

— Kad nepasimestum ištikus brangaus Žmogaus mirčiai, tu 
turi laikytis arčiau tų, kurie tave myli. Jie tave palaikys. 

— Man reikės atvykti su jumis pasimatyti, tavimi arba 
mama? 

— Taip, - patvirtino Natanas. - Tu visada galėsi atvykti pasi- 
matyti su manimi ar mama, jei ko nors bijosi ar kas nors tave ka- 
muos. Net tada, kai paaugsi. Visada gali atvykti ir rasti mus, ją 
ar mane. Irjei vieną dieną man teks mirti, tu visada turėsi mamą. 
Turi nuostabią mamą, ir ji visada padės tau pakelti liūdesį. 

— Vis tiek bus labai sunku, - tarė ji drebančiu balsu. 

— Taip, - sutiko jis, - bus sunku. Kartais tu jausiesi labai vie- 
niša ir norėsi paverkti, o tada reikia taip ir padaryti, nes tai pa- 
deda. 

— Verkia tik kūdikiai, - paprieštaravo ji pati vos neapsiaša- 
rodama. 

— Ne, visi verkia. Garantuoju. Žmonės, kuriems nebepavyks- 
ta verkti, yra pačios nelaimingiausios būtybės žemėje. Kaskart, 
kai tu norėsi jausti mane šalia savęs, galėsi nueiti pasikalbėti su 
manimi ten, kur mudviem patiko būti kartu. 

— Ar tu kartais kalbiesi su Seanu? 

Jis pasakė jai tiesą - jam beveik palengvėjo, kad gali tai pa- 
daryti. 

— Taip, aš ir toliau kalbuosi su Seanu ir savo mama. Seanas 
tebegyvena mano širdyje. Jis visada bus mano sūnus. Panašiai 
turi būti ir tau: aš visada būsiu tavo tėvas, o mama visada bus 
tavo mama. Net jei būsime mirę, tai nieko nekeičia. 

— Ar tueini į kapines, kai nori su jais kalbėtis? 

— Ne, nemėgstu kapinių. Einu į parką ryte, labai anksti, kai 
ten beveik nieko nėra. Visiems sakau, kad einu bėgioti, kad bū- 
čiau geros formos, bet iš tikrųjų einu bėgioti, kad būčiau su jais. 
Kiekvienas turi rasti savo vietą. Svarbu bendrauti, kad mylimas 
žmogus liktų su mumis visą mūsų gyvenimą. 

— Ar tu kasdien apie juos galvoji? 

— Ne, - pamelavo Natanas, - dažnai, bet ne kasdien. 

Jis juto, kaip pašiurpo dilbių oda. Paskui žvelgdamas į tuštu- 
mą labiau sau pridūrė: 

— Gyvenimas yra nuostabus dalykas. Ir toks brangus. 

Ji šoko jam ant kaklo, ir jie rado paguodą vienas kito glėbyje. 
Giliai mintyse ji svarstė apie keistus tėvus, kurie visada gerai 
šneka vienas apie kitą. Ji negalėjo neklausti savęs, kodėl ši tokia 
nuostabi motina ir šis toks dėmesingas tėvas nesusiėjo aplink ją 
kartu švęsti Kalėdų. Bet ji jau numanė, kad suaugusiųjų gyveni- 
mas labai sudėtingas ir kad nereikia į jį kištis. 


Valgymas buvo nuotaikingas. Nė karto jie nelietė niūrių ar 
sunkių temų. Sriuba ir lakštinių salotos buvo gana vykusios, 
o tortas su visu cukriniu glajumi ir raudonų vaisių piure, Bonės 
nuomone, buvo delicioso. 

Vakare jie neskubėdami puošė eglę klausydami Klodo De- 
biusi Children's Corner, kuris labai patiko jo dukrelei. 

Lauke tyliai snigo. 

— Kodėl mama nemėgsta Kalėdų? 

— Nes mano, jog tikroji šios šventės dvasia buvo suklastota. 

Ji keistai pažvelgė į jį. 

— Nieko nesuprantu, ką čia sakai. 

Reikėjo būti atidesniam: jo dukra nebuvo suaugusi. Jis atsi- 
prašė, paskui bandė paaiškinti paprasčiau. 

- Iš tikrųjų mama mano, kad šiuo metų laiku mes turėtume 
daugiau galvoti apie kenčiančius žmones, užuot vis pirkę tiek 
daug daiktų, kurių mums iš tiesų nereikia. 

— Tai tiesa, ar ne? - paklausė Bonė, kuri nematė, kaip galėtų 
būti kitaip, jei taip mano jos mama. 

— Taip, tiesa, - pritarė jis. - Mes čia, šilumoje ir saugūs, bet 
kiti žmonės būna vieni. O sunku būti vienam, kai tau liūdna. 

“= Bet šiuo metu mama yra viena, - priminė dukrelė. 

- Ji turėtų būti su Vince, - pastebėjo Natanas neįsitikinęs. 

— Nemanau. 

— Ar tau taip sako tavo moteriškoji intuicija? - paklausė jis 
pamerkdamas jai akį. 

— Būtent, - atšovė ji užmerkdama iškart abi akis. 

Tai ji vadino „dvigubu mirktelėjimu“, kurį iš tiesų mokėjo 
tik ji viena. 

Jis pabučiavo jai į plaukus. 
ką, žalią Žmogėdrą su piltuvėlio formos ausimis. 

Galiausiai ji ilgai demonstravo melodijas, kurias mokėjo gro- 
ti smuiku, po to tikrai gerai ispaniškai padainavo Besame mucho, 
kurią išmoko mokykloje. 

Natanas buvo labai entuziastinga auditorija ir keliskart 
prašė bis. 

Paskui atėjo laikas gultis. 

Jis apkamšė ją lovoje, o ji paprašė palikti koridoriuje šviesą 
uždegtą. 

— Labanakt, mažoji voveryte, - tarė jis išeidamas. - Aš labai 
tave myliu. 

— Aš irgi labai tave myliu, - atsakė ji, — ir tai „negrįžta“. 

Jis neturėjo drąsos pataisyti jos klaidą ir paskutinįsyk pabu- 
čiavo. 


Išeidamas iš kambario, prisiminė tą 1995 m. balandžio die- 
ną San Diego gimdymo namuose. Pirmą kartą, kai pakėlė savo 
ką tik gimusią dukrelę. Jis buvo toks susijaudinęs ir išsigandęs, 
kad net nežinojo, kaip to imtis. Visa, ką tuomet matė, buvo ma- 
žytis kūdikėlis raukšlėtu veidu, užmerktomis akimis darantis 
visokias keistas grimasas, į visas puses judindamas mažas ran- 
kutes. 

Tą akimirką nežinojo, kad vieną dieną ji užims tiek vietos 
jo gyvenime. Kad šis smulkutis kūdikis taps svarbesnis už jo 
akies vyzdį. 

Jis, be abejo, numanė, kad tėvystė radikaliai pakeis jo gyve- 
nimą, bet neturėjo jokio supratimo, ką tai reiškia meilės ir jaus- 
mų prasme. 

Jis dar nežinojo, kad vaikas gali suteikti tiek džiaugsmo. 

Nei to, kad vaiko netekimas vieną dieną gali sukelti tokį di- 
delį sielvartą. 

Jis nieko nenumanė. 

Tada mažasis gležnutis angelėlis atsimerkė ir įdėmiai pažiū- 
rėjo į jį, tarsi norėdamas parodyti, kad jam reikia jo. Jis buvo 
sukrėstas, sklidinas beribės meilės. 

Ir, žinoma, nėra žodžių tokiai laimei apsakyti. 


2Z 


Kiekvienas žmogus yra vienas ir 
visiems į visus nusispjauti, 
ir mūsų kančios - negyvenama sala. 


ALBERTAS KOHENAS 


Nors ir nenoromis, Natanui reikėjo tesėti žmonai duotą pažadą: 
palydėti Bonę pas senelius dviem ilgoms dienoms. 

Jis atsikėlė anksti ir, nepaisant ankstyvo meto, nedvejodamas 
paskambino Džefriui ir Lizai Veksleriams, įspėdamas apie savo 
atvykimą. Žinojo, kad sąvokos „vėlyvas kėlimasis“ jų žodyne 
nebuvo net atostogaujant. 

Kadangi Bonė vėlai atsigulė, jis palaukė iki aštuntos ryto 
prieš versdamas ją iš lovos, ir po pusantros valandos jie leidosi 
į kelią, prieš tai vis tiek sustoję pas Starbaksus išgerti karšto šo- 
kolado su zefyrais. 

Natanas nusprendė imti visureigį. Pasnigus taip saugiau. 
Visai kaip mama, Bonė labai mėgo šį didelį automobilį ir di- 
džiulius jo ratus. Įsitaisius labai aukštai nuo Žemės paviršiaus, 
jai atrodė, kad vadovauja kosminiam laivui, mažame aukštyje 
perskrendančiam pasaulį. 

Jau kokius trisdešimt metų Kalėdų atostogas Veksleriai pra- 
leisdavo Berkširo kalnuose Masačusetso vakaruose. Nuo Niu- 
jorko kelionė buvo kiek ilgoka, bet vietovė su slėniais tarp kal- 
vų, ant kurių viršūnių įsikūrę vaizdingi Naujajai Anglijai tipiški 
kaimai, buvo tikrai puiki. Nuo Norvalko jis nusprendė važiuoti 
7-uoju keliu, pravažiavo Didįjį Baringtoną, paskui pasuko Stok- 


bridžo link. Vairavo atsargiai: kelias vietomis dar buvo slidokas. 

Plonas sniego sluoksnis dengė kraštovaizdį, besiskleidžiantį 
jiems prieš akis. 

Norėdama prasiblaškyti Bonė į grotuvą įdėjo CD: Keitės 
Džaret fortepijono improvizaciją muzikine Ozo šalies burtininko 
tema. 

Mergaitė ėmė rūpestingai niūniuoti žodžius: 

Somewhere, over the rainbow... 

Dainuodama padarė jam savo garsųjį „dvigubą mirktelėji- 
mą“, ir ji atrodė jam žavinga su jai per dideliu beisbolo šalmu, 
kurį užsidėjo gindamasi nuo saulės atsispindėjimo. Vogčiomis į 
ją Žiūrėdamas, jis negalėjo atsistebėti, kad turi vaiką, su kuriuo 
taip lengva būti. 

Širdies gilumoje jis didžiavosi, kad sugebėjo gerai ją išauklė- 
ti. Su Melore jie nuo labai anksti stengėsi būti tvirti ir nustatyti 
kelis elementarius principus: gerbti kitus ir Žinoti turint ne tik 
teises, bet ir pareigas. 

Taip pat jie atsispyrė pagundai per daug lepinti savo dukrą: 
jokių sportbačių už du šimtus dolerių ar per brangių drabužių 
su firminiais ženklais. Jiems tai atrodė nelabai padoru, kaip ir 
laikė žalinga nuostatą tėvų, kurie kartais, užuot subarę, leidžia- 
si vaikų užgauliojami žavėdamiesi jų žodyno turtingumu! 

Kartais Natanas svarstydavo, kuo taps tie neišauklėti vaikai. 
Be abejo, jaunais individualistais ir nebrandžiais suaugusiai- 
siais, kurie, lepinti lyg užgaidūs princai, nukris iš aukštai atra- 
dę kompromisus ir nusivylimus, kurių neužmiršta pareikalauti 
gyvenimas. 

Jis vėl žvilgtelėjo į dukrą. Užliūliuota džiazo, ji miegojo su- 
gniaužusi kumščius, palenkusi galvą saulės užlieto lango link. 

Jis nukreipė mintis į ateitį. 

Iki šiol jos auklėjimas nebuvo sunkus, bet sunkiausia laukė 
priešakyje. 

Nes, be abejo, ateis diena, kai ji paprašys leidimo išeiti va- 
kare, persiverti šnerves ar kitur... Taip, visada būna metas, kai 
dalykai krinka, kai švelniausia mergaitė pavirsta nedėkinga pa- 

augle, įsitikinusia, kad jos tėvai tėra seni neišmanėliai, nesuge- 
bantys jos suprasti. 

Tuomet Melorei teks vienai tvarkytis su šia krize. Jo nebebus 
čia, kad galėtų ją paremti. Jis nepažins pirmojo karto nerimo, 
kai Bonė nepareis vakare namo, nei pirmojo vaikino, kurį ji par- 
sives namo, nei pirmosios kelionės, per kurią ji su draugėmis 
norės nukeliauti į kitą šalies pakraštį... Tačiau iššūkis buvo ska- 
tinantis veikti, ir jis jautėsi galįs jį pakelti. 

Jei jis nebūtų laukiamas kitur. 


Jo geras savitarpio supratimas su Bone kartais jam primin- 
davo ankstyvą jo vaikystę, kai buvo tikras sutarimas tarp mo- 
tinos ir jo, kol neįsitaisė tas abejingumas, kurį jis tyčia kurstė 
įsivaizduodamas, kad vienintelis jo socialinio iškilimo šansas — 
kultūriškai nutolti nuo savo šeimyninių ištakų. Sunku namų 
tvarkytojos sūnui tikėtis užkariauti Niujorką! 

Tik neseniai jis suprato, kad galiausiai jis daug daugiau gavo 
iš savo motinos, nei įsivaizdavo. Ji perdavė jam kartu drąsos ir 
pasiaukojimo, gebėjimą ištverti, kad ir kas nutiktų. 

Bet jis paliko ją mirti už tai nepadėkojęs. Paskutiniais metais 
prieš jos mirtį, kai jis ėmė gerai užsidirbti, jis būtų galėjęs suar- 
tėti su ja ir pasimėgauti savo sėkme drauge. Pasakyti jai: „Matai, 
mes tai padarėme, tu ne veltui aukojaisi, Aš laimingas.“ Tačiau 
jis nebedažnai atvykdavo jos aplankyti. Pernelyg užsiėmęs savo 
kova, jis pasitenkindavo kiekvieną mėnesį nusiuntęs jai pinigų, 
kad ji galėtų gyventi nedirbdama. O kai atvykdavo, tai visada 
prauždavo kaip vėjas. Persitardavo keliais įprastiniais žodžiais 
ir išvykdavo palikęs dolerių pluoštą (kaskart vis storesnį), kad 
jam būtų atleista, jog yra blogas sūnus. 

Šiandien jis jautėsi labai kaltas prisimindamas tas praleistas 
progas, bet jį kamavęs prisiminimas nebuvo vienintelis. 

Tarp jų buvo savotiška paslaptis. Epizodas, kurio jie vėliau 
niekad neminėjo ir kurį jis prisimins visą gyvenimą. 

Tuomet jam buvo ką tik sukakę trylika. Tai atsitiko 1977 m. 
vasarą, rugpjūčio pradžioje, per pirmąsias atostogas, kurias jis 

praleido Nantukete su Melore (vasarą, kai jis pirmąkart pabu- 
čiavo jai į lūpas... bet tai kita istorija). 

Prieš metus puikiai išlaikęs egzaminus jis buvo atrinktas būti 
priimtas į prestižinę Manheteno mokyklą, Wallace School. 

Net jei ši mokymo įstaiga sumokėdavo pusę mokesčio už 
mokslą grupelei ypač nusipelnančių mokinių, vis tiek kitą dalį 
tekdavo mokėti šeimoms. Eleonorai Del Amiko tai buvo di- 
džiulė suma pinigų. Natanas gerai suvokė, kad jis prašo didelės 
aukos iš savo motinos, juo labiau kad mokykla už pirmą tri- 
mestrą reikalavo susimokėti iš anksto. Bet jis paaiškino jai, kad 
tai investavimas į ateitį: vienintelis jo šansas nebaigti kroviku ar 
langų plovėju. 

Tą vasarą Eleonora buvo be skatiko: žiemą dėl nuolatinio 
bronchito jai teko kelioms dienoms gultis į ligoninę, ir susidarė 
nemažų išlaidų. Mėnesio pradžioje ji paprašė Vekslerių avanso, 
kad užmokėtų už savo sūnaus mokyklą. Bet Džefris, tvirtai be- 
silaikantis savo puritoniškų principų, kategoriškai atsisakė. 

„Štai kokia šlykšti galvosena, — tuomet jam pasakė jo moti- 
na, — tu išgelbėjai gyvybę jų dukrai, o jie atsisako net pirštą pa- 
judinti dėl tavęs.“ 

Ji neklydo, net jei Natanui nepatiko, kad ji naudotųsi šiuo 
epizodu - kuris buvo jau kelerių metų senumo, - bandydama 
ką nors gauti iš savo šeimininko. 

Štai tokiomis sąlygomis iš Lizos Veksler brangenybių dėžu- 
tės dingo perlų apyrankė. 

Natanas niekad gerai nesuprato kodėl, bet įtarimai greitai 
krito ant jo motinos... ir jo. Džefris Veksleris iškamantinėjo juos 
abu, kadangi neabejojo jų kaltumu. Jis net juos apieškojo iš nu- 
garos, pastatęs juos rankomis į sieną. Tuomet Natanas dar ne- 
studijavo teisės ir nežinojo, kad tokie veiksmai neteisėti. Namų 
tvarkytojai neigiant, Džefris išnaršė jos kambarį, atitraukinėjo 
visus stalčius, išvertė visus lagaminus, tarsi per kratą. Kadangi 
vis nieko nerado, pagrasino iškviesiąs policiją manydamas, kad 
toks grasinimas išgąsdins Eleonorą. Bet ši toliau atkakliai neigė, 


212 GUILLAUME MUSSO 


beveik klaupdamasi prieš savo šefą: „Ne aš, pone Veksleri, pri- 
siekiu, kad nieko nepavogiau.“ 

Galiausiai istorija baigėsi atleidimu iš darbo. Neklausyda- 
mas žmonos patarimo, Džefris nusprendė nekviesti policijos, 
labiau būdamas linkęs atleisti Eleonorą be jokios išmokos. Taigi 
viduryje vasaros, apjuodinti ir beveik be pinigų kišenėje, Nata- 
nas ir jo motina vėl išvyko į Niujorko karštį. 

Štai koks buvo didžiausias jo gyvenime pažeminimas: sutik- 
ti Melorės žvilgsnį, kai buvo prispaustas prie sienos kaip vagis. 
Jis jautėsi visiškai pažemintas ir sumenkintas. Ši gėda jį lydėjo 
iki šiandien, visam laikui įsirėžusi į jo galvos kertelę, bet ji buvo 
ir galingas variklis, tarsi nuo šiol jis būtų žinojęs, jog niekad ne- 
iškils pakankamai aukštai, kad nuplautų šį įžeidimą. Stoti tei- 
siųjų barjero pusėje jam neužteko. Jam reikėjo daugiau: sumušti 
Džefrį tuo prakeiktu procesu ir priversti jį susimokėti už paže- 
minimą prispiriant užleisti jam San Remo butą, kelių milijonų 
dolerių vertės nekilnojamąjį turtą. Jis gerai suvokė, kad šiuo su- 
sikirtimu daro bloga Melorei. Bet jo nesulaikė net perspektyva 
įskaudinti mylimą moterį. Kartais, kai nori ką nors pasiekti, esi 
pasiryžęs viskam. 

Tačiau skaudžiausia, kad jis ėmė veikiau tikėti Veksleriu 
negu motina. Daugiau niekad jai neužsiminė apie apyrankę, 
bet, visapusiškai apsvarstęs reikalą, ėmė manyti, kad jo motina 
tikrai ją pavogė. 1977 m. spalį už jo mokyklos trimestrą pasku- 
tinę akimirką buvo apvaizdiškai apmokėta, ir tai leido jam tęsti 
mokslą. Tuomet jis nesistengė sužinoti, kaip galėjo įvykti toks 
stebuklas. Bet blogos nuotaikos dienomis kartais aidėdavo ši 
baisi tiesa: jo motina tapo vagile; ir taip atsitiko dėl jo. 


Bonė ką tik pramerkė akį. Jie tebuvo vos už kelių šimtų met- 
rų nuo savo tikslo. 

Išsidėstęs Bekširo kalnų centre, Stokbridžas buvo žavus 
miestelis, įkurtas indėnų mohikanų prieš misionieriams atvyks- 
tant drumsti jiems ramybės, įsikalus į galvą juos krikščioninti. 
Veksleriai turėjo savotišką rančą pačiame miestelio pakraštyje. 

Iš tiesų tai buvo elegantiškas kaimo namas su keliais arkliais ir 
gražiu poniu, kuris teikė džiaugsmo jo dukrai. 

Natanas pasignalizavo prie pagrindinio įėjimo, kur buvo 
įrengta stebėjimo kamera. Po keleto sekundžių dvi sklendės 
atsidarė, leisdamos visureigiui įvažiuoti akmenuotu keliu. Jis 
sustojo prie mažo vasarnamio, užimto sargų poros. Paskutinį 
sykį, kai buvo čia atvykęs, jis net neišlipo iš automobilio. 

Šį kartą bus kitaip. 

Gudrichas jam patarė prieš mirštant susitaikinti. Na, gerai, 
jis laikysis jo patarimų! Džefris pyko dėl savo pinigų. Natanas 
buvo pasiryžęs jam atskleisti tai, ko niekad niekam nebuvo sa- 
kęs. Kai ką, kas galėtų sugriauti jo reputaciją ir išbraukti jį iš 
advokatų sąrašo. 

Kai jis buvo studentas, advokato profesija jį neįtikėtinai 
pniausius, tuos, kurie, kaip ir jis, buvo kilę iš nuskriaustųjų 
sluoksnių. Bet ši profesija turi prasmę tik tada, kai skrupulin- 
gai laikomasi tam tikros etikos. Taip Natanas visados ir darė... 
išskyrus vieną kartą. 

Jis užtrenkė automobilio duris. Saulė buvo aukštai danguje, 
o vėjas kėlė nedidelius rusvų dulkių debesis. 

Iš tolo jis pamatė Džefrį, kuris neskubėdamas ėjo jų linkui. 

Bonė, kuri visada iš visko pasidarydavo šventę, leidosi bėgti 
pasitikti savo senelio krykštaudama iš džiaugsmo. 

Netrukus Natanas buvo vos už kelių metrų nuo Vekslerio. 

Įsmeigdamas žvilgsnį į akis savo uošviui, jis pagalvojo tą 
patį kaip ir kiekvieną kartą: Melorė buvo labai panaši į Džefrį. 
Jų akys buvo tokios pat labai šviesiai mėlynos, toks pat elegan- 
tiškas ir aristokratiškas veidas. 

Taip, Melorė buvo labai panaši į savo tėvą. Todėl Natanas, 
nepaisant viso apmaudo, niekad negalėjo visiškai jo nekęsti. 


Vos atvykęs Natanas primygtinai prašė pasikalbėti su Džef- 
riu, ir dabar jie buvo vieni jo darbo kabinete. Vien tik jiedu. 
Aš ir jis. 

Žiebtuvėliu Veksleris prisidegė vieną trumpų ir storų cigarų, 
kuriuos jis turėjo įprotį rūkyti bet kurią dienos valandą. Ėmė 
traukti dūmą mažais kvėpsniais, tuo tarpu Natanas Žinovo 
žvilgsniu apžiūrėjo lentynas, pilnas oda įrištų garsių juridinių 
veikalų. 

Džefris įrengė savo darbo kabinetą kaip tikrą mažą bibliote- 
ką. Žalios ir paauksuotos lempos apšvietė patinuotus brangaus 
medžio baldus, o didžiulį darbo stalą beveik visiškai užėmė 
dosjė krūvos, diskelių dėžės įr du nešiojamieji kompiuteriai, 
prijungti prie duomenų bazės. Vos keliems mėnesiams likus iki 
oficialaus atsistatydinimo, Džefris neginčijamai ir toliau buvo 
aktyvus Žmogus. 

Jo karjeros kelias buvo keistas. Labai jaunas puikiai žaidė 
beisbolą, bet po kritimo per žygį kalnuose jam teko atsisa- 
kyti mėgstamo sporto. Šis gana rimtas nelaimingas atsitiki- 
mas - kaukolės lūžis - privertė jį nukreipti energiją į studijas. 
Pirmas iš savo Harvardo laidos, pirmiausia jis dirbo teisėju, 
paskui prisidėjo prie vieno prestižiškiausių Bostono advokatų 
kabinetų. Pastaraisiais metais matydamas, iš kur pučia vėjas, 
jis pasistengė ir įsteigė savo verslą, besispecializuojantį kolek- 
tyvų teisingumo veikloje. Jis sėkmingai gynė laivų statyklų 
darbininkus, kurie buvo neapsaugoti nuo asbesto poveikio. 
Vėliau susikrovė turtą cigarečių aukų vardu gavęs iš tabako 
gamintojų dideles kompensacijas. Per pastaruosius dvejus me- 
tus jis puolė į naują mūšį dalyvaudamas bylose, kurias mobi- 
liosios telefonijos operatoriams iškėlė smegenų auglių aukos, 
kaltinančios juos nuslėpus elektromagnetinio spinduliavimo 
pavojų. 

Natanas turėjo pripažinti: Veksleris buvo tikras savo darbo 
meistras. Jis buvo vienas paskutiniųjų senoviškų advokatų, vie- 
nas iš tų nostalgiškai besižvalgančių į tolimus laikus, kai įstaty- 
mo vyrai veikė labiau iš įsitikinimo negu dėl verslo. Beje, vienu 
metu, prieš tai apyrankės istorijai viską sugadinant, jiedu savo- 
tiškai sutarė. Ir net šiandien Natanas negalėjo nepuoselėti tam 
tikro susižavėjimo savo uošvio karjera. 

Džefris patraukė savo petnešas. 

— Taigi, ką ypatingo nori man pasakyti? - paklausė jis tarp 
dviejų dūmų užraitų. 

— Prisimenate mūsų procesą... - pradėjo Natanas. 

Džefris parodė susierzinimą. 

— Jei atvykai čia vėl žadinti tų senų ginčų... 

Natanas neleido jam tęsti. Jis buvo nusprendęs išlieti viską, 
ką turėjo ant širdies. 

— Aš papirkau tą teisėją, - nutraukė jis, - papirkau teisėją Li- 
vingstoną. Per tarpininką, vieną iš jo padėjėjų, perdaviau kyšį, 
kad jis paskelbtų nuosprendį mano naudai. 

Džefris nė nemirktelėjo. Jis buvo kietas vyras, už fasadinio 
draugiškumo turįs įprotį niekad nerodyti savo emocijų. 

Bet šiandien Natanui jis pasirodė ne toks įspūdingas: atrodė 
pavargęs, su ratilais po akimis, raukšlėmis ir ne taip švariai nu- 
skusta barzda. 

— Aš norėjau atkeršyti, Džefri, nušvilpti jums San Remo butą 
dėl to, ką padarėte mano motinai. Bet radau tik tokį būdą ir pa- 
dariau gėdą savo profesijai. 

Veksleris linkčiojo galva, atrodė, kad jis intensyviai mąsto, 
paskui pravėrė burną, bet nepasigirdo joks garsas. 

Užuot ką sakęs, atsistojo prie lango įsmeigęs akis į apsnigtas 
kalvas. 

Atsisuk, Džefri. Paklausyk manęs. 

Jam į nugarą Natanas tęsė savo priekaištų litaniją. Pernelyg 
ilgai sulaikyti žodžiai dabar liejosi patys, be pastangų. 

— Prisiminkit, Džefri, kai man buvo aštuoneri ir pasiimda- 
vote mane su savimi į ežerą Žuvauti, pasakodamas man apie 
savo laimėtas bylas. Manau, kad būtent ten aš nusprendžiau 
tapti advokatu. Visos tos studijos - žinoma, aš studijavau sau, 
bet pradžia didele dalimi buvo dėl to, kad laimėčiau jūsų pri- 
pažinimą. Naiviai vaizdavausi, kad jūs mane priimsite, kad 
didžiuositės manimi. Jūs negalite įsivaizduoti, kaip aš norėjau, 
kad jūs mane priimtumėte. 

Kaip aš norėjau turėti tokį tėvą kaip tu... 


216 GUILLAUME MUSSO 


Stojo tyla. Džefris atsigręžė drąsiai sutikti savo buvusio žen- 
to pykčio. 

— Jūs turėjote mane priimti! - ryškiai skiemenavo Natanas. — 
Aš įrodžiau, ko vertas. Vargau, kol to pasiekiau. Maniau, kad 
kompetencija ir nuopelnai — vertybės, kurias jūs gerbiate. Ta- 
čiau jūs mane pastūmėjote suteršti savo profesiją, eiti papirkti 
teisėjo kaip kokiam žemo lygio nedorėliui... 

— Aš tave išgelbėjau, - galiausiai pertraukė jį Džefris. 

— Ką sakote? | 

— Su teisėju Livingstonu esu studijavęs. Bylos metu jis susi- 
rado mane ir perspėjo apie mėginimą papirkti. 

Natanas buvo apstulbintas. 

— Ką? 

Senasis advokatas atsiduso ir atrodė naršąs po atmintį. 

— Livingstonas yra tikras sukčius, bet buvo pakankamai pro- 
tingas ir niekad nesileido pagaunamas. Aš nusprendžiau duoti 
jam dvigubą sumą, kad jis neapskųstų tavęs ir kad paskelbtų 
nuosprendį tavo naudai. 

— Bet kodėl, Džefri, kodėl? 

Pastarasis prieš atsakydamas kiek patylėjo, paskui šiek tiek 
abejodamas prisipažino: 

— Dėl Melorės, žinoma, nenorėjau, kad ji būtų su tavimi 
įtraukta į skandalą. Taip pat ir... dėl tavęs. Buvo kai kas, ką aš 
buvau tau skolingas. 

Natanas suraukė antakius. Uošvis nuspėjo jo klausimą. Tai- 
gi, akis nukreipęs į tuštumą, jis ėmė atgaivinti praeitį. 

— Tą vakarą, tą garsųjį 1977 m. vasaros vakarą, aš daug iš- 
gėriau. Tada išgyvenau sunkų tarpsnį tiek savo vedybiniame 
gyvenime, tiek darbe. Grįžau iš Bostono, ten Liza buvo prašiu- 
si manęs nueiti pas juvelyrą paimti apyrankės, kuriai ji davė 
pataisyti sagtį. Prieš pareidamas namo, praleidau popietę pas 
vieną iš savo padėjėjų, kuri buvo ir mano meilužė. Žinoma, aš 
jai niekad nieko nežadėjau, tais laikais ir mūsų aplinkoje ne- 
buvo skiriamasi tam, kad vestum sekretorę, bet ji savotiškai 
mane šantažavo emociškai vildamasi, kad aš paliksiu žmoną. 

Išeidamas, prisimenu, sustojau viešbučio bare išgerti viskio. Bet 
susipyliau ne vieną, o keturias ar penkias taures. Spėju, kad tu 
supažindintas su mano bėda dėl gėrimo... 

Natanas ne iškart suprato. 

— Kaip suprasti? 

— Tuomet aš daug gėriau, - paaiškino Džefris. - Aš - chro- 
niškas alkoholikas. 

Natanas tikėjosi visko, tik ne tokio atradimo. 

— Bet nuo kada? 

— Man pavyko sustoti devintojo dešimtmečio pradžioje, bet 
kelis kartus atkritau. Viską išbandžiau: gydymus, draugijas... 
bet nelengva vaikščioti į tuos susirinkimus, pripažinti, kad esi 
priklausomas, ir kalbėti net apie intymius dalykus kartais visiš- 
kai nepažįstamų Žmonių akivaizdoje. 

— Aš... aš to nežinojau, - suburbleno Natanas. 

Dabar atėjo Džefrio eilė nustebti. 

— Buvau įsitikinęs, jog Melorė tau pasakė. 

Pirmąkart Natanas išvydo, kaip nuo emocijų suspindo 
uošvio akys. Nepaisant pažeminimo, Džefris didžiavosi savo 
dukra, kad ji taip ilgai išlaikė paslaptį net nuo žmogaus, kurį 
mylėjo. 

Klausydamas Vekslerio išpažinties, Natanas manė gausiąs 
atsakymą į daugelį klausimų, kuriuos jis kadaise užduodavo 
sau, kodėl Melorei tokia kančia gyventi. 

Džefris tęsė savo pasakojimą: 

— Atvykęs į Nantuketą, pasigedau brangenybės. Daug vė- 
liau mano sekretorė prisipažino pavogusi ją, kad pasėtų ne- 
santaiką mano santuokoje. Bet tuo metu nė nenumaniau, kur 
ji dingo. Visiškai supanikavau ir kitą rytą, kai žmona paklausė 
manęs, kur dėjau apyrankę, nesumojau nieko geresnio, kaip 
apsimesti padėjus ją į jos brangenybių dėžutę. Tai mus privedė 
prie to, kad apkaltinom tavo motiną. Manau, kad mano žmona 
tik dėjosi tikinti šia istorija, bet tai mums leido išoriškai išsau- 
goti padorumą. 

Jis labai ilgam nutilo, paskui blankiai pridūrė: 

— Man labai gaila, Natanai, aš buvau bailys. 

Tik tiek tu gali pasakyti. 

Kurį laiką Natanas neteko žado. Ši išpažintis jį sykiu ir pri- 
bloškė, ir nuramino. Ne, jo motina buvo ne vagilė, o didelės 
neteisybės auka. Kai dėl Džefrio, žmogaus, kurį jis laikė dory- 
bingu ir neklystančiu, tai jis buvo melagis, turėjęs meilužių, ir 
alkoholikas. Jis tebuvo žmogus kaip ir visi. Kaip ir jis. 

Jis pakėlė akis į uošvį ir nustebęs suprato, kad pagieža, kurią 
jautė jam, išnykusi. Jis net nenorėjo jo teisti. Momentas nebu- 
vo tinkamas. Pastebėjo, kad jo bruožai atsipalaidavo, tarsi ir jis 
ilgai būtų laukęs, kol galės taip išpažinti. Iš esmės abu vyrai 
gyveno kiekvienas su savo sunkia paslaptimi, kuri pagadino 
nemažai jų gyvenimo akimirkų. 

Pirmas tylą nutraukė Džefris: 

- Žinau, kad manęs tai nepateisina, - pradėjo jis, - bet aš 
slapčiomis pasirūpinau, kad tavo motina vėl susirastų darbą, ir 
aš tais metais sumokėjau reikiamą dalį už tavo mokslą. 

- Jūs teisus, - atsakė Natanas paraudusiomis akimis, — tai 
jūsų nepateisina. 

Džefris nuėjo prie savo seifo, atidarė jį ir, kažką išėmęs, dre- 
bančia ranka ištiesė Natanui. 

Tai buvo keturių eilių perlų apyrankė su sidabrine sagtimi, 
įtaisyta mažais briliantais. 

Jei nesi pasiruošęs viskam, 
nesi pasiruošęs niekam. 


PoLAS OSTERAS 


RAA beautiful sight, we're happy tonight. 
Walking in a winter wonderland...A fi 


Natanas švelniai užbaigė paskutinius žymiosios Kalėdų 
giesmės akordus. Jis uždarė pianiną ir jausmingai pažvelgė į 
dukrą, kuri buvo užmigusi ant odinės svetainės sofos. Lauke 
artėjo naktis. Horizontas, ką tik liepsnojęs raudonai, rausvai ir 
rausvai geltonai, dabar nusidažė tamsesniais atspalviais. Jis dar 
įdėjo pliauską į židinį ir pakurstė jau priblėsusias žarijas. Iš gre- 
timo kambario atnešė išsiuvinėtą antklodę, išlankstė ir užklojo 
Bonei kojas. 

Šiame draustinio kampe jie praleido ramų vakarą. Papusry- 
čiavusi Liza Veksler išėjo rinkti Kalėdų dovanų, o Džefris pa- 
siskolino iš žento visureigį ir išvažiavo į Pitsfildą, kur norėjo 
nusipirkti žvejybos reikmenų, nes nusimatė gražios dienos. 

Taigi Natanas galėjo būti su savo dukra, kiek norėjo. Vos pa- 
baigusi priešpiečius, Bonė nuskubėjo į arklidę pažiūrėti savo 
ponio, gražaus 'Connemara' veislės gyvulio, kurį ji pakrikštijo 
Spiritu. Natanas padėjo dukrai jį pabalnoti, o sau pasibalnojo 
vieną iš Vekslerio žirgų. Likusią popietės dalį jie praleido jo- 
dinėdami po medžiais apaugusias kalvas, kurios be galo ply- 
tėjo aplink uošvių žemės nuosavybę. Šiame atviruko vertame 
kraštovaizdyje jis nė karto nepagalvojo apie mirtį. Jis leidosi 
nešamas arklių ritmo ir raminamo krioklių ir upių šniokštimo. 
Keletą valandų daugiau niekas neegzistavo. Nieko, tik Bonės 

šypsena, tyras oras ir ta plona sniego danga, viską užklojusi ir 
teikusi kraštovaizdžiui naujo skaistumo. 

Jam tebeprisimenant to pasijodinėjimo malonumą, atsidarė 
aukštos svetainės durys ir praleido Lizą Veksler. 

— Labas vakaras, Natanai, - tarė ji įeidama į kambarį. 

Moteris buvo dar graži, aukšta, visada elegantiškai apsiren- 
gusi ir visomis aplinkybėmis besielgianti pabrėžtinai aristokra- 
tiškai — laikysena, įgyjama tik per kelias kartas. 

— Labas vakaras, Liza, negirdėjau, kaip jūs parvykote. 

— Mašinos variklis labai tylus. 

Pagal tai, kiek sumokėjote už Bentley, turėtų būti... 

— Ar gerai pasijodinėjote? —- paklausė ji švelniai žvelgdama 
į Bonę. 

— Puikiai. 

Pagautas šišo paerzinti, jis negalėjo susilaikyti nepridūręs: 

— Ojūs, kaip sekasi jūsų vargšams? 

Ji dvejodama žvilgtelėjo, bet neatsakė. Kibinimas ir juokai — 
ne ta sritis, kur Liza Veksler mėgtų rizikuoti. 

— O kur Džefris? — paklausė ji prislopindama šviesą, kad ne- 
pabudintų savo anūkės. 

— Jau neturėtų užtrukti, jis išvažiavo į Pitsfildą naujų žūklės 
reikmenų pirkti. 

Gražiu Lizos veidu perbėgo šešėlis. 

— Norite pasakyti, kad jis pasiskolino jūsų automobilį? 

— Taip. O kas čia tokio? 

— Nieko... nieko... - sumikčiojo ji stengdamasi nuslėpti susi- 
jaudinimą. 

Vis dėlto kurį laiką ji vaikščiojo po svetainę, paskui atsisėdo 
ant sofos, užmetė koją ant kojos ir nuo mažo staliuko paėmė 
knygą. Apdovanota tuo natūraliu autoritetu, kuris iš karto su- 
kuria atstumą, ji buvo įgudusi duoti pašnekovui suprasti, kad 
pokalbis baigtas. Galų gale Natanui taip buvo dar geriau: krūti- 
nę jam dar sunkiai slėgė Džefrio atskleidimai apie pavogtą apy- 
rankę ir jis žinojo, jog nedaug tereikėtų, kad pratrūktų pykčiu 
ant Lizos. 

Kad nebūtų be užsiėmimo, jis pavartė vieną iš prabangiai 
įrištų tomų, išstatytų už bibliotekos lentynų stiklų. Būtų mielai 
pasivaišinęs kokia taurele, bet visuose namuose nebuvo nė lašo 
alkoholio. 

Protarpiais jis trumpai žvilgčiodavo savo uošvės linkme. 
Liza Veksler aiškiai buvo susirūpinusi. Mažiau kaip per pen- 
kias minutes ji jau keliskart pažvelgė į laikrodį. 

Ji nerimauja dėl Džefrio. 

Natanas turėjo pripažinti, kad jį visada žavėjo ši neprieina- 
ma ir ori moteris, tikra Bostono aristokratijos atžala. Ir žavėjo 
ypač dėl to, kad Melorė buvo sukūrusi save kaip visišką kon- 
trastą šaltai ir nelanksčiai savo motinos pusei. Natanas visada 
žinojo, kad jo žmona dievino savo tėvą. Ilgai jis niekaip negalėjo 
suvokti to, kas siejo šias dvi būtybes, prigimties. Bet nuo Džef- 
rio išpažinties dar šį rytą jis suprato: tai, ką Melorė mylėjo savo 
tėve, buvo ta dalis pažeidžiamumo, kurio Natanas niekad ne- 
įtarė. Melorė laikė savo tėvą savotišku „ginklo broliu“, nes abu- 
du kovojo nepabaigiamą kovą: Džefris su savo alkoholizmu, o 
Melorė su savo chroniškomis depresijomis. Šalia jų Liza atrodė 
kaip tvirtas ir dominuojantis šeimos ramstis. 

Tačiau tai netrukdė jai būti nerimo graužiamai dėl to, kad jos 
vyras išvyko į Pitsfildą. Kad ir kaip svarstė Natanas, jis to ne- 
suprato. Džefris nebuvo tos rūšies vyras, kuris prašytų žmonos 
leidimo prieš paklodamas kelis tūkstančius dolerių naujausio 
modelio žvejybos reikmenims. 

Staiga, tarsi perspėta šeštojo pojūčio, Liza pašoko ir išėjo į 
priebutį. Ten, lydima Natano, ji uždegė visas didžiosios alėjos 
šviesas ir atrakino automatinį vartų užraktą. 

Netrukus pasigirdo ir visureigio burzgimas. Kai automobi- 
lis įvažiavo į alėją, Natanas iškart pastebėjo, kad Džefris vai- 
ruoja nesklandžiai. Visureigis darė tokius staigius posūkius, 
kad pasikėsino į veją, kur sutraiškė automatinio drėkinimo 
sistemą, taip pat mažą gėlyną, kuris ateinantį pavasarį neturės 
progos sužydėti. Kai Land Rover visiškai įvažiavo į šviesą, Na- 
tanas pamatė, kad mašina keliose vietose subraižyta ir trūksta 


222 GUILLAUME MUSSO 


ratlankio priekyje. Jis tuoj pat suprato, kad Džefris turėjo patir- 
ti avariją. Variklis sukosčiojo ir galiausiai automobilis sustojo 
ant vejos rėžio. 

— Aš žinojau! - išsprūdo Lizai, skubančiai prie savo vyro. 

Džefris labai sunkiai išsirioglino iš mašinos ir šiurkščiai nu- 
stūmė žmoną. Senojo advokato eisena nekėlė jokių abejonių: jis 
buvo girtutėlis. 

— Aš noriu myžti! - sušuko jis į nieką nesikreipdamas. 

Natanas priėjo prie savo uošvio, kad ištiestų pagalbos ranką 
Lizai. Senasis advokatas dvokė alkoholiu. 

- Aš atėjau jums padėti, Džefri, eime su manimi. 

— Palik mane ramybėje! Man nereikia tavo pagalbos. Aš no- 
riu tik myžti... 

Veksleris atsisagstė kelnes ir ėmė šlapintis ant vejos, šalia 
laiptų į priebutį. 

Suglumusį Nataną apėmė ir gėda, ir gailestis uošviui. 

- Šis kartas ne pirmas, Natanai, - sumurmėjo Liza imdama 
jį už rankos. 

Nataną sujaudino šis nedidelis, toks jai neįprastas familiaru- 
mas, išdavęs, kaip jai reikia paguodos. 

— Ką tuo norite pasakyti? 

— Prieš kelis mėnesius Džefris jau buvo sulaikytas už tai, kad 
vairavo girtas. Nepaisant mūsų ryšių, jis gavo didelę piniginę 
baudą ir metams neteko vairavimo teisių. Buvo atimti visi auto- 
mobiliai, užregistruoti jo vardu. 

— Ką, norite pasakyti, kad jis vairavo be teisių? 

Liza pritariamai linktelėjo galva. 

— Klausykite, tai labai rimta, - tarė Natanas. - Reikia tikrai 
įsitikinti, ar jis nepridarė žalos. 

Jis vėl žengė prie Džefrio. Senuko akys spindėjo kaip niekad. 

— Jūs patekote į avariją, ar ne, Džefri? 

— Ne! - suriko šis žentui į veidą. 

— Manau, kad taip. 

— Ne! - pakartojo jis, - aš nuo jo išsisukau! 

— Nuo kojūs išsisukote, Džefri? 

Natanas pastvėrė savo uošvį už palto apykaklės. 

— Nuo ko jūs išsisukote, Džefri? - pakartojo jis papurty- 
damas. 

— Nuo to dviračio... aš... išsisukau. 

Nataną apėmė negera nuojauta. Džefris norėjo išsilaisvinti, 
bet jam pavyko tik pargriūti į sniegą. Natanas jį pakėlė ir pri- 
laikydamas nuvedė iki namo. Džefriui teko pasirodyti klusnes- 
niam, ir jis leidosi žmonos nuvedamas iki savo kambario. Lizos 
veidu riedėjo gėdos ašaros. 

Grįžęs į svetainę, Natanas čiupo paltą ir kaip vėjas išlėkė 
lauk. Liza jį pavijo priebutyje. 

— Kur einate? 

— Pasirūpinkite juo, Liza, aš sėsiu į automobilį ir pažiūrėsiu, 
ar ko nors nerasiu. 

— Niekam apie tai nesakykite, Natanai. Meldžiu jūsų, niekam 
nesakykite, kad matėte jį tokios būklės. 

— Vis dėlto aš manau, kad jūs turėsite perspėti policiją, taip 
pat gydytoją. Nežinia, kas galėjo įvykti. 

— Negali būti nė kalbos, kad aš ką nors perspėčiau! - ener- 
gingai ištarė Liza ir uždarė duris. 

Akimirksniu ji atgavo savo griežtumą ir apsaugos instinktą. 

Natanas sėdo prie Land Rover vairo ir ėmė suktis. Jis jau pa- 
spaudė akceleratorių, kai prieš jį išniro Bonė. 

— Aš važiuoju su tavimi, tėti! - sušuko ji atidarydama duris. 

— Ne, brangioji, grįžk į namą! Eik padėti savo senelei. Nepa- 
lik jos vienos. 

— Aš labiau noriu važiuoti su tavimi. 

Ji įsiropštė į automobilį ir užtrenkė duris. 

— Kas atsitiko, tėti? - paklausė ji trindama veiduką, dar su- 
stingusį nuo miego. 

Ji nematė visiškai girto senelio. Tuo geriau. 

— Pakalbėsim apie tai vėliau, mažyte, dabar užsisek diržą. 

Natanas įjungė pavarą ir ėmė leistis nuo šlaito. 


Jis važiavo miesto centro link. 

— Paklausyk manęs, brangioji, paimk mano mobilųjį telefoną 
iš pirštinių dėžutės, surink 911 ir paprašyk sujungti su šerifo 
raštine. 

Sužavėta galimybės dalyvauti tokiame nuotykyje, Bonė stro- 
piai atliko užduotį. Labai išdidi ji ištiesė aparatą tėvui po antro 
skambučio. 

— Stokbridžo šerifo raštinė, prisistatykite, - paprašė pareigū- 
nas kitame linijos gale. 

— Aš vadinuosi Natanas Del Amikas, bet šiuo metu apsisto- 
jęs pas savo uošvius, Džefrį ir Lizą Vekslerius. Skambinu pa- 
siteirauti, ar jums nepranešė apie automobilio avariją kažkur 
šiose apylinkėse. 

— Mus tikrai perspėjo apie avariją Lenokso ir 183-iojo kelio 
susikirtime. Ar jūs ką nors matėte, pone? 

— Aš... aš dar nežinau, dėkoju, labanakt. 

Jis padėjo ragelį nepalikdamas policininkui laiko ką nors 
pridurti. 

Po mažiau kaip penkių minučių jis atvyko į nurodytą vietą, 
mažą sankryžą miesto pakraštyje. Trys policijos automobiliai su 
įjungtomis besisukančiomis šviesomis jau buvo ten. Vienas pa- 
reigūnas reguliavo eismą, kad atlaisvintų kelią greitosios pagal- 
bos mašinai, kuri su kaukiančiomis sirenomis atvyko iš priešin- 
gos pusės. Privažiavęs prie šios tamsoje išsiskiriančios šviesų 
ir garsų simfonijos, Natanas suprato, kad įvyko kažkas rimto. 
Dėl sąmyšio jis ne iš karto suvokė žalos mastą, nes nebuvo nei 
nukentėjusio automobilio, nei regimos aukos. 

— Kas čia atsitiko, tėti? Kas atsitiko? - klausė Bonė, vis labiau 
jaudindamasi. 

— Nežinau, brangioji. 

Jis sustojo, kai policininkas davė jam ženklą pasukti į šoną. 
Advokatas pakluso, paskui, kaip reikalauja reglamentas, liko 
sėdėti automobilyje, rankas padėjęs ant vairo, laukdamas, kol 
policijos pareigūnas juo užsiims. Iš ten, kur buvo, jis galėjo ma- 
tyti greitosios pagalbos darbuotojus kažką veikiant apie mažą 
nejudantį kūną, kurį ką tik ištraukė iš griovio. Tai buvo vaikas, 

tikriausiai tokio pat amžiaus kaip jo dukra, apsirengęs vienu iš 
šviesą atspindinčių lietpalčių, naudojamų tam, kad naktį vai- 
ruotojų būtum pastebimas. 

Dieve mano, vargšas berniukas! Džefris įklimpo į bėdą. 

— Ar jis miręs? — paklausė Bonė atsistojusi ant sėdynės. 

— Tikiuosi, kad ne, brangioji, galbūt jis tik prarado sąmonę. 
Atsisėsk, nežiūrėk į tai. 

Jis paėmė ją į glėbį. Ji padėjo savo galvutę jam ant peties, ir 
jis ėmė ją sūpuoti ramindamas. 

Po galais, kodėl Džefris pabėgo? Jis advokatas. Jis gerai žino, kad 
pabėgimas esant sužeistajam reiškia kaltinimą kriminaliniu nusi- 
kaltimu. 

Natanas iškišo galvą pro langą. Jis matė tiesiai į jį einantį po- 
licininką. Greitosios pagalbos durys jau užsidarė, vaikas bus ve- 
žamas į ligoninės neatidėliotinos pagalbos skyrių... ar į morgą? 

Viešpatie, padaryk, kad tas berniukas nebūtų miręs. 

Vėl Natanas pažvelgė į griovio pusę. Dviratis nuo susidū- 
rimo buvo sudaužytas į šipulius. Pagalbos komandos narys 
lipo iš daubelės. Vienoje rankoje jis laikė sudraskytą kuprinę 
su pririštu šalmu, kurio vaikas nepasirūpino užsidėti. Natanas 
prisimerkė. Kitoje rankoje vyras laikė aliumininį jo visureigio 
ratlankį. 

Jei tas berniukas miręs, Džefris bus apkaltintas žmogžudyste. 

Natanas jautė, kad jame viršų ima advokatas. 

Vairavimas be teisių, pakartotinis vairavimas išgėrus, pabėgimas 
iš įvykio vietos, nepadėjimas žmogui, kurio gyvybei gresia pavojus... 
Susidėjusios visos sunkinančios aplinkybės. 

Jis žinojo, kad tokio tipo byloje reikalaujamos bausmės galė- 
jo siekti iki dvidešimt penkerių metų kalėjimo. Net žinojo vieną 
atvejį, kai teisėjas apkaltino pakartotinai nusikaltusį tyčiniu nu- 
žudymu ir reikalavo jam įkalinimo iki gyvos galvos. 

Kalėjimas! Kalėjimas! Ši mintis šmėsčiojo jo galvoje. 

Policininkas nukreipė prožektorių į Land Rover. Jis apėjo au- 
tomobilį ir, nepaisant tamsos, iškart pastebėjo subraižymus ir 
tai, kad trūksta ratlankio. 

Džefris to neištvers. Kameroje jis neišgyvens daugiau kaip keletą 
mėnesių. Kai dėl Lizos, ji niekad neatsigaus po vyro įkalinimo. 

O Melorė! Natanas greitai mirs, jis tai dabar žinojo. Jo nebe- 
bus čia, kad ją palaikytų, ir ji liks viena ir sutrikusi. Jos vyras 
kapinėse, jos tėvas kalėjime, jos motina graužiama gėdos. 

Tai bus galas, - manė jis, - Vekslerių galas. 

— Tėti, ar čia tavo butelis? - paklausė Bonė judindama pus- 
tuštį viskio butelį, kurį ji ką tik rado po keleivio sėdyne. 

Tik to betrūko. 

— Neliesk jo, mažyte. 

Faras prožektoriumi parodė ženklą nuleisti lango stiklą. 

Advokatas lėtai pakluso. 

Ledinis šios priešiškos nakties oras vienu gūsiu įsiveržė į au- 
tomobilio kabiną. Natanas pagalvojo apie Melorę. Ateinančios 
valandos būsiančios sunkios. Jis giliai įkvėpė. 

— Tai aš... aš partrenkiau tą vaiką. 

Visų kitų dalykų atžvilgiu mes galime būti saugūs, 
bet mirties atžvilgiu mes, žmonės, 
gyvename mieste be sienų. 


EPIKŪRAS 


——————— 


Pitsfildo ligoninė (Masačusetso valstija) 
Neatidėliotinos pagalbos skyrius 
20 val. 06 min. 


— Klere, mums reikia tavęs! 

Daktarė Klerė Džiuliani, jauna medicinos internė, prieš keletą 
minučių jau buvo baigusi savo pamainą, kai ją pakvietė vyres- 
nioji slaugytoja. Internė, kuri turėjo ją pakeisti, dar nebuvo at- 
vykusi, o jiems bet kurią akimirką turėjo „pristatyti“ sunkiai su- 
žeistąjį. Mažiau kaip per dešimt sekundžių Klerė nusiėmė lininę 
skrybėlę bei nusivilko paltą ir vėl užsivilko baltą chirurgo chala- 
tą, kurį ką tik buvo padėjusi savo metalinės spintelės dugne. 

Jai vėl reikėjo mikliai susikaupti. Tebuvo mėnuo, kai ji perė- 
mė visišką atsakomybę už savo pacientus, ir ją vis dar kaustė 
baimė, kad gali nesusidoroti. Tiesą sakant, tas pirmasis mėnuo 
visiems apskelbti jos trūkumus. Klerę tai labai nervino. Ne vi- 
sada lengva vadovauti, kai tau vos dvidešimt ketveri. 

Skubiai į mašinų aikštelę įvažiuojančios greitosios pagalbos 
sirenos kauksmas jai stingdė kraują. Šį vakarą ji tvarkėsi viena 
ir privalėjo susidoroti su viskuo. Po keleto sekundžių durys at- 
sidarė ir greitosios pagalbos darbuotojai įrideno neštuvus. Kle- 
rė giliai įkvėpė ir nėrė į veiklą tarsi į vandenyną. 

— Ką atvežėte, Armandai? - paklausė ji pirmojo greitosios 
pagalbos mediko. 

— Vaikas septynerių metų, parmuštas automobilio. Jau dvi- 
dešimt minučių komos būsenos. Kontūzijos ir daugybiniai du- 
bens, šonkaulių ir blauzdikaulių lūžiai. Glazgo lygis 6, krau- 
jospūdis 90/60, pulsas 110, prisotinimas normalus. Ankstesnė 
ligos istorija nežinoma. 

Klerė pasilenkė prie vaiko. Greitosios pagalbos komanda jau 
buvo padariusi intubaciją ir įvedusi veninius kateterius pasiru- 
pindama, kad nekristų kraujospūdis. Pridėjusi stetoskopą prie 
kairiojo šono, ji paklausė jo kvėpavimo. 

Gerai, kraujo pleuros ertmėje nėra. 

Paskui apčiuopė jo pilvą. 

Blužnis netrūkusi. 

— Gerai, padarykite jam elektrolitų, bendrą kraujo, krešumo 
tyrimus. 

Nusiramink, Klere. 

— Taip pat man reikia rentgeno: smegenų, krūtinės ląstos, 
dubens, pečių, kaklo... 

Tu kažką pamiršti, drauguže. Tu kažką pamiršti... 

— „ir blauzdų. Greičiau, visi juda! Pagal mano ženklą pake- 
liam: vienas, du... 


— „trys! trys vyrai, sakau tau! Aš juos paguldžiau vienu smū- 
giu. Nereikia prie manęs lįsti, supranti! 

Taip gyrėsi Natano kaimynas, girtuoklis, sukėlęs peštynes 
prekybos centre, kurį uždarė su juo laisvoje policijos nuova- 
dos kameroje, bet jis nesiklausė. Jau beveik ketvirtis valandos, 
kai grotos už jo užsivėrė, bet jam dar vis netilpo galvoje, kad 
teks praleisti naktį kalėjime. Per vieną akimirką jis neteko savo 
gerbiamo advokato statuso ir užsivilko nenaudėlio, kuris pabė- 
go partrenkęs berniuką, apdarą. Jis negalėjo atsikratyti vaiko, 
kurį parmušė Džefris, vaizdo. Tas gležnas ir nejudantis kūnas, 
pradingęs šviesą atspindinčiame lietpaltyje. Jis teiravosi apie jį 
policininkų, bet niekas nenorėjo jam atsakyti. Su nenaudėliais 
nešnekama. 

 Natanas sužinojo tik viena - kad jis vardu Benas Grintfildas. 

Kevinas, Kandisė, šis mažasis Benas... 

Dabar mirtis sekė paskui kiekvieną jo žingsnį. Ji persekiojo 
jį kiekviename gatvės kampe, sviesdama jam į veidą nekaltas 
aukas ir laukdama, kol ateis jo eilė. Garetas buvo teisus: mirtis 
buvo visur. Ši baisi tikrovė, kuriai jis niekad nedrįso pažvelgti 
į akis, dabar pratrūko visu smarkumu jaukdama jo pasaulė- 
vaizdį. 

Po galais, kaip čia šalta. Ir šis avigalvis, nesiliaujantis pliurpęs... 

Jis sukryžiavo rankas ir pasimasažavo pečių lygyje. Jis buvo 
išsekęs, palaužtas nuovargio ir nusiminimo, bet sykiu beveik 
galėjo prisiekti, kad niekad nebegalės užmigti. 

Kevinas, Kandisė, Benas... Jų sužeistų ar be gyvybės kūnų 
vaizdas kėlė jam paniką ir negalios jausmą. Jis susmuko ant 
medinio suolo ir suėmė rankomis galvą. Mintyse vėl prasisuko 
dviejų pastarųjų valandų filmas. 

Akimirką, kai faras pareikalavo atidaryti langą, laikas išsi- 
plėtė, o mintys susijaukė. Žaibo greitumu jis suvokė, kad jis, 
buvęs namų tvarkytojos sūnus, laiko savo rankose šios iškilios 
šeimos likimą. Jis, karjeristas, prasimušėlis, kuris niekad nebu- 
vo priimtas į šeimos ratą, dabar galėjo išgelbėti juos visus. Jis 
tai ir ketino daryti. Nes nuo Vekslerių garbės priklausė dviejų 
svarbiausių jo gyvenimo žmonių ateitis. O nuo šiol buvo svarbu 
vien Melorės ir Bonės meilė. 

Negaliu prarasti Melorės, - galvojo jis. - Jei prarandu ją, praran- 
du viską. 

Jo pareikalavo išlipti iš automobilio nedarant staigių jude- 
sių. Paskui apieškojo nuo galvos iki kojų ir uždėjo antrankius. 
Jis labai gerai žinojo, kad šis vaizdas visam laikui išliks įsirė- 
žęs Bonei į atmintį: ji matė, kaip policininkai veža jos tėvą į 
kalėjimą. Į kalėjimą. Ką ji turėjo manyti? Galų gale ką ji tikrai 
žinojo apie savo tėvo profesiją? Nedaug. Jis paaiškino jai, kad 
yra „įmonių advokatas“, bet gerai suvokė, kad jai tai nieko 
nesako. Kita vertus, Bonė puikiai žinojo, kas yra policija. Po- 
licijos vaidmuo - sulaikyti nusikaltėlius. Ir policija ką tik su- 
laikė jos tėvą. 


230 GUILLAUME MUSSO 


Dar blogiau, kad farai rado viskio butelį, uošvio jau gerokai 
nugertą. Masačusetse draudžiama vežtis automobilyje atkimštą 
alkoholio butelį. Taigi buvo dar vienas nusižengimas, už kurį 
Natanas turėjo prisiimti atsakomybę. Ir dar, jis buvo netoli ka- 
tastrofos, nes jį sulaikiusiam pareigūnui butelio buvimas būti- 
nai reiškė vairavimą neblaiviam, o tai Natanas energingai neigė. 
Jam netgi atliko blaivumo testą: sekti pirštą žvilgsniu, nykščiu 
greitai paliesti visus vienos rankos pirštus skaičiuojant pirmyn 
ir atgal... Kadangi faras nebuvo įtikintas, advokatas pareikalavo 
padaryti alkotestą. Suprantama, jis neturėjo nė gramo alkoholio 
kraujyje, bet policininkai buvo taip nusivylę rezultatu, kad pa- 
kartojo testą tris kartus, bet nieko daugiau nepešė. Taigi jį sulai- 
kė „tik“ dėl pabėgimo iš autoįvykio vietos. 

Situacija buvo labai rimta. Priklausymas teisininkų elitui ne- 
atleido jo nuo atsakomybės: jis sukėlė avariją, per kurią buvo 
sunkiai sužeistas Žmogus, ir už tai nusipelnė iki kelerių metų 
kalėjimo. Jau nekalbant apie tai, kad reikalai galėtų dar susi- 
komplikuoti, jei, nelaimei, Benas mirtų. 

— Mėšlas, aš nušalsiu čia kiaušius! - subliovė šalia jo girtuoklis. 

Natanas atsiduso. Jis turėjo nekreipti dėmesio į šį tipą. Jam 
reikėjo būti tvirtam. Rytoj teisėjas nustatys užstatą - tikriausiai 
astronominį - ir jis bus lygtinai paleistas. Jei bus procesas, tai 
tik po kelių mėnesių, ir tuo metu jo nebebus pasaulyje. Tada 
galbūt jam teks stoti prieš kitą teisėją, tikrai baisesnį už Masa- 
čusetso teismo... 


Tuo pat metu už daugiau kaip šimto kilometrų nuo ten Abė 
Kupers pastatė savo mažą tojotą vienos bakalėjos mašinų aikš- 
telėje netoli Norvalko. Ant mašinos kapoto ji ištiesė kelių žemė- 
lapį, ieškodama geriausio maršruto į Stokbridžą. 

- Apči! Apči! 

Abė keliskart nusičiaudėjo. Jai buvo bjauri sloga, negana to, 
smarkiai skaudėjo galvą. Be viso to, dar ir ta kiaulystė, kad ėmė 
snigti prakeiktas sniegas, sušlapindamas jos akinių stiklus. Tik 
to betrūko! Kelis kartus ji bandė nešioti lęšius, bet niekad kaip 
reikiant nepriprato. 

Šimtąjį kartą ji vis pergalvojo pokalbį su savo šefu. Be abejo, 
ji niekaip negalėjo patikėti ta istorija. Natanas kalėjime! Prieš 
įkalinamas jis turėjo teisę paskambinti ir pasirinko skambinti 
savo biurui. Kvietė Džordaną, bet pagrindinio partnerio nebu- 
vo ir atsiliepė ji. Ji tikrai pajuto jo susirūpinimą kitame laido 
gale. Jai taip suspaudė širdį, kad ji nusprendė iškart vykti. Bet 
kaip įsivaizduoti, kad jis pabėgo palikdamas tą vaiką kelio pa- 
kraštyje? 

Iš tiesų ar mes tikrai pažįstame žmones? Galbūt ji per daug jį 
idealizavo. Tikrai, darbe jie puikiai sutarė. Jiedu sudarė gražią 
komandą. Jis galbūt turėjo karjeristo, ciniško ryklio reputaciją, 
tokio, kuris pasiryžęs bet kokiems veiksmams, bet ji pažino jo 
trapiąją, neryžtingąją pusę. Kartais per pietus, esant gražiam 
orui, jie drauge nusileisdavo suvalgyti po sumuštinį ant vieno 
iš Brajanto parko suolų. Tomis akimirkomis jie patirdavo trum- 
palaikį artimumą. Kažkuo jis buvo jai labai patrauklus, beveik 
vaikiškas. 

Po jo skyrybų kurį laiką ji tikėjosi, kad jie suartės, bet to ne- 
įvyko. Ji jautė, kad jis tebėra labai prisirišęs prie savo žmonos 
Melorės. Ji kelis kartus matė juos kartu, kai dar dirbo San Die- 
ge. Jiedu buvo tikrai keista pora, tarsi tarp jų būtų kažkas ne- 
sugriaunamo. 


Pitsfildo ligoninė. Laukiamoji salė. 1 val. 24 min. 


— Ponas ir ponia Grinfildai? 

Klerė Džiuliani perėjo laukiamąją salę būgštaudama. Ji bijo- 
jo tokių akimirkų. 

— Taip, panele. 

Pora, kuri sielojosi jau keletą valandų, nekantriai pažvelgė į 
jaunąją medicinos internę. Motinos akys buvo sklidinos ašarų. 
Tėvo - pilnos įtūžio. 

— Aš daktarė Džiuliani. Aš rūupinausi Benu nuo jo atvyki- 
mo ir... 

— Dieve mano, kaip jis, daktare? - nutraukė ją motina. - Ar 
mes galime jį pamatyti? 

— Jūsų sūnus patyrė daug lūžių, - tęsė Klerė. - Mes stabiliza- 
vome jo būklę, bet jis patyrė kaukolės traumą, dėl kurios atsira- 
do smegenų kontūzija ir subduralinė hematoma. 

— ... hematoma? 

— Tai pabrinkimas, ponia. Pabrinkimas, kuris spaudžia sme- 
genų masę. Dabar darome, ką galime, kad sustabdytume kau- 
kolės vidaus slėgio didėjimą, ir galiu jus užtikrinti, kad... 

— Ką visa tai reiškia? — paklausė susierzinęs tėvas. 

— Tai reiškia, kad dar negalime pasakyti, kada jūsų sūnus 
atbus iš komos būsenos, — ramiai paaiškino Klerė. - Galbūt po 
kelių valandų, galbūt daugiau. Reikia laukti... 

— Laukti ko? Kad pamatytume, ar jis atsibus, ar baigs savo 
dienas kaip daržovė... 

Klerė bandė paguosti: 

— Reikia tikėtis, pone, - patarė ji geranoriškai uždėdama ran- 
ką pašnekovui ant peties. 

Bet šis energingai nustūmė ranką ir keliskart smogė kumščiu 
į gėrimų automatą. 

— Aš jį užmušiu! Jei Benas nepabus, aš užmušiu tą prakeiktą 
advokatą! 


Gruodžio 19 d. 


— Negali būti nė kalbos, kad tu prisiimtum mano kaltę! 

Džefris Veksleris ir jo žentas buvo susėdę prie stalo nuoša- 
lioje restorano Interstate 90 sunkvežimių vairuotojams salėje. 
Jie jau išgėrė daug kavos. Ant jų stalo senas Coca-Cola laikrodis 
rodė dešimtą ryto. Vieta buvo gyva: vietinio radijo stotis ne- 
seniai pranešė, kad artimiausiomis valandomis keliai gali būti 
slidūs, ir triukšmingi sunkvežimių vairuotojų pokalbiai beveik 
gožė nesiliaujantį eismo ūžesį. 

Prieš pusvalandį Nataną paleido šerifo padėjėjas, tipas var- 
du Tomis Diluka. Mušant vidurnaktį, advokatas jo pasiprašė 
leidimo nueiti į tualetą. Mažasis šefas ne tik nepatenkino prašy- 
mo, bet ir pasinaudojo proga iškeikti jį ir smulkiai nupasakoti 

kankinimus, kurių susilauks iš Lovelo pataisos kalėjimo kali- 
nių, kai ten „paklius dvidešimčiai metų“. 

Džefris sumokėjo visą nustatytą penkiasdešimties tūkstan- 
čių dolerių užstatą, o Abė užsiėmė juridiniais formalumais. Na- 
tanas be gaišaties atgavo savo asmeninius daiktus. Jis norėjo tik 
vieno: kuo greičiau nešdintis. 

— Iki greito pasimatymo, - pašaipiai šypsodamasis tarė jam 
šerifo padėjėjas. 

Advokatui ne be vargo pavyko susivaldyti. Jis neatsakė, 
pasitenkinęs tuo, kad iškėlė galvą ir laikėsi tiesiai lyg stulpas, 
nors jam gerokai maudė nugarą po bemiegės nakties, praleistos 
ant kieto medinio gulto. Stumdamas stiklines duris, paskutinę 
kliūtį prieš laisvę, jis pamatė stikle sunykusią savo fizionomiją 
ir pasijuto, lyg žvelgtų į šmėklą, tarsi per vieną naktį būtų kele- 
riais metais pasenęs. 

Lydimas vairuotojo, Džefris atvyko jo laukti ryto šaltyje. 
Šviežiai nusiskutęs, apsivilkęs elegantišku kašmyro paltu, kuris 
jam teikė vado išvaizdą, Veksleris kėlė solidumo įspūdį. Sunku 
įsivaizduoti, kad tas pats vyras dėl etilo alkoholio prieš keletą 
valandų beveik neteko sąmonės, nors ilgi karštligiški cigaro už- 
sitraukimai išdavė jo nervingumą. 

Nepripratęs daryti švelnumo gestus, Džefris pasitenkino 
guodžiamai patapšnojęs žentui per petį, kai šis įsėdo į automo- 
bilį. Nuo tada, kai atgavo savo mobilųjį telefoną, Natanas mėgi- 
no paskambinti Melorei į Braziliją, bet po kelių signalų aparatas 
nukreipdavo į atsakiklį. Džefriui, kuris savo ruožtu keliskart 
bandė su ja susisiekti, taip pat nepavyko. Paskui vairuotojas 
juos išleido prie autostrados restorano. Abu vyrai žinojo, kad 
jiems reikia išsikalbėti. 

— Negali būti nė kalbos, kad tu prisiimtum mano kaltę! — 
pakartojo Džefris spausdamas kumštį ant plastiku dengto sta- 
liuko. 

— Užtikrinu jus, kad taip bus geriau. 

— Klausyk, galbūt aš ir alkoholikas, bet ne bailys. Aš nenoriu 
pabėgti nuo savo atsakomybės. 

Natanas nenorėjo leistis į tokius išprotavimus. 

— Jūsų atsakomybė šiuo metu yra pasirūpinti savo šeima ir 
leisti man veikti. 

Senasis advokatas nesutriko. 

— Aš nieko tavęs neprašiau. Tai, ką tu padarei, yra kilni, bet 
netikusi idėja. Tu, kaip ir aš, žinai, kad stambiai rizikuoji. 

— Ne daugiau negu jūs, Džefri. Ar jūs tikrai norite baigti savo 
dienas cypėje? 

— Nevaidink didvyrio, Natanai. Būkime realistai: mano gy- 
venimas jau nugyventas, tuo tarpu tu turi dukrą, kuriai reikia 
tavęs. O paskui... tu labai gerai Žinai, kad galbūt ne viskas baig- 
ta su Melore... Būk šiek tiek atsakingas! 

— Joms greitai reikės jūsų, Džefri, - atsakė Natanas vengda- 
mas žiūrėti į akis. 

Veksleris suraukė antakius. 

— Nesuprantu. 

Natanas atsiduso. Reikėjo atskleisti dalį tiesos uošviui. Ki- 
taip neišėjo, net jei nebuvo nė kalbos, kad jis minėtų pranešėjus. 
Kelias sekundes abejojo, paskui prisipažino: 

— Klausykite... aš netrukus mirsiu, Džefri. 

— Ką čia dabar man pasakoji? 

— Aš sergu. 

— Tu juokiesi iš manęs. 

— Ne, tai rimta. 

— Kas?.. Vėžys? 

Natanas linktelėjo galva. 

Džefris Veksleris buvo pritrenktas. Natanas žvelgia mirčiai 
į akis! 

— Bet... bet... ar tu bent konsultavaisi su kompetentingais gy- 
dytojais? — išlemeno jis. - Žinai, aš pažįstu geriausius MGH“* 
gydytojus... 

— Neapsimoka, aš pasmerktas. 


* Massachusetts General Hospital - prestižinė Bostono ligoninė (angl.). 

— Bet tau nėra nė keturiasdešimt metų. Niekas nemiršta ke- 
turiasdešimties! - sušuko jis priversdamas atsisukti kelis greti- 
mų stalų klientus. 

— Aš pasmerktas, - liūdnai pakartojo Natanas. 

— Tačiau tu neatrodai kaip mirštantysis, - atkakliai spyrėsi 
Džefris, nenorėdamas įsileisti šios minties. 

— Bet taip yra. 

— Tada mėšlas. 

Senukas kelis kartus sumirksėjo. Vienu skruostu nusirito 
ašara, bet jis nedarė nieko, kad suvaldytų savo emocijas. 

- Ir kiek laiko tau lieka? 

— Nedaug. Keli mėnesiai... galbūt mažiau. 

— Apsaugok Dieve, - tyliai sumurmėjo Džefris, nes nelabai 
žinojo, ką ir sakyti. 

Natanas prabilo primygtinai: 

— Klausykite, niekam nesakykite, Džefri, jūs gerai mane su- 
pratote, niekam. Melorė dar nežino, ir aš noriu jai pasakyti pats. 

- Žinoma, - sumurmėjo jis. 

— Pasirūpinkite ja, Džefri. Jūs žinote, kad ji labai myli jus. Jai 
reikia jūsų. Kodėl nepaskambinate jai dažniau? 

— Nes man gėda, - prisipažino senukas. 

— Dėl ko gėda? 

— Gėda dėl šio savo trūkumo, gėda, kad nesugebu liautis 
gėręs... 

— Mes visi turime silpnybių, gerai tai žinote. 

Tikrai, pasaulis apvirto aukštyn kojomis. Natanas ruošėsi 
mirti, bet būtent jis guodė aną! Džefris nežinojo, ką daryti, kad 
išreikštų savo užuojautą. Jis tikrai būtų atidavęs bet ką, kad iš- 
gelbėtų žentui gyvybę. Į paviršių iškilo daugybė prisiminimų: 
jis vėl matė Nataną dešimties metų, kai jie vykdavo Žvejoti arba 
kai jis vesdavosi jį į cukraines, kur skanaudavo klevų sirupo. 
Tuomet jis laikė jį beveik savo sūnumi ir ketino padėti studi- 
juoti. Vėliau jie galėjo kartu dirbti, įsteigti savo kabinetą (Weks- 
lerėcDel Amico) ir sujungti savo talentus naudingų reikalų labui: 
reabilituoti žmones, ginti silpnuosius... Bet apyrankės istorija ir 

tas prakeiktas gėrimas viską sugadino. Tas gėrimas ir pinigai, 
prakeiktieji pinigai, kurie viską iškraipo, iš visko atima prasmę, 
ir galiausiai viskas visada taip ir baigiasi: mirtimi. 

Šiuo senu kūnu perbėgo šiurpulys, nuo nugaros smegenų 
iki pečių ir pilvo. Vakar vakare jis net nesuprato, kad parbloškė 
tą vaiką. Kaip tai įmanoma? Kaip galima taip žemai pulti? 

Nors jis jau šimtą kartų buvo davęs šį pažadą, vėl prisiekė, 
kad niekad gyvenime nelies nė lašo alkoholio. 

Padėk man, Viešpatie, meldė jis mintimis, net jei žinojo, kad 
Dievas seniai palikęs jį jo paties lemčiai. 

— Leisk man būti tavo advokatu, - staiga jis tarė Natanui, — 
bent leisk man tave ginti šioje autoįvykio byloje. 

Tai buvo vienintelis dalykas, kurį jis jautėsi dar galįs gerai 
padaryti. 

Natanas linktelėjo galvą sutikimo ženklan. 

— Aš tave iš to ištrauksiu, - pažadėjo Džefris, ir jo žvilgsnis 
atgavo savo spindesį. - Reikalas bjaurus, bet užtikrinu, kad su- 
darysiu sandėrį su prokuroru: sakykime, aštuoniolika mėnesių 
lygtinai ir šimtas valandų viešųjų darbų. Man tai pavyks, aš ge- 
riausias... 

Natanas gurkštelėjo kavos, paskui šypsodamasis tarė: 

— Po manęs jūs esate geriausias... 

Kad pasveikintų šį sutarimo momentą, iš debesų prasiskver- 
bė nedrąsus saulės spindulys. Tada abu advokatai atsigręžė į 
langą, kad pasidžiaugtų šia nauja šiluma. Kaip tik tą akimirką 
Abė įėjo į restorano mašinų aikštelę, kur pagal susitarimą ji tu- 
rėjo susitikti su abiem vyrais. Džefrio prašymu ji pasiskolino vi- 
sureigį. Kadangi Natanas įvykio metu buvo blaivus, per areštą 
jo nekonfiskavo. Taigi iki teismo jis turėjo teisę vairuoti. 

Natanas pro langą pamojo savo sekretorei. 

- Ji tave nuveš iki Manheteno, - tarė jam Džefris pakildamas 
iš savo vietos. - Aš pasirūpinsiu, kad kas nors nuvairuotų jos 
automobilį. 

— Aš imu Bonę kartu, - ryžtingai pareiškė Natanas. 

Džefris atrodė susirūpinęs. 

— Matai... Liza šįryt ją išsivežė dvi dienas praleisti Nantu- 
kete. Ji... 

— Ką! Jūs grobiate mano dukrą tokiu metu! 

— Niekas iš tavęs jos negrobia, Natanai. Aš pasiųsiu žmogų, 
kad atlydėtų ją į Niujorką, kai tik grįš. Duodu žodį. Tiesiog šiek 
tiek laiko skirk išsinarplioti. 

— Bet aš nebeturiu laiko, Džefri! 

— Aš tau ją grąžinsiu poryt, pažadu. Pasistenk bent kiek 
pa-ilsėti. 

Natanas nusileido: 

— Na, gerai. 

Ir patylėjęs pridūrė: 

— Bet iškart man paskambinkite, jei turėsite naujienų iš Me- 
lorės. 

Jie išėjo pas Abę į mašinų aikštelę. Moteris atrodė sutrikusi. 

— Džiaugiuosi jus matydamas, Abe. 

Natanas žengė jos apkabinti, bet ji sustingo. 

— Dėl užstato viskas sutvarkyta, - pranešė ji profesionaliai, 
tarsi kalbėtų apie teisminę vieno iš savo klientų padėtį. 

— Ar jūs turite Žinių apie vaiką? - vienu metu paklausė abu 
advokatai, žinodami, kad ji atvyksta iš ligoninės. 

- Jis vis dar komos būsenos. Diagnozė lieka neaiški. Šiaip ar 
taip, jūsų vietoje aš ten nekelčiau kojos, - perspėjo ji atsigręžda- 
ma į Nataną. - Jo tėvai labai pasipiktinę... 

Džefris neištvėręs nunarino galvą. Natanas nieko neatsakė. 
Jis palydėjo Džefrį iki jo automobilio ir ilgai spaudė jam ranką. 
Ar dar kada nors jis susitiks su savo uošviu? 

Paskui atsisuko į savo sekretorę. 

— Labai ačiū, kad atvykote, Abe. 

— Paslaugiai jūsų, - atsakė moteris, bet jos balse buvo justi, 
kad širdies ten nebuvo. Ji atgręžė jam nugarą ir atrakino auto- 
mobilį. 

— Aš vairuosiu, jei jūs nieko prieš. 

— Najau, Abe, nebūkite juokin... 

— Vairuoju aš! - pakartojo Abė taip primygtinai, kad Natanas 
nenorėjo prieštarauti. 

Jis ėjo sėstis ant keleivio sėdynės, kai prie jų staigiai sustojo 
senas mikroautobusiukas Chrysler. 

Iš mašinos iššoko gerai sudėtas vyras ir grėsmingai jį užsi- 
puolė: 

— Žudikas! Jus reikia uždaryti į kalėjimą ir niekados neišleisti. 

- Jis jūsų partrenkto berniuko tėvas, - neramiai tarė Abė. 

Natanas pakėlė balsą: 

— Klausykite, pone Grinfildai, tai buvo nelaimingas atsitiki- 
mas... Aš suprantu jūsų sielvartą. Leiskite man jus tiesiog užtik- 
rinti, kad jūsų sūnus bus geriausiai gydomas. Jūs galite reika- 
lauti nemažos kompensacijos. 

Vyras buvo visai šalia jo ir urzgė iš pykčio. Natanas norėjo jį 
nuraminti, bet žinojo, ką jis pats jaustų netikusiam vairuotojui, 
kuris partrenktų Bonę. 

— Mes nenorime jūsų mėšlinų pinigų, mes norime teisingumo. 
Jūs palikote mirštantį vaiką griovyje, jūs niekšas! Jūs esate... 

Natanui nepavyko išvengti baisaus smūgio, parbloškusio jį 
ant žemės. Tada vyras pasilenkė prie jo. Išsitraukė iš kišenės 
sūnaus nuotrauką ir pamojavo jam prieš akis. 

— Tikiuosi, kad šis veidas jus persekios visą jūsų gyvenimą! 

Natanas sunkiai atsistojo. Pakėlė ranką prie nosies. Ant sniego 
krito dideli kraujo lašai, piešdami ant žemės tarsi kokią strėlę. 


ŽD 


Manau, kad jūs taip pat gerai 
kaip ir aš žinote, kokia yra problema... 

— Liaukitės taip į mane žiūrėjusi, Abe. 

Jie jau pusvalandį važiavo Niujorko linkme ir praktiškai ne- 
sikalbėjo. 

— Taigi tai tiesa? - paklausė sekretorė aplenkdama sunk- 
vežimį. 

— Kas? 

— Arjūs tikrai palikote mirštantį berniuką kelio pakraštyje? 

Natanas atsiduso. 

— Aš nepalikau jo. Jau aiškinau jums, kad grįžau pas savo uoš- 
vius kviesti pagalbos. 

Abei argumentas pasirodė nepakankamas. 

— Jūs visada su savimi turite telefoną! 

— Aš jį pamiršau, štai ir viskas, - atsakė suirzęs Natanas. 

Abejojanti moteris sukdama į dešinę juostą papurtė galvą. 

— Apgailestauju, bet nelabai įtikinama. 

— Kodėl gi? 

— Aš mačiau įvykio vietą: netoliese yra daug namų. Jūs galė- 
jote sustoti paskambinti bet kuriame iš jų. 

— Aš... aš supanikavau, štai ir viskas, maniau, kad esu arčiau 
tos rančos... 

Abė smeigė nepaneigiamą teiginį: 

- Jei būtumėte anksčiau iškvietęs pagalbą, galbūt jis turėtų 
daugiau šansų išsikapstyti. 

— Aš žinau, Abe. 

Paskui lyg sau pačiai ji tyliai pridūrė: 

— Velnias, tas berniukas tokio pat amžiaus kaip mano sūnus. 

Advokatas suglumo. 

— Jūs niekad nesakėte, kad turite sūnų. 

— Tiesiog ne aš jį prižiūriu, ir tiek. 

— Aš nežinojau, - sumurmėjo Natanas. 

— Na taip, matote, gali daugelį metų dirbti su kuo nors, neką 
težinodamas apie jo asmeninį gyvenimą, — tarė ji priekaištin- 
gai. - Taip jau yra, toks verslas, tokie mūsų laikai... 

Ji minutę patylėjo, paskui patikslino: 

— Nepaisant nieko, tam tikra prasme aš visada jumis Žavė- 
jausi. Nedvejodama nusekiau paskui jus į Niujorką, nes laikiau 
jus kitokiu nei visi tie golden boys. Maniau, kad jei vieną dieną 
turėsiu sunkumų, jūs būsite šalia... 

- Jūs mane idealizuojate, Abe. 

— Leiskite baigti! Trumpai tariant, jūs buvote teisingas ir pa- 
dorus Žmogus... 

Ji vėl atsargiai aplenkė sunkvežimį ir neskubėdama grįžo į 
dešinę juostą prieš tęsdama: 

— Man nemalonu jums sakyti, bet nuo vakar vakaro aš prara- 
dau savo iliuzijas. Praradau tai, kas svarbiausia. 

— Ir ką gi? 

- Jūs gerai žinote: pasitikėjimą. 

— Kodėl taip sakote? 

Akimirką ji nusigręžė nuo kelio ir pasuko galvą į jį. 

— Nes nebegaliu pasitikėti žmogumi, kuris palieka mirštantį 
vaiką kelio pakraštyje. 

Natanas klausėsi visai ramiai. Ji dar niekad su juo taip ne- 
kalbėjo. Trumpam jį apėmė pagunda paspausti stabdžių pedalą 
ir autostrados viduryje viską jai išdėti: apie pranešėjus, jį tero- 
rizuojančią mirtį, būtinybę meluoti, kad apsaugotų savo žmoną 
ir dukrą... 

Bet jis nepasidavė tai pagundai, ir iki Manheteno jie nebe- 
pratarė nė žodžio. Kad tai suveiktų, niekas neturėjo žinoti. 

Niekas, išskyrus Bonę ir Melorę. 

— Pone Del Amikai, porą žodžių Trial televizijai! 

Advokatas šiurkščiai nustūmė mikrofoną, kurį jam tiesė žur- 
nalistas. Už jo operatorius stengėsi bent kiek jį nufilmuoti. Na- 
tanas pažinojo šiuodu tipus: jie dirbo specializuotam televizijos 
kanalui, rodančiam sensacingas teismo bylas. 

Mėšlas, aš ne Simpsonas. 

Jis praleido Abę į priekį, paskui ir pats nėrė į Parko aveniu 
pastatą. 

Vėl pamatyti bizantišką vestibiulio mozaiką buvo palengvė- 
jimas. Abė patraukė tiesiai į savo biurą, o jis sustojo trisdešimt 
pirmame aukšte, sporto ir poilsio salėje. Beveik pusvalandį pra- 
buvo po karšta dušo čiurkšle - toks buvo išvargęs, išsunktas, 
smukusios dvasios. Paskui jis pamažu pasijuto atsigaunąs, tarsi 
vanduo veiktų jį kaip augalą. Tad kai žengė į savo biurą, buvo 
švarus ir nusiskutęs. Ji buvo paruošusi jam dvigubą kavos ir 
kelias karštas bandeles. Pasirausęs spintoje, rado naujus dar į 
celofaną įpakuotus marškinius. 

Paskutinis malonumas, - pagalvojo apsivilkdamas. 

Jis krito į savo odinį fotelį, įsijungė kompiuterį ir prisitraukė 
kelias dosjė, kurios gulėjo ant stalo. Vėl būti savo biure, kur pra- 
leido tiek daug valandų ir patyrė tiek pergalių, buvo palengvė- 
jimas. Jis mėgo šią vietą. Mėgo savo darbą, visą šį aparatą, kuris 
teikė jam pojūtį, kad valdo situaciją. Kad gali veikti nepatirda- 
mas per daug įvykių. 

Jis dar kartą mėgino susisiekti su Melore, bet vėl nieko nepe- 
šė. Tada prisijungė prie National Lawyer tinklalapio. Šioje aplin- 
koje naujienos keliavo labai greitai. Jei tiedu Žurnalistai tykojo 
gatvėje, tai kalbos apie jį jau išplito. Ilgai netrukęs rado, ko ieš- 
kojo, nes, kai paspaudė rubriką „dienos naujienos“, pirmasis 
pasirodė toks pranešimas: 


Įžymus Parko aveniu advokatas įsivėlęs į rimtą avariją. 

Natanas Del Amikas, vienas iš MarbleškMarch garsių advokatų, 
praeitą naktį buvo sulaikytas už pabėgimą iš autojvykio vietos po 
to, kai partrenkė jauną dviratininką Stokbridžo (Masačusetsas) 

vieškelyje. Skubiai paguldyta į Pitsfildo grafystės ligoninę septyne- 
rių metų amžiaus auka šiuo metu yra būklės, kurią gydytojai verti- 
na kaip keliančią didelį susirūpinimą. Advokatas - šįryt paleistas už 
penkiasdešimties tūkstančių dolerių užstatą - turėtų būti ginamas 
p. Džefrio Vekslerio, vieno iš populiariausių Bostono advokatūros 
narių. 

Kad ir kokia bus šios bylos tąsa, jau galime teigti, kad ji neišven- 
giamai sustabdys karjerą to, kurį profesijos žmonės kartais vadino 
Amadėjumi dėl sumanumo, įrodyto kai kuriose kebliose bylose. 

Penktadienį, gruodžio 20 d., pagrindinis MarblešMarch partneris 
Ašlis Džordanas klausinėjamas nurodė, kad ši byla „liečia jo ben- 
dradarbį tik asmeniškai" ir kad „ji neturi jokio ryšio su jį samdančios 
draugijos veikla“. 

Jei dėl šių kaltinimų p. Del Amikas bus pripažintas kaltu, jam gre- 
sia iki aštuonerių metų kalėjimo. 


Ačiū už palaikymą, Ašli, - pagalvojo Natanas atsijungdamas. 

Jis negalėjo atitraukti akių nuo straipsnio. National Lawyer 
buvo kompetentingas verslo advokatų žurnalas. Tas, kuris šioje 
srityje nustatė lietų ir gražų orą. 

Jis dar kartą karčiai šypsodamasis perskaitė vienos frazės at- 
karpėlę (sustabdys karjerą...). Taip, tai buvo neabejotina, jo kar- 
jera greitai sustos, bet ne dėl tų priežasčių, kurias turėjo ome- 
nyje autorius. 

Šiaip ar taip, pasitraukimas nebuvo šlovingas. Jis metų me- 
tus šlifavo savo, kaip profesijos žvaigždės, įvaizdį, metodiškai 
pasirinkdamas bylas, prie kurių reikėjo dirbti taip, kad apie jį 
kalbėtų. Ir visas šis gražus pastatas sugriuvo vos per kelias va- 
landas. 

Jo mintis pertraukė Abė: 

— Ką tik gavome keistą faksą, - tarė ji įkišdama galvą pro 
durų tarpą. 

— Nežinau, ar aš liksiu, Abe. Spręskite tai vėliau su Džordanu. 

— Vis tiek manau, kad jus tai sudomins, - paslaptingai tarė 
jinai. 

aiški, nespalvota, vaizduojanti visureigį prie degalinės. Viena 
nuotraukos dalis buvo išdidinta ir patalpinta kampe, kad būtų 
galima įskaityti - ar veikiau atspėti — registracijos lentelės nu- 
merius. 

Jokios abejonės: tai tikrai jo 4x4! 

Advokatas pastebėjo, kad automobilis buvo dar geros būklės: 
jokių subraižymų, priekinis dešinysis ratlankis savo vietoje... 

Taigi nuotrauka daryta prieš tą avariją. 

Vietoj paaiškinimo kažkas pakeverzojo viešojo interneto tin- 
klalapio adresą. Įrašu tarsi norėta pasakyti: Tęsinys internete. 

Natanas pasisuko prie kompiuterio ir paleido naršyklę ieš- 
koti minėto tinklalapio. Jo veiksmai nuvedė prie tuščio ir juodo 
ekrano, kuriame buvo tik viena nuoroda. Jis paspaudė ant jos 
mygtuką, bet tai nieko nedavė: nuoroda buvo nutraukta. 

Kas čia per nesąmonės? Pakako tik kelių minučių, kad jį vėl 
apimtų nerimas. 


Jis paprašė Abės pažiūrėti, iš kur atėjo faksas. Pasitelkus at- 
galinės informacijos linijos paslaugą, moteriai prireikė mažiau 
nei minutės nustatyti jo išsiuntimo vietą. 

— Numeris yra Pitsfildo kopijavimo parduotuvės, - pranešė ji. 

Taaip, kitaip tariant, iš ten, kur bet kas gali anonimiškai pasiųsti 
faksą. 

Natanas vėl surinko svetainės adresą, saugodamasis nepa- 
daryti rinkimo klaidų. Vis tas pats ekranas. Nieko. 

Kas čia slypi? 

Kai atsigręžė į kompiuterį, ekrane pasirodė pranešimas apie 
klaidą. Natanas paspaudė atnaujinimo mygtuką ir vėl pasirodė 
nuoroda. Jis paspaudė ant jos: tada lygiagrečiame lange atsida- 
rė multimedijos peržiūros programa, o po akimirkos prasidėjo 
trumpas filmas. Dėl jo kabineto didelės spartos ryšio Natanas 
videofilmą galėjo pažiūrėti gan sklandžiai. 

Ten buvo vaizdų seka, nufilmuota degalinės stebėjimo kame- 
ros. Aplinka buvo ta pati kaip ir nuotraukoje, išskyrus tai, kad 

šį kartą buvo matyti prie visureigio pasilenkęs Džefris Veksle- 
ris, prisipilantis kuro. Natanas ne iš karto suprato intencijas to, 
kuris pasiūlė šiuos vaizdus. Paskui apačioje dešinėje pastebėjo 
tikslią datą ir valandą: gruodžio 19 d. 19 val. 14 min. 

Policijos raporte jis skaitė, kad autoįvykio laikas maždaug 
19 val. 20 min. Arti Stokbridžo nebuvo šimtų degalinių. Ekrane 
matomi pompos numeris ir Teksaso emblema darė šią vietovę 
lengvai atpažįstamą, ir Natanas buvo beveik įsitikinęs, kad ši 
Naumkego degalinė buvo netoli vietos, kur buvo partrenktas 
Benas Grinfildas. 

Taip. Jei Džefris pylėsi degalų 19 val. 14 min., tai nepaliko 
jokių abejonių dėl jo kaltumo. 

Staiga vaizdas šoktelėjo. Buvo iškirptas momentas, kai Džef- 
ris nuėjo susimokėti. Dabar senasis advokatas buvo matomas 
svirduliuojantis grįžtąs visureigio link, paskui išmaukiąs skli- 
diną stiklinę alkoholio ir sėdąs prie vairo. 

— Bet šie vaizdai jus visiškai išteisina! - sušuko Abė, kuri ne- 
prašiusi leidimo pro šefo petį stebėjo filmą sykiu su juo. 

Natanas tik linktelėjo galva. Jis atsigręžė į savo sekretorę ir 
matė, kad jos akys spindi iš susijaudinimo. 

Ekrane filmas baigėsi automobilio išvažiavimu. Natanas 
bandė paleisti jį iš naujo, bet veltui. Kurį laiką naršė po kom- 
piuterio kietąjį diską, bet filmas nebuvo išsaugotas. 

— Mėšlas, - tarė advokatas. - Jis išėmė filmą iš tinklalapio. 

— Bet kas čia slypi? 

— Kas čia slypi? Pasakysiu tau - tos mažytės degalinės savi- 
ninkas. Tipas, labai patenkintas atskleidęs paslaptį. 

- Bet kodėl jis stengiasi nuslėpti savo tapatybę? 

— Nes yra apdairus. Jis nori, kad žinotume, kas jis yra, bet 
nenori, kad surinktume įkalčių prieš jį. 

— Kokių įkalčių? - naiviai paklausė Abė. 

- Įkalčių, kad jis mane šantažuoja. 

Moteris atsisėdo ant kėdės šalia šefo. 

— Klausykite, jūs turite susiimti, Natanai. Net jei nežinau, 
kodėl jūs tai darote, žinau, kad ši mintis nėra gera. Dar nevėlu 

atsitraukti. Vis dėlto negalite aukoti savo karjeros, kad apgintu- 
mėte uošvį! 

— Aš ginu ne Džefrį, o savo žmoną ir dukrą. 

- Jūs neginate jų prisiimdamas jo kaltę, - kapojo ji padėdama 
jam panosėje National Lawyer straipsnį. - Koridoriuose apie jus 
jau šnekama būtuoju laiku, ir jei nereaguosite, jūs būsite spragi- 
namas visiškai atvirai. Tačiau man nėra reikalo jums aiškinti! 

Natanas atsakė ne iškart. Į jo sąmonę ėmė smelktis abejonės. 
Galbūt Abė neklydo. Būtų taip patogu atsitraukti... o šis netikė- 
tas filmas teikia tokią galimybę. Ar jis nepadarė visko, ką galė- 
jo, kad padėtų savo uošviui? Eiti toliau reikštų pernelyg daug 
nemalonumų. 

Galbūt laikas tau nusileisti ant žemės ir atgauti savo garbę, - pa- 
galvojo jis su palengvėjimu. 

Tą pat akimirką Abės biure vėl pasigirdo tylus fakso aparato 
šnaresys. 

Natanas čiupo faksą, Abė žvelgė jam per petį: ten buvo tik 
trys dideli ženklai, pakeverzoti markeriu: 


1M$ 


— Milijonas dolerių! - sušuko sekretorė. — Tas tipas beprotis. 

Tarsi užhipnotizuotas Natanas negalėjo atplėšti akių nuo po- 
piergalio, kurį laikė rankose. Kai pagaliau atsigręžė į moterį, jau 
buvo apsisprendęs. 

Aš laimėsiu paskutinę savo bylą ją pralošdamas, - liūdnai pa- 
galvojo. 

— Arjūs norite man padėti, Abe? 

— Padėti išsikapstyti iš šito? Žinoma. 

— Ne padėti išsikapstyti, Abe, o padėti dar šiek tiek labiau 
panirti... 


Darykit pinigus, 


ir visas pasaulis mielai vadins jus ponu. 


MARKAS TVENAS 


NT DT T 


Kridas Lerojus pervyniojo videokasetę iki pradžios. Šią sce- 
bodo jam. 

Tikrai, jis nesigailėjo, kad prieš kelis mėnesius įsigijo šią 
mažą infraraudonųjų spindulių kamerą. Tuo metu degalinės 
savininkas turėjo iškęsti žmonos perkūnus, kuriai šis įtaisas at- 
rodė tik kaip dar vienos bereikalingos išlaidos. Tačiau ji nekai- 
navo taip jau baisiai brangiai - vos 475 dolerius išsimokėtinai, 
įskaitant pristatymą. Bet, šiaip ar taip, Kristė visad randa būdą 
jį pažeminti. Tačiau tas laikas praėjo, nes tie vargani 475 doleriai 
greit turėjo atnešti milijoną! Milijoną, ką pasakysi? Geriausia 
visų laikų investicija! Kai visa planeta dejavo dėl biržų kainų 
lygio kritimo, Kridas Lerojus ruošėsi paimti banką. 

Jis pareguliavo monitoriaus šviesumą ir kontrastą, paskui 
įdėjo naują kasetę į antrąjį videomagnetofoną, kuris buvo su- 
jungtas su pagrindiniu aparatu. Dėl visa ko vertėjo pasidaryti 
kopiją. 

Jam pasisekė, tai tiesa. Dažniausiai jis trindavo juostas ne- 
peržiūrėdamas. Tačiau gruodžio 18 d. daugiau kaip valandą 
užtruko programuodamas signalizaciją ir, kad neatsigultų per- 
nelyg vėlai, nusprendė atidėti tą darbą rytdienai. 

Ak, ak! „Neatidėk rytdienai, ką gali padaryti šiandien“, sako 
patarlė. Visa tai tauškalai! Nes ryte atvertęs laikraštį jis pamatė 
visureigio nuotrauką ir straipsnį apie Grinfildo sūnaus nelaimę. 
Jis iškart atpažino automobilį, kuris kaip tik prieš tą įvykį buvo 
atvykęs prisipilti degalų. Bet keisčiausia buvo dėl vairuotojo ta- 


O PASKUI... 247 


patybės, nes išvakarėse prie visureigio vairo buvo ne jaunasis 
advokatas. Ne, jis tai labai gerai atsiminė, vairavo vienas iš senų 
vietinių piniguočių: tas Džefris Veksleris, kurį šiaip visada ve- 
žiojo vairuotojas. 

Tada Kridas suskubo prie savo įrašų, kurie patvirtino jo nuo- 
jautą: Veksleris tikrai buvo vienas, visiškai girtas, kelios minu- 
tės prieš tai, kai tas visureigis partrenkė berniuką! 

Taigi laikraštyje buvo teigiama, kad tas Niujorko advokatas 
pats prisipažino dalyvavęs avarijoje. Galbūt Kridas Lerojus nie- 
kad nesimokė universitete, bet jis greitai sumojo, kad visoje toje 
istorijoje kažkas kliūva. Pamanė, jog tai dar viena tų advokatų 
machinacijų. Kaip dauguma piliečių, Kridas jų nemėgo, tema- 
tydamas juos kaip plėšrūnus, skatinamus vien godumo. Jis nu- 
ėjo patikrinti kasos įrašų: Veksleris mokėjo grynaisiais, dvide- 
šimties dolerių banknotu. Taigi nebuvo banko kortelės įrašo, ir 
niekas kitas, be jo, nematė, jog tas buvo užsukęs į degalinę. 

Iš pradžių jis manė eisiąs į policiją, bet greitai atsisakė tos 
minties: už gerus darbus šiame pasaulyje niekad neatlygina- 
ma. Ne, už bendradarbiavimą jis nebūtų gavęs nė mažiausios 
kompensacijos. Geriausiu atveju jo vardas būtų paminėtas vie- 
tos laikraštyje. Vienas iš redakcijos rašeivų atvyktų paimti iš jo 
interviu, dieną ar dvi apie jį būtų kalbama, o paskui tas reikalas 
būtų užmirštas. | 

Jis turėjo kitą idėją. Kur kas šaunesnę idėją. Su ja buvo susi- 
jusi tam tikra rizika, bet tai buvo itin unikali proga pakeisti gy- 
venimą. Intuityviai Kridas nusprendė žmonai nieko nesakyti. 
Jau kuris laikas jo gyvenimas jam buvo įkyrėjęs. Savo slapčiau- 
siose svajonėse jis buvo įsitikinęs, kad kažkur jo laukia kitoks 
gyvenimas. Toks, kur jis bus kažkas kitas. 

Tą vakarą Kridas Lerojus ilgas valandas praleido prie savo 
kompiuterio, naršydamas po internetą. Paprastai laisvalaikį 
jis skirdavo žvejybai ir ilgiems pasivaikščiojimams. Kartais be- 
laukdamas klientų mėgo pavartyti po kelis puslapius sėkmin- 
gų romanų, kuriuos pasiskolindavo iš degalinės kišeninių kny- 
gų turniketo. Serijinių žudikų istorijos jo beveik nejaudino, o 

vertindavo juridinius ir finansinius trilerius, net jei ne visada 
viską suprasdavo. Vieną dieną jam pakliuvo patraukli knyga, 
nepaleidusi jo iki paskutinio puslapio. Tai buvo Džono Griša- 
mo (beje, buvusio advokato) romanas, vadinęsis Partneris ar 
kažkaip panašiai. Nepaprasta istorija, kurioje vienas vyras ap- 
simeta miręs, kad pradėtų gyvenimą kitos tapatybės. Bet tam, 
kad pradėtų nuo nulio, reikėjo pinigų. Grišamo knygoje herojus 
išviliojo iš savo partnerių kelis šimtus milijonų dolerių, bet jis, 
Kridas Lerojus, pasitenkins vienu milijonu. Ir jį maloniai jam 
duos tas Niujorko advokatas, tas Natanas Del Amikas. 

Iš pradžių pirmiausia ketino šantažuoti Džefrį Vekslerį, bet 
pagalvojęs tarė sau, jog reikia pulti jo buvusį žentą. Šiaip ar 
taip, būtent jis prisipažino pabėgęs iš įvykio vietos. Ir dar Veks- 
leris šiame krašte buvo pernelyg galingas. Taigi Lerojus dienai 
uždarė savo krautuvę. Įsijungė internetą ir be vargo rado viso- 
kios informacijos apie Del Amiką, o svarbiausia - jo biuro fak- 
so numerį. Paskui nusipirko mažą skaitmeninį įrašytuvą, kurį 
prijungė prie videomagnetofono, kad galėtų stebėjimo kameros 
vaizdus perkelti į laikinąjį tinklalapį. O kad nepaliktų pėdsakų, 
savo faksą išsiuntė iš Pitsfildo fotokopijų krautuvės. 

Šios akimirkos jis laukė visą gyvenimą. Revanšo akimirkos. 
Jis parodys jiems, ką sugeba Kridas Lerojus. Jei viskas gerai 
klosis, jis irgi greitai nešios itališkus kostiumus ir Ralfo Loreno 
marškinius. Galbūt net nusipirks paskutinės markės visureigį, 
tokį kaip to advokato. 

Šiaip ar taip, jis išvyks toli. Toli nuo šios skylės ir darbo, ku- 
rio jis nekentė. Toli nuo savo žmonos. Jis nebegalėjo jos pakęsti, 
tos, kurios didžiausias troškimas buvo pataisyti krūtis ir turėti 
gyvatės pavidalo tatuiruotę nugaros apačioje. 

Jis paspaudė magnetofono išmetimo mygtuką, ištraukė 
iš aparato videokasetę ir supakavo į didelį voką iš kraftpo- 
pieriaus. 

Jis jautė širdį, ji šias dvi dienas krūtinėje plakė smarkiau. 
Vieną kartą jam pasisekė! 

Apie sėkmę šioje šalyje niekas niekad nekalbėjo, bet dažnai 
ji buvo svarbi. Kur kas labiau nei asmeninės savybės. Būti ge- 
roje vietoje tinkamu laiku bent vieną kartą gyvenime: štai kas 
svarbu. 

Kridas įjungė signalizaciją ir užrakino degalinės įėjimą. Pa- 
tamsinto stiklo lange matė savo atspindį. Jis nebuvo senas. Kitą 
kovą jam sukaks keturiasdešimt. Jis sugadino pirmą savo gyve- 
nimo pusę, bet buvo tvirtai pasiryžęs vykusiai praleisti antrąją. 

Bet tam reikėjo, kad tas advokatas sutiktų mokėti. 


Gruodžio 20 d. 


Natanas atnaujino savo gerus įpročius: bėgiojimą Centri- 
niame parke nuo šeštos ryto ir atvykimą į biurą septintą tris- 
dešimt. 

— Ašjums nupirkau sklindžių, —- pranešė jis stumdamas Abės 
biuro duris. 

— Net nerodykite, - protestavo ji, - aš sugebėčiau priaugti du 
kilogramus vien į juos žiūrėdama. 

Jie kibo į darbą ir greitai sugebėjo rasti Stokbridžo degalinės 
savininko vardą - kažkoks Kridas Lerojus. Natanas buvo įsiti- 
kinęs, kad šis mūšis bus paskutinis. Jo ketinimai liko tokie pa- 
tys: jis buvo pasiryžęs išgelbėti Džefrį nuo kalėjimo, kad ir kiek 
tai kainuotų. Taigi tam, kad apgintų Melorę, reikėjo sumokėti 
astronominę išpirką, kurios reikalavo Lerojus. 

Normaliomis aplinkybėmis jis veiktų kitaip. Pasikapstytų po 
Lerojaus praeitį, kol rastų būdą jį paspausti, atsikirsdamas į jo 
šantažą. Iš savo, kaip advokato, patirties žinojo, kad kiekvienas 
gyvenimas turi savo gėdingų paslapčių. Jei skiri laiko paieškai, 
galiausiai visada ką nors aptinki. 

Bet jis nebeturėjo laiko. Tą gražų milijoną dolerių, kuriuo jis 
taip didžiavosi sukaupęs, turės perleisti tam degalinės savinin- 
kėliui! 

Keista, perspektyva visko netekti jo beveik nejaudino. Svar- 
biau jam dabar buvo kitur. Tiesą sakant, jį net šiek tiek įkvėpė 

mintis grįžti prie nulio. Visi turėtų galėti nugyventi du gyveni- 
mus, - vieną akimirką užsisvajojo. Jei būtų įmanoma, jis pasi- 
stengtų nedaryti tų pačių klaidų. Neatsisakytų savo didybės 
svajonių, bet paprasčiausiai pakeistų ambicijas. Jis atsisakytų 
tam tikros tuštybės, mažiau laiko leistų prie laikinų ir nenau- 
dingų dalykų, kad galėtų susikaupti prie esmingesnių. Dau- 
giau stengtųsi „dirbti savo sode“, kaip kad sakė filosofas. 

Taip, šiandien taip sakau todėl, kad žinau, jog netrukus mirsiu. 
Gerai, gana medituoti, - nusprendė jis pažiūrėjęs į laikrodį. Pa- 
skambino savo bankininkui ir paprašė patikrinti jo sąskaitas. 

— Sveikas, Filai, kaip sekasi Volstrytui? 

Filas Naitas kurį laiką studijavo kartu su juo. Ne visai drau- 
gas, bet Natanas jį mėgo ir kartas nuo karto drauge su juo pa- 
valgydavo. 

— Sveikas, Natai, kokia yra nauja multinacionalinė kompani- 
ja, kuriai tu padėsi išvengti ilgo ir brangaus proceso? Ar Bilas 
Geitsas tau vis dar nepaskambino? 

Natanas iš pradžių įsitikino, kad čekis, kurį jis išrašė Kan- 
disei prieš jos mirtį, buvo deramai įrašytas į debetą. Paskui pa- 
prašė Naito parduoti visas jo akcijas ir iždo obligacijas, nes jam 
reikėjo grynųjų. 

— Ar turi sunkumų, Natai? - paklausė bankininkas, suneri- 
męs dėl perspektyvos išvysti ištuštėjančią savo kliento sąskaitą. 

— Jokios, Filai, užtikrinu, kad tie pinigai bus gerai panau- 
doti... | 

Ar sprendimas tikrai geriausias? — svarstė jis padėjęs ragelį. 
Tos šantažo istorijos paprastai gerai nesibaigdavo. Jį trikdė ne 
sumos dydis, bet baimė, kad tie grasinimai niekad nesibaigs ir 
kad po šešių mėnesių ar metų Kridas pakartos mėginimą su 
Džefriu ar Melore. Keblumas tas, kad tas vyras gali dauginti 
savo filmus iki begalybės! 

Sukryžiavęs rankas, Natanas supdamasis fotelyje mąstė. Ne- 
reikia painioti prioritetų. Šioje pakopoje svarbiausia buvo neri- 
zikuoti, jeigu Lerojus galiausiai nutartų perspėti policiją. 

Stalinis laikrodis rodė 10 val. 22 min. Advokatas nukėlė tele- 
fono ragelį ir paskambino Kridui Lerojui. 
Jis skubėjo įsitikinti, iš kokio molio tas vyras drėbtas. 


Nasau (Bahamos). Kiek anksčiau ryte 


Kridas Lerojus tą rytą labai anksti nuvyko į Bostoną, kad su- 
spėtų į pirmąjį lėktuvą, skrendantį į Nasau. Atvykęs į Bahamų 
sostinę, sykiu su daugybe turistų, atvykusių praleisti Kalėdų 
saulėje, sėdo į maršrutinį oro uosto autobusą. 

Miestas dūzgė nuo eismo triukšmo. Minibusas pasignaliza- 
vo prieš sustodamas prie šaligatvio krašto ir išpildamas keleivių 
srovę. Kridas šioje minioje jautėsi gerai. Jis mėgo didelių miestų 
ir neasmeniškų vietų anonimiškumą. Eidamas Bay gatve - pa- 
grindine miesto aveniu, - prikimšta senų automobilių ir brikų 
turistams, jis jautėsi kaip chameleonas. Čia jis nebuvo degalinės 
savininkas. Čia jis galėjo būti bet kas. 

Kridas nusprendė pritaikyti receptus, perskaitytus finansi- 
niuose pastarųjų metų trileriuose. Kai buvo kalbama apie pini- 
gų plovimą ir neapmokestinamąsias sąskaitas, būtinai būdavo 
minimas Nasau ir jo keturi šimtai bankų ir finansinių institu- 
cijų. Toliau būdavo aprašomi finansininkai oportunistai, kurie 
valstybės iždo priedangoje anonimiškai žongliravo milijonais, 
paprastu pelės spustelėjimu perkeldami pasakiškas sumas iš 
vieno fiskalinio rojaus į kitą. Kridas visada domėjosi, ar tikrovė 
arti fikcijos. Jis ketino tai greitai sužinoti. 

Internete rado vieno banko, siūlančio jį dominančių paslau- 
gų diapazoną, vietos biuro koordinates. Jis pasiuntė elektroni- 
nį laišką, kad gautų dokumentaciją online režimu. Teoriškai jis 
galėjo atidaryti neapmokestinamąją sąskaitą neišvykdamas iš 
namų, bet Kridas primygtinai pareikalavo susitikti su kuo nors 
akis į akį. 

Jis pasuko į vieną iš skersinių gatvių ir žengė į vieną iš mažų 


į tą gatvę išeinančių bankinių įstaigų. 

Po mažiau nei pusvalandžio vėliau išėjęs Lerojus šypsojosi. 
Džonas Grišamas ir kompanija nemelavo! Buvo dar lengviau 
nei romanuose. Iš pradžių buvo ištarti žodžiai, kurių jis laukė: 
konfidencialumas, banko paslaptis, jokių mokesčių... Paskui 
viskas sekė vienas po kito. Trumpai tariant, sąskaitos atidary- 
mo formuliarą jis baigė ir pasirašė mažiau kaip per ketvirtį va- 
landos. 570 metinių palūkanų be apmokestinimo, čekių knygu- 
tėje, magnetinėje banko kortelės eilutėje nebuvo minimas nei jo 
vardas, nei jokia svarbi informacija, bet jis galėjo imti pinigus iš 
bankomatų visur pasaulyje. Būtent tai, ko jis ieškojo. Jam taip 
pat žadėjo, kad jo sąskaita bus neprieinama valstybinės mokes- 
čių inspekcijos ir policijos tyrimams. Taigi jis pasinaudojo pro- 
ga ir viename mažame požeminiame seife paliko kopiją filmo, 
kuri greitai jį praturtins. 

Ir visa tai be jokio kito formalumo, tik jo paso nuotrauka ir 
garantinis penkiolikos tūkstančių dolerių indėlis. Dieną prieš 
tai, vis dar netaręs Žmonai nė žodžio, jis pardavė savo pikapą, 
kad gautų dalį tos sumos. Taip pat paėmė penkis tūkstančius 
dolerių iš jų bendros sąskaitos. Jis pasižadėjo nusiųsti Kristei 
dvigubai tiek vėliau, kai jis bus toli nuo jos ir labai turtingas. 

Kridas Lerojus įkvėpė karšto oro. Jis niekad dar nebuvo to- 
kios džiugios nuotaikos. Jo laimei trūko tik vieno: kad Natanas 
Del Amikas paskambintų jam ir kad jie susitartų dėl pasimaty- 
mo vietos. 

Jis ėjo pro elegantišką kolonijinio stiliaus kirpimo saloną ir 
pažvelgė pro langą. Kaip senais laikais, klientas buvo ką tik 
nusiskutęs ir mėgavosi raminamu jam ant veido uždėto garuo- 
jančio rankšluosčio malonumu. Nuo šio reginio jam ištįso sei- 
lės. Niekas jo nebuvo skutęs. Jis tučtuojau apsisprendė. Laikas 
buvo pakeisti išvaizdą, apkirpti šią apleistą barzdą ir kaklą ap- 
kritusius plaukų kuokštus. Paskui jis nueis į vieną iš tų miesto 
prabangių parduotuvių ir nusipirks drabužius, labiau atitin- 
kančius jo būsimą socialinį statusą. 

Jauna moteris pakvietė jį sėstis. Vos jis atsisėdo, suskambo 
jo telefonas. Jis pasirūpino nukreipti degalinės skambučius į 

savo mobilųjį. Jis pažvelgė į laikrodį. Kadangi dėl laiko skirtu- 
mo pamiršo persukti rodyklę per vieną valandą, jis rodė 10 val. 
22 min. 

— Alio? - tarė Kridas Lerojus kupinas nekantrumo. 


— Skambina Natanas Del Amikas. 

Garetas Gudrichas susijaudinęs sušuko: 

— Po galais, Natanai, aš jums palikau daugybę pranešimų! Ir 
tik dabar nusprendžiate man paskambinti! Ką reiškia ta avari- 
jos istorija? 

— Aš tuoj jums viską paaiškinsiu, Garetai. Klausykite, aš ligo- 
ninės kavinėje. Ar turite minutėlę apie tai pakalbėti? 

— Kelinta dabar valanda? - paklausė gydytojas, tarsi prara- 
dęs bet kokią laiko orientaciją. 

— Beveik pusė pirmos. 

— Aš baigiu užpildyti kelias dosjė ir po dešimties minučių 
būsiu pas jus. 

— Garetai? 

— Ką? 

— Man greitai reikės didelės jūsų paslaugos. 


Marble6:March biuras. 16 val. 06 min. 


— Arjūs nieko nenutuokiate, Abe? 

— Apie ką? 

Natanas suposi savo krėsle užkėlęs koją ant kojos ir paslap- 
tingai nusiteikęs. 

— Kaip jums aiškinau, aš pasiruošęs sumokėti tą išpirką. Bet 
noriu būti tikras, kad mokėti tektų tik vieną kartą. Nelaimė, ži- 
noma, kada šantažas prasideda... 

— ...bet nežinoma, kada pasibaigia, - baigė ji. 

— Būtent. Nenoriu, kad po šešių mėnesių ar po metų Lerojus 
pakartotų mėginimą su Džefriu, su Melore... ar net su mani- 
mi, - prisivertė jis pridurti. 

- Šantažas griežtai baudžiamas įstatymu, - pastebėjo ji. 

— Taip, bet norint įtikinti Lerojų nenusikalsti pakartotinai, 
reikėtų pateikti jo šantažo įrodymą. Tačiau tas tipas labai atsar- 
gus, kaip ką tik galėjau įsitikinti. 

— Ką! Jūs su juo kalbėjote? - sušuko ji įpykusi, kad jis neper- 
spėjo anksčiau. 

— Taip, aš jam paskambinau šį rytą, bet jis primygtinai prašė 
paskambinti po penkių minučių iš vienos viešųjų telefonų ka- 
binų pastato apačioje. 

— Jis paskyrė jums pasimatymą? 

— Susitinku su juo rytoj. 

— Ir kaip manote elgtis? 

— Turiu rasti būdą priversti jį kalbėti ir ypač tai įrašyti, bet 
man reikia sudėtingos įrangos: mikrofonų, kokius, pavyzdžiui, 
turi slaptosios tarnybos. 

— Noriu jums pranešti, kad mes jau nebesame Votergeito 
epochoje, - sušuko juokdamasi Abė. 

— Nes jūs žinote veiksmingesnę priemonę? 

— Pavyzdžiui, šitą, - atsakė ji rodydama į savo šefo mobilųjį 
telefoną. 

— Mobilusis? 

— Taip, bet naudojamas kiek kitaip. 

Jis suraukė antakius. Regėdama jo susidomėjimą, ji pa- 
aiškino: 

— Jūsų telefonas turi lizdą „laisvosios rankos“, ar ne? 

— Taip, kad galėčiau atsakyti nepaleisdamas vairo. 

— Sutinku. O kas atsitinka, kai jūsų mobilusis suskamba jums 
vairuojant? 

— Po trijų signalų automatiškai įsijungia, - atsakė Natanas, — 
bet aš nelabai suprantu, kas... 

— Leiskite man baigti. Dabar įsivaizduokite, kad padarote 
skambutį begarsį. 

- Įjungus vibravimą? 

— Ne, - tarė ji purtydama galvą, - kai telefonas vibruoja, jis 
skleidžia nedidelį triukšmą. Nebūna pakankamai tyliai. 

— Tada nenutuokiu, ką man daryti, - atsakė jis kasydamas 


galvą. 

— Tuoj nutuoksit. 

Ji paėmė telefoną ir padarė kelias manipuliacijas. 

— Užtenka užprogramuoti skambutį be pastabų. 

- Taigi tylų. 

— Ir štai jūsų mobilusis paverstas slaptuoju mikrofonu, 007, — 
tarė ji mesdama jam aparatą, kurį jis sugavo ore. 

Norėdamas patikrinti sistemą, jis nuėmė savo biuro fiksuo- 
tojo ryšio telefono ragelį ir paskambino į savo mobilųjį. Kaip ir 
žadėta, jis įsijungė be jokio triukšmo. 

— Neįtikėtina, - pripažino jis. - Iš kur jūs visa tai sužinojote? 

— Radau moteriškame Žurnale, - pareiškė Abė. - Įdomus 
straipsnis: dešimt užtikrintų triukų pasekti, ar sutuoktinis jūsų 
neapgaudinėja. 


2/ 


Aš esu vyras be trūkumų. 


VIJONAS 


ARA 422 >> 2-2 


Pitsfildo ligoninė. Reanimacijos skyrius. 
Pirma valanda po vidurnakčio 


— Štai, daktare Gudrichai, čia. 

— Labai gerai. 

Klerė Džiuliani žengė žingsnį atgal. Jai padarė įspūdį, kad 
šis garsus gydytojas atvyko iš Niujorko apžiūrėti jos paciento. 

— Gerai, valandėlę aš jus palieku. Nedvejokite prašyti, jei ko 
nors reikės. 

— Ačiū, daktare Džiuliani. 

Garetas pastūmė duris ir žengė į palatą. 

Kambarys buvo gana beasmenis, apšviestas tik blausios nak- 
tinės lempelės virš lovos. Gilumoje šalia paprasto šaltai balto 
stalo stovėjo nerūdijančio plieno kriauklė. Visa patalpa skambė- 
jo nuo pypsėjimo, būdingo širdies ritmui, ir nuo didžiulio dirb- 
tinio respiratoriaus, triukšmingai paduodančio orą į vamzdelį, 
šniokštimo. 

Garetas priėjo prie lovos ir pasilenkė prie Beno. Slaugės buvo 
užtraukusios paklodę ir įtaisiusios antklodę, kad būtų išveng- 
ta hipotermijos. Nejudantis lyg porceliano skulptūra, vaizduo- 
janti mirusį žmogų, vaikas atrodė mažytis, visiškai paskendęs 
savo didelėje lovoje. Gausios kraujosruvos ant veido dar didino 
trapumo įspūdį. Palei jo rankas į ant stovų kabančias lašines 
tįso daug žarnelių. 

patikrintų širdies plakimo dažnį ir kraujo spaudimą. Paskui jis 
patikrino automatinį švirkštą, reguliariais intervalais leidžiantį 
morfino dozes. 

Jis mintinai pažino šios rūšies aplinką, bet kaskart, kai įeidavo 
į ligonio palatą, visada jausdavo savotišką empatiją, sumišusią su 
keista emocija. Jis valandėlę kalbėjosi su jaunąja moterimi, dak- 
tare Džiuliani, kuri atrodė neužtikrinta dėl savo gebėjimų. Ta- 
čiau darbą ji padarė gerai. Berniuku buvo deramai pasirūpinta. 
Nebuvo įmanoma padaryti nieko daugiau. Dabar liko tik laukti. 

Garetas nukeliavo čia tik Natano prašomas. Advokatas jam 
papasakojo apie savo patirtą avariją, bet gydytojas netikėjo nė 
žodžiu. Natanas ypač primygtinai prašė jį užtikrinti, kad vaikui 
būtų suteikta geriausia priežiūra, ir suprantamai išsakyti me- 
diko nuomonę apie jo būklę. Daugiau nieko nesakė, bet Gudri- 
chas puikiai suprato tikrąją jo prašymo prasmę: Natanas norėjo 
žinoti, ar Beno Grinfildo gyvybė nebuvo pavojuje. 

Garetas pasuko galvą į stiklines duris, kad įsitikintų, ar nie- 
kas jo nemato. Tada jis užgesino naktinę lempelę, degusią virš 
lovos. Didžiam palengvėjimui, apie vaiko galvą nepamatė jo- 
kios šviesos aureolės. 

Galbūt Benas neatsibus po dešimties minučių, bet bent jau 
greitai nemirs. 

Tada Garetas nusprendė pamėginti dar kai ką, ko imdavosi 
tik retai. 

Jis švelniai ištiesė rankas prie Beno veido... 

Jis niekad neminėjo šio gebėjimo Natanui. Gebėjimas buvo 
kažkoks keistas, kartais pats ne visai mokėjo suvaldyti. Tik pa- 
pildomas gebėjimas, kuris ilgainiui galėjo ateiti pranešėjams. Iš 
tiesų kažkas sunkiai apibrėžiamo. Mažos durelės, kurios trum- 
pą akimirką atsidarydavo jo dvasioje, savotiškas blyksnis, toks 
pat greitas ir staigus kaip žaibas. Kartais nuo to jam net pasida- 
rydavo bloga, tarsi iš kūno akimirką būtų atimtos visos jėgos, 
bet tai netrukdavo nė sekundės. Po akimirksnio viskas būdavo 


vėl normalu. 

Bet kad tai veiktų, reikėjo kontakto. 

Gudricho rankos buvo vos už kelių milimetrų nuo Beno 
veido. 

Ilgai jis nesuvokė turįs šį gebėjimą. Ir net dabar tai atsitik- 
davo ne kiekvieną kartą. Bet kartais jis trumpai ir neaiškiai pa- 
matydavo, jam pavykdavo atidaryti duris ir jis sužinodavo, kas 
bus. Jis tai žinojo, ir viskas, už bet kokio racionalaus išprotavi- 
mo. Tarsi savotiška nuojauta. 

Garetas pirštų galais prisilietė vaikui prie kaktos, ir į jo protą 
įsiveržė vaizdas: maždaug dvidešimties metų Benas Grinfildas, 
pasiruošęs šokti su parašiutu. 

Šis regėjimas neužtruko, ir Garetas tuoj pat buvo atjungtas 
nuo šios pranašingos visatos. 

Kadangi jis šiek tiek prakaitavo, trumpam prisėdo prie vaiko 
atgauti jėgų, paskui užsisagstė paltą ir išėjo iš ligoninės. 

Kokiomis aplinkybėmis Benas Grinfildas šoks su parašiu- 
tu dvidešimties metų? Jis ničnieko nežinojo. Bet, šiaip ar taip, 
buvo tikras dėl vieno: vaikas ne tik nemirs, bet ir greitai atsibus 
iš savo komos. 


Gruodžio 21 d. 
Manhetenas. Didžioji centrinė stotis 


Natanas nusprendė pėsčiomis įveikti šimtinę metrų, skyru- 
sią jo biurą nuo stoties. Atėjęs prie masyvaus Metlife pastato, jis 
neramiai pažvelgė į laikrodį. 

11 val. 41 min. 

Puiku, jis nevėlavo. Turėdamas netgi keturias minutes atsar- 
gos atvykęs į pasimatymą, jis ėjo į Didžiąją centrinę stotį. 

Didžiuliai stikliniai langai, pro kuriuos liejosi blyški šviesa, 
teikė didžiajai salei katedros išvaizdą. Su paauksuotais šviestu- 
vais ir marmuro skulptūromis toji vieta tikrai panėšėjo į muzie- 
jų ir ne veltui buvo vadinama gražiausia pasaulio stotimi. 

Jis perėjo didžiulį laukiamąjį ir pasiekė garsųjį apvalų laik- 
rodį su keturiais ciferblatais virš informacijos biuro. Būtent čia 

Kridas Lerojus paskyrė pasimatymą. Šiaip jis mėgo šią vietą, vi- 
sam laikui primenančią jam kino dekoracijas ir Hičkoką, kuris 
čia nufilmavo garsiąją Šiaurvakario sceną. 

Kaip įprasta, čia knibždėjo žmonių. Kasdien per čia pakeliui 
į Manheteną ar į savo priemiesčius pereina daugiau kaip pusė 
milijono Žmonių. 

Puiki vieta, kad liktum nepastebėtas. 

Akimirką advokatas pastovėjo nejudėdamas, kovodamas 
su nuolatiniu iš visų pusių plūstančiu keleivių srautu. Patik- 
rino, ar jo telefonas tikrai „sujungtas“. Žinojo, kad kitame gale 
Abė pasirengusi įrašyti visus Lerojaus žodžius, galinčius jį de- 
maskuoti. 

Natanas nekantravo. Jis net nežinojo, kaip atrodo tas, kurio 
jis laukė. „Aš jus atpažinsiu“, - pasitenkino pasakęs šantažo Ži- 
novas. Jis palaukė dar dvi ar tris minutes, kol jam per petį kaž- 
kas grubiai sudavė ranka. 

— Malonu pagaliau jus sutikti, pone Del Amikai. 

Tas vyras čia buvo jau kurį laiką, bet Natanas nė akimirkos 
nepamanė, jog tai galėtų būti Kridas. Individas, stovėjęs priešais 
jį, nebuvo panašus į degalinės savininką. Gerai sukirptas kos- 
tiumas, geros kokybės paltas, nauji arba puikiai prižiūrėti batai: 
jei būtų pasirišęs kaklaraištį, miesto advokatų kabinete Lerojus 
būtų savo vietoje. Tačiau vyro išvaizda nebuvo kuo nors ypatin- 
ga. Viskas jo buvo vidutiniška: ūgis, įkūnumas, bruožų dailu- 
mas... viskas buvo vidutiniška, išskyrus jo smaragdinį žvilgsnį, 
kurio gelmėse degė stiprus įkarštis. 

Individas neatrodė esąs iš šnekiųjų. Galvos judesiu jis paro- 
dė advokatui sekti paskui. 

Abu vyrai nuėjo palei gausybę krautuvių, besiribojančių su į 
peronus einančiais laiptais. Taip jie pateko į apatinį aukštą, pil- 
ną kavinių, užkandinių ir restoranų. Norint sumažinti triukšmą 
ir taršą, Didžiosios centrinės stoties geležinkeliai buvo uždaryti 
į pusrūsius, todėl lankytojui teikė keistą įspūdį, kad vaikščioja 
po stotį be traukinių. Pakviestas Krido Lerojaus, Natanas pastū- 
mė baro Oyster duris. 

Vieta garsėjo kaip pateikianti geriausius jūros gėrybių patie- 
kalus. Normaliais laikais Natanas labai mėgo šią žavingą aludę 
ir jos grandiozinę skliautuotą salę. 

— Pirmiausia eisime į tualetą, - nervingai pasiūlė Lerojus. 

— Atsiprašau? 

— Nesiginčykite. 

Natanas nusekė paskui jį iki tualeto. Kridas palaukė, kol pa- 
talpa ištuštėjo, tada pareikalavo: 

— Duokite man savo paltą. 

— Ką? 

— Duokite man savo paltą ir švarką - aš nenoriu, kad turėtu- 
mėte įrašantį aparatą. 

— Aš ničnieko neturiu! - protestavo Natanas suprasdamas, 
kad jo gerai suteptas planas buvo bežlungąs. 

— Paskubėkite, - liepė Kridas. 

Natanas nusivilko paltą ir švarką. Iš pastarojo kišenės išėmė 
savo mobilųjį, jį įsikišo į marškinių kišenę. Mėginti nieko nekai- 
navo. 

— Nusiimkite laikrodį. 

Natanas pakluso. 

— Atsekite marškinius. 

— Jūs visiškas paranoikas. 

— Aš nekartosiu. 

Advokatas atsidusęs prasisegė marškinius. Lerojus apžiūrė- 
jo jo krūtinę. 

— Ar dar ką norite pamatyti? - paklausė Natanas provokuo- 
jamai. - Naudokitės proga, aš apsimovęs Kalvino Kleino apati- 
nėmis kelnėmis. 

— Prašom jūsų telefoną. 

— Tiesiog juokinga! 

Lerojus per jėgą išplėšė mobilųjį. 

Mėšlas. 

— Jūsų vestuvinį žiedą. 

- Šito nelieskite! 

Kridas akimirką sudvejojo, paskui uždėjo ranką advokatui 
ant riešo. 

- Ė, paleiskite! 

Natanas žaibiškai stvėrė jį už gerklės ir prispaudė prie 
durų. 

— Hrrrgl... - pabandė ką nors pratarti Kridas Lerojus. 

Natanas suspaudė dar smarkiau. 

- ŠITO NELIESKITE! Supratote? 

— Hrrrgl... su...pra...tau. 

Natanas staigiai atleido gniaužtus. 

Lerojus susilenkė ir kelis kartus pakosėjo, stengdamasis at- 
gauti kvapą. 

— Po velnių, Del Amikai... jūs man už tai užmokėsite. 

— Gerai, judinkitės, Lerojau, - liepė Natanas eidamas iš tua- 
leto. - Nemanau, kad atsivedėte mane čionai paragauti molius- 
kų sriubos... 


Dabar jie sėdėjo prie staliuko, užtiesto languota staltiese, pa- 
sistatę po taurę martinio. Didžioji salė ūžė nuo karštų klientų 
pokalbių. Lerojus - kuris ką tik atidavė Natano paltą, švarką ir 
mobilųjį į rūbinę - buvo šiek tiek atgavęs savitvardą. Iš kišenės 
jis išsitraukė taro kortų kaladę ir ištiesė advokatui. 

— Pirmosios devynios kortos sudaro banko Bahamose są- 
skaitos numerį, - paaiškino jis. - Jūs paskambinsite savo ban- 
kui ir liepsite pervesti pinigus į šią sąskaitą. Bankas vadinasi 
Excelsior. 

Natanas linktelėjo galva. 

Gaila, kad Abė negalėjo šito įrašyti. 

Po galais, jam reikėjo atgauti savo mobilųjį. Bet tam reikėjo 
užmigdyti Lerojaus budrumą. 

— Neblogas triukas su kortomis, Kridai. 

— Ar ne? 

— Taip... Jokių pėdsakų... Tereikia supašyti kaladę, kad ding- 
tų šantažo pėdsakai. 

Staiga Lerojus vėl tapo nepatiklus: 

— Gerai, liaukitės kėlęs mane į padanges ir paskubėkite 
skambinti savo bankui. 

— Ar man reikia priminti, kad konfiskavote mano telefoną? 

— Pasinaudokite restorano aparatu tarpmiestiniam po- 
kalbiui. 

— Kaip norite. 

Natanas nusiraminęs nusišypsojo Lerojui ir atsistojo eiti prie 
baro, tarsi to tik ir telaukęs. 

Ši staigi skuba Kridui sukėlė tam tikrą nerimą. 

— Palaukite, Del Amikai. Verčiau pasiimkite savo telefoną, 
noriu girdėti, ką sakote. 

Natanas atgavo mobilųjį iš rūbinės ir patikrino, ar jis tikrai 
įjungtas. 

Viskas gerai. 

Pagalvojo apie Abę, kuri su magnetofonu turėtų tykoti kita- 
me linijos gale. 

Dabar jo eilė lošti. Jo eilė ginti teisme. Ar jis, Natanas Del 
Amikas, didysis advokatas, privers prabilti Kridą Lerojų? Taip, 
jeigu jis buvo geriausias, kaip mėgo tuo įtikinėti save. 

Bet ar tikrai toks buvo? Ar vis dar toks? 

Jis grįžo prie stalo ir atsainiai padėjo mobilųjį ant stalo. Jautė, 
kad Lerojus ėmė labiau nervintis. 

— Taigi ar skambinate šiandien, ar rytoj? 

Natanas paėmė telefoną, vaizdavo renkąs, paskui sustojo. 

- Iš tiesų mano bankininkas įpratęs anksti pietauti ir... 

— Baikite savo cirką, Del Amikai! 

Natanas pasikasė galvą. 

— Jūs sakėte - dešimt tūkstančių dolerių, ar ne? 

— Nesityčiokite iš manęs, po galais! 

— Nurimkite, šiaip ar taip, jūs galbūt tuoj per dieną pelnysite 
tiek, kiek man teko kaupti daug metų... 

— Judinkitės. 

— Ir kaip jaučiatės, kai esate taip arti to, kad peržengtumėte 
į kitą barjero pusę? Esu tikras, kad gilumoje jūs sau užduodate 
daugybę klausimų: ar aš kiekvieną rytą atsibusiu sakydamas 
sau: „Aš turtingas?“ Ar... 

— Neprovokuokite manęs! 

— Klausykite, gal mums reikėtų atidėti tai kitai dienai, Kri- 
dai. Jūs nekaip nusiteikęs... 

Lerojus smarkiai rėžė kumščiu į stalą ir pagaliau ištarė Žo- 
džius, kuriuos Natanas stengėsi iš jo išpešti: 

— Skambinkite savo prakeiktam bankui ir liepkite pervesti 
milijoną į mano sąskaitą! 

— Labai gerai, labai gerai, jūs vadovaujate žaidimui. 

Bet geriausias esu aš. 

Advokatas paėmė telefoną, išjungė, kad atjungtų mikrofoną, 
ir iškart vėl įjungė. Jis paskambino Filui į banką ir, atidžiai ste- 
bint Lerojui, nurodė pervesti lėšas. 

- Štai, pinigai ką tik pervesti. 

Vos jam ištarus šiuos žodžius, Kridas pakilo nuo savo kėdės 
ir įsimaišė į minią. Natanas pametė jį iš akių tik sekundės dalį, 
bet vėl rasti nebesugebėjo. 

Kridas buvo išgaravęs. 


Lerojus neskubėdamas ėjo iš restorano. Tas vyras buvo toks 
nepastebimas, kad Abė vos jo nepražiopsojo. Jis žengė kelis 
žingsnius šaligatviu ir susistabdė taksi. 

— Niuvarko oro uostas, - liepė jis atidarydamas dureles. 

Abė suskubo jam iš paskos. 

— Aš irgi važiuoju į Niuvarką, galbūt galime vykti kartu? 

Ji taip greitai atsidūrė viduje, kad Lerojus net neturėjo pro- 
gos atsakyti neigiamai. 

Taksi pavažiavo vos kelias sekundes, kai suskambo Abės te- 
lefonas. 

— Manau, jog tai jums, - tarė ji tiesdama aparatą Lerojui. 

— Bet pagaliau ką tai reiškia? 

— Tuoj pamatysite. Kai dėl manęs, tai aš sustosiu čia, — tarė 
ji pabelsdama į stiklą perspėdama vairuotoją. - Geros kelionės, 
pone Lerojau. 

Taksi sustojo, kad išleistų ją priblokšto Krido akyse. Šis 
suabejojo, ar neišjungti telefono, bet smalsumas įveikė at- 
sargumą. 

— Alio? - Savo nuostabai jis išgirdo savo paties balsą: „Skam- 
binkite savo prakeiktam bankui ir liepkite pervesti milijoną į mano 
sąskaitą! Labai gerai, labai gerai, jūs vadovaujate žaidimui.“ 

— Mėšlas, ką jūs čia žaidžiate, Del Amikai? 

— Žaidimą žmogaus, kuris sutinka mokėti vieną kartą, bet ne 
daugiau. 

— Kąjūs darysite su šiuo įrašu? 

— Nieko, tik pasilaikysiu, kaip jūs pasilaikote savo videoka- 
setes. Aš jį laikau „tam atvejui, jei“, bet tik nuo jūsų priklauso, 
kad aš juo niekad nepasinaudočiau. 

— Aš nebandysiu jūsų šantažuoti antrą kartą, jei jums 
tai rūpi. 

— Aš to tikiuosi dėl jūsų, Kridai, nes žaidimas darosi visai ne 
toks malonus, kai patenki į langelį „kalėjimas“. 

- Antro karto nebus. 

— Noriu jumis tikėti. O, dar vienas dalykas, Kridai: jūs pama- 
tysite, jie netesi visų savo pažadų. 

— Apie kąjūs kalbate? 

— Apie pinigus, Kridai, apie pinigus. 

Tada jis padėjo ragelį. 


Saulė leidosi ant Nantuketo. Vėjas iš rytų be perstojo pūtė 
visą dieną. Vakarėjant bangos ėmė daužytis smarkiau, triukš- 
mingai duždamos į uolas, saugančias Vekslerių vilą. 

Džefris ir Melorė stovėjo dengtoje verandoje, atsiveriančioje 
į jūrą. Ši namo vieta buvo įspūdingiausia, neprilygstamas ste- 
bėjimo taškas, išeinantis tiesiog į vandenyną. 

Melorė grįžo iš Brazilijos ryto reisu. Atvykusi į San Diegą, ji 
paskambino tėvams į Berkširą, bet tarnaitė pranešė, kad ponas 
ir ponia galiausiai nusprendė praleisti Kalėdas Nantukete. Su- 
sirūpinusi dėl šio vietos pakeitimo, ji sėdo į lėktuvą, skrendantį 
iki Bostono, ir pasiekė salą vos prieš valandą. 

- Štai, Melore, tu žinai visą istoriją. 

Džefris ką tik jai smulkiai papasakojo apie pastarųjų dienų 
įvykius. Jis nieko nepraleido nuo tos akimirkos, kai visiškai gir- 

tas partrenkė Beną Grinfildą, toliau - Natano pasiaukojimas iki 
tos istorijos su Kridu Lerojumi, su kuria žentas jį supažindino. 
Jis taip pat grįžo prie savo problemos dėl alkoholizmo, kuris 
prieš dvidešimt metų privedė iki to, kad jis apkaltino Natano 
motiną vagyste, kurios ji nepadarė. 

Jis papasakojo viską, išskyrus tai, kad Natanas tuoj mirs. 

Ašarų sklidinomis akimis Melorė prisislinko prie tėvo. 

— Ar turi naujienų apie tą vaiką? 

— Aš skambinu į ligoninę dukart per dieną. Jo būklė stabili. 
Dar visko gali būti. 

Džefris norėjo ją apkabinti, bet ji atstūmė jį. 

— Kaip tu galėjai? —ji gaudė kvapą. - Kaip tu galėjai leisti Na- 
tanui prisiimti kaltę už tave? 

— Aš... aš nežinau, - sumurmėjo jis. — Jis manė, kad taip bus 
geriau visiems... 

— Ypač geriau tau! 

Šis nuosprendis nusmelkė Džefrį iki pat paširdžių. 

Senukas nežinojo, kaip pasiteisinti. Jis jautėsi esąs susaisty- 
tas Natanui duoto pažado ir buvo pasiryžęs jo laikytis, nors dėl 
to dukros būtų palaikytas bailiu. Tokia buvo jo naštos dalis. Jo 
būdas išpirkti kaltę. 

— Bet tu vis dėlto neleisi, kad jį uždarytų į kalėjimą? 

— Ne, brangioji, - patikino Džefris, - pažadu, kad aš jį iš viso 
to ištrauksiu. Galbūt nėra daugiau kito dalyko, kurį aš gerai su- 
gebu šiame pasaulyje, ir aš tuo pasinaudosiu. 

Džefris pažvelgė į savo rankas, kurios gąsdinamai drebė- 
jo - ženklas, kad jam trūko alkoholio. Trečią kartą per mažiau 
nei ketvirtį valandos jis atkimšo ant stalo stovintį butelį Ėvian ir 
prarijo dar vieną gurkšnį, tikėdamasis, nors ir nelabai, kad šis 
paveiks jį taip raminamai kaip gurkšnis degtinės. 

— Atleisk man, Melore. 

Jis jautėsi nelaimingas, paralyžiuotas jausmo, dar stipresnio 
už gėdą. Jo dukra, kurią jis taip mylėjo, gležna būtybė, verkė 
šalia jo, o jis net neturėjo teisės ją apkabinti. 

Melorė žengė didžiulės stiklinės pertvaros link, kuri supo 
verandą. Jos žvilgsnis klaidžiojo palei vandenyno horizonto li- 
niją. Kai ji buvo maža, audringomis dienomis dėl padidėjusio 
bangų ir vėjo triukšmo ji nedrįsdavo išeiti čionai. Toks gaivalų 
šėlsmas ją gąsdino ir kėlė įspūdį, kad ji yra uragano viduryje. 

Džefris drįso žengti žingsnį jos link. 

— Brangioji... 

Ji atsigręžė, pažvelgė į jį ir pagaliau pasidavė į jo glėbį, kaip 
tada, kai jai buvo dešimt metų. 

— Aš tokia nelaiminga nuo tada, kai nebegyvenu su Nata- 
nu, tėti. 

— Pakalbėk su juo, brangioji. Manau, jis turi tau kai ką pa- 
sakyti. 

— Iš pradžių, kai mes išsiskyrėme, kartu patyriau keistą 
skausmą ir palengvėjimą. 

— Palengvėjimą? 

— Taip, visą gyvenimą aš bijojau, kad jis manęs nebemyli, kad 
jis pabunda ryte ir randa mane tokią, kokia esu, silpną ir gležną. 
Šia prasme nebebūti su juo reiškė palengvėjimą: kadangi jau 
buvau jį praradusi, neberizikavau jo prarasti. 

— Jam taip pat reikia tavęs kaip ir tau jo. 

— Netikiu. Jis manęs nebemyjli. 

— Tai, ką jis padarė, rodo priešingai. 

Ji pakėlė į jį vilties kupinas akis. 

— Eik ir susirask jį, - rimtai patarė Džefris. - Bet paskubėk: 
laikas spaudžia. 


Ž0 


Užsimerk, triskart sumušk kulnais ir 
labai stipriai pagalvok: fokia vieta neprilygsta namams. 


DiaLoGAS Iš VIKTORO FLEMINGO FILMO 
(OZO ŠALIES BURTININKAS 


— Aš noriu dešrainio. 

Bonė šokinėjo prie gatvės pardavėjo vežimėlio 5-ojo aveniu 
ir 58-0sios gatvės kampe. 

— Jau ketvirta valanda, brangioji, ar verčiau nenorėtum ko- 
kio vaisiaus? 

— O ne! - tarė mažoji mergaitė purtydama galvą, - aš labai 
mėgstu dešrainius su daug garstyčių ir keptais svogūnais! Jie 
labai skanūs. 

Natanas sudvejojo: šitoks maistas nelabai sveikas, bet vis 
dėlto galvos linktelėjimu sutiko. 

— Cuanto cuesta esto“? - paklausė ji kuo rimčiausiai, traukda- 
ma iš kišenės mažytę piniginę, kurioje laikė savo santaupas. 

Tėvas ją pabarė: 

— Neturi su visais kalbėtis ispaniškai. 

— Son dos dėlares**, - atsakė jai pardavėjas pamerkdamas akį. 

Natanas irgi išsiėmė piniginę ir ištraukė iš jos pluoštelį per- 
lenktų perpus banknotų. 

— Pasidėk savo pinigus, štai. 

Jis sumokėjo du dolerius, ir dukra padėkojo jam žaviausia 


šypsena. 


* Kiek jie kainuoja? (Isp.) 
** Du dolerius (isp.). 

Ji čiupo savo dešrainį ir lyg strėlė nėrė į sambūrį, iš kur 
skambėjo Kalėdų giesmės. Spaudė sausas ir žvalinantis šaltu- 
kas, saulė gražiai apšvietė pastatų fasadus. Natanas ėjo pėda į 
pėdą paskui dukrą. Šioje minioje ir tarp gausių gatvės atlikėjų 
jis buvo atidus, kad neišleistų jos iš akių, todėl galėjo pastebė- 
ti, kaip jos sportišką paltą papuošė skaisčiai geltona garstyčių 
dėmė. Kurį laiką jie klausėsi gražių spiričiuelų, kuriuos a cap- 
pella giedojo negrų grupė. Bonė paniūniavo kelias melodijas su 
jais, paskui migravo prie kitos grupės. Ji neilgai spyrėsi pagun- 
dai ir atidavė du dolerius, kuriuos turėjo kišenėje, smuikinin- 
kui, persirengusiam Kalėdų seneliu, kuris rinko pinigus Gelbė- 
jimo Armijai. Paskui ji nusitempė Nataną prie pietrytinio įėjimo 
į Centrinį parką, kaip tik prie Grand Army Plaza. 

Nežiūrint šalčio, šią gražią popietę tą didžiulę žalią erdvę 
šturmavo slampinėtojai. Beveik iš visur tą vietą supo vaikščioto- 
jai - pėsti, su dviračiais, tradicinėmis brikomis ir net slidėmis! 

Jie praėjo pro skelbimą, siūlantį įvaikinti kai kurias parko 
medžių šakas. 

— Ar galėčiau įvaikinti šaką savo gimtadieniui? - paklausė 
Bonė. 

Jis buvo kategoriškas: 

— Ne, tai kvaila, žmonės neįsivaikina medžių. 

Ji nesispyrė, bet perėjo prie naujo prašymo: 

— Ar galėsime eiti į Time Sguare aikštę Naujųjų metų dieną? 

— Ten ne vieta mažai mergaitei. Beje, ten nelabai gražu. 

— Prašau tavęs. Sara man sakė, kad ten svarbiausias šalies 
Naujųjų sutikimas. 

— Matysime, brangioji. O laukdama gerai susisupk, nes ima 
šalti. 

Ji užsitraukė savo peruietišką kepurę iki akių. Jis aprišo jai 
apie kaklą savo šaliką ir Kleenex servetėle nuvalė nosį. Vaikas 
buvo žavus, ir rūpintis ja buvo neįkainojama privilegija. 

Bonė nebuvo traumuota to, ką išgyveno tos avarijos vakarą. 
Matyti, kaip jos tėvą lyg paprastą nusikaltėlį nusiveda policija, 
jai nebuvo lengva, bet kitą dieną jos seneliai papasakojo jai visą 

tiesą. Šiandien ji apie tai kalbėjo tik nerimaudama dėl sužeisto 
berniuko. 

Šiuo atžvilgiu paskutinės naujienos buvo raminančios: šį- 
ryt Džefris paskambino Natanui pranešti, kad Benas pabudo 
iš komos. Abiem vyrams didžiulis palengvėjimas žinant, kad 
berniukui nebegresia pavojus, sumišo su savanaudiškesniu 
pasitenkinimu: iškart dingo kalėjimo grėsmė, kuri kybojo virš 
Natano. 


Bonė ir jis kartu praleido tris puikias atostogų dienas, kai 
neveikė nieko kito, kaip tik pramogavo. Natanas nesistengė 
perduoti dukrai kokią nors ypatingą žinią. Jis nenorėjo gaišti 
laiko vaidindamas filosofą, o tik pasidalyti su ja brangiomis aki- 
mirkomis, kurias ji galės prisiminti vėliau. Jis parodė jai Egipto 
senienas ir Pikaso drobes MoMA* muziejuje. Vakar jie aplankė 
gorilą didžiuliame Bronkso zoologijos sode, o ryte nuvyko iki 
Fort Tryon Park sodų, kur Rokfeleris akmenį po akmens atstatė 
kai kuriuos Pietų Prancūzijos vienuolynus. 

Natanas pasižiūrėjo į laikrodį. Jis buvo pažadėjęs jai apsilan- 
kyti karuselėse, bet reikėjo skubėti: jau buvo vėlu, o žymusis 
atrakcionas atidarytas tik iki pusės penktos. Jie ėmė bėgti ma- 
niežo link. Iš tos vietos sklido mugės šventės atmosfera. Bonei 
buvo labai linksma. 

— Ar tu sėdi šalia manęs? - paklausė ji uždususi. 

— Ne, mažyle, tai ne suaugusiesiems. 

— Bet čia pilna suaugusiųjų, - tarė ji rodydama medinius 
arklius. 

— Nagi, greitai, - paragino jis ją. 

— Prašau, - neatlyžo jinai. 

Šiandien jis nebuvo nusiteikęs ką nors jai atsakyti. Taigi sėdo 
šalia jos ant vieno iš puošnių išdažytų arklių. 

— Na! - sušuko vaikas karuselei pajudėjus ir suskambus pa- 
traukliai muzikai. 


* MoMA: Museum of Modern Art - Šiuolaikinio meno muziejus (angl.). 

Po maniežo jie nuėjo įmesti kelių duonos trupinių antims, 
kurios turškėsi ramiuose tvenkinio vandenyse, ir pasiekė Wol- 
Iman Ring čiuožyklą. 

Šiuo metų laiku lauke tai buvo viena žaviausių Manhete- 
no vietų. Čiuožimo taką supo medžiai, o virš jų kilo Midtown, 
miesto centro, dangoraižiai. Stovėdama už aptvaro, Bonė pa- 
vydžiai žvelgė į kitus vaikus, kurie atlikdami figūras šūkavo iš 
džiaugsmo. 

— Ar nori pabandyti? 

— Ar galiu? — paklausė dukrelė netikėdama savo ausimis. 

- Jei tik jautiesi sugebėsianti. 

Dar prieš pusmetį ji būtų atsakiusi me, aš bijau arba aš dar per 
maža, bet jau kuris laikas ji ėmė labiau savimi pasitikėti. 

— Ar manai, kad aš mokėsiu? 

- Žinoma, - atsakė Natanas žiūrėdamas jai į akis. - Juk tu tik- 
ra riedučių čempionė. Na, o čiuožimas ant ledo - visai tas pat. 

— Taigi noriu išbandyti, kaip man seksis. 

Jis sumokėjo septynis dolerius už įėjimą ir už pačiūžų 
nuomą, paskui padėjo jai apsiauti ir žengti ant tako. 

Iš pradžių neryžtinga, ji netruko patirti pirmąjį kritimą. Susi- 
nervinusi ji mikliai atsistojo, ieškodama Natano žvilgsniu. Nuo 
čiuožyklos krašto jis padrąsino ją tęsti. Ji vėl pabandė, įgavo 
šiek tiek pasitikėjimo, ir jai pavyko nučiuožti kelis metrus. Kai 
jau ėmė čiuožti greičiau, susidūrė su savo amžiaus berniuku. 
Užuot verkusi, ji prapliupo juoktis. 

— Daryk šitaip! - sušuko jai Natanas iš tolo, rankomis mėg- 
džiodamas poziciją, kaip reikėjo pastatyti pačiūžą stabdant. 

Ji pakėlė nykštį jo kryptimi. Buvo tokio amžiaus, kai greitai 
mokomasi. 

Nusiraminęs jis pakilo į trobelę, kur pardavinėjo gėrimus, ir 
užsisakė kavos, neišleisdamas jos iš akių. Įraudusiais nuo kan- 
daus žiemos šalčio skruostais, dabar ji rokenrolo ritmu čiuožė 
labiau pasitikėdama. 

Jis paputė rankas, kad sušiltų. Šiandien Manhetenas buvo 
panašus į didžiulį slidinėjimo centrą. Iš tolo ledo takelis spin- 
dėjo tarsi sidabras. Ant čiuožyklą supančio šlaito trumpalaikis 

sniege išraižytas ženklas skelbė: I * NY. Natanas mėgo tokią 
žiemos atmosferą, kai visas miestas atrodė patekęs į krištolinę 
brangenybių dėžutę. Jis slinko palei aptvarą, kad pasinaudotų 
paskutiniais popietės saulės spinduliais. Kaip jam beprotiškai 
svarbu tapo vien jausti saulę sau ant veido! 

Ši mintis iškart sukėlė emocijų bangą. Greitai viskas baigsis. 
Jis niekad nebegalės jausti, kaip geras kavos kvapas kutena jam 
šnerves arba saulės šiluma glosto odą. Iš akių ištryško ašaros, 
bet jis tuoj jas nusišluostė. Ne laikas buvo ištižti. 

Šiaip ar taip, jam buvo palikta laiko pasakyti sudieu savo 
dukrai ir žmonai. Ne visi mirštantieji turėjo tokią galimybę. 


Greitai auksiniai saulės spinduliai ėmė leistis už dangorai- 
žių linijos. Netrukus stos naktis. Tada lyg žvakės šiame sniego 
peizaže įsižiebė žibintai, suteikdami parkui kitokį, fantastinį, 
vaizdą. 

Akimirką buvo dar diena, bet už bokštų pasirodė blyškus 
mėnulio kraštelis. Tada jis pamatė ją ateinančią, iš tolo, šviesoje. 

Melorė. 

Jos siluetas ryškėjo oranžinėje pašvaistėje. Vėjas taršė jos 
plaukus, o šaltis ją spalvino. 

Pamačiusi jį, Melorė ėmė bėgti jo link ir dar visai uždususi 
puolė jam į glėbį. Tarsi jiems vėl būtų dvidešimt - išskyrus tai, 
kad atsigręžę pamatė mažą mergaitę, kuri jau buvo nusiavusi 
pačiūžas ir krykštaudama iš džiaugsmo bėgo prie jų. 

Bonė šoko jiems į glėbį, ir jie labai stipriai visi trys susiglau- 
dė. Kai jie buvo apsikabinę, vaikas paklausė: 

— Gal padarome žiedą? 

Žaidimas kadaise buvo jų išrastas, kai Bonė buvo visai 
mažytė. 

Pirmiausia visi suartėja, pasibučiuoja ir sako: „Žiedas užsi- 
daręs“, paskui pasileidžia šaukdami: „Žiedas atsidaręs“. 

Jie vėl padarė šį manevrą tris ar keturis kartus. Žiedas užsi- 
daręs, žiedas atsidaręs. Žiedas užsidaręs, žiedas atsidaręs... 

Labai paprastas žaidimas, sutelkimo ženklas sujungti šiai 
šeimai, kur visada ko nors trūks. 

Mus visada skaudina meilė, netgi tuomet, 
kai manome, jog mums nieko neskauda. 


KRISTIJANAS BOBENAS 


—— = 


Po keleto valandų 
Gruodžio 24 d. naktis 
San Remo butas 


Dangus buvo toks giedras, kad mėnuo apšvietė jų kam- 
barį melsva šviesa. Melorės lūpos slydo išilgai Natano kaklo. 
Juos vėl sujungė stipri banga, o jų kvėpavimas ir toliau buvo 
greitas. 

Ji perbraukė ranka savo vyrui per plaukus. 

— Tu žinai, kad aš vyresnė už tave, - ji sukuždėjo jam į ausį. 

— Tik keliomis dienomis, — pastebėjo jis šypsodamasis. 

— Manau, jog tu sukurtas man, - pajuokavo ji. 

Jis uždėjo ranką jai ant krūtinės. 

— Ką nori tuo pasakyti? 

Ji tęsė savo žaidimą: 

— Kai aš buvau pradėta, manau, viena palanki būtybė pasi- 
lenkė prie lopšio ir nutarė duoti man ką nors, kas padėtų įveikti 
šio pasaulio sunkumus. 

- Ir taip aukštybėse buvo nulemta mano būtis? - tarė jis 
juokdamasis. 

— Būtent. Taigi gali labai karštai man padėkoti, - sušnibždėjo 
ji bučiuodama jį. - Be manęs tu, be abejo, nebūtum gimęs. 

Jis ilgai atsakė į jos bučinius. Daugiau nenorėjo netekti jos 
kvapo. Jis buvo dėmesingas viskam, menkiausiam jos odos vir- 

pesiui, mažiausiam atodūsiui. Galima išlošti loterijoje, laimėti 
amžiaus procesą, turėti banke sąskaitą su septyniais ar aštuo- 
niais nuliais - niekas to niekad neatstos. Jis dar stipriau spaudė 
ją rankose, bučiavo sprandą, glostė klubus, paskui prilipo jai 
prie nugaros, tarsi ji būtų jo paskutinis ryšys su gyvenimu. 

Taigi ką jis patyrė pastarąsias dienas, visu greičiu pralėkė 
jam pro akis, ir jis suprato, kad niekad nesijautė toks gyvas kaip 
nuo tos akimirkos, kai suvokė greitai mirsiąs. 

Paskui tuoj pat vėl pajuto aplinkui slankiojančią mirtį. 

Tą vakarą pirmą kartą jis buvo pasirengęs ją priimti. Žinoma, 
baimė neišnyko, bet ją lydėjo tam tikras nekantrumas. Mirtis 
ėmė jį dominti, kaip gali dominti naujas žemynas. Galbūt jis 
keliauja į nežinią, bet buvo apsuptas meilės. Susitaikęs su savimi 
ir su kitais, kaip sakė Garetas. 

Jo kūnas degė, tarsi jis turėtų karščio. Vėl pajuto tą skausmą 
krūtinėje, kurį jau buvo pamiršęs, ir beveik tuo pat metu atsi- 
liepė ir įkandimas į kulkšnį. Dar jam atrodė, kad visi jo kūno 
kaulai ima virti ir trupėti. Jautėsi pamažu esąs pašalinamas iš 
gyvųjų pasaulio, sviedžiamas į nežinomą matmenį. 

Dabar jam atrodė, kad gyvas tik tiek, kad galėtų mirti. 

Buvo antra valanda ryto, kai tą vakarą jis užsimerkė, ir pas- 
kutinė jo mintis buvo apie Gudrichą. 

Greitai jo nebebus šalia manęs. 

Nebematysiu jo. Nebegirdėsiu. 

Jis toliau operuos ir lydės kitus žmones į mirtį. 

Oaš, kaip ir visi prieš mane, pagaliau turėsiu atsakymą į klausimą: 
ar yra vieta, kur mes visi einame? 


Už šimto kilometrų nuo ten Džefris Veksleris be triukšmo 
atsikėlė iš lovos. Jis atidarė mažas duris po svetainės laiptais, 
uždegė pliką ir apdulkėjusią ant lubų kabančią lemputę ir at- 
sargiai ėmė leistis laiptais, vedančiais į rūsį. 

Nuo vienos iš medinių lentynų ištraukė šešių butelių viskio 
dėžę, pristatytą jam prieš kelias dienas: dvidešimties metų se- 
numo Chivas, vieno kliento, kurį jis ištraukė iš keblios padėties, 
Kalėdų dovana. 

Vos tik atsigulęs, Džefris suprato, kad negalės užmigti, kol 
tie buteliai bus po jo stogu. Jis nunešė dėžę į virtuvę ir ėmė tuš- 
tinti kiekvieną butelį į kriauklę. Operacija užtruko kelias minu- 
tes, per kurias jis užsisvajojęs žiūrėjo, kaip alkoholis teka lyg 
balzganas spagečių vanduo, kai juos nusunki. 

Kaip jis, toks Žmogus, galėjo taip nusigyventi? Jis kėlė šį 
klausimą kasdien ir žinojo, kad niekad neras atsakymo. 

Tuo tarpu jis sugebėjo šiandien nepasiduoti pagundai. Ta- 
čiau rytoj laukia nauja kova. Tas pats ir poryt. Šis karas reika- 
lauja budrumo kiekvieną akimirką, nes kai jį kamavo troškulys, 
galėjo maukti bet ką: odekoloną, dezodorantą, 9070 alkoholio 
buteliuką iš vaistinėlės. Pavojus buvo visur. 

Jis grįžo ir atsigulė šalia-žmonos, bet buvo labai prislėgtas. 
Ant pagalvės sugniaužė kumštį. Galbūt jam reikėtų suartėti su 
Liza, daugiau su ja bendrauti ir papasakoti jai apie savo morali- 
nę negandą, kuri apėmė jį visą. Dabar arba niekada. 

Taip, be abejo, jis pakalbės su ja rytoj. 

Jei pavyks įsidrąsinti. 


Po vidurnakčio 
Kažkur Bruklino darbininkų kvartale 


Konė Buker atidarė duris, saugodamasi nekelti triukšmo. Ji 
pasilenkė prie Džošo ir labai švelniai pažvelgė į jį. Prieš dešimt 
dienų ši patalpa tebuvo draugų kambarys, šaltas ir be gyvybės. 
Šįvakar čia, jaukiai įsitaisęs lovytėje, miegojo vaikas. Ji vis dar 
negalėjo atsitokėti. 

Viskas vyko labai greitai. Pirmiausia buvo ta tragedija - jos 
dukterėčios Kandisės mirtis per tą baisų užpuolimą. Paskui, po 
kelių valandų, skambutis iš socialinės tarnybos, siūlantis jai pri- 
imti kūdikį. Konė netruko sutikti. Greitai jai penkiasdešimt, ir 
po kelių persileidimų ji nebesitikėjo turėti vaiką. Buvo pasiekusi 
amžių, kai kažin ko iš gyvenimo nebelaukė. Pastaraisiais metais 
jautėsi vis labiau pavargusi ir senstanti. Bet atvykus Džošui, jos 
gyvenimo sunkumas išgaravo. Tarsi gyvenimas staiga būtų at- 
gavęs prasmę. 


O PASKUI... 275 


Ji bus gera mama, ji buvo tuo tikra. Džošui nieko netrūks. 
Jiedu su vyru jau energingai dirbo, ir Džekas, labai didžiuo- 
damasis savo naujuoju tėvo vaidmeniu, pasiprašė papildomų 
valandų kareivinėse. 

Vis dėlto kažkas jai kėlė nerimą. Širyt laiškų dėžutėje ji rado 
kraftpopieriaus paketą, kur buvo elektrinis automobilis ir keli 
banknotai. Taip pat ten buvo laiškas, kurį pasirašęs tiesiog Nata- 
nas, ir paaiškinimas, jog tie pinigai skirti Kalėdoms mažyliui. 

Su Džeku jie kelis kartus perskaitė laišką ir nelabai žinojo, ką 
ir manyti. Tikrai, kokios keistos Kalėdos. Konė švelniai pabu- 
čiavo vaiką ir tyliai išėjo. 

Uždarydama duris ji dar kartą svarstė, kas gi galėtų būti šis 
paslaptingas rėmėjas. 


Greenwich Village 


Abė Kupers grįžo iš šventinio vakaro. Viena. Jai bjauriai 
skaudėjo galvą, ir viena buvo tikra: dar ne šį vakarą ji sutiks 
didžiąją meilę. Prie durų sargas buvo padėjęs paketą. Ji susido- 
mėjusi išvyniojo. Ten buvo prancūziško vyno butelis, palydėtas 
kelių žodžių. Natanas linkėjo jai linksmų Kalėdų ir dėkojo už 
viską, ką ji dėl jo padarė. 

Abė greitai nusimetė batus ir įdėjo į grotuvą savo mėgsta- 
miausią CD - Bredo Meldau ir jo džiazo trio Songs — prieš pri- 
temdydama šviesas. Ji įsitaisė ant sofos, ištiesdama kojas ant 
neužimtos šalimais vietos. 

Ji antrą kartą perskaitė sveikinimo atviruką. Buvo kažkas 
keisto tame laiškelyje, tarsi laiškas būtų atsisveikinimo, tarsi jie 
daugiau niekad nesusitiktų. 

Ne, tai buvo kvaila, ji išsigalvojo. Vis dėlto pasvarstė, kur 
galėtų būti Natanas šią akimirką. Ir intuicija jai davė atsakymą: 
be abejo, su savo buvusia žmona. 

Gaila. 

Juk jis galėjo būti jos didžioji meilė. 

Garetas Gudrichas išėjo iš Steiten Ailendo slaugos centro. 

— Nagi, Kudžai, lipk, šuneli! - paragino jis atidarydamas ga- 
lines savo automobilio duris. 

Milžiniškas dogas amsėdamas pakluso. 

Garetas sėdo į priekį, pasuko degimo raktelį ir įjungė seną 
radijo aparatą. Jis ėmė šokinėti nuo vienos stoties prie kitos, pa- 
sivaipė klausydamas Britnės Spirs, suraukė antakius užtaikęs 
ant Eminemo priedainio, pagaliau rado tai, ko ieškojo - klasiki- 
nės muzikos stotį, transliavusią Verdžio Nabucco vaidinimą. 

Puiku, pagalvojo linguodamas galva. 

Jis lėtai leidosi savo buto link, o žydų vergų choras dainavo 
Va, pensiero, sull'ali dorate. Prie pirmos raudonos šviesos pažvel- 
gė į šunį ant galinės sėdynės, paskui smarkiai nusižiovavo. Nuo 
kada jis kaip reikiant neišsimiega? Stengėsi prisiminti, bet ne- 
pavyko. 

Matyt, nuo labai seniai. 


Savo kambaryje Bonei Del Amiko nepavyko sumerkti akių. 

Ji buvo tokia laiminga, kad jos tėvai vėl myli vienas kitą. Ji 
visados to troško. Jau dveji metai nebuvo nė vakaro, kad ji to 
neprašytų savo maldose. Tačiau jos nerimas nebuvo visiškai nu- 
ramintas, tarsi virš jos šeimos vis dar tvyrotų neaiški grėsmė. 

Ji pašoko, pakėlė nuo kėdės savo peruietišką kepurę ir užsi- 
dėjo lyg įsimylėjusi moteris, kad pagaliau užmigtų. 


Trečia valanda ryto, Kvinso kapinėse. 

Storas sušalusio sniego sluoksnis tebedengė Eleonoros Del 
Amiko antkapį. Šįryt jos sūnus atnešė gėlių; kelių rožių puokštę 
alavinėje vazoje. Jei vaza būtų permatoma, per ją būtų galima 
pamatyti kai ką, kas veržė gėlių stiebus. 

Ten buvo keturių perlų eilių apyrankė su sidabrine sagtimi, 
aptaisyta mažais briliantais. 


Mistiko miestelyje Masačusetso valstijoje dar buvo naktis. 
Šalia paplūdimio, tuščiame name, buvo kambarys su metali- 
nėmis lentynomis. Didelėje kartoninėje dėžėje gulėjo albumas, 

kurį kažkas neseniai buvo atvertęs. Albumas su visokiais da- 
lykėliais: tekstais, piešiniais, džiovintomis gėlėmis, nuotrauko- 
mis... Vienoje iš jų - paplūdimiu bėganti moteris. 

Tiesiai po ja plunksnakočiu ji buvo užrašiusi: 

Aš bėgu taip greitai, kad mirtis niekados manęs nepavys. 

Ji vadinosi Emilė Gudrich ir labai gerai žinojo, kad mirtis 
galiausiai ją įveiks. 

Ji niekad tikrai netikėjo Dievo. 

Bet galbūt čia buvo kas kita. 

Paslaptis. 

Vieta, kur mes visi einame. 


Melorė atsimerkė. 

Naktį ji klausėsi, kaip kvėpuoja šalia miegantis jos vyras. 

Pirmą kartą nuo seniai ji pajuto pasitikėjimą ateitimi ir įsi- 
svajojo apie galimybę turėti dar vieną vaiką. Ši perspektyva vie- 
nu gaistu pripildė ją sklidiną džiaugsmo. 

Kai jau buvo beužmieganti, nežinia kodėl prisiminė, kad per 
tą kelionę į Braziliją ji vis dar nenuėjo atsiimti tyrimų, kuriems 
jos gydytojas pasiuntė ją praėjusią savaitę, rezultatų. 

Tuo blogiau, jie palauks dar kelias dienas. Šiaip ar taip, dak- 
taras Olbraitas visada nerimavo dėl niekų. 


Virš Nantuketo salos aušo diena. 

Šią valandą šalia Sankačio kyšulio ežero, už pelkių, kurios 
drėkino spanguolynus, nieko nebuvo. 

Krašto ežerai ir tvenkiniai kelios dienos kaip užšalę. Tačiau 
viena balta gulbė plaukiojo mažoje properšoje, kur ledas buvo 
pradėjęs tirpti. Kaip ši gulbė galėjo čia pasimesti viduryje žie- 
mos? Niekas niekad nesužinos. 

Niekas ir nebematys, nes paukštis daugiau nedelsė, dusliai 
šlamėdamas suplasnojo sparnais ir pakilo skristi. 

Skristi kitur. 

Niekada apie nieką nesakyk: praradau, o tik: grąžinau. 
Vaikas mirėt Jis buvo grąžintas. 
Zmona mireė Ji buvo grąžinta. 


EPIKTETAS 


Pirmiausia jis juto tik karščio bangą ant veido, kuri nepaskatino 
iškart atsimerkti. Jis pernelyg bijojo to, ką gali atrasti. 

Paskui tolumoje Natanas išgirdo muziką. Jis pažino šią me- 
lodiją. Kas gi tai galėjo būti? Galbūt Mocartas. Taip, 20-asis kon- 
certas fortepijonui, jo mėgstamasis. 

Pagaliau jam pasirodė, jog ore sklando blynų kvapas. Tik 
tada Natanas ryžosi atsimerkti: ko gero, kitame pasaulyje bly- 
nais nesigardžiuojama. 

Iš tiesų jis buvo savo namuose, su apatinėmis kelnėmis ir 
trumparankoviais marškinėliais, kambaryje, kur išvakarėse už- 
migo. Jis sunkiai galėjo tuo patikėti, bet vis dar buvo gyvas. Na- 
tanas atsikėlė ir atsisėdo ant lovos. Šalimais nieko nebuvo. Jis 
pasuko galvą į langą: šią Kalėdų dieną buvo gražus oras. Įžūli 
saulė, užliejanti savo Žėrinčia šviesa visą kambarį. 

Bonė atidarė kambario duris ir pro tarpdurį įkišo galvą. 

— Ouė tal*? - paklausė ji matydama, kad tėvas atsibudęs. 

— Sveika, voveryte, ar viskas gerai? 

— Labai gerai! - sušuko ji įsibėgėjusi šokdama į lovą. 

Jis sugavo ją šuolyje ir prispaudė prie savęs. 

— Kur mama? 

- Ji kepa blynus. Mes visi trys pusryčiausime lovoje! 


* Kaip sekasi? (Isp.) 


O PASKUI... 279 


Kad parodytų savo entuziazmą, Bonė naudodavosi tėvų lova 
kaip tramplinu darydama šuolius, atšokimus ir kūlvirsčius. 

Natanas įtempė ausį. Klasikinės muzikos garsai sklido iš 
pirmo aukšto, sumišę su puodų ir virtuvės įrankių barškesiu. 
Melorė visada mėgo dirbti klausydamasi radijo. 

Jis atsistojo priešais miegamojo veidrodį visu ūgiu, atidžiai 
pasityrinėjo, atbula ranka pasitrynė dygstančią barzdą, tarsi 
netikėtų savo akimis. Nėra abejonės, tai tikrai jis, jo kūnas ir 
kraujas. O išvakarėse manė, kad šiąnakt mirsiąs. Bet dabar jis 
jau nieko nejautė: nei karščio, nei skausmo, tarsi jam grėsęs pa- 
vojus būtų išgaravęs. 

Kaip tai paaiškinti? Vis dėlto juk neišsigalvojo jis visko. 

Iš virtuvės pasigirdo Melorės balsas: 

— Kas ateis man padėti? 

— Ateinu! — suriko Bonė, tiksliai nusileisdama ant parketo. 

Jo dukra, žmona ir jis pagaliau vėl drauge, be grėsmės virš 
savo galvų. Tai buvo beveik per gražu. Per daug laimės iš 
karto. 

Tačiau neaiškiai jis jautė, kad kažkas negerai. 

Reikėjo, kad jis pasikalbėtų su žmona. Jis pasisiūlė padėti: 

— Ar tau reikia manęs, brangioji? 

— Viskas gerai, mano meile, mes susidorojame, - atsakė jam 
Melorė. 

Jis atsistojo priešais langą ir pažvelgė į bundantį Centrinį 
parką. Ryto migla, kuri visada kiek mažino matomumą, buvo 
visiškai išsisklaidžiusi. 

Bonė pakilo laiptais su padėklu, ant kurio buvo lėkštė, pilna 
mažų blynelių. 

Ji pastatė jį ant lovos, panardino vieną pirštą į klevų sirupo 
puodą ir pakėlė jį prie burnos, sykiu pamerkdama jam savo įžy- 
miuoju dvigubu mirktelėjimu. 

— Niam niam, - tarė ji glostydama sau pilvą. 

Užjos sugirgždėjo laipteliai. Jis atsisuko tykodamas ateinan- 
čios Melorės. 

Iš pradžių nieko ypatingo nepastebėjo. Švytinti ji stovė- 
jo šviesoje priešais langą, nešina dideliu pusryčių padėklu su 
kava, vaisiais ir bandelėmis. 

Bet kai ji žengė į kambarį ir apėjo lovą, Natanas krūptelėjo ir 
staiga pajuto po savimi smengant žemę: apie Melorės plaukus 
tvyrojo baltos šviesos aureolė. 

Ne mirtis bloga, 
o neįvykdyta užduotis. 


POKALBIAI SU ANGELU 


= — IIS 


Išmuštas iš pusiausvyros ir kankinamas beprotiškiausių min- 
čių, Natanas visu greičiu lėkė Soho kryptimi. 

Jam reikėjo žinoti. Ir tik Garetas žinojo atsakymus. 

Jis užmetė akį į prietaisų skydo laikrodį. Šią valandą šventi- 
nę dieną gydytojas tikriausiai dar bus namie. 

Jis lyg, raketa atlėkė į Hiustono gatvę, paliko visureigį vidury 
gatvės ir nuskubėjo į Gudricho namus. Greitai peržvelgęs eti- 
ketes ant laiškų dėžučių, jis užkopė peršokdamas iškart po tris 
laiptelius iki paskutinio aukšto. 

Atkakęs prie gydytojo durų, Natanas triukšmingai pabeldė. 

Nieko nėra. 

Iš įtūžio jis smarkiai rėžė kumščiu į duris, jos ėmė virpėti. 
Pakelta triukšmo, į laiptų aikštelę išėjo sena susikūprinusi kai- 
mynė. 

— Ar čia jūs triukšmaujate? - paklausė ji laibu balseliu. 


— Ar daktaras namie? 


— Šiuo metu jis turbūt išvedęs pasivaikščioti šunį. 

— Ar žinote, kokioje vietoje? - paklausė advokatas stengda- 
masis sušvelninti toną. 

— Nežinau, - atsakė įbauginta moteriškutė, - jis kartais vaikš- 
to šalia... 

Atsakymo pabaiga pasiekė jį ant laiptų: 

— ... Baterio parko. 

Natanas jau sėdėjo visureigyje. Paspaudė akceleratorių, 
miesto centro kryptis. Nors eismas buvo skystas, jam atrodė, 
kad važiuoja nepakankamai greitai. Pasukdamas į Brovdėjų, 
neapdairiai pervažiavo raudoną šviesą. Graužiamas nerimo, jis 
kaip reikiant nematė priešais besitęsiančio kelio. 

Jis matė tik iš džiaugsmo ant lovos šokinėjančios Bonės vaiz- 
dą ir šviesos apgaubtą Melorės veidą. Ką tik jis buvo priėjęs prie 
jos ir net palietęs, perbraukęs ranka plaukus, tarsi norėdamas 
nuvyti tą prakeiktą aureolę. Bet šviesa neišnyko. 

Ir ją matė tik jis vienas. 


Jis tęsė savo beprotišką važiavimą. Prie TriBeCa grįžo, kad 
leistųsi ten, kur manė esant trumpesnį kelią, o ten pasirodė vie- 
nos krypties gatvė. Kelias dešimtis metrų pavažiavo prieš srau- 
tą, kelis kartus užvažiuodamas ant šaligatvio ir susilaukdamas 
triukšmingų garso signalų. Jam pavyko apsisukti, ir prisivertė 
sulėtinti tempą: tokios padėties negalėjo leisti, kad jį imtų vai- 
kytis visi miesto policijos automobiliai. 


Galiausiai Natanas paliko automobilį Fultono gatvėje, net ne- 
pagalvojęs užrakinti. Toliau jis ėjo pėsčias ir po keleto minučių 
pasiekė pietinio Manheteno taško prieigas. Jis perkirto medžiais 
apaugusias Baterio parko alėjas ir išėjo į promenadą, einančią 
palei Hudsoną. Jam atėjus, pakilo žuvėdrų debesis. Žemiau 
leistis jis nebegalėjo. Prieš jį vėrėsi jūros vėjo plakama Niujorko 
įlanka. Jis bėgo promenada palei upę. Žmonių buvo mažai: keli 
pavieniai bėgiotojai ristele, atėję pašalinti išvakarių šventimo 
pertekliaus, o vienas senukas naudodamasis tuo, kad nėra kel- 
tų, palei prieplauką buvo išsidėstęs meškeres. Nors švietė saulė, 
buvo galima nuspėti panirusį mažame rūko debesyje Laisvės 
statulos, tiesiančios savo deglą į Steiten Ailendą, siluetą. 

Pagaliau jis pamatė Garetą. 


Rankas susidėjęs už nugaros, jis ramiai vedžiojo šunį, baisųjį 
Kadžą, kuris bidzeno per kelis metrus priekyje. : 

Dar būdamas gana toli nuo gydytojo, Natanas šiurkščiai 
kreipėsi į jį: 

— Ką visa tai reiškia? — suriko jis. 

Garetas atsisuko. Neatrodė labai nustebęs jį matydamas, tar- 
si visada būtų žinojęs, jog, ši istorija baigsis čia ir šitaip. 

— Manau, kad jūs labai gerai tai žinote, Natanai. 

— Nebuvo taip, kaip sakėte, — protestavo šis prieidamas prie 
Gareto, - jūs teigėte, jog aš turiu mirti! 

Garetas papurtė galvą. 

— Niekad šito nesakiau. Jūs pats tuo patikėjote. 

— Taip, jūs sakėte! Aš juk nesusapnavau. 

Jis prisiminė, kad buvo jo klausęs: ar jūs esate čia dėl manęs? 

Tačiau pamąstęs apie tai Natanas suprato, kad Garetas tei- 
sus: niekad aiškiai jis neteigė jam, kad jis greit mirsiąs. Vienin- 
telį kartą, kai sutiko duoti kažką panašaus į atsakymą per jų 
pokalbį ligoninės kavinėje, jis patikslino: aš sakiau ne visai taip. 
Bet Natanas pasirinko nepaisyti šios pastabos. 

Dabar jam mintyse aidėjo kai kurie kiti Gudricho žodžiai. 

Yra žmonių, paruošiančių tuos, kurie netrukus mirs, atlikti didįjį 
šuolį į aną pasaulį. 

Jų vaidmuo - palengvinti ramų gyvyjų ir mirusiųjų išsiskyrimą. 

Tai savotiška brolija. 

Pasaulis pilnas pranešėjų, bet mažai žmonių žino apie jų egzista- 
vimą. 

Aš nesu pusdievis. Aš tik žmogus, visai kaip ir jūs. 

Ši paskutinė frazė. 

Visai kaip ir jūs... 

Natanas sudrebėjo. Visos sudėtinės dalys buvo jam prieš 
akis ir jis nieko nejįtarė. 

Jis įsmeigė žvilgsnį tiesiai Garetui į akis. 

- Jūs susiradote mane ne todėl, kad praneštumėt apie mano 
mirtį. 

— Iš tiesų, - nuolankiai pripažino gydytojas, — ne todėl aš su- 
sisiekiau su jumis. 

— Norėjote mane perspėti, kad aš tapsiu pranešėju, ar ne? 

Gudrichas pritariamai linktelėjo. 

— Taip, aš turėjau atskleisti jums šį paslėptą tikrovės veidą. 
Mano vaidmuo buvo pranešti jums apie šią sritį, įsitikinti, ar jūs 
sugebėsite atlikti jums tekusį vaidmenį. 

— Bet kodėl aš? 

Garetas išskėtė rankas fatališkumo ženklan. 

— Nesistenkite suprasti, ko neįmanoma paaiškinti. 

Pakilo vėjas. Atėjo laikas Natanui gauti patvirtinimą to, ko 
jis atėjo sužinoti. 

— Melorė greit mirs, ar ne? 

Garetas uždėjo jam ant peties ranką ir labai švelniai tarė: 

— Taip, Natanai, bijau, kad taip. 

Jaunasis advokatas šiurkščiai atstūmė draugišką gydytojo 
ranką. 

— Bet kodėl? - suriko jis sielvartingai. 

Prieš atsakydamas, Garetas giliai įkvėpė. 

— Pirmoji užduotis, laukianti naujojo pranešėjo, yra sunki — 
palydėti į mirtį artimiausią žmogų. 

— Tai niekšiška! —- sušuko jis grėsmingai žengdamas artyn. 

Keli susidomėję vaikščiotojai sustojo ir stebėjo sceną. 

— Nurimkite, ne aš nustatau taisykles, - liūdnai atsakė Gud- 
richas. - Aš pats tai patyriau, Natanai. 

Jo žvilgsnyje šmėstelėjo Emilijos šešėlis, ir Natano įtūžis nu- 
slūgo. 

— Kodėl? - klausė jis apsiraminęs. - Kodėl reikia matyti mirš- 
tant tą, kurią myli, kad pasiektum šį statusą? 

— Taip buvo visada. Tokia yra kaina, kurią reikia sumokėti, 
kad taptum pranešėju. 

Advokatas pasipiktino: 

— Bet kokia kaina? Man niekad nebuvo leista rinktis! 

Garetas laukė šio argumento. 

— Netiesa, Natanai. Juk jūs nusprendėte grįžti. 

— Paistote nežinia ką! 

Gudrichas žvelgė į Nataną su užuojauta. Jis matė save prieš 
dvidešimt penkerius metus, kai jis, jaunas gydytojas, turėjo pa- 

tirti tą patį išbandymą. Jis labai norėjo jį paguosti, nes žinojo, 
kaip sunku priimti tokius atskleidimus. 

— Prisiminkite savo artimos mirties patirtį. 

— Kai buvau komos būsenos, po skendimo? 

— Taip. Koks buvo tas vaizdas, paskatinęs jus nuspręsti 
gyventi? 

Natanas pajuto, tarsi jo kūnu vėl būtų perbėgęs elektrošokas, 
kaip tada, kai buvo sviestas į šviesos tunelį, kurį dabar perbėgo 
mintyse. 

— Ką tada matėte? — vėl paklausė Garetas. - Kas pastūmėjo 
jus grįžti į gyvųjų pasaulį? 

Natanas nunarino galvą. 

— Mačiau veidą, - pripažino jis, - veidą, kuris atrodė netu- 
rintis amžiaus... 

Taip, dabar jis viską prisiminė. Vėl matė save vaiką, aštuone- 
rių metų, per tą ypatingąją akimirką, kurią jis lig šiol vis slopi- 
no. Gerai prisiminė tą baltą labai švelnią šviesą, kuri jį neatitai- 
somai traukė į mirtį. Paskui staiga, paskutinę akimirką, kai jau 
manė esąs kitoje pusėje, pajuto, kad jam leidžiama rinktis. Išeiti 
ar sugrįžti. 

Kad būtų lengviau apsispręsti, jam taip pat buvo atsiųstas 
regėjimas: trumpalaikis vaizdas, tarsi trumpas ateities švyste- 
lėjimas. 

Tai buvo veidas. Veidas tos, kuri po daugelio metų taps jo 
žmona. Fiziškai ji buvo kitokia, bet širdies gilumoje jis visada 
jautė, jog tai buvo ji. Jinai kentėjo. Buvo viena ir šaukė jį. Dėl 
to jis sugrįžo: kad būtų šalia savo žmonos, kai mirtis ateis jos 
pasiimti. 

Garetas neatlyžo ir paklausė trečią sykį: 

— Ką jūs matėte, Natanai? 

— Ten buvo Melorė... Ji bijojo. Jai reikėjo manęs. 


Nedideli vėjo šuorai kėlė Hudsone bangas. Rūkas dabar 
buvo visiškai išsisklaidęs, ir įlankėlę galėjai matyti visu ilgiu, 

nuo Bruklino iki Niu Džersio krantų. Natanas Del Amikas pės- 
čiomis ėjo šiaurinės Manheteno dalies link. Jis žinojo, kad lau- 
kia labai sunkios dienos. 

Jo galvoje viskas susijaukė. 

Ką jis sakys Melorei, kai atsidurs šalia? Ar jis sugebės ne- 
pasiduoti? Ar mokės išsilaikyti su gniuždoma jėga, kuri dabar 
yrajo? 

Viena buvo tikra: jis apgaubs ją visa meile, kokiai yra gabus, 
stipria ir neišardoma meile, kuri niekada nenutrūko ir kuri iš- 
tvers viską. 

Kai dėl viso kito, jis dar neturėjo jėgų įsivaizduoti, kas bus 
paskui, kai Melorės nebebus šalia, o jis turės padėti kitiems 
žmonėms atlikti didįjį šuolį. 

Šią akimirką jis galėjo galvoti tik apie ją. 

Jis bus jos globėjas, jos paskutinių akimirkų vadovas. 

Pranešėjas, kuris paims ją už rankos, kad lydėtų iki tos vie- 
tos slenksčio. 

Ten, kur mes visi eisime. 


Prie Trinity Church, Trejybės bažnyčios, jis paspartino žings- 
nį: moteris, kurią mylėjo, laukė jo namie. 
Ir jai reikėjo jo. 

Melorę, dabar taip mylimą moterį, kuri jį paliko, bet kurios jis be galo ilgisi... 
Tačiau Natanas nežino, kad grįžusieji iš anapus nebėra tokie patys, kokie 
buvo prieš ten patekdami. Šiandien, kai jis yra garsus ir kai taip sekasi, 
jam bus lemta sužinoti, kodėl tąkart grįžo. 

Ar jis vis dar toks pat Žmogus kaip ir visi? 

